
I skyrius 


ŽMOGUS IR JO LEGENDA 


Apie 1908 metus, kai neidavo į „Medrano“ cirką arba 
į kiną Due gatvėje, Pikasas su savo draugais likdavo „Lai- 
ve-skalbykloje“* ir ištisą vakarą, gerdami arbatą, „vaiz- 
duodavo Dega“. Nei šioks, nei toks būdavo šis jų žaidimas, 
dėl kurio jie susivaidydavo ir ilgai kerštaudavo: salsvų 
aukštuomenės pašnekesių tonu vieni kitiems rėždavo dy- 
giausias tiesas. Poetas ir humoristas Maksas Zakobas* 
ypač pasižymėdavo šiame apnuodytų strėlių žaidime, labai 
nejprastame skurdžioje dailininkų dirbtuvėje, kuriai neri- 
mastinga gaidą teikė ką tik nutapytos „Merginos iš Avin- 
jono“*. 

Senasis meistras Dega, kuriuo visi žavėjosi. turėjo pi- 
kto ir sąmojingo žmogaus reputaciją; tad Monmartro bohe- 
Dega sąmojingumą Pikasas su savo draugais žinojo tik iš 
nuogirdų, jo pasakymai menininkų aplinkoje sklido išpūs- 
ti, iškraipyti arba prasimanyti. Niekad niekas iš „Laivo- 
skalbyklos“ įnamių nedrįso užkalbinti vienišojo žmogaus, 
kurį būdavo galima sutikti Kliši bulvare ir Pigalio aikš- 
tėje arba rečiau — Monmartro kalvos gatvelėse žengiantį 
vienodais žingsniais, su juodais akiniais ant skaudamų 
akių. Tuo metu, visai sulaukėjęs, jis su niekuo nebesika|- 
bėdavo, nebent su keliais dar likusiais labai senais drau- 
gais. Tačiau kartais, apimtas kažkokios pagiežos, dėdavosi 
jų nepažįstąs. Užtekdavo to, kad jie pasipainiodavo jam 
ne laiku. 


1 Zr. paaiškinimus knygos gale. (Vert. past.) 


Pikčiurnos vardą Dega buvo gavęs seniai, ir jį dar 
labiau prilipino kelios kartos aukų ir garbintojų. Jis nie- 
kada nesistengė tokios savo reputacijos atsikratyti. Prie- 
šingai, ji jam patiko, ir jis su džiaugsmu ją palaikė, pa- 
dėjo gintis nuo įkyruolių, kurie šiaip būtų pas jį landžioję 
darbo metu. Dega norėjo, kad jį visi laikytų mizantropu, 
antifeministu, nesugyvenamu žmogum, ir širsdavo, kai 
kas jam sakydavo, kad esąs ne toks jau pikčiurna. „Ką 
aš girdėjau, ponia Halevi, — tarė jis, jeidamas į vienos 
geros pažįstamos svetaine,— ką aš girdėjau? Jūs visiems 
sakote, kad aš nepiktas, kad mano atžvilgiu klystama. Bet 
jei iš manęs tai atimsite, kas man beliks?“ 

Čia tik žaista, kalbėta „publikai“. Jeigu jo žodžius 
būtum išsiaiškinęs pernelyg tiksliai, jis greičiausiai būtų 
nusivylęs ir įsižeidęs. Praskutes jo elgsenos luoba, pama- 
tai, jog Dega nebuvo nei toks jau niurzga, nei toks atsis- 
kyrėlis, kaip norėjo, kad apie jį manytų. Jo būta seno 
žmogaus iš aukštuomenės sferų; visą gyvenimą jis lankė 
Operą, kurioje turėjo abonementą dvidešimčiai metų, ir 
bent triskart per savaitę vykdavo pietauti pas ką nors 
mieste. Visus penkiasdešimt metų, baigęs vakare darbą, 
užsivilkdavo fraką ir leisdavosi į kuriuos nors buržua rū- 
mus Monso parko kvartale arba į Eliziejaus laukų kafe- 
šantanus. Ilgai savo dirbtuvėje priiminėjo svečius ir, lai- 
kydamasis šeimos senos tradicijos, rengė čia kamerinės 
muzikos koncertus, kuriuose reikšdavosi jo draugai iš Ope- 
ros orkestro. Jis galėdavo būti aukštuomenės žmogus ir 
blogąja šio žodžio prasme. Snobas, pamaiva, liežuvauto- 
jas — tiesiog sunku patikėti, kad toks būdavo šis subti- 
laus intelekto asmuo. Bet čia, anot dailininkų, jam prasi- 
šviesdavo fonas. Tai liudija laiškai, kuriuos siuntė gydy- 
damasis Kotre kurorte arba viešėdamas Normandijoje. Iš 
Kotre 1889 metų rugpjūčio mėnesį jis rašė savo draugui 
Bartolome: „Turim čia ir tokią seną kumelšę, baronienę 
de P..., Haso buvusiąją, ką tik vaikštinėjusią su ponia 
d' A..., irgi Haso buvusiąja. Jei pasirodytų ir jis pats, ko- 
kia būtų nauja spalvinė dėmė šioje prašmainioje mano 
vilojel..“ Ir dar per tą pat viešnagę tam pačiam asmeniui: 
„Bet buvau iš jūsų beatimąs malonumą — benutylįs, kad 
Hasas gali atvykti po savaitės ar pusantros ir kad pozi- 


cija, kurios jis laikysis mano atžvilgiu,— su manim susi- 
tikinės arba mane nupjaus kaip nuospaudą Taikos gatvė- 
je, — jam šį tą kainuos arba nieko nekainuos. Jis žino, jog 
aš nematau ir kai matau,— kad man vis tiek. Ar sugalvos 
kokį planą ir ryšis jį vykdyti? Zinote, kokie tie mergišiai 
keisti su vyrais.“ 

Stai, prašau! Saldžiarūgštis tonas, žinoma, atperka 
įkyrų seno bulvarininko liežuvavimą; šio meno Dega būtų 
galėjęs pamokyti net ponią de Sevinje* ir Sen Simoną*. 
Šie laiškai parašyti turbūt ne be slaptų minčių apie lite- 
ratūrą. Galų gale dėl tokių savo gabumų Dega bent 1880-- 
1900 metais buvo labai pageidaujamas svečias turtinguo- 
se 17-osios apygardos būstuose. Pietus čia jis pajvairin- 
davo gero tono rūgštalu, kuris jiems suteikdavo reljefo. 

Birželio pabaigoje jis ne be niurzgesio palikdavo Pa- 
ryžių ir, lyg atlikdamas apeigas, vykdavo lankyti savo 
draugų, kurie turėjo pilis Normandijoje arba vilas Djepo 
ir Sen Valeri kurortuose. Kasmet kelias savaites praleis- 
davo pas Valpensonus, kurių Menil-Jubero dvaras buvo 
netoli Le Peno žirgyno. Parke jo žinioje buvo namelis, 
kur galėjo ramiai sau piešti žirgų ir peizažų etiudus. Jis 
pasirodydavo esąs linksmas vaikinas, mokėdavo dalyvauti 
bendrose pramogose ir buvo tuo malonesnis, kad jautėsi 
savo aplinkoje, toli nuo kavinių, kurias lankė su juo nesu- 
tardavę, drįsdavę jam priešgyniauti menininkai, impre- 
sionistai. Vienoje 1913 metų nuotraukoje matyti, kaip jis 
šiame dvare lyg ir šoka! 

Si elgsena atitiko tikrą jo charakterio pusę, kurią 
buvo galima paaiškinti kilme ir išauklėjimu. Todėl pokal- 
biuose ir laiškuose jis taip mažai gvildeno estetines prob- 
lemas. Nors mėgo kalbėti apie „amatą“ su kitais tapyto- 
jais, kolegomis, bet šia tema niekad su niekuo nekalbėdavo 
diduomenėje, kurioje lankydavosi, nebent pas Ruarus, 
pradėjusius tapyti. Nutolęs nuo impresionistų, jis buvoda- 
vo daugiausia pas aukštuomenės žmones, priklausan- 
čius ne tiek aristokratijai, kiek turtingai buržuazijai. Apie 
savo tapybą, technines problemas ir rūpesčius, kurių ji 
jam kėlė, jis nedaug kalbėdavo ypač todėl, kad laikėsi 
ypatingų pažiūrų į tapytojo profesiją. Tapyba jam buvo 
intymus užsiėmimas, liečiąs tik tą asmenį, kuris jai at- 

sideda. Karta Ganderaksui, savo straipsnyje jj pagyru- 
siam, pasakė: „Argi tapyba — tam, kad į ją žiūrėtum? 
Suprantate, dirbi dviem ar trims dar gyviems draugams, 
keliems žmonėms, kurių nepažįsti arba kurie jau mirę. 
Kas rūpi žurnalistams, ką aš darau — paveikslus, pušnis 
ar šlepetes? Čia privatus gyvenimas...“ Jis labai nuošir- 
džiai įpykdavo (dažnai susidursime su posakiu: „Dega 
įpyko“), skaitydamas recenziją apie savo kūrinius, ir šį 
jausmą paaiškindavo Aleksiui Ruarui taip: „Norėčiau 
būti garsus, bet nežinomas.“ 

Draugystėje Dega irgi laikėsi griežtų kriterijų, todėl 
Seni draugai vienas po kito numirė, ir jis vaidingai bei 
išdidžiai atsiribojo nuo kitų žmonių ir gyveno vienišas 
niūriame bute, aptarnaujamas abejingų tarnaičių. Vei- 
kiant legendai, aplink jį pagaliau susidarė tuštuma, nors, 
būdamas nepaprastai jautrus, tebesijautė kone skausmin- 
gai prisirišęs prie savo draugų. Gal taip ir neatrodė, bet 
Dega garbino draugystę. Tuo įsitikini vien pąskaitęs, ką 
po jo mirties parašė jam artimi žmonės: Danielis Hale- 
vi*, Ernestas Ruaras, Žakas Emilis Blanšas, Anri Rivje- 
ras, Polis Valeri... Visi daugiau kalba apie jo širdies 
jautrumą, dorovinį orumą, didžiadvasiškumą ir mažiau — 
apie sąmojus, pelniusius jam aštrialiežuvio reputaciją. 
Šie, beje, būdavo adresuojami ypač kvailiams ir išpuikė- 
liams. Ak, tas jo „pone, aš tamstos nepažįstu“, sviestas 
Sašai Gitri*, kuris norėjo jį nufilmuoti, kaip buvo nufil- 
mavęs kitus garsius dailininkus. 

Dega, aštriaprotis, sugebėdavo pasijuokti pats iš 
savęs, ir jam labai patiko, ką pasakė dantų gydytojas, 
ilgai vargęs su jo krüminiu dantimi: „Na, bet ir tamstos 
dantukai!“ 

Jo sąmojingumas, mokėjimas taikliai atkirsti gal bu- 
vo ir perdedami, priskiriant jam, kaip Tristanui Berna- 
rui*, posakius, kurių autorius jis niekad nebuvo. Nors 
Zanas Mari Lotas sudarė žavią albumo pavidalo „knygą- 
skulptūrą“* su jo sąmojais ir juokais, bet, reikia pasakyti, 
Dega ne visada būdavo sąmojingas, šiaip ar taip, daug 
rečiau negu jo draugas Forenas. Jųdviejų sąmojis buvo 
ir skirtingo pobūdžio: Forenas, dešiniųjų pažiūrų Žmogus, 

nuožmiai pliekė visuomenės ydas, respublikos institucijas; 
Dega pripažino institucijas ir vertė kaltę tik individams. 
Jo sritis labiau buvo butadė, čaižus rakursas negu saty- 
ra; jo sąmojis reiškėsi šuorais ir primena Pikaso šmaikš- 
tavimą. 

Galima sakyti, kad, nors žinoma keletas Dega trum- 
py pastabų apie dailę ir dailininkus, padarytų kalbantis 
su rašytojais, kritikais ir poetais, jis nepaliko jokio teks- 
to, kuris svarbumu prilygtų Delakrua, Van Gogo ar Ma- 
tiso pasisakymams. 

Paliudijimuose apie jį kartojami jo sąmojai, vis jo 
sąmojai. Juos surankiojo garbinęs jį Forenas. Jis ypač 
pabrėžė genialumą, su kuriuo Dega pasinaudodavo situa- 
cijomis, ir Žavėdamasis pateikė vieną tokį pavyzdį: „O, 
taip, smarkaus charakterio buvo mano didis bičiulis Dega! 
Ir nebijodavo kartais tvoti bambuko lazda! Sykį, kai 
turėjo pasakyti laidotuvių kalbą prie tokio Sampeno kapo, 
pamatęs šalia savęs žinomąjį Oreljeną Solj, gaižųjį bul- 
varininką, kurio nekentė, Dega, laikydamas rankoje kal- 
bos tekstą, apsimetė suklydęs ir sušuko ties kapo duobe: 
„Sudie, Šoli!“... Ir Solis pasibaisėjęs spruko šalin...“ 

Tai, be abejo, priklauso legendos sričiai, bet rodo, 
kad Dega, kaip ir kiekviename žmoguje, būta ir šviesos, 
ir šešėlio, kad jis galėdavo būti ir angelas, ir demonas. 
Kiek jame buvo vieno ir antro,— sunku pasakyti: tokia 
daugialypė jo asmenybė. Reikia atidžiai įsižiūrėti į šio 
stambaus buržua, paradoksaliai revoliucinio tapytojo gy- 
venimą, kad galėtum susidaryti objektyvų, artimą tiesai 
vaizdą. Ilgas ir varginąs tyrinėjimas, gluminanti prieš- 
taringų dokumentų daugybė. Tiek gyvas būdamas, tiek 
miręs, Dega turėjo ir meilikautojų, ir menkintojų; vieni 
ir kiti buvo vienodai aistringi. Ir lenktyniavo netikslumu. 

Meilikautojų pusėje Dega jaunystės draugas Evaris- 
tas de Valernas sako: „Tai buvo nuoširdžiausias ir nekal- 
čiausias žmogus iš visų, kuriuos kada nors pažinojau; 
niekad jokio melo. Nemanau, kad jis bent kartą gyveni- 
me būtų pamelavęs.“ Diuranti, Eženas Ruaras, Danielis 
Halevi, Polis Valeri, Gogenas: „Niekad neteko girdėti 
ir matyti, kad jis būtų padaręs kiaulystę, ką nors bjau- 
raus, netaktiškai pasielgęs. Menas ir orumas.“ Ir paga- 

liau Odilonas Redonas pareikš: „Čia dera pagarba, ab- 
soliuti pagarba!“ 

Menkintojų pusėje pirmiausia — kritikas Giustavas 
Kokjo: „Apskritai jis — lyg koks sausapirdis, nepatiklus 
notaras. Baimingas buržua.“ Tapytojas Karo-Delvajis: 
„Tai buvo piktas žmogus. Išvarydavo savo pozuotojas 
nuogas į laiptinę ir nusviesdavo joms per turėklus drabu- 
žius.“ Gonküry akademijos narys Leo Largje: „Senas 
viengungis, nekenčiąs moterų, keistas, niurzgus, su vi- 
sais susipykęs — toks buvo tas ponas Dega.“ Poetas Apo- 
lineras, vienas iš „Dega vakarų“ pas Pikasą įkvėpėjų... 
Visus šiuos priešus, be Apolinero, kurio Dega nepažinojo, 
jungė tai, kad juos buvo pabaręs ar užgavęs. Vienas da- 
lykas paaiškina kitą. 

Norint, kad po legendos šydu pavyktų atrasti tikrą 
šio patrauklaus ir kartu erzinančio žmogaus veidą, rei- 
kia grįžti prie neginčijamų vertinimo duomenų apie jo 
fizinį pavidalą, apie jo, kaip dailininko, formavimąsi ir 
intelektualinę veikseną. 

Dega niekad nebuvo laikomas gražiu vyru. Buvo keis- 
tai bespalvis: jam trūko spinduliavimo — tat labai retai 
pasitaiko tarp didelių menininkų. Tai matyti iš jo auto- 
portretų ir patvirtina draugų aprašymai. Anglų romanis- 
tas Džordžas Muras, kuris, susidarius impresionistų gru- 
pei, dalyvaudavo jos sueigose „Naujųjų Atėnų“ kavinėje, 
stebėjosi, kad Dega taip trūksta spindesio: „Nei jo apsi- 
rengime, nei elgsenoje nebuvo nieko ryškesnio: tie, kurie 
Dega pažinojo, visada jį matydavo su pilkšvu kostiumu 
ir mėlynu kaklaraiščiu aplink atlenktą apykaklę.“ Paniu- 
rusio veido vyras dvidešimtmečio autoportrete labai greit 
įgijo savo galutinę išvaizdą. Nors pražilo, sulyso, bet iš- 
didi ir kartu kupina nuobodulio veido išraiška nepasikei- 
te. Nebent šypsena, beveik užgožta žilų brūzgų, pasidarė 
ne tiek pašaipi, kiek gaiži. Vienas jo paskutinių kūrinių, 
gal paskutinis, buvo autoportretas. Rodydamas jį Poliui 
Valeri, jis sumurmėjo: „Aš panašus į šunį.“ Iš tikrųjų 
kažkuo priminė grifoną. 

Visa tai pagaliau antraeiliai dalykai, palyginus su 
pagrindiniais Dega asmenybės bruožais: labai dideliu 
išprusimu, kurio dėka pašnekesiuose būdavo labai gyvas, 

tiesiog tviskėdavo. Išprusęs jis buvo ne tik dailės, bet ir 
muzikos bei literatūros srityse. Kiekviena proga cituoda- 
vo savo autorius — Kornelj, Rasiną, Moljerą, Sen Simoną, 
Paskalį, Larošfuko — ir deklamuodavo ilgas ištraukas iš 
Flobero, kurio vis skaitė romanus ir korespondenciją. 
Nors Gonkūrus dėl įmantraus jų stiliaus jis galų gale 
apkaltino pedantiškumu, juodu ilgai darė jam kur kas 
didesnę įtaką negu Zola, su kuriuo iki 1870 metų daug 
bendravo. Iš visų dar gyvų autorių jis labiausiai mėgo 
Gi de Mopasaną. Palaikė su juo abipusiu Žavėjimusi pa- 
remtus santykius. Siųsdamas jam „Pjerą ir Zaną“, Mopa- 
sanas prielapyje užrašė: „Edgarui Dega, kuris gyveni- 
mą tapo taip, kaip norėčiau tapyti ir aš.“ 

Dega ryšiai su poetais — Heredija, Valeri ir ypač 
Malarme — paskutiniajame dešimtmetyje buvo glaudūs, 
beveik intymūs, nes tuo laiku jį buvo pagavusi poezijos 
aistra. Prie to dar grįšime. 

Muzika jo sielai teikė peno dar labiau nei literatūra. 
Jis buvo gimęs muzikoje — tėvas bankininkas melomanas 
gyveno apsuptas dainininkų ir muzikantų. Dega skonis 
šioje srityje buvo ne toks eklektiškas kaip literatūroje, 
ribojosi beveik tik XVIII amžiaus barokine muzika, ir 
čia jis pabrėžtinai teikė pirmenybę italams. Jo dievaičiai 
buvo Bokerinis, Čimaroza, bet jis mėgo ir Mocarta bei 
Gliuką. Šiuolaikinė, XIX amžiaus pabaigos, muzika jo 
nejaudino, nors jį siejo draugystės ryšiai su Sen Sansu, 
Bize, kurį dar visai jauną pažinojo Romoje, Rejeru, Šab- 
rije ir gyvenimo pabaigoje — su Debiusi. 

Jis nekentė Mejerbero ir Vagnerio. „Nuobodus mums,— 
sakydavo apie pastarąjį. — Nuobodus tas jo Gralis, tas 
jo dėdulė Parsifalis! Žmogaus balsas ne tam skirtas, kad 
dainuotų žodžius su graikiškomis šaknimis!“ 

Beje,— ir tai vienas paradoksų, kurių jam nestigo,— 
šis žmogus, persiėmęs Liudviko Pilypo laikų stambiosios 
buržuazijos principų, gyvenime reiškęs solidžiausią sko- 
nį ir konservatyviausias pažiūras, būdavo pasirengęs ap- 
svarstyti, priimti, kas tikrai nauja ne vien dailės daly- 
kuose, kuriems visada būdavo atidus; jį visuomet domin- 
davo ir estetikos raida, ir pasirodantys nauji talentai, be 
to, literatūros, muzikos ir mokslo sritys. Matysime, kaip 

jis skatino Van Gogą, Tulūzą-Lotreką, Siuzaną Valadon, 
Odiloną Redoną, Ruo ir globojo Gogeną. Jis netgi nes- 
tojo prieš divizionizmą ir kubizmą. 

Užgaidžiajam Dega ant akių buvo akidangčiai, kuriuos 
užsismaukdavo ir nusismaukdavo kada panorėjęs, pagal 
nuotaiką ir vėjo kryptį. Proto atvirumą, kurį jis visada 
rodydavo meno dalykuose, atsvėrė pažiūrų siaurumas ir 
užsispyrimas klaidose politikos srityje. Zydų klausimu 
Dreifuso bylos metu jis laikėsi absurdiškos, net pasibjau- 
rėtinos pozicijos. O jau socialiniuose reikaluosel.. 

Pats Dega menas iš dalies atspindėjo dvilypę jo asme- 
nybę. Nors buvo tapytojas novatorius, artimas impresio- 
nistams ir dažnai juos pranokdavęs piešinio kokybe, iš- 
maningu kompozicijos drąsumu, subtilia spalvos jėga, bet 
siužetų jis ieškojo Paryžiaus gyvenimo scenose, kurios 
buvo sritis tokių vadinamojo anekdotinio žanro tapytojų, 
kaip Zerveksas ir Bero. Dega, dailininkas aristokratas, 
atvaizdavo ištisą plebėjišką šokėjų, operos merginų, skal- 
bėjų ir modisčių, kabaretų dainininkių pasaulį; tokiu rin- 
kiniu būtų pasidžiaugęs Bodleras, kuris geidė, kad atsi- 
rastų šiuolaikinio gyvenimo tapytojas. 

Dega domino, kartais net aistrino, ir mokslo atradi- 
mai, padaryti vienas po kito jam gyvam esant; tuo metu 
vyko amatinės visuomenės persitvarkymas į pramoninę 
visuomenę. Fotografija, Dagero dėka tapusi visiems pri- 
einama Dega jaunystėje jį ne tik žavėjo, bet suteikė 
naujų galimybių jo kūrybai. Panaudojęs fotografijos 
techniką, jis sukūrė reto išraiškingumo portretų. Kai 
kurie figūruoja tarp fotografijos šedevrų. 

Jis susidomėjo automobiliu,— bet greit pamatė, koks 
jis pavojingas, ir jį prakeikė, — aviacija, telefonu... 

Kitas šio žmogaus, visą gyvenimą praleidusio siau- 
roje teritorijoje tarp Kliši, Pigalio ir Tertro aikščių, 
paradoksas buvo kelionių aistra. Bet, tiesą sakant, Dega 
buvo ne dailininkas keliautojas, o dailininkas, kuris daug 
keliavo, be abejo, kur kas daugiau negu jo amžininkai 
Mane,— šis, beje, buvo nuplaukęs į Rio de Zaneira,— 
Sezanas, Pisaro ir Mone. 

Dega ne tik daug kartų lankėsi Italijoje, kur gyveno 
dalis jo šeimos, bet buvo nuvykęs ir į Luizianą aplan- 


12 


kyti ten jsikürusio brolio, o Prancüzijoje kasmet leisda- 
vosi į pramogines keliones. Ne todėl, kad būtų ieškojęs 
motyvų paveikslams, nes niekad nenorėjo tapyti atvira- 
me ore ir visi jo peizažai sukurti iš atminties. Jis ke- 
liaudavo įvairiais tikslais: geisdavo aplankyti tėvus, 
draugus, pasigydyti, susipažinti su muziejumi, turtin- 
gos archeologinės praeities miestu. Jis nukako į Kar- 
kasoną, kur pasipiktino Viole le Diuko* restauravimais. 
1897 metais kartu su Bartolome nusigavo į Montobaną 
pasižiūrėti Engro piešinių. Sia proga vietinis laikraštis 
paskelbė žinutę apie jo apsilankymą: „Tarp savo mūrų 
turime didžiausią Paryžiaus skulptorių; jį lydi vienas jo 
draugas, Monmartro dailininkas p. Dega.“ 

Paryžiuje Dega mėgo važinėti įvairiomis kryptimis, 
užsikoręs į omnibuso imperialą, ir jausdavo begalinį 
malonumą stebėdamas gatvių vaizdą. Visą gyvenimą 
jis buvo didelis vaikštikas, net kartą Senos pakrante pės- 
čias nuėjo iš Kruasi į Orleaną, anot jo, „palaikydamas 
sveikatą natūraliomis priemonėmis kaip keliaujantis ko- 
mediantas“. 


+ + è 


Įsižiūrėkime iš pradžių į to dipticho, kurį sudaro De- 
ga asmenybė, gerąsias puses. Pirmiausia — teigiamos 
jo širdies savybės: jis buvo labai nuoširdžiai prisirišęs 
prie giminių — ir iš meilės, ir iš gilaus pareigos jausmo. 
Pareiga šiam tvirtos moralės žmogui tiek daug reiškė, 
jog prireikus jis atsisakė turto, gerovės ir metų metus 
gyveno vos galą su galu sudurdamas, kad išgelbėtų nuo 
bankroto brolius. Mirus broliams ir seserims, tetoms ir 
dėdėms Neapolyje, Florencijoje ir Naujajame Orleane, 
jis prisirišo prie jų vaikų. Iki paskutinių gyvenimo metų 
reguliariai su jais susirašinėjo, seserėnams, sūnums te- 
tos Margeritos, ištekėjusios už architekto, įsikūrusio 
Argentinoje, net pasiuntė fotoaparatą ir visas ryškinimo 
priemones, kad šie galėtų jam siuntinėti savo portretų. 

Jo ryšiai su giminėmis, atsisakymas turto brolių nau- 
dai turėjo nelauktų padarinių jo kūrybai. Nebegaudamas 
pragyvenimui rentų, jis pardavinėjo savo paveikslus ir 

jų daugiau gamino. Žinoma, nė nemanė masinti dailės 
mėgėjų užsiiminėdamas komercine tapyba, tačiau nuo to 
laiko dažniau griebdavosi pastelės, nes ji leido sparčiau 
dirbti. | 

Jo dosnumas reiškėsi ne vien medžiaginiuose daly- 
kuose; jis dovanodavo ir savo širdies: rėmė, drąsino, 
gynė tokius nevykėlius kaip Valernas, su kuriuo susipa- 
žino Aukštojoje dailės mokykloje, arba Bartolome, menką 
skulptorių ir dar menkesnio intelekto žmogų, kurio siel- 
vartas mirus žmonai Dega sukrėtė. Dega buvo pernelyg 
aiškaus proto, kad nematytų savo draugo tokio, koks 
yra, bet, nieko nepaisydamas, jį gindavo. Tačiau kartais 
negalėdavo susilaikyti šiek tiek neparodęs savo jausmų: 
„Būna taip, kad akys žvelgia į dangų, o rankos grabi- 
nėja žemę... ieškodamos ordinų“,— atsidusdavo jis. 

Valernui Dega yra padaręs nepaprastai delikačiai 
daug gero: nukeliavo į Karpantra miestą, į kurį šis buvo 
nusišalinęs, itin brangiai atpirko savo nutapytą jo jau- 
nystės laikų portretą, kai sužinojo, kad šis nebeturi iš 
ko gyventi, ir pagaliau per trečią asmenį reguliariai mo- 
kėjo jam rentą. Laiškai, kuriuos jam rašė, rodo didelį 
jautrumą: „Prašau man atleisti už vieną dalyką, apie 
kurį dažnai užsimenate savo pašnekesiuose ir dar daž- 
niau galvojate— rašė jam Dega 1890 metais,— už tai, 
kad mudviejų ilgai palaikomuose dailininkų santykiuose 
buvau — arba atrodė, kad buvau,— jums toks griežtas. 
Toks ypač buvau pats sau — tikriausiai tai prisimenate, 
nes man priekaištavote ir stebėjotės, kad taip mažai 
savim pasitikiu. 

Buvau arba atrodžiau visiems griežtas, nes kažkaip 
pasidariau šiurkštus dėl to, kad abejojau savimi ir bu- 
vau blogai nusiteikęs. Jaučiausi nevykęs, ištižęs, nors 
atrodė, kad mano apskaičiavimai dailėje teisingi, širdau 
ant visų ir paties savęs. Labai prašau man atleisti, jei 
dėl to prakeikto meno įžeidžiau didžiai kilnų ir protingą 
jūsų asmenį, gal net uždaviau jums širdį.“ 

Jis dažnai taip elgiasi su senais draugais — Žmonė- 
mis, su kuriais susitiko Liudviko Didžiojo licėjuje, Auk- 
štojoje dailės mokykloje, Luvro galerijoje arba klajoda- 
mas po Italiją. Jo ištikimybė buvo besąlygiška. „Jis buvo 

išbandytas draugas,— sako Danielis Halevi.— Kad ga- 
lėtų dalyvauti laidotuvėse, paspausti ranką, Dega pen- 
kiolika valandų praleisdavo traukinyje. Visa tai būdavo 
pridengiama nejautrumo kauke, neįprastu ir negiliu 
šiurkštumu...“, kuriuo reiškėsi tik pernelyg didelis dro- 
vumas. 

Būryje draugų, kurie jį lydėjo iki pat paskutinių jo 
gyvenimo metų — nė vieno arba mažai dailininkų, bent 
priklausiusių avangardui. Jis teikė pirmenybę tokiems 
žmonėms kaip Piuvi de Savanas ir Giustavas Moro. Le- 
onui Bona, su kuriuo susitikinėjo visą gyvenimą, jautė 
draugiškumą, neturintį nieko bendra su menu. Dega mė- 
go ir tapytojus, kuriančius kilmingajam luomui, apskai- 
Ciuotai drąsaujančius, kad įtiktų šešioliktosios apygar- 
dos dailės mėgėjams, — de Niti, Zerveksą, Zaką Emil; 
Blanšą. 

Mane ir jį siejo abipusis dailininkų potraukis, kurį 
paryškindavo ginčai ir vaidai. Mane buvo už jį viršesnis 
ir idėjomis, ir stambaus buržua laikysena. Dega žavėjo- 
si visa jo tapyba, bet juodu buvo pernelyg skirtingi: 
vienas stengėsi suvilioti, kitas buvo smarkus ir griežtas 
pats sau. Jųdviejų ryšiai niekad nebuvo draugystės ry- 
šiai. 

Su kitais impresionistais Dega palaikė tik profesinius 
santykius, niekad nesuėjo į artimesnį kontaktą. Jo nuo- 
mone, jie buvo per daug bohemiški. Be to, ne iš jo pa- 
saulio. 

Įdomi detalė: jis jautė simpatiją subtilaus tempera- 
mento, bet antraeiliams tapytojams, kaip Zanjo, Braka- 
valis ar Boldinis, kurį jis vadino įtartinu svetimšaliu. 
Jam patikdavo jų kompanija. 

Gyvenimo draugai, sudarę jo aplinką, buvo ne meni- 
ninkai, o stambūs apsitrynę buržua iš finansų ar pramo- 
nės sferų. Jis mėgo juos galbūt ypač todėl, kad jie pri- 
klausė ne meno aplinkai ir kad jis galėjo vyrauti. Ir tc 
nevengdavo. Jo viešpatavimas Valpensonams, Halevi, 
Ruarams buvo tikra tironija, ištveriama su šventa kan- 
trybe. Sie žmonės, papratę, kad juos visi gerbtų ir su 
jais skaitytųsi, paklusdavo jo nuomonėms ir kaprizams. 

Jis buvo labai jautrus: jeigu tik kas — tuoj įsižeidžia ir pa- 
sišiaušia. Jei nepažįstamas Žmogus pirmas paduoda jam 
ranką, jis užsigauna, o jei, deja, nieko pikta nemanyda- 
mas, vargšas priduria: „Labas, maestrai...“, tai jau baig- 
ta. Kalbėdami su juo, draugai jausdavosi lyg einą per 
stiklus; jis nepripažindavo nė menkiausio nutylėjimo, 
dar mažiau — prieštaravimų. Tokiais atvejais tuoj pat 
užsiplieksdavo ir virte virdavo pykčiu. Polis Valeri Dega 
tulžingumą aiškino taip: jo gyslose tekėjęs motinos ne- 
apolietės kraujas. Tačiau, norint jį pateisinti, reikia pri- 
pažinti, kad sau pačiam taip pat nebuvo atlaidus, ir kai 
kada jam tikriausiai būdavo sunku su savimi sutikti. 
Valeri nurodo, jog Dega sau buvo „reikliausias, griež- 
čiausias ir nepaperkamiausias teisėjas“. 

Bet kartais jis pasiduodavo piktai pagundai, praras- 
davo saiką ir netikėtai paleisdavo apnuodytą strėlę į tuos, 
kuriuos labiausiai mylėjo, kaip ir neįstengdavo atsispirti 
malonumui pasakyti kokį sąmojį. Tada jo piktumas ga- 
lėdavo padaryti genialių atradimų. Forenas pasikvietė 
jį pietų ir, labai didžiuodamasis, jog įsivedė telefoną — 
naujovė! — pasitvarkė taip, kad valgant jam paskambin- 
tų- vienas pažįstamas. Scenarijus pavyko, telefonas sučir- 
škė. Forenas pakilo iš už stalo ir nuėjo atsiliepti. Dega, 
žiūrėdamas į jį, pusbalsiu drėbtelėjo: „Tai mat kas tas 
telefonas. Paskambina tau kaip liokajui, ir tu eini!..“ 

Jo užgaidos būdavo nelauktos, nenumatytos; jis ga- 
lėdavo, pakviestas viešnagėn į kaimą, apsisukti ir, ne- 
nusivilkęs apsiausto su pelerina, tuoj grįžti, nes pradėję 
lyti, o... gydytojas jam pataręs „provincijoje pasisaugoti 
slogos“. Vieną sykį, dėl blogų orų likęs nakvoti pas 
Aleksį Ruarą, pareikalavo atnešti vario plokštelę, mat 
užėjęs noras išraižyti graviūrą, apie kurią naktį galvojęs. 

Visa tai draugai kesdavo ir taikydavosi su jo sunkiu 
būdu ir užgaidomis dėl vienos priežasties, ta priežastis 
buvo ne tiek jo, kaip dailininko, talentas, kiek malonu- 
mas klausytis, kai jis kalbėdavo. Dega, sąmojingas, 
smagus, mokąs įspūdingai pasirodyti, buvo nuostabus 
pašnekovas, tikra vakaro puošmena. Jo kalbose būdavo 
gausu literatūros kūrinių tekstų, kelionių atsiminimų, 
vaikystėje girdėtų anekdotų. Iš motinos jis žinojo nuos- 


tabių istorijų apie Prancūzų revoliuciją ir labai išraiškin- 
gai jas pasakodavo. 

Djepe lietingomis vasaros dienomis jis galėdavo pa- 
traukti viso jaunimo dėmesį, savaip sekdamas „Tūkstan- 
čio ir vienos nakties“ pasakas. 

Kaip matėme, jis buvo didžiadvasis plačiausia šio 
žodžio prasme, bet reikia nurodyti vieną išlygą: buvo 
labai santūrus, — arba veikiau toks pasidarė,— kai reikė- 
davo kam nors duoti savo kūrinių, ir retai, nutapęs drau- 
go portretą, jį jam padovanodavo. Jis teisindavosi tuo, 
kad keliskart susilaukęs šalto dušo. Galima tvirtinti, 
jog dauguma žmonių, kuriems jis buvo padovanojęs 
pastelių, anksčiau ar vėliau, susivilioję pelnu, nepajėgė 
atsispirti pagundai jas parduoti. Kiekvienąsyk jj tai 
skaudžiai užgaudavo. Jei taip padarydavo tapytojai, grą- 
žindavo jų padovanotus kūrinius. Kitiems jis atsikeršy- 
Duse. Pardavęs du jo kūrinius, jis atėjo pasiaiškinti. 
Pabrėždamas savo fizinį trūkumą, Dega apsimetė jo ne- 
pažįstąs. „Jūs mane paijstate! Aš esu Duse, aš esu 
Duse...“ „— Duse? Duse? — tarė Dega, lyg stengdama- 
sis prisiminti...— Taip, turėjau draugą šia pavarde, bet 
jis numirė!“ 

Forenas irgi papasakojo panašų atsitikimą, dar la- 
biau atskleidžiantį Dega būdą. „„...Jis padovanojo Pjerui 
Lagardui, Paryžiaus operos direktoriui, ką tik netekusiam 
žmonos, nedidelę pastelę, kurioje buvo atvaizduota mo- 
teris, lipanti iš didelio maudymosi dubens, gražiame 
rausvos Žuji drobės fone. Lagardas pareiškė turįs čia 
šedevrą, su kuriuo niekad nesiskirsiąs... bet, žinoma, ga- 
lų gale jį pardavė Isakui de Kamondo. Dega apie tai 
sužinojo ir užpyko... ant to žydo Kamondo!“ 

Jis galėdavo užsirūstinti net ant dailės mėgėjų, jei 
nusipirktą iš jo paveikslą pakabindavo netinkamoj vietoj 
arba įstatydavo į kitokį, ne jo parinktą, rėmą, paprastai 
žalią kaip sodo kėdės. Kartais, mėgėjui nusipirkus kitą, 
pavyzdžiui, paauksuotą rėmą, Dega atsiimdavo paveiks- 
la, grąžinęs pinigus. Sykį, atėjęs vakarienės pas bičiu- 
lius, prieškambaryje pastebėjo šitaip įrėmintą savo dro- 

be, moneta išlupo ja iš rėmo ir, pasikišęs po pažastim, 
išėjo. 

— Kurgi Dega? — pasiteiravo namų  šeimininkė.— 
Juk ką tik atvyko. 

Niekas čia jo daugiau nematė. „Šit ir pasitikėk drau- 
gais“,— su kartėliu sakydavo jis, prisiminęs nemalonųjį 
atsitikimą su savo paveikslu. 

Ne, jis nebuvo toks supratingas kaip Pikasas, kuris, 
dovanodamas paveikslą nusigyvenusiam draugui, duo- 
davo ir savo pirklio adresą, kad šis nuėjęs galėtų par- 
duoti už tikrą kainą. 


* k $ 


Tokiame gražiame, oriame, nors buvo didelis nenuo- 
laida, jo gyvenime yra tamsių pusių, kurios kelia nuos- 
tabą. Suglumsti, nežinai, nė ką sakyti, matydamas, kad 
Dega gyvenimas klostosi jausminiame vakuume. Jame 
nerandi meilės, net trumpo įsimylėjimo, juoba kūniškos 
aistros. Nieko, visiška tuštuma. Tikriausiai dar šiurkš- 
tesnis ir dygesnis Dega pasidarė dėl viengungystės — 
tokios atkaklios, kad net keliamas klausimas dėl jo fizi- 
nio pajėgumo. Neplepus menininkas Delakrua, aršiai 
saugojęs nuo pašalinių savo asmeninį gyvenimą, suge- 
bėjo beveik visiškai nuslėpti savo meilės istoriją. Vėliau 
vis dėlto išaiškėjo jo ryšiai su Eliza Bulanže ir baro- 
niene de Forže. Tačiau Dega turbūt neturėjo ko slėpti, 
ir senos jo tarnaitės Zojės pastaba: „Ponas nėra vyras!“ — 
trikdanti ir reikšminga. Visi. kurie jį artimai pažinojo, 
draugai iš buržuazinių ir meninių sluoksnių, stengėsi 
atspėti jo emocinio gyvenimo paslaptį. Polis Valeri, san- 
tūriai paliesdamas šią temą, padarė tokią išvadą: „Neži- 
nau, kokia buvo jo jausmų istorija; sprendimams apie 
damas dažnai atsiliepia mūsų patirtys.“ Tade Natanso- 
nas, eidamas kiek toliau, šio užkietėjusio viengungio elg- 
seną atvirai aiškino sveikatos būkle. 

Galima iškelti kitą teiginį: dėl nusivylimo ar kelių 
nusivylimų jaunystėje Dega susikaupė ir užsisklendė 
širdies vienatvėje. Manoma, nors tai nelabai įtikima, 
kad, išeidamas iš jaunuolio amžiaus, jis įsimylėjęs Mari 

Diho ir beveik tuo pačiu laiku — panelę Volkonską. Šių 
spėliojimų nėra kuo paremti. 

Iš jo laiškų matyti, jog keliskart ketino vesti. Ne 
todėl, kad būtų pamilęs kurią nors moterį, o todėl, kad 
jį sujaudino giminaičio ar draugo santuokinės laimės vai- 
zdas. Per vieną savo pirmųjų kelionių į Italiją jis viešėjo 
Asyžiuje pas jauną anglų porą: „Jų namuose viešpatavo 
laimė,— rašė jis.— Kad taip rasčiau gerą, paprastą, ra- 
mią moteriškutę, kuri suprastų, kas žavi mano dvasią, 
ir su kuria kukliai sau gyvenčiau dirbdamas. Ar ne graži 
svajonė?“ 

1872 metais Naujajame Orleane jis irgi susijaudino 
matydamas, koks laimingas jo brolis Rene, neseniai ve- 
des jų pusseserę Estelę, ir prisipažino: ,, AS trokštu tvar- 
kos. Geros moteriškaitės nelaikau tokio naujo gyvenimo 
būdo priešininke. Kad turėčiau ir kelis vaikus — ar tai 
per daug? Ne.“ 

Troškimai taip ir neišsipildė.  Pagautas kūrybos, jis 
liko vienišas. Būdamas jau brandaus amžiaus, draugams 
stebintis, kodėl viengungiauja, tik išsisukinėdamas pa- 
juokaudavo: „Per daug baiminčiausi, kad žmona, žiūrė- 
dama į kokį mano paveikslą, nepasakytų: „Kaip gražiai 
čia tau išėjo!..“ 

Be to, jau buvo per vėlu — netikę įpročiai įsisenėjo. 

Svečiuose moterų atžvilgiu jis elgdavosi keistai, be- 
veik dviprasmiškai. .Žodžiais jas garbindavo, giedodavo 
ditirambus ir salone triukšmingai joms asistuodavo, taip 
perlenkdamas, kad atrodydavo panašu į kažkokią com- 
media dell’ arte. Berta Morizo mini būdingą tokios elg- 
senos pavyzdį. Kartą, 1869 metų pavasarį, po vakarie- 
nės jis pristūmė savo kėdę prie jos ir garsiai paskelbė, 
kad jai meilinsiąsis. Dideliam jaunosios moters nusiste- 
béjimui ir nusivylimui tas meilinimasis apsiribojo ilgu, 
vis labiau aštrėjančiu monologu, kuriame jis vystė Sa- 
liamono posakį: „Moteris — teisuolio širdgėla.“ Bertai 
Morizo, kuri juo labai žavėjosi, kėlė juoką šis keistas 
meilinimasis, kuris, pamanė ji, tikriausiai buvo atgarsis 
kokio nors dar jį tebeveikiančio nusivylimo meile. Tačiau 
Dega elgsena anaiptol nebuvo išimtis: jis buvo pratęs 
apskritai moteris koneveikti. Net prieš gerus savo bičiu- 

lius nevengdavo paburnoti. Berta Morizo ir Siuzana 
Valadon buvo „baisioji Berta“ ir „baisioji Marija“, — 
Valadon pozuodavo pas tapytojus vadindamasi Marijos 
vardu, — Anri Ruaro žmona, turtinga į korsetą jsisprau- 
dusi miestietė, buvo „baisioji ponia Ruar“... 

Kartais užsimiršęs jis būdavo net storžievis: viena- 
me koncerte, sėdėdamas šalia ponios Biulto, doros bur- 
žuazinio luomo atstovės, kuri pasiteiravo, kas sukūrė 
jai nežinomą ariją, jis šiurkščiai atsakė: ,,Kurgi jūs gi- 
mėte?..“ 

Jis tai gerai žinojo: vienoje Santje gatvės krautuvėje. 

Galų gale moters garbinimas jam buvo tik estetikos 
dalykas. Ir tai dar kažin... Jis visiškai nejautė, kaip Re- 
nuaras, svaigulio priešais skaistų kūną ir spindulingą 
odą. Šis dailės Alcestas negailestingai blaiviu žvilgsniu 
stebėjo moterį, dėmėjosi jos gestus ir judesius, nedary- 
damas jokių nuolaidų Zavumui ir grožiui. „Rodau jas ne 
koketuojančias, o besišvarinančias kaip gyvuliai“,— sa- 
kydavo jis apie savo moteris, atliekančias tualetą. Taip 
nusiteikęs jas ir portretuodavo. Dauguma jo vaizduoja- 
mų moterų kažkokios paniurusios, šiurkščios; tai baidyk- 
liukės, be jokio prašmatnumo; žiūrėdamas į šiuos por- 
tretus, prisimeni, ką atsakė Tulūzas-Lotrekas vienai damai, 
paklaususiai, kodėl jo vaizduojamos moterys tokios bjau- 
rios: „Todėl, ponia, kad jos tokios yra.“ 

Šitaip būtų galėjęs atkirsti ir Dega. Tačiau, kaip ma- 
tysime, ne visos moterys jo akyse buvo vienodai negra- 
žios. Čia būta laipsnių, kurie priklausė nuo modelių vi- 
suomeninės padėties. 

Jo jausmus moterims geriausiai išreiškia aktai. Iš jų 
dvelkia ledinis geismas, ir Floranas Felšas pažymi, kad 
čia iškyla dailininke slypėję geiduliai. Mėšlungiškos lai- 
kysenos, kurias Dega dažnai suteikia savo modeliams, 
arba alsios kažkokių žaidimų išvargintų gyvulių pozos 
rodo, jog šiam žmogui reikėjo tam tikro žiaurumo savo 
aistroms atvėsinti. Jis tai, be abejo, suprato, nes, rody- 
damas Valteriui Sikertui savo aktus, pasakė: „Galbūt į 
moterį per daug žiūrėjau kaip į gyvulį.“ 

Dar vienas elementas, kuris liudija apie jo emocijas 
moteriškojo „gyvulio“ akivaizdoje,— tai piešiniai, mono- 

tipijos, graviüros, sukurtos pagal bordeliy prostitutes. 
Cia ne tik esama Ziaurumo, bet ir matyti, jog Dega sa- 
votiškai suprato tas nusmukusias būtybes; todėl ypač 
gaila, kad daug šių kūrinių buvo sunaikinta. Tie, kuriais 
šiandien žavimės, yra išvengę smulkmeniško dorovinio 
sieto, per kurį, autoriui mirus, brolis perleido jo piešinių 
aplankalus. 

Tačiau kaip nuostabu, kad šis menininkas, kupinas 
slepiamo drovumo, paliko kaip tik aiškiausią geidulių 
pragaro liudijimą. Ir kyla klausimas, kokie svarbesni 
motyvai pastūmėjo jį šitaip įsigauti į uždarą paleistuvy- 
bės namų pasaulį ir jį analizuoti. 

Grįžkime prie Dega emocinio gyvenimo. Nors, gali- 
ma tvirtinti, jis nepalaikė rimtesnio ryšio su moterimis, 
bet turėjo į meilę panašių bičiulysčių. Ne tik su Mere 
Kesat ir Siuzana Valadon, kurių pavardes čia tuoj prisi- 
meni, bet ir su dainininke Roza Karon*, sukūrusia Pary- 
žiaus Operoje Sigurdos vaidmenį, aktore Elena Andre, 
savo pozuotoja paveikslui „Absentas“, panelėmis Sale* 
ir Sanlavil, Paryžiaus Operos šokėjomis; jis įdėmiai sekė 
jų karjerą ir jas veiksmingai protegavo. Čia irgi daugiau 
spėliojimų negu tikrų įrodymų; būtent Merės Kesat at- 
vejis ypač miglotas. Juodu labai bičiuliavo, jis davinėjo 
jai patarimų, dažnai ją vaizdavo, bet netgi menkiausias 
ženklas neparemia dailininkų dirbtuvėse sklidusių kalbų 
apie jųdviejų meilės ryšį. 

Panašus dviprasmiškumas — ir Siuzanos Valadon at- 
veju. Dega žavėjosi talentu šios pozuotojos, tapusios 
piešėja, paskui tapytoja, ją padrąsindavo ir dažnai ap- 
lankydavo Korto gatvėje, kur ji turėjo dirbtuvę, — mėg- 
davo žiūrėti, kaip ji dirba,— ir pralinksmėjęs klausyda- 
vosi jos pasakojimų apie tepliotojus... bet jai rašytuose 
laiškuose nerastume nieko, kas kryptų į meilę. 

Gyvenimas be meilės Dega, atrodo, kartais slėgdavo, 
ir kai kada jam iš krūtinės išsiverždavo gailesčio, beveik 
nevilties atodūsiai — sakytum, širdies tuštuma pasida- 
rydavo nebepakenčiama. Viename 1884 metų gruodžio 
mėnesį Poliui Bartolome rašytame laiške jis nebesusi- 
valdo: „...Tiesą sakant, aš neturiu daug širdies. O kiek 
jos buvo, nepadaugėjo nuo šeimyninių ir kitokių rūpesčių. 

Man buvo palikta tik tai, ko nebuvo galima atimti, gana 
mažai; man to užtenka, bet tikriausiai neužtenka geriems 
mano draugams.“ Grįžęs prie šios temos po keleto dienų, 
jis pridūrė: Man regis, ne tik širdis, bet ir viskas pro- 
porcingai manyje sensta. O ta širdis net gana dirbtinė. 
Sokėjos įsiuvo ją į rožinio satino, kaip jų baletiniai ba- 
teliai, maišą.“ 

Depresijos periodai trukdavo neilgai; jis greit su- 
sitvardydavo ir su nuostabia rezignacija priimdavo savo 
lemtį: „Yra meilė, yra kūryba, ir turime tik vieną širdį.“ 


4 + + 


Dega viešumoje moteris pernelyg garbindavo, ir tai 
galėjo būti ne kas kita, kaip Marivo stiliaus rafinuotas 
maivymasis; bet ne mažiau garsiai jis reikšdavo ir savo 
neapykantą. O jos nepristigdavo. Visų pirma — nuo Drei- 
fuso bylos laikų — ji buvo nukreipta į žydus. Ši neapy- 
kanta, išaugusi iš seno nacionalizmo, Dega paskatino 
laikytis juokingos ir neleistinos pozicijos; tat atsigręžė 
prieš jį, ir paskutiniais gyvenimo metais iš dalies dėl to 
jis buvo vienišas. Jam užkliūdavo ir buvę Politechnikos 
instituto auklėtiniai, nors šį vadinamąjį „X“ buvo baigęs 
geriausias jo draugas Anri Ruaras; paskui nepatiko me- 
no kritikai, architektai — „žemiausia kategorija“,— mu- 
ziejų saugotojai, — „reikėtų pasiųsti į katorgą žmogų, 
kuris čiupinėja paveikslą“, — apdovanotieji ordinais... Pas- 
taruosius Dega nežinodavo nė kaip niekinti. Iš principo 
jis nebuvo prieš garbės ženklus, tačiau jam atrodė, kad 
jie duodami bet kam. Atėję pas jį draugai laiptinėje vi- 
sada išsitraukdavo iš atlapo kilpelės ordinų juosteles. 
Jis tai pastebėdavo ir kandžiai iš jų pasišaipydavo. O 
jiems už nugaros tvirtindavo, kad apdovanojimus pelnę 
lošdami kauliukais. Tad nesunku numanyti, kaip jis pa- 
sitiko Malarme, kai šis su iškilminga mina jam pranešė, 
kad Meno reikalų valdybos viršininkui Ružonui priminęs, 
jog Dega reikią įteikti Garbės legiono ordiną. Garbės 
legiono ordinas jam, Dega... „Kas čia dabar užėjo tam 
Malarme... Jei tarp mudviejų nebūtų buvę stalo...“ 

Jis, žinoma, neužmiršdavo kolegų: plačiai nuskam- 
bėjo jo vaidai su Mane, Renuaru ir Mone. Jam atrodė, 
jog Salono senamadžiai „brangieji maestrai“ net nenu- 
sipelno, kad su jais vaidytumeisi,— jis juos pernelyg 
niekino ir, žinodamas, kaip jie trokšta valstybinių užsa- 
kymų, tik sviesdavo jų adresu, jog „Meno reikalų valdy- 
bos biudžetą reikią prijungti prie viešosios labdarybės 
biudžeto“. Jo sąmojai apie Meisonje — „neūžaugų milži- 
ną“ — Detajį, Z. P. Loransą, Giustavą Moro išgarsėjo. 
Jais žavėjosi dailininkų avangardistų sferos. Kadangi 
skolinama tik turtingiems, jam buvo priskiriami sąmojai, 
kurių jis niekad nebuvo sakęs. Pavyzdžiui, aukštajai 
visuomenei dirbusio graverio Polio Hele jis nevadino 
„gariniu Vato“... Būtų galėjęs tai daryti — jo nekentė. 

Pagaliau jis visiškai nemėgo gėlių, kvepalų, vaikų, 
šunų... tad buvo siaubas namų šeimininkėms. Pasisodinti 
jį už stalo būdavo pasibaisėtina garbė, ir jis džiūgavo, 
kai sykį jam buvo pranešta, kad viena jauna moteris 
atsisakė ateiti į vakarą, sužinojusi, jog turės sėdėti šalia 
jo. „Tuo jis atsimokėjo už daugelį iškęstų nemalonumų“, — 
konstatavo Tade Natansonas. 

Susitarti su juo, kad kviečiamas ateitų pietauti ar va- 
karieniauti,— o tokius kvietimus labai mėgo, — buvo taip 
pat nelengva, ir reikėjo tokio pat ilgo manevravimo, kaip 
ir paruošti diplomatinį susitikimą. Ambruazas Volaras, 
labiau toleruojamas negu laikomas tikrai priimtinu as- 
meniu, kai įsidrąsino pasikviesti Dega į svečius, išgirdo 
tokį atsakymą: „Na, taip, žinoma, Volarai, bet klausyki- 
te: kad man būtų patiekalas, iškeptas ne su sviestu... Ant 
stalo — jokių gėlių, ir lygiai pusę aštuntos. Katę, aišku, 
uždarysite, ir niekas neatsives šunies? O jei ateis mo- 
terų, ar jos nebus išsikvėpinusios? Koks siaubas tie visi 
kvapai. Kai yra dalykų, kurie taip gardžiai kvepia, sa- 
kysim, paskrudinta duona... Ir net švelnus šūdo kvapas... 
Beje... labai mažai šviesos. Mano akys, vargšės akys.“ 
Taigi nesunku suprasti... 

Na, o dėl gėlių, tai Forenas papasakojo vieną links- 
mą atsitikimą. Kartą, kai pas jį buvo laukiama atvyks- 
tant vakarieniauti Dega, šeimininko giminaitė savo ini- 
ciatyva padėjo ant stalo rožių. Niekieno nepastebėtas 

„atvažiuoja Dega, pamato ant stalo rožes, paima jas ir 
išneša į vestibiulį. Paskui jeina į svetainę, kur jį pasi- 
tinka šeimininkai. Grįžusi patikrinti, ar tvarkingai išdė- 
lioti valgomieji įrankiai, jaunoji giminaitė pastebi, kad 
dingo jos puokštė. Ima jos ieškoti, randa vestibiulyje ir 
vėl padeda ant stalo. Visiems perėjus į valgomąjį, Dega 
pamato gėles... palaiko tai klastingų Forenų provokacija, 
pasisuka ir žengia durų link... Aiškintasi jau laiptinėje... 

Taip atsitiko ir pas Elizabetą de Gramon, bet tąkart 
Dega susilaikė ir dėl gėlių neprieštaravo; norėdama jam 
pasigerinti, šeimininkė pietų pabaigai numatė interme- 
dijà; Dega su malonumu žiūrėjo jaunutės balerinos 
antraša. | 

Jis taip baisiai nemėgo gėlių, kad dėl jų netgi įsileis- 
davo į ginčus su nepažįstamais žmonėmis. „Šiandien ke- 
liavau su dviem nenaudėlėm, kurios ne tik vežėsi didžiulę 
puokštę gėlių, bet ir buvo užsidėjusios skrybėles, pa- 
puoštas ilgais kaip špagos smeigtukais,— šėlo jis, grj- 
žęs iš ilgo pasivažinėjimo omnibusu.— O viena mane 
kad išplūdo, prieš tai vos neišdūrusi akies...“ Tokiais 
atvejais, matyt, nedažnai būdavo jo viršus. Papratęs, kad 
jo aplinkoje visi jam nuolankauja, jis sumišdavo, kai 
kas nors žiūrėdavo į jį su pašaipa arba jam priešinda- 
vosi. 

Na, o jo neapykanta vaikams buvo tik kauké, kuria 
slėpė švelnumą: per šventes, gimtadienius jis gausiai 
apdovanodavo žaislais savo draugų vaikus, ir jam būda- 
vo didelė pramoga ieškoti originalių žaislų. Kai kurie 
taip patikdavo, kad pasilikdavo sau. Pavyzdžiui, niekaip 
nesiryžo atiduoti puikaus dramblio, kuris, patraukus už 
žiedo, pakeldavo straublį. 

Zinoma, jis mėgo tik vaikus, kurie gerai elgėsi. Ma- 
žylis Zanas Lu Forenas išsipylė ant galvos flakona kve- 
paly, o tuo metu atėjo Dega ir, pamanęs, kad čia prieš 
jį nukreiptas farsas, trenkė durimis ir išlėkė lauk. Kitą 
kartą, kai vaikas, kuriam buvo leista sėdėti už stalo kar- 
tu su suaugusiais, ėmė daužyti šakute į lėkštę, Dega 
tokiu tūžmingų balsu sušuko: „Kas čia dabar?“, kad 
berniūkštis persigando, išbalo ir išvėmė visą valgį per 
stalą... Panašių pasakojimų pilnos atsiminimų knygos, 

Palikus nuošaly anekdotus, Dega asmenybę galima 
šitaip apibrėžti: tai stambus Liudviko Pilypo laikų buržua, 
persiėmęs monarchinio režimo visuomeninių ir dorovinių 
principų; labai svarbiu dalyku laiko kilmę; gerbia turtą 
ir valdžią; atsidavęs šeimos ir tėvynės principams. Jis 
niekada jų neatsisakė, priešingai, bėgant metams la- 
biau jų laikėsi, naudodamas kaip gynimosi ir puolimo 
ginklą. Gyvendamas labai siaurame aukštuomenės rate, 
jis niekad nemėgo bohemos ir, nors dėl savo estetinių 
pažiūrų buvo linkęs žengti drauge su impresionistais, 
kurie sudarė jo laikų dailės avangardą, jo luominės sim- 
patijos kreipė jį prie tapytojų, kaip ir jis priklausančių 
aukštuomenei. Jis niekino juos kaip menininkus ir ne- 
sivaržydamas jiems tai sakydavo, bet su jais bendravo. 
Mane buvo išimtis: mat juodu buvo kilę Iš tos pačios 
socialinės aplinkos. 

Dega nesutarimas su Renuaru ir Mone, atvirkščiai, 
ypač aiškintinas tuo, kad šie buvo plebėjiškos kilmės. 
Na, o dėl Sezano, tai Dega turėjo ką pasakyti ir už, ir 
prieš jį. Sezanas, kaip ir jis, buvo bankininko sūnus ir 
gyveno iš tėvo palikto turto, bet šokiravo jį nevalyva 
apranga ir šiurkščiomis kalbomis. 

Jaunystėje paveiktas  Gonkūrų „meninio“ natūraliz- 
mo, dėl kurio atsisakė istorinės tapybos ir pasidarė Pa- 
ryžiaus gyvenimo tapytoju, Dega nekentė dekadentiško 
estetizmo, veikusio dailę nuo 1880 metų daug labiau nei 
kiti sąjūdžiai. ,Naujasis menas“, neurozinė „Rožės kry- 
žiaus“* šalininkų tapyba jį siutino. „Negaliu pakęsti tos 
poezijos, to dirbtinumo ir tų jaunuolių ilgais surdutais, 
kurie kalba su moterimi laikydami rankoje leliją. Juk 
kalbant su moterimi reikia abiejų rankų.“ 

Dega, praėjusių laikų žmogus, nieko neišmanė apie 
savo meto problemas ir prišnekėdavo baisių niekų. Liau- 
dies švietimo problema, labai svarbus dalykas Trečiojoje 
respublikoje, išvesdavo jį iš pusiausvyros. „Jei švieti 
žmogų, vadinasi, darai jį netinkamą daugybei darbų, iš 
kurių jis galėdavo pragyventi. Kitados konsjeržų dukte- 
rys būdavo šokėjos; dabar jos turi miesto valdybos iš- 
duotus mokslo baigimo pažymėjimus... Liaudies švieti- 
mas! Kokia piktadarybė! Šit bretonai Zegnojasi ir yra 

narsūs. Atimi iš jų tikėjimą, ir jie pasidaro bailiai. Kokia 
piktadarybė!“ ,,Menas liaudžiai! Koks tai liūdnas reika- 
las!.. Šiandien net paskutinis bakalėjos pardavėjas ren- 
giasi kaip ponas.“ 

Reakcingas jo įnirtis rado kuo puikiausio peno pra- 
sidėjus feminisčių manifestacijoms. „Jos neturi net ki- 
šenės drabužiuose, o jų skrybėlių smeigtukai bado akis 
greta esančiam...“ 

Tačiau jis nebuvo nusistatęs prieš tuos, kuriuos va- 
dino mažais žmoneliais, prieš darbininkus. Juos itin 
mėgo, jei tik jie laikydavo rankoje kepurę. 

Simpatizuodamas darbo žmonėms, bet jų nepažin- 
damas, jis nejučiom imdavo sekti pseudoliaudiškos li- 
teratūros stiliumi. Vaikštinėdamas su Danieliu Halevi 
Mare kvartalo* gatvėmis, Dega nekaltu tonu pasakė: 
„Norėčiau patekti čia į darbininkų šeimas... Visi smagūs, 
visi dirba; simpatinga visuomenės dalis“, — nežinodamas 
ar dėdamasis nežinąs, kad tos skalbėjos ir modistės, 
kurias jis tapė, dirbdavo iki šešiolikos valandų per dieną 
už menką atlyginimą ir mirdavo džiova. Zavédamasis 
jų teikiamu vaizdu, jis sušuko (vis tie Gonkūrai!): ,,Gra- 
žumas — paprastuose žmonėse.“ 

Ne daugiau jis nusivokė ir apie politiką. Jo pažiūroms 
po 1870 ir ypač po 1895 metų buvo būdingas labai siau- 
ras šovinizmas, ir, gindamas savo požiūrį, jis griebdavosi 
blogiausių argumentų, net paradoksų. Reaguodamas į 
karo pralaimėjimą ir Komuną, jis ėmė užsispyręs, besą- 
lygiškai ginti kariuomenę, medžiagos savo nuomonėms 
semdamasis Roštoro*, paskui Eduaro Driumono* straip- 
niuose. ,,Dega,— rašė Polis Valeri, — turėjo idėjų poli- 
tikos srityje. Jos buvo paprastos, kategoriškos, labai 
paryžietiškos. Jo manymu, Roštoras turįs nuostabiai svei- 
ką nuovoką. Kai pasirodė Driumonas, Dega liepdavo kas 
rytą skaityti jo straipsnį. Prasidėjus Dreifuso bylai, jis 
tiesiog padūko. Grauždavosi nagus. Dėl menkniekių įnirš- 
davo, imdavo plūstis, staiga nutraukdavo pašnekesį: 
„Sudie, pone...“ Ir visam laikui nusigręždavo nuo prie- 
šininko. 

Keista čia tai, kad jis juk turėjo pažinčių politinėse sfe- 
rose ir galėjo apie viską pasiteirauti. Tačiau pasidarė 

toks nesukalbamas, kad nesileisdavo j objektyvius svars- 
tymus. Jis pažinojo, pavyzdžiui, Klemanso, su kuriuo 
buvo susitikęs pas leidėją Šarpantje, impresionistų drau- 
gą, kai Klemanso dar nebuvo „Tigras“, bet šis, nors ir 
žavėjosi jo tapyba, greit jį perprato ir priskyrė prie ne- 
pataisomų. Kartą, sėdėdamas šalia jo Operos foje, Dega 
ėmė jam dėstyti savo pažiūras į tai, kaip turi elgtis vals- 
tybės vyras: visiškai atsidėti aukštoms savo pareigoms, 
gyventi asketiškai... 

— Ir ką jums atsakė Klemanso? — buvo jo paklau- 
sta. 

— Jis sviedė į mane...paniekos kupiną žvilgsnį. 

Tokios šio išskirtinio žmogaus menkosios pusės, ap- 
valkalas, kuris jį dengė ir kurio nereikia išleisti iš akių, 
tačiau vienišą, be meilės Dega gyvenimą, nepatyrusį nei 
didelės laimės, nei didelių dramų, valdė besąlygiška ir 
labai tyra meno aistra. Aistra, kuri jį degino, bet niekad 
visiškai nepasotino jo sielos, ištroškusios absoliuto. Dėl 
ciklotiminio temperamento Dega dažnai ištikdavo abe- 
jojimo ir apatijos priepuoliai. Tokiais momentais jis ra- 
šydavo sielvartingus laiškus apie savo nevykusią kūrybą, 
bėgantį laiką, žlugusius sumanymus... 

Tačiau jis iškentėdavo šias krizes su tvirta ir tauria 
dvasia. „Reikia būti geros nuomonės ne apie tai, ką 
darai, o apie tai, ką galėsi kada nors padaryti,— rašė jis 
Ernestui Ruarui,— šiaip nėra prasmės dirbti.“ Jam buvo 
ką tik suėję septyniasdešimt metų. 


Il skyrius 


BURŽUA SU MENINIAIS POLINKIAIS 


Tam tikrus iš pirmo žvilgsnio gluminančius Dega 
būdo bruožus, be to, kūrybos orientaciją, galima paaiš- 
kinti aristokratine ir kartu buržuazine kilme, paženklin- 
ta internacionalumo ir paryžiškumo. 

Jo gyslose tekėjo įdomus prancūzų, neapoliečių ir 
kreolų kraujo mišinys. Jo tėvas Ogiustas de Ga (de Gas) 

priklausė senai giminei, kurios pėdsakų randama jau iki 
XIII amžiaus: vienas de Ga dalyvavo kryžiaus karuose. 
Jungtinio bajorijos archyvo duomenimis, ši giminė kilusi 
iš Uzeso diecezijos. Jos atstovų būta Banjolio, Sen Zerve 
ir Sen Marselio sinjorų ir vadintasi de Gast (arba du 
Guast) de Bagnols. Tik nuo XVI amžiaus jie vadinosi 
tiesiog de Ga (de Gas) pavarde. Jų herbe buvo du liūtai, 
erelis ir dygliakiaulė... Tai gana simptomiška, turint 
galvoje mūsų tapytojo būdą. Nusprendęs gyventi iš dai- 
lininko profesijos ir būdamas įsitikinęs, kad aristokra- 
tas neturi dirbti net kaip menininkas,— nors tokių prece- 
dentų buvo daug, — Dega prie savo pavardės neberašė 
bajoriškojo „de“; tačiau abu jo broliai, nors buvo pirk- 
liai, tebesilaikė savo šimtmečių senumo pavardės rašy- 
bos. 

Jų giminės patriarchas, Edgaro senelis, Revoliucijos 
laikais išgyveno dramatišką nuotykį, kurio prisiminimas 
jam nedavė ramybės iki pat mirties. Rene Ileras de Ga, 
gimęs Menge, prie Orleano, 1770 metais, buvo susižadė- 
jęs su „Verdeno mergele“, viena iš tų merginų, kurios 
apdovanojo gėlėmis prūsų kareivius, įžygiavusius į Pran- 
cūziją atstatyti monarchijos. Teroro laikais merginos 
buvo įskųstos, nuteistos ir nugiljotinuotos. Ileras de Ga 
išsigelbėjo tik todėl, kad vienas draugas, susitikęs jį 
Pale Rojalio galerijose, eidamas tarstelėjo: „Namo ne- 
grįžk. Nuvyko tavęs suimti. Nešdinkis kuo greičiausiai...“ 
Laimė, jaunasis vyras, kuris buvo javų prekybos agen- 
tas, turėjo pasiėmęs stambią sumą pinigų; jis šoko ant 
žirgo, niekieno nesukliudytas  prasigavo pro užkardas, 
pasileido visu greičiu pirmyn ir lėkė tol, kol atsidūrė 
Bordo mieste. Uoste vienas burlaivis ruošėsi išplaukti į 
Damijetą; jis juo ir iškeliavo. Taigi Bonaparto ekspedicija 
rado jį įsikūrusį Egipte. „Buvusiesiems“, aristokratų 
luomo žmonėms, dabar nebegrėsė joks pavojus, ir jis 
atsidavė žinion prancūzų generalinio štabo, kuris džiau- 
gėsi galėdamas pasinaudoti jo patirtimi tame krašte, 
Šitaip jis dalyvavo Egipto kampanijoje, prasidėjus sui- 
rutei, kartu su generolu Šampjone persikėlė į Italiją. Ne- 
labai trokšdamas grįžti į Prancūziją, kur politinė padė- 
tis atrodė nepatikima, jis sumanė apsigyventi Neapolyje. 


28 


Įsikūrė čia tvirtai, mat netrukus vedė miestiečių luomo 
merginą Ororą Frepa... kuri jam suteikė laimę ir padova- 
nojo dešimt vaikų. Būdamas labai verslus, Ileras de Ga 
atidarė pinigų keičiamąją kontorą, tapo Miurato iinansi- 
niu įgaliotiniu ir, šio pavestas, įsteigė Didžiąją valsty- 
binės skolos knygą — šios institucijos Neapolio Burbonai 
nebuvo pasirūpinę įvesti. Miuratą nuvertus, jis liko išti- 
kimas šiam pagyrünui soldafonui ir rizikavo atsidurti 
kalėjime — nugabeno jam į Iskijos salą, kurioje šis buvo 
prisiglaudęs, keletą jo patikėtų milijonų. Apsukruolis 
Dega išėjo sausomis grįžus Burbonams ir 1820 metais 
Neapolyje atidarė banką, kuris veikiai ėmė klestėti. Vė- 
liau jis prisidėjo prie pirmųjų Italijos geležinkelių finan- 
savimo. Rūpindamasis ir bizniu, ir šeima, jis padėjo 
susitvarkyti gyvenimą savo vaikams: Ogiustas, vyriau- 
sias sūnus, buvo nusiųstas į Paryžių vadovauti banko 
filialui, dukterys — išleistos už Neapolio aristokratų: 
Laura ištekėjo už barono Belelio, Roza tapo kunigaikš- 
tiene Morbili, Fani — markize de Čičereale, kunigaikš- 
tiene de Montepazi... Todėl atvykęs į Neapolį Eduaras 
Dega buvo priimtas aristokratiškiausiuose rūmuose. 

Nors ir ne tokia aukštakilmė, bet turtingesnė — visi 
šie aristokratai gyveno prabangiuose, tačiau apgriuvu- 
siuose būstuose ir mito makaronais,— dailininko giminė 
iš motinos pusės priklausė stambiems medvilnės pirk- 
liams, kurie Naujajame Orleane palaikė Prancūzijos 
vardą ir jos papročius. 

Ogiustas de Ga, kurį tėvas dar visai jauną buvo pa- 
siuntęs į Paryžių, čia įsimylėjo ir vedė. Aplinkybės, ku- 
riomis jis susitiko Selestiną Miuson, buvo ypač roman- 
tiškos. Mergina, kurios motina neseniai buvo mirusi, 
kartu su broliais atvyko iš Naujojo Orleano į Paryžių 
baigti mokslo. Jos kambario Tur de Damų gatvėje lan- 
gas buvo į sodą, kaip ir Ogiusto de Ga buto langai. Iš 
pradžių vieno kitam šypsotasi, pagaliau imta kalbėtis, 
nes buvo pavasaris... Netrukus, 1832 metų birželio 12 
dieną, buvo atšvęstos vestuvės. 

Ogiustas de Ga niekuo nebuvo panašus į Balzako 
finansininka, nė iš tolo nepriminė barono de Niusenženo. 
Neturėjo milijonų, buvo tik gražus, o Liudviko Pilypo 

laikais tai šį tą reiškė. Jis buvo sąmojingas, švelnus ir 
sugyvenamas žmogus, labiau besidomįs tapyba ir muzika 
nei banku ir biznio reikalais. Jis, beje, mirė subankruta- 
vęs... Buvo kolekcionierius ir — retas dalykas toje ma- 
nieringoje epochoje, sukaustytoje visuomeninių tabu,— 
mėgo menininkų draugiją. Jis turėjo daug pažįstamų ir 
tarp dailės mėgėjų bei literatų. Jo aistra buvo muzika, 
itališka jo siela žavėjosi Pergolezio, Cimarozos, Doni- 
cečio ir Rosinio muzika, kurios arijas jis skambino pia- 
ninu geriau nei mėgėjai. Kelerius metus sekmadieniais 
per tryliktos valandos mišias jis vargonininkavo šv. Au- 
gustino bažnyčioje. 

Galima neperdedant sakyti, kad Dega gimė ir augo 
muzikoje; visą jo vaikystę liūliavo tėvo grojamos žavios 
melodijos; jis ir pats išmoko skambinti pianinu ir, nors 
niekad juo neskambino taip talentingai kaip Ogiustas de 
Ga, mėgdavo ieškoti klaviatūroje jam patikusių melodijų. 
Prisiminęs tai, Danielis Halevi rašė Z. M. Lotui: ,,Daz- 
nai pasitaikydavo, kad... jis ilgai laikydavo padėjęs ran- 
kas ant klaviatūros, rinkdamas ir bandydamas harmonin- 
gas moduliacijas.“ Iš tėvo paveldėtas pianinas lydėjo jį 
į daugelį būstų. Kai jis nustojo juo skambinti, išėmė 
stygas ir naudojo kaip skrynią įvairiems daiktams susi- 
dėti. 

Tyrinėjant Dega kūrybą, paaiškėja, kokį svarbų vaid- 
menį jos formavimesi turėjo muzika. Pirmieji jo šedev- 
rai, šaukte šaukiantys: „Dega!“ — portretai muzikų, ku- 
riuos pažinojo pas tėvą arba lankydamasis Operoj Le 
Peltje gatvėje. Jis susidraugavo su dainininku ir gitaristu 
Paganu iš Paryžiaus Italų teatro. 1867—1868 metais 
„Operos orkestre“ jis atvaizdavo daugumą savo draugų. 
Ypač draugiški jo santykiai buvo su Dezire Diho ir jo 
seserimi Mari, Lamure koncertų soliste. Brolis ir sesuo 
buvo tiesiog pakerėti muzikos, ir Dega ilgai juodu prii- 
minėjo su didžiausiu pasitikėjimu ir Žavėjimusi. Atrodo, 
kad jų imta šiek tiek mažiau bendrauti, kai Dezire Diho, 
kūręs romansus, paprašė nupiešti jiems viršelius Tulūzą- 
Lotreką. 

Vieną iš retų savo gyvenime meilės aistrų Dega pa- 
tyrė kūningai Antrosios imperijos primadonai. Būdamas 

dvidešimt vienerių metų jaunas Operos abonentas, jis 
įsimylėjo Ristori*, stambią deivę lakštingalos balsu. 
Pasiklausęs jos „Medėjoje“, garsiai žavėjosi: „Kai ji 
bėga, jos judesiai dažnai atrodo kaip Partenono Perga- 
lės... Mačiau einant ir kalbant žaviausią graikų vazų 
figūrą...“ 

Kaip vyriausias vaikas šeimoje, Edgaras Dega visą 
gyvenimą buvo didelis mylintis brolis. Jis atsidėjo savo 
ketveriais metais jaunesniam broliui Ašiliui ir prieš mirtį 
susitaikė su jauniausiuoju broliu Rene, paskyręs jį savo 
paveldėtoju, nors dvidešimt metų su juo buvo piktuoju 
dėl to, kad šis išsituokė ir užgavo jo giminystės ir pa- 
reigos jausmus. Mažylį Rene jis ypač puoselėjo ir paliko 
daug jo portretų. Jo santykiai su seserimis buvo kupini 
švelniausio prielankumo, bet pirmenybę jis teikė Marge- 
ritai, kuri irgi dažnai jam pozavo. Jos išvykimas į Ar- 
gentiną jį sujaudino. Ištekėjusi už architekto Fevro, 
kuris subankrutavo dėl nevykusiy nejudamojo turto 
sandėrių, ji persikėlė su vyru į Buenos Aires, kur jie 
nutarė mėginti vėl atsistoti ant kojų. Seima visiškai nu- 
sigyveno, ir Dega turėjo jai padėti, kad nebūtų aprašy- 
tas turtas. Po aštuonerių metų, sulaukusi penkiasdešimt 
dvejų, Margerita Buenos Airėse mirė — jis taip ir nega- 
vo su ja pasimatyti. Buvo tikras sutapimas: kaip tik 
tuo metu, kai ji už dešimties tūkstančių kilometrų mirė, 
Dega sunegalavo. Danielis Halevi matė, kaip jis sielo- 
josi, atvykęs pranešti žinios apie sesers mirtį jo motinai, 
kuri buvo šios artima draugė: „Jis įėjo. Mes jį džiaug- 
damiesi sutikome. Jis sustojo ir pažvelgė į mus. „Nelink- 
sma man,— tarė patylėjęs, prieš savo valią pasikeitusiu 
balsu.— Mirė Margerita.“ Dega laiškai seserėnams 
parašyti visai nelauktu, širdį draskančiu tonu. Jis pap- 
rašė atsiųsti gulėjusios mirties patale velionės nuotrauką, 
davė ją padidinti ir kopijas išdalijo giminėms bei arti- 
miems draugams. Nuo tada jis palaikė nuolatinius ry- 
šius su Argentinoje gyvenančiais seserėnais ir seserė- 
čiomis, sekė jų mokslo pažangą, davinėjo patarimų ir 
rūpindavosi, kai šie susirgdavo. Margeritos duktė Žana 
apsigyveno pas jį keletas mėnesių prieš jo mirtį ir už- 
spaudė jam akis. Ji parašė nedidelę jaudinančią knygelę, 

pilną prisiminimų ir įvairių smulkių žinių apie savo 
dėdę ir šeimą. 

Dega buvo labai prisirišęs ir prie sesers Terezos, kuri 
1863 metais ištekėjo už savo pusbrolio Edmono Morbili, 
Rozos de Ga, kunigaikštienės Morbili, sūnaus. Santuokos 
tarp giminių Dega šeimoje nebuvo smerkiamos. Rene 
vėliau vedė savo pusseserę Estele Miuson, vieno pietinių 
Amerikos valstijų karininko našlę. 

Nors Tereza Edgarui Dega nebuvo tokia artima kaip 
Margerita, jis tikriausiai ją irgi labai mylėjo — tai rodo 
laiškelis, kurį pasiuntė savo seserėnams Fevrams, kai 
1912-aisiais, praėjus dvidešimt metų po vyro mirties, 
Tereza Neapolyje mirė. 

„Bučiuoju jus, brangios dukterėčios. Tiek ir tepara- 
šysiu. Poryt pradedu septyniasdešimt aštuntus metus.“ 

Tuo laiku jis buvo jau beveik aklas, ir iš to, kad pri- 
sivertė paimti į rankas plunksną ir pranešti šią žinią, 
matyti, kaip jaudinosi. 

Dėl santuokų su svetimtaučiais Dega giminė įgijo 
kitokių bruožų negu ta platesnio akiračio neturėjusi ap- 
linka, kurioje gyveno prancūzų buržua Liudviko Pilypo 
ir Napoleono III laikais. Užsienio įnašas, iš dalies eg- 
zotiškas, susijęs su polinkiais į dailę, literatūrą ir muziką, 
šiuos prancūzų buržua padarė išskirtine, prašmatnia ir 
rafinuota paderme, kuri, nors ir pritarė valdančiojo 
luomo nuomonėms, buvo platesnių pažiūrų. Aišku, tie 
Dega jautėsi priklausą aukštesnei visuomenės pakopai, 
tačiau meno ir dvasios dalykų kultu be galo skyrėsi nuo 

Edgaras Dega, vyriausias iš septynių vaikų, kurių du 
mirė dar visai maži, gimė 1834 metų liepos 19 dieną 
Paryžiuje, Sen Žoržo gatvėje Nr. 8; iš šio žemutinėje 
Monmartro dalyje esančio kvartalo, kuris sudarė jo gy- 
venimo rėmus, jis nelabai kur išeidavo. Mažai ką žinome 
apie jo ankstyvąją vaikystę — tik tiek, kad buvo romus, 
stropus ir užsisvajojęs vaikas. Be abejonės, motinos mir- 
tis, kai jam -buvo suėję trylika metų, jį smarkiai sukrėtė 


ir padarė dar melancholiškesnį. Dėl priešlaikinės moti- 
nos mirties jis būdavo linkęs reikšti nuoširdžią užuo- 
jautą ir atsidavimą žmonėms, kuriuos ištikdavo gedulas; 
tuo aiškintina jo draugystė su menkų gabumų dailininku 
Bartolome — nepaguodžiamu našliu. 

Mirus motinai, Dega gyvenimas pasikeitė; tėvas, ne- 
galėdamas juo rūpintis taip kaip žmona, įrašė jį į Liud- 
viko Didžiojo licėjų, kur jis gaudavo pietus. Šitaip ber- 
niukas paliko lizdą, kuriame iki tol augo, ir pradėjo 
niūrų mokinio gyvenimą. Liudviko Didžiojo licėjuje jis 
pasirodė esąs, kad ir neprastas, vis dėlto labai viduti- 
niškas mokinys net piešime, nors čia jau buvo nubudusi 
jo aistra; iš šio dalyko jis niekada negavo daugiau kaip 
pirmo laipsnio pagyrimo lapą. Tada buvo teikiamas so- 
lidus išsilavinimas įvairiose literatūros šakose, pagrįs- 
tas lotynų ir graikų kalbomis bei prancūzų klasikais. Šis 
pagrindas jam liko visiems laikams. Žana Fevr tvirtina, 
kad ir prieš mirtį jis sugebėjo skaityti Teokritą origina- 
le. Kaip jau matėme, jis buvo susikaupęs gausų litera- 
tūros veikalų citatų derlių, ir jo laiškų stilius, kurį 
ženklina kruopščiai parinkti žodžiai, paprastas ir elegan- 
tiškas. 

Keletas draugysčių, kurios jį lydėjo visą ilgą jo 
gyvenimą, užsimezgė Liudviko Didžiojo licėjuje, būtent — 
su Lui Brege, kurio sesuo ištekėjo už Liudoviko Halevi, 
su Lui Depre, Arturu Dežardenu, Anri Ruaru ir Poliu Val- 
pensonu; šiuodu pastarieji tapo artimiausiais jo bičiuliais. 

Dega jau licėjuje daug piešė, ir tėvas, matydamas 
čia tik gerą laisvalaikio pramogą, pritarė šiai jo veiklai. 
Elgtis kitaip būtų buvę nenuoseklu, nes jis pats gyveno 
dailininkų aplinkoje, ir būtent tėvo svetainėje Dega su- 
sipažino su keletu dailininkų, vėliau davusių jam pata- 
rimų, ir su keletu įžymių paveikslų kolekcionierių. Šie 
įdiegė jam savo aistrą, kuri po keturiasdešimties metų 
pasirodys esanti nepaprastai niokojanti. Tarp jų buvo 
Marsilis, tikras pusbrolis Ponsas, kurio butas Mesje le 
Prenso gatvėje buvo kimšte prikimštas paveikslų, pieši- 
nių, estampų ir meno dirbinių, Valpensonas ir dr. La 
Kazas. Jie pasikvietė jį pas save, ir jis gavo pamatyti 

kai kuriuos šedevrus, kuriais garsėja Luvras. 1969-aisiais, 
minint La Kazo dovanojimo akto šimto metų sukaktį, 
tiesiog akys raibo nuo Moljeno galerijoje sutelktų ta- 
pybos kūrinių. La Kazas, biržos maklerio sūnus, studi- 
javo mediciną, bet kadangi buvo turtingas ir savo pro- 
tesiją laikė kilnia, tapo vargšų gydytoju. 1832 metais, 
kilus choleros epidemijai, visi juo žavėjosi, kad toks at- 
sidavęs ir taip nebijo apsikrėsti. Nors ir buvo turtingas, 
šis keistas žmogus gyveno kone skurde. Jo rūmuose 
Serš-Midi gatvėje beveik nebuvo baldų; taigi jis turėjo 
nusipirkti krėslą, kai princesė Matilda pasakė atvyksianti 
pasižiūrėti jo kolekcijų. Deja, jos imperatoriškoji dide- 
nybė nesiteikė atsisėsti... 

Tas varganas gyvenimas aiškintinas nepasotinama 
aistra tapybai, ypač XVII ir XVIII amžių prancūzų ta- 
pybai. Savo, kolekcionieriaus, paieškas La Kazas orga- 
nizuodavo racionaliai. Jis ne tik sekdavo visas“ varžytynes, 
bet Paryžių padalijo į sektorius ir kasdien eidavo pasi- 
žvalgyti pas kurio nors sektoriaus paveikslų pirklius, 
antikvarus, sendaikčių pardavėjus ir net skudurininkus. 
Paryžių „iššluodavo“ per dvi savaites, paskui pradėdavo 
iš naujo; todėl vargu ar galėdavo nepastebėti kokio 
įdomaus dalyko. Už kelis frankus nusipirkti paveikslą, 
kurį žinojo esant šedevrą,— La Kazui buvo sportas, ir 
čia niekas jam neprilygdavo apsukrumu; padėdavo ir la- 
bai reta uoslė bei neklystanti akis. 

Savo lobių La Kazas anaiptol nelaikė tik sau, kaip vė- 
liau Dega: kiekvieną sekmadienį savo rūmų duris atverda- 
vo menininkams ir meno mėgėjams, pats rodydavo kolek- 
cijas, kaip tikras eruditas aiškindamas kiekvieną kūrinį. 
Kartą, kai jis rodė paveikslus lankytojams, jį ištiko apo- 
pleksija. 

Testamentu jis paliko Luvrui penkis šimtus aštuonias- 
dešimt du paveikslus — turtą, už kurį galėtum išpirkti visą 
tautą; čia buvo Rembranto „Betsabėja“, Riberos „Raiše- 
lis“, Maso „Viešpatie, palaimink“, Le Neno „Valstiečių po- 
ilsis“, Largijero „Šeimos portretas“, Franso Halso „Cigo- 
nė“,— už ją buvo sumokėta tik 300 frankų,— Vato „Zilis“, 
„Abejingasis“— tarp šešių kitų jo kūrinių, — dešimt Fra- 

gonaro drobių, penkios Buše, devyniolika Tenirso... Nesun- 
ku įsivaizduoti, kas būtų Luvras, jei iš jo atimtum šiuos 
kūrinius. 

Eduaras Valpensonas, irgi Ogiusto Dega bičiulis, — 
jo sūnus Polis buvo Edgaro moksladraugis Liudviko Di- 
džiojo licėjuje,— buvo ne toks žymus, bet tokio pat gero 
skonio kolekcionierius. Jis buvo Engro kūrinių specialis- 
tas ir turėjo garsią „Besimaudančiąją“ iš nugaros pusės, 
tapusią „Valpensono besimaudančiąja“, kuri dabar yra 
Luvre. | 

Nesuvokdamas, jog tuo tik skatina atsirandantį pašau- 
kimą, Ogiustas de Ga liepė įrengti sūnui viename nuoša- 
liame savo buto kambaryje dirbtuvę, kad jam būtų malo- 
nu darbuotis po pamokų. Tačiau tėvo ir sūnaus santykiai 
pradėjo gesti, kai Edgaras, devyniolikos metų sėkmingai 
išlaikęs humanitarinės krypties bakalauro egzaminus, pa- 
reiškė norįs atsidėti tapybai. Buvo gana smarkiai pasigin- 
čyta, bet rastas modus vivendi: susitarta, kad jaunuolis 
ruošis teisės licenciatui — 1853 metų lapkričio mėnesį jis 
ir įstojo į teisės fakultetą,— o savo malonumui toliau pieš. 
Jis, žinoma, nė kojos neįkėlė į fakultetą, nes dienų dienas 
išbūdavo Luvre: studijuodavo meistrų kūrinius, rytais pieš- 
davo antikos galerijoje, popiet kopijuodavo didžiojoje ga- 
lerijoje, kur buvo muziejaus šedevrai. Senatvėje jis mėg- 
davo prisiminti šį laiką, kai darbas turėjo jam uždrausto 
vaisiaus aromatą, ir atmintyje iškildavo daugybė teplioto- 
jų, susigrūdusių galerijose. Pirmą valandą popiet nebe- 
rasdavai vietos nė kur molbertą pasistatyti. Čia buvo tokių 
kaip jis mokinių ir gausu kopijuotojų, ištisus metus perpie- 
šinėdavusių „„Džokondą“, „Marijos Mediči išsilaipinimą“... 
Čia jis susipažino su Delakrua mokiniu. Evaristu de Valer- 
nu, kuris tapo artimu jo draugu. Nors Dega buvo keturio- 
lika metų jaunesnis už Valerną, bet padarė jam įtaką, ir 
šis atsisakė istorinės tapybos, kuriai buvo atsidėjęs. 

Šiuo atradimų laikotarpiu Dega intensyviai dirbo. Per 
maždaug dvejus metus jis nukopijavo dešimtis kūrinių, 
tarp jų — Puseno „Sabinių pagrobimą“, Mantenijos ,,Nu- 
kryžiuotąjį“ ir Holbeino „Onos Klevietės“ portretą. Vaka- 
re, grįžęs pas tėvą, jis vėl piešdavo ir brolius bei seseris 

versdavo pozuoti. Sie turėjo mokytis, todėl dažnai atsisaky- 
davo; tada jis atsistodavo priešais veidrodį ir piešdavo sa- 
vo veidą. 

Dega nutapyti šeimos narių portretai nedaug skyrėsi 
nuo akademinių portretų, kuriuos tapė jo amžiaus Aukšto- 
sios dailės mokyklos studentai: šie darbai atrodo šalti, mo- 
kykliniai ir nėmaž nepranašauja, kuo jis taps. Nebent ga- 
lėtum pažymėti, kaip santūrų drąsavimą, gražaus raudonio 
foną, kuriame matyti jo brolis Ašilis gardemarino kostiu- 
mu. 

Jis mėgdavo eiti padirbėti ir į Imperatoriškosios, būst- 
mosios Nacionalinės, bibliotekos graviūrų kabinetą, kur ko- 
pijuodavo Diurerio, Holbeino, Rembranto, Mantenijos, Be- 
linio, Puseno, Le Siuero piešinius... Jį traukė įžymūs pie- 
šėjai. 

Reikia pabrėžti, kad tuo laikotarpiu didelė reikšmė bu- 
vo teikiama meistrų kūrinių kopijavimui; manyta, kad tai 
geriausias būdas jauniems dailininkams įgyti tobulą tech- 
niką, ir kopijavimas laikytas svarbesniu nei gyvo modelio 
piešimas. Nebuvo nė kalbos apie eskizą iš natūros, padarytą 
gatvėje. Naudodami šį metodą, susiformavo ir visai nepa- 
našūs į Dega, labai jam tolimi dailininkai, pavyzdžiui, Ša- 
galas, kuris išmoko piešti kopijuodamas iliustruotų žurna- 
lų graviūras. 

Imperatoriškojoje bibliotekoje Dega vėl susitiko su savo 
tėvo draugu Ašiliu Deverija, graviūrų kabineto saugotoju; 
šis keistuolis, Delakrua draugas ir gerbėjas, pats gražiai 
iliustravo rašytojų romantikų knygas. Jis sukūrė ir puikių 
Diuma, Viktoro Hugo, Vinji, Lamartino, Listo... portretų. 
Deverija buvo litografijos specialistas, ir nesunku jsivaiz- 
duoti, kokių vertingų patarimų duodavo jaunajam Dega. 
Be abejonės, meistriškojo Antrosios imperijos gyvenimo 
smagybių vaizduotojo dėka jis pradėjo kurti taip raiškiai, 
kai irgi ėmėsi litografijos. 

Tuo pat metu, kaip Deverija, su graviūros technika jį 
supažindino ir kitas puikus jos žinovas — kunigaikštis Stu- 
cas, vengras, reguliariai lankydavęsis Ogiusto de Ga mu- 
zikiniuose pobūviuose. Jis labai gerai jį išmokė sausos ada- 
tos technikos. 

Taigi, būdamas dvidešimties metų, Dega tobulai mokė- 
jo šias dvi technikas, iš kurių vėliau išgavo visiškai naujų 
efektų ir jų dėka kartu su Goja ir Delakrua tapo didžiau- 
siu XIX amžiaus grafiku. 


Pagaliau reikėjo ką nors nuspręsti ir rasti išeitį iš dvi- 
prasmiškos padėties, susidariusios dėl tariamo teisės stu- 
dijavimo. Ogiustas Dega nieko nenujautė ir labai blogai 
pažiūrėjo į šį reikalą, kai sūnus pagarbiai, bet tvirtai pas- 
kelbė, kad sumanęs visiškai atsidėti dailei. Dabar juodu 
nesutarė; kiekvienas laikėsi savo nuomonės, ir santykiai 
nutrūko. Pagal geriausią miesčionišką tradiciją imta ne- 
beduoti pinigų. Dega kurį laiką buvo prisiglaudęs kažkur 
mansardoje, gyveno skurdžiai, bet pagaliau nevaržomas 
atsidavė savo aistrai. Tai buvo trumpas laikotarpis, apie 
kurį mažai turime smulkesnių žinių, nes Dega iš pagarbos 
tėvui vengdavo kalbėti šia tema. 

Paskui pagal klasikinę įvykių eigą viskas susitvarkė, 
nes tėvui ir sūnui buvo nesmagu, kad pykstasi. Bankinin- 
kas, kuris buvo paprašęs sekti, kaip sūnus elgiasi, sužinojo, 
kad gyvena tvarkingai, visiškai atsidėjęs piešimo ir tapybos 
studijoms. Tėvas nusprendė nusileisti, juoba kad vaikai ir 
bičiuliai jį ragino; sūnus palaidūnas grįžo, jie susitaikė. 
Edgarui buvo skirtos nemažos piniginės pajamos, ir nuo to 
laiko jis visiškai laisvai galėjo atsidėti dailei. 

Dega tvirtai apsisprendė, kai drauge su Valpensonu 
apsilankė pas Engrą. Šis pasimatymas, nors buvo paženk- 
lintas kone dramatiško įvykio, padarė įspūdį visam gyve- 
nimui; praėjus daugiau laiko, apie šį įvykį jis smulkiai 
papasakojo paveikslų kolekcionieriui Moro-Nelatonui, kuris 
irgi daug ką padovonojo Luvrui, o šis Dega pasakojimą 
paskelbė savo atsiminimuose: „Tai buvo 1855 metais; tada 
draugavau su seniu Valpensonu, kuris turėjo „Odaliską 
su tiurbanu“, žinote, tą, kur visu ūgiu, atsukta nugara. Tai- 
gi kartą, kai užeinu jo aplankyti, jis sako: „Vakar mačiau 
tavo dievaitį. Taip, ponas Engras buvo atėjęs prašyti, kad 
paskolinčiau jam savo „Odaliską“— norįs eksponuoti len- 
tiniame barake, kur būsią išstatyti visi jo kūriniai. Dievaži 

daviau jam suprasti, kad nesu linkęs rizikuoti savo paveiks- 
lu. Nesutikau.“ Jo egoizmas mane papiktino, ir aš atsakiau 
Valpensonui, jog tokiam žmogui kaip Engras nedaroma 
akibrokšto; savo nuomonę pareiškiau taip karštai, kad jis 
stovėjo priešais mane sumišęs ir sukrėstas. „Na, gerai,— 
tarė jis, — rytoj ponui Engrui pasakvsiu, kad pakeičiau 
savo nuomonę; užsuk pas mane, nueisim abudu pas jį.“ 
Rytojaus dieną ateinu sutartu laiku. Mudu su ponu Valpen- 
sonu nuvykstame į Voltero krantinę, kur Engras turi dirb- 
tuvę. Užlipame laiptais, paskambiname, ir maestras atida- 
ro duris. Mano senasis bičiulis atsiprašo už šykštavimą, 
paskui, supažindinęs su manim, pareiškia, kad būtent mano 
dėka pakeitęs savo nuomonę ir skolinąs tą paveikslą. Va- 
landėlę pasišnekame ir atsisveikiname. Bet žengdamas su 
mumis link durų, storulis paslysta ir brinkt išsitiesia kaip 
ilgas ant parketo. Puolu prie jo: galva kruvina, ir nė 
žodžio neištaria. Prarado sąmonę ir tik vos ne vos ją atga- 
vo. Matyt, staiga užėjo svaigulys, tai ir pargriuvo. Pali- 
kau pas jį poną Valpensoną, o pats nuskubėjau į Lilio gat- 
vę duoti žinios poniai Engr. Paaiškinau kiek galėdamas 
viską ir ją išsivedžiau. Mums įėjus į namą, ponas Engras, 
prilaikomas pono Valpensono ir namsargio, ketino sėsti į 
savo svečio automobilį ir važiuoti namo. Perdavėme jį gy- 
venimo draugei, ir mūsų nuotykis baigėsi... 

Kiek vėliau vėl pasimačiau su Engru. Tą dieną jis savo 
dirbtuvėje buvo surengęs nedidelę ekspoziciją, kaip reng- 
davo senovės meistrai. Nuvykau kaip nepažįstamas, su 
draugu, kuris jį pažinojo ir su juo pakalbėjo. Čia, be kitų, 
buvo trys paveikslai, patraukę mano dėmesį dėl samprota- 
vimų, kuriais apie juos buvo pasikeista. Pirmiausia — Ho- 
meras, atsirėmęs į kažkurį savo draugą; meistras paaiški- 
no mums šį siužetą. Mano bičiulis pasidžiaugė, kad jis taip 
įžvalgiai perteikęs antiką. Komplimentai buvo priimti ma- 
loniai. Ne mažiau — ir kiti, dėl ponios Muatesje portreto: 
jums žinomos gražiosios Junonos. Be to, pastebėjęs apskri- 
tąjį ,Turkiskos pirties“ variantą, mano draugas tarė: „Ak, 
čia vėl kitas Zanras.“—,,Ogi aš turiu keletą teptukų!“ — 
atsakė Engras. Dega net ėmė kvaknoti, džiaugdamasis są- 
moju. 

Tarp šių dviejų susitikimų Dega dar trumpai pasimaltė 
su Engru, kai rytojaus dieną po pargriuvimo nuvyko į Li- 
lio gatvę pasiteirauti apie jo sveikatą. Maestras jau buvo 
pasitaises po nedidelio sunegalavimo ir maloniai priėmė 
jaunikaitį, padėkojo už suteiktą pagalbą. Dega pasidrąsi- 
nęs tarė: „Pone, atleiskite, kad naudojuosi šia proga, kuri 
gal niekada nepasikartos; aš irgi norėčiau būti tapytojas, 
mane nepaprastai traukia dailė.“ 

Engras atlaidžiai priėmė šį aistringą pareiškimą ir prieš 
ji išlydėdamas su olimpiniu išdidumu atsakė: „Pieškite li- 
nijas, jaunikaiti, daug linijų iš natūros ir iš atminties...“ 
Nuo to laiko Dega užkėlė Engrą ant altoriaus ir garbino 
kaip dievybę. Su kuo nors kalbėdamasis, vis pacituodavo 
šiuos jo žodžius apie dailę: „Reikia mokytis iš natūros ir 
tik paskui imtis natūros... Formos nesudaro štrichas, ji yra 
štricho viduje... Raumenis aš pažįstu, tai mano draugai, bet 
užmiršau, kuo jie vardu.“ 

Priešais Engro altorių stovėjo galbūt senesnis — Dela- 
krua — altorius. Su Engru Dega buvo pažįstamas, o su De- 
lakrua, atrodo, ne. Jis minėdavo trumpą susitikimą su juo 
Fiurstenbergo gatvėje. Išdidus ir vienišas Taleirano pavai- 
nikis sūnus ėjo į dirbtuvę, baigęs darbo dieną šv. Sulpici- 
jaus bažnyčioje. Delakrua meną jam atskleidė Ašilis De- 
verija; romantikų iliustratorius perteikė ir savo entuziaz- 
mą. Nors Engras ir Delakrua kaip menininkai buvo anta- 
gonistai, Dega niekad nenorėjo atiduoti kuriam nors pir- 
menybės ir, pradėjęs kolekcionuoti paveikslus, vienodai uo- 
liai medžiojo abiejų kūrinius. 

Negalima tvirtinti, kad Dega turėjo mokytojų — buvo 
tik šie du didieji pavyzdžiai. Keletą mėnesių jis dirbo pas 
gana menką tapytoją istorininką Bariją, bet nuo jo greitai 
pasitraukė. Engras, per Valpensoną paprašytas patarimo, 
nukreipė jį pas vieną mėgstamiausių savo mokinių Lui La- 
motą. Sis dailininkas, persiėmęs Engro koncepcijų, nors 
buvo prastas tapytojas, pasirodė esąs geras mokytojas. Pas 
ji Dega įgijo tikslią piešimo, vėliau tapusio jo dailės pa- 
grindu, techniką. Lamotas, doras žmogus, supratęs Dega 
esant gabų ir pamatęs, kad nebeturi ko jį išmokyti, patarė 
stoti į Aukštąją dailės mokyklą. Dega sutiko; oficialus ke- 
lias su konkursais, Romos premija, Salonu, medaliais... 

jam atrodė visiškai normalus dailininkui. Tai gana komiška 
žinant, kiek strėlių jis vėliau laidys į oficialųjį meną. Ta- 
čiau kai 1855 metų balandžio mėnesį įstojo į šią mokyklą 
Bonaparto gatvėje, jis visai nemanė dėl ko nors priešta- 
rauti. Prieštaravo vėliau, matyt, tuo trumpu laikotarpiu, 
kurį išbuvo šioje oficialiojo meno šventovėje. Stereotipiškas 
dėstymas, pagrįstas formų idealizavimu, labai greit ėmė 
žeisti jame besivystantį jausmą, kuris, galutinai susiforma- 
vęs, padarė jį tapytoju, trokštančiu kuo teisingiau atvaiz- 
duoti tikrovę,— jos skvarbiu žvilgsniu ieškojo pozose ir ju- 
desiuose. Nusprendęs eiti toliau vienas savo keliu, išstojo 
iš Dailės mokyklos. Bet tuo metu dar nebuvo atmetęs visų 
oficialiojo dėstymo formų. Tik konstatavo, kad šis dėsty- 
mas jam netinka. 

Tačiau net ir trumpa viešnagė Bonaparto gatvėje jam 
išėjo į naudą: užmezgė čia draugystę su Bona, Eli Delone, 
Fantenu-Laturu ir Turni, kuri buvo tokia tvirta, kad išsilai- 
kė per impresionizmo kovas, dailininkams atsidūrus prieš- 
ingose stovyklose. 

Stengtasi sužinoti, kokia buvo jauno tapytojo Dega bū- 
tis; atrodo, labai abejotina, kad jo gyvenimas kada nors bu- 
vo bohemiškas, nerūpestingas ir iširas kaip kitų jaunų dai- 
lininkų. Ginčai skęstant pypkių dūmuose, pasisodinus ant 
kelių pozuotoją, jo nedomino. Jaunas aukštuomenės bur- 
žua visais atžvilgiais skyrėsi nuo klasiškų tepliotojų ir, pa- 
likęs dirbtuvę, vykdavo kur nors pietauti arba lydėdavo la- 
bai dekoltuotas moteris į Operos spektaklį. Šio laikotarpio 
autoportretas daug pasako apie jo būdą; priešais mus — 
oraus veido jaunas vyras; klausiamas žvilgsnis, niūriai nu- 
kabusi nosis, truputį dirbtinė poza — nelinksmas tasai dvi- 
dešimties metų Dega. Ir kartu su vienu iš jo biografų, Me- 
jeriu Grefe, galima padaryti išvadą, kad „šis jaunikaitis 
niekad nebuvo įsimylėjęs“. 

Tačiau nereikia visiškai pasikliauti išore; sprendžiant 
iš pasipasakojimų Danieliui Halevi, matyti, kad ir jis jau- 
nystėje „pasilinksmino“ ir „išsidūko“. Kartą, 1910 metų 
gruodį, savo klajonių po Paryžių metu eidamas su šiuo 
jaunu bičiuliu pro „Naująjį cirką“, Dega stabtelėjo ir, ro- 
dvdamas į pastatą, tarė: „Tai čia buvo Valentino šokių sa- 
lé. Vieną vakarą pasičiupau jauną moterį... Nusivedžiau į 

šokius persirengęs pajacu; jaunas tada buvau... labai jau- 
nas...“ 

Trumpi prisiminimai, kuriuose, atrodo, daug ko slypi... 
Prisiminimai pernelyg asmeniški, kad drovus ir slapukiš- 
kas senis norėtų pasakyti ką nors daugiau. 


Dega, kaip dailininko, formavimąsi ne pertraukė, o per- 
kėlė į skirtingą plotmę pirmoji kelionė į Italiją 1854 me- 
tais. Pamatęs Italiją, kai turėjai dvidešimt metų, XX am- 
žiaus viduryje, tikriausiai negalėjai nesvaigti. Visą savo 
vaikystę Dega girdėjo kalbant apie Italiją ir daugeliu at- 
žvilgių gyveno itališkoje atmosferoje. Tėvas jį buvo pramo- 
kęs gimtosios kalbos; paskui, daug kartų viešėdamas Nea- 
polyje, Florencijoje ir Romoje, Dega labai gerai išmoko 
italų kalbą. Draugai prisimena, kad jis dainuodavęs nea- 
poliečių liaudies dainas. Kaip ir Modiljanis, buvo didelis 
„Dieviškosios komedijos“ garbintojas, skaitė ją originale 
ir nesiliaudavo citavęs. Kasmet, iki pat 1886-ųjų, nukeliau- 
davo į Italiją ir tik nuo to laiko atsisakė šio įpročio, apvil- 
tas paskutinės viešnagės, kai buvo nuvykęs sutvarkyti pa- 
likimo reikalų su savo pussesere, markize Gerero. Čia nebe- 
rado anksčiau buvusios giminystės atmosferos, ir laiškai, 
kuriuos rašė draugams į Paryžių, pilni apgailestavimų. 

Per pirmąją kelionę jis nuvyko į Neapolį pasimatyti su 
seneliu. Jau buvo pažįstamas su patriarchu, tebevadovau- 
jančiu jų šeimos bankui. Senasis Ileras buvo keliskart at- 
važiavęs į Paryžių aplankyti sūnaus ir susipažinti su anū- 
kais. Ilgai čia neužsibūdavo — sostinė jam Zadindavo per 
daug blogus Revoliucijos laikų prisiminimus. Pavyzdžiui, 
su juo nebuvo galima eiti per Santarvės aikštę — čia vis 
dar matė prie Tiuilri sodo pinučių riogsančią giljotiną. 

Karštame Italijos klimate šaltas ir stropus jaunikaitis 
šiek tiek sušilo. Laiškai, pastabos, pakeverzotos kroki są- 
siuviniuose, atspindi jo egzaltaciją ir susižavėjimą. Jis pa- 
matė miestą, kurį Floberas, buvęs čia prieš ketverius me- 
tus, aprašė kaip „nuostabią buveinę“. „Neapolis malonus 
daugybe jame esančių moterų. Visas kvartalas pilnas ke- 
kšių, kurios stovi tarpduriuose,— tikras antikinis Suburas*. 

Kai eini gatve, jos užsiplėšia sukneles iki pažastų ir ro- 
do tau savo... kad gautų du ar tris sū. Vejasi tave šitokia 
poza. Retai kur mačiau tokią prostituciją ir tokį cinizmą... 
Reikia nuvykti į Neapolį, kad vėl pasijustum jaunas, pa- 
mėgtum gyvenimą. Net saulė čia įsimylėjusi. Viskas links- 
ma ir lengva.“ 

Dega požiūris į Neapolį, be abejo, buvo kitoks negu Flo- 
bero; mintis, kad jį galėjo persekioti prostitutės, pasikėlu- 
sios sijonus,— baisiai komiška, bet jis mėgavosi miesto 
kerais, virte verdančiu gyvenimu gatvelėse, kurias lyg vė- 
liavos puošė sudžiaustyti skaisčių spalvų baltiniai, ėjo per 
bažnyčias, prigrūstas šedevrų, lankomas juodais drabu- 
žiais apsivilkusių moterų ir įsimylėjusiųjų porelių, ilgai už- 
sibūdavo muziejuose. Įsileistas į geriausią draugiją, gyve- 
no auksinio jaunimo gyvenimą, dalyvaudavo baliuose ir po- 
būviuose, vakarais su dailiomis savo pusseserėmis eidavo į 
šv. Karolio Operos teatrą klausyti mėgstamos muzikos. 
Tuo metu ten dainuodavo turintys gražiausius balsus Ita- 
lijos dainininkai. 

Užrašų knygutėse jis pasižymi įspūdžius, kuriuos jam 
padarė muziejuje pamatyti Rafaelio, Koredžo, Džulijaus 
Romano ir Klodo Loreno kūriniai. Jis užkopia į Pozilipą, 
nuo kurio atsiveria prakilnus Vezuvijaus ir įlankos reginys, 
nueina į Kamaldulų vienuolyną, nuvažiuoja fajetonu į Her- 
kulanumą, Pompėją, Tore del Greką, persikelia per įlanką 
į Kaprio salą... Trumpose pastabose, brūkštelėtose užrašų 
knygutėje grįžtant į Romą, kurioje jau vieną kartą buvo, 
keistai atsiskleidžia nuotaika impresionizmo, apie kurį anuo- 
met dar nebuvo nė kalbos: „Paliekant Čivitavekiją, jūra — 
mėlyna, vėliau, vidudienį, — obuolio žalumo su keliais ne- 
dideliais indigo ruožais akiratyje... truputį nerami jūra bu- 
vo žalsvai pilka, bangų putos sidabriškos, jūra nyko mig- 
loje, dangus buvo papilkėjęs.“ 

Dar niekad per ilgą savo gyvenimą Dega nebuvo taip 
susijaudinęs. Italija su kaupu išpildė visus jo lūkesčius — 
dailininko, paprasto, beveik naivaus žmogaus, koks iš tik- 
ryjy ir buvo. Jo eskizų sąsiuviniai, pripiešti monumentų, 
paveikslų, figūrų, pastebėtų freskose, rodo, su kokia aistra 
jis atradinėjo šį tik svajonėse regėtą kraštą; krovėsi visam 
gyvenimui grožio vizijų atsargas. 

Sąlygos, kuriomis jis tyrinėjo susivienijimo išvakarėse 
buvusią Italiją, lyg susaistytą praeities pančiais, buvo ypa- 
tingos. Tuo galima paaiškinti, kodėl jis nekreipė dėmesio 
į politines problemas, kurios purtė visą šalį nuo šiaurės iki 
pietų. Jis buvo čia 1859 metų pavasarį, kai prancūzų kariuo- 
menė atžygiavo per Alpių perėjas padėti Viktorui Emanu- 
eliui. Nėra jokių žinių, kaip jis reagavo į šiuos įvykius. 

Jį visiškai pasiglemžė nerūpestingas gyvenimas, kupi- 
nas meno ir diduomenės pramogų. Šių kerų jis niekad ne- 
užmiršo ir daugiau kaip trisdešimt metų nenorėjo keliauti 
niekur kitur, tik į Neapolį, Romą ar Florenciją. 

Nuo 1855-ųjų jis vykdavo kelioms savaitėms į Neapolį, 
kažkodėl darydamas lankstą per Monpelje, Nimą ir Setą. 
1857—1858-aisiais pusantrų metų buvo pas senelį, kuris 
turėjo vilą Pozilipo kalvoje, ir grįžo į Paryžių, ilgai pabuvęs 
Romoje ir Florencijoje. „Tai buvo nuostabiausias mano gy- 
venimo laikotarpis,— pasakojo jis Valernui,— saviškiams 
parašiau tiktai keletą žodžių, vis piešiau ir piešiau.“ 

Tik gavęs kelis primygtinius, net grasinamus, laiškus 
iš tėvo, ryžosi grįžti į Paryžių... keliems mėnesiams. 

Iki 1870 metų tai pėsčiomis, tai diližanu arba pasisamdęs 
vežiką jis apkeliavo visą Italiją, be Sicilijos ir Venecijos: 
aplankė Sjeną, Asyžių, Perudžią, Arecą. Romoje gyveno 
keletą mėnesių grožėdamasis —,„virpėjau iš pasigėrėji- 
mo“,— rašė Valernui,— kopijavo Manteniją, Girlandają, 
Fra Andželiką, Pinturikją. Pareiškė esąs ne per daugiausiai 
sužavėtas Rafaelio — nors ir Engro dievaičio! — jam la- 
biau patiko Pizanelas, kurio sausas realizmas, matyt, atiti- 
ko jo polinkius. Mikelandželas Siksto koplyčioje jo nesu- 
jaudino. 

Per šią tokią vaisingą viešnagę, kurios metu ėmė kal- 
tis pirmas svarbus jo kūrinys, Medičių viloje* jis rado sa- 
vo draugus iš Aukštosios dailės mokyklos: Eli Delone, Bo- 
na, Giustavą Moro, Turni, kuris darė Siksto koplyčios fres- 
kų graviūras, skulptorius Diubua ir Šapiu. Dega portretas, 
nupieštas Bona,— turbūt geriausias šio būsimo oficialaus 
Trečiosios respublikos tapytojo kūrinys. Anuo metu užsi- 
mezgė ir Dega draugystė su Žoržu Bize. 

Romoje, kaip ir Neapolyje, nors lankėsi pas Medičių vi- 
los dailininkus, jis gyveno ir aukštuomenės gyvenimą, daug 

visur buvojo su viena dėdės Miusono pažįstama kreolų šei- 
ma, kuri, kaip buvo įprasta, keliavo po Europos meno mies- 
tus. 

Vakarais, kai nepietaudavo kuriuose nors tamsiaodžių 
pasaulio rūmuose, nueidavo pas savo draugus į Medičių vi- 
la ir su jais Kalnų trejybės laiptais ir Kondočio gatve nusi- 
leisdavo į Greko kavinę, pasirinktą šios dailininkų koloni- 
jos. Čia būdavo Žorž Sand žentas skulptorius Klezenže, 
Edmonas Abu ir kunigas Olanje, užsiiminėjęs archeologija. 
Ši draugiška grupė save vadino caldarosti — keptais kaš- 
tonais, kuriais gėrikai užsikąsdavo, susitikę po kavinės alie- 
jinėmis lempomis. Šiandien čia atvedami turistai. 

Pagyvenęs Neapolyje, Romoje ir Florencijoje, Dega 
vienas arba su kuriuo nors draugu leisdavosi iškylauti po 
Umbriją arba Toskaną. Eskizų sąsiuviniuose ir toliau smul- 
kiai aprašinėjo visa, kas jam krisdavo į akį: kaip turistai, 
kurie niekad nesiskiria su fotoaparatu, jis tik piešdavo ir 
žymėdavosi pastabas. Orvjete jį labai sujaudino Sinjore- 
lio kūriniai: „Nežinau, nė ką sakyti, taip įsisvajojau, kad 
nieko negaliu prisiminti...“ Emocijos jį taip išsekino, kad 
miegojo iki vidudienio. 

Perudžino gimtajame mieste Čita del Pjevėje jis kons- 
tatuoja, kad „visos moterys man panašios į Perudžino kū- 
rinių. Gal tai iliuzija?“ 

Į Perudžią jis atvyksta ketvirtą valandą ryto, visą nak- 
tį keliavęs vežimu, traukiamu poros jaučių. Net neatsipū- 
tes pėsčias išeina į Asyžių, bet kai pasiekia Kazanelio už- 
važiuojamuosius namus, pasijunta taip išsekęs, jog turi 
gultis. Dėl smarkaus saulės smūgio, gauto kelyje, jis taip 
kankinasi, kad bijo smegenų uždegimo. Tačiau rytą pail- 
sėjęs, mažiau skaudant nudegimams, leidžiasi toliau — pa- 
sižiūrėti nedidelio miesto, persiėmusio pranciškonų dvasios. 
Nuo to, ką pamato, jį apima egzaltacija: „Tiesiog graužia 
sąžinė, kad regiu tiek gražių dalykų... Džoto kūryba išraiš- 
kinga ir nepaprastai dramatiška, tai genijus.“ Sis sprendi- 
mas rodo, kaip jis skiriasi nuo savo Dailės mokyklos ir Me- 
dičių vilos draugų: jie žavėjosi Domenikinu ir Gvidu Re- 
niu; jis atrado dailininkų primityvų kūrybos tyrumą. 

Maldininkų vaizdas bazilikoje jį labiau nustebino, negu 
sujaudino. „Keistas buvo šių valstiečių pamaldumas — ėmė 

bėgti aplink altoriaus grotas giedodami, šaukdami savo 
šventųjų patronų vardus. Paskuį dar labiau šėlo, lyg der- 
višai.“ 

Ne, jį jaudina tik Džoto dailė. „Sekmadienio rytą — 
Džotas, didingas šv. Pranciškaus, išvarančio demonus, ju- 
desys. Sventas Pranciškus kalba su Kristumi... Dar niekas 
manęs taip nesujaudino, ilgiau čia nebūsiu, mano akys pil- 
nos ašarų.“ 

Lankydamasis Italijoje, jis nupiešė šimtus kroki, kurie 
apskritai — jo mokymosi dalis. Tikrieji jo mokytojai buvo 
ne vidutinių gabumų Barijas ir darbštusis Lamotas, o Si- 
monė Martinis, Džovanis di Paolas, kurio „Rojų“ jis nusi- 
kopijavo Sjenoje, Mantenija, Botičelis, Džotas, Lorencetis... 
Jie išmokė jį ieškoti griežtos išraiškingos linijos; jis ir to- 
liau jos ieškos atkakliau nei kuris kitas jo amžininkas. 

Tuo metu, kai Dega susipažįsta su Italija, matyti, kad jis 
jautrus ir peizažui, ir, nors vėliau reikš panieką peizažistų 
dailei, — visų pirma norėdamas šokiruoti impresionistus,— 
eskizų sąsiuviniuose nusipiešia jį sužavėjusius gamtovaiz- 
džius ir juos aprašo. Beje, Dega smerkimų niekad nereikia 
suprasti pažodiškai. Jis visą gyvenimą tapė peizažus, o 
šaipėsi iš plenero tapytojų. 

Dega viešnagės Italijoje parodė, kad jį šiek tiek jaudi- 
na ir moterų grožis. Per vieną iš tų kelionių vežimu jis už- 
sirašo: „Paskui vežėčias, važiavusias pirma mūsų, ėjo gra- 
žios merginos; viena buvo mano vežiko nuotaka. Ji įlipo 
pas mus ir valandėlę pasėdėjo tarp vežiko ir manęs...“ Smul. 
kiau nepasakojo, koks sutrikęs jautėsi. 

1858 metais ilga viešnagė Florencijoje, kuri truko nuo 
liepos pabaigos iki metų pabaigos švenčių, ženklina pirmą 
svarbų jo kūrybos etapą. Apsigyvenęs pas dėdę, baroną Be- 
lelį, gižlų ir vaidingą žmogų, kuris dėl politinių sunkumų 
paliko Neapolį ir spruko į Florenciją, jis pradeda piešti pie- 
šinius ir parengiamuosius eskizus sumanytam grupiniam 
Belelių šeimos portretui. Iš pradžių Dega buvo numatęs 
dideliame Belelių name Marko Antonijaus gatvėje pabūti 
tik kelias dienas, bet jo teta turėjo staiga išvykti pas savo 
tėvą, senąjį Ilerą, ir jis nusprendė palaukti, kol ji grįš, ir 
paprašyti, kad jam pozuotų. Toks sprendimas atrodo gana 
keistas: Dega labai mylėjo savo senelį, ir būtų buvę natū- 

ralu, jei būtų taip pat vykęs pas jį, gulintį mirties patale. 
Senis mirė rugsėjo mėnesį — Edgaras Dega jo taip ir ne- 
bematė. 

Florencijoje per patį vidurvasarį jis užsibūna dėl An- 
dželiko kūrinių šv. Morkaus vienuolyne, Mazačo freskų Kar- 
minės bažnyčioje ir Benoco Gocolio freskų Rikardžio rū- 
muose... Tačiau to jam negana, ir, kad neitų veltui laikas, 
imasi tvarkyti savo dėdės, tetos ir jų dukrelių eskizus. Pa- 
lengva, darant vis daugiau etiudų, jam kilo sumanymas 
panaudoti juos kompozicijai. Priešingai, negu sakoma, ga- 
lutinis paveikslas nebuvo nutapytas Florencijoje, čia ne- 
buvo padarytas net jo eskizas; tik kitais, 1859—1860 metais, 
Paryžiuje jis nutapė „Belelių šeimos“ portretą. Šį paveiks- 
1ą, kuris dabar yra Luvre, nepaisant jo engriško pobūdžio, 
galima laikyti vienu pirmųjų Dega originalių kūrinių. 

Įdomu konstatuoti, kad šis paveikslas, — juo Dega pirmą 
kartą nutraukė ryšius su akademizmo koncepcijomis, ku- 
rias vieninteles pripažino Aukštoji dailės mokykla bei Sa- 
lonas,— buvo nutapytas tada, kai jis gyveno aplinkoje, ku- 
ri buvo persiėmusi šių principų. Tuo metu jis buvo beveik 
artimas Bona ir Eli Delone draugas. 

„Belelių šeimos“ kompozicija savo originalumu nega- 
lėjo nesukelti siaubo Instituto žyniams, valdžiusiems pri- 
pažintąją dailę. Vargiai įsivaizduotum dar palaidesnį, ko- 
ne provokuojantį paveikslą; vienas personažas, baronas Be- 
lelis, nusisukęs nuo tapytojo, ir jo veido matyti tik trys ke- 
tvirčiai, lyg jis visai nepageidautų būti paveiksle, — baro- 
nas mirė po penkerių metų,— viena mergaitė, Džulija, sė- 
di puse užpakalio ant kėdės, palenkusi po savim koją,— 
atrodo, lyg antrosios neturėtų,— ir pagaliau pagrindinė 
grupė, baronienė ir abi jos dukterys, nukelta į kairįjį pa- 
veikslo šoną... 

Atskleisdamas savo ketinimus, Dega pripažino, kad, 
vaizduodamas personažus įprastinėmis, „nesukaustytomis“ 
pozomis, turėjo galvoje, jog kūno išraiška tokia pat svarbi 
kaip ir veidų, Čia buvo jau išties profanaciné mintis, kurią, 
nors pasisakė tik artimiems žmonėms, greit iškėlė aikštėn 
kritika, kaipmat suuodžianti sieros kvapą, kai po septyne- 
rių metų paveikslas buvo išstatytas Salone. 

Dega ilgai dvejojo, ar šią kompoziciją rodyti publikai, 
buvo ne visai ja patenkintas. „Reikėtų būti tapytoju, — dū- 
savo jis,— tikru tapytoju...“ Jam neleido ryžtis ir kita prie- 
žastis — baimė dėdę ir tetą įvelti į skandalą. Tuo laikotar- 
piu tapyba neskleidė aristokratų šnervėms malonaus kvapo. 

Siuo paveikslu dvidešimt penkerių metų Dega nusigręžė 
nuo akademizmo koncepcijų. Tačiau negalutinai: savotiš- 
kai: grįždamas atgal, per penkerius kitus metus jis sukü- 
rė visą seriją didelių akademistinių kompozicijų, kurios 
yra vieni silpniausių jo darbų. Kad jis vėl atitiktų tikrąją 
savo prigimtį, reikės Mane įtakos, Gonkūrų raštų, diskusi- 
jų „Gerbua“ kavinėje, japonų estampų. 


III skyrius 
SUSITIKIMAS LUVRE 


Nutapęs „Belelių šeimą“, pilną pirmųjų drąsių bandy- 
mų, Dega, keistas dalykas, atsitraukia ir šešerius ar septy- 
nerius metus atsideda istorinei tapybai, nuo kurios, atrodė, 
norėjo nusigręžti. Laikas, kai pasidarys Paryžiaus gyveni- 
mo tapytoju, dar neatėjo. Tačiau kaip tik šiuo atsitrauki- 
mo laikotarpiu jis susitinka su vienu žmogumi, dėl kurio 
vėliau atsisakys istorinės tapybos. Mat iš jo susitikimo su 
Mane atsiras impresionizmo sąjūdis, kuris sukels visas ta- 
pybos revoliucijas ir visas jos metamorfozes iki pat mūsų 
dienų. 

Apie pirmą šių dviejų tapytojų susitikimą nieko aiškes- 
nio nežinome. Labiausiai paplitusi versija, kad jis įvyko 
didžiojoje Luvro galerijoje, kur Dega raižė varyje etiudą 
pagal Velaskeso „Infantę“. „Na ir drąsumėlis, vyruti! Aš ne- 
drįsčiau graviruoti, pirma nepasidaręs piešinio!..“ 

Juodu pasišnekėjo. 

Iš šio susitikimo ir kitų, įvykusių vėliau, užsimezgė 
draugystė, — su ginčais ir vaidais, nežymiai susitaikant,— 
kuri, kaip galų gale pasirodė, Dega ypač praturtino ir bu- 
vo jam vaisinga. Mane davė tai, ko jam labiausiai stigo: 
kito menininko supratimą, vertingą, lengvai pažeidžiamą, 

bet nuoširdžią draugystę. Tų dviejų tokių artimų ir tokių 
skirtingų asmenybių ginčai buvo neišvengiami. Sakytum, 
net savaime suprantamas dalykas. Viskas juos artino ir 
kartu tolino, bet jų interesas buvo bendras: tapybos meilė. 

Visų pirma, jų kilmė buvo ir panaši, ir skirtinga. Mane, 
pustrečių metų vyresnis už Dega, kaip ir jis, priklausė stam- 
biajai buržuazijai, kurios devizas buvo „Turtas ir orumas“. 
Jo tėvo pirmtakai buvo kelios įstatymininkų kartos, du šim- 
tus metų davusios advokatų ir teismo pareigūnų. Tėvas bu- 
vo teisingumo ministro kanceliarijos viršininkas; jo turtas, 
nors nelabai didelis, turėjo tvirtą pagrindą, ir jo pakako, 
kad Liepos monarchijos laikais galėtum sau gyventi tegu 
ne prabangų, bet ramų buržua gyvenimą. 

Mane aplinka vis dėlto labai skyrėsi nuo Dega aplin- 
kos. Skyrėsi, nors ir Paryžiaus sąlygose, tuo, kad buvo la- 
bai provinciali. Gyventa užsidarius, siaurame šeimos ir pa- 
žįstamų rate; pasikviesti į svečius kolegą iš ministerijos 
ponui Mane buvo sudėtingas dalykas. Tam būdavo ruošia- 
masi kelias savaites iš anksto. Nebuvo palaikomi ryšiai su 
svetimšaliais, literatų ar menininkų sferomis, jų net nejsi- 
vaizduota. Idèjomis aprūpindavo dvasininkai. Eduaras Ma- 
ne net negavo bakalauro atestato; tai buvo vaikinas, mo- 
kąs įspūdingai pasirodyti, bet neišprusęs ir gana abejingas 
intelektualiniam gyvenimui. Taigi čia jo būta priešingame 
poliuje negu Dega, kuriam egzotiški ir aristokratiški saitai 
praplėtė akiratį... jau nekalbant apie muzikos sritį, su ku- 
ria buvo susijęs jo tėvas. 

Dega greit pastebėdavo kitų žmonių ydas ir silpnybes, 
todėl beregint pamatė Mane trūkumus bei kompleksus, ir 
jis, stambus buržua, persiėmęs savo luomo prietarų, pasi- 
teikdavo prabangą — draugą išvadindavo buržua. 

Mane, kurį Dega susitiko Luvre, buvo gražaus veido, 
dailaus sudėjimo, laisvos ir elegantiškos laikysenos, pro- 
tingų mėlynų akių vaikinas su šviesia barzdele, kuri paryš- 
kino odos skaistumą. Jis visai neatrodė paprastas dailinin- 
kas. Mane buvo dendis, apsivilkęs skoningai ir rafinuotai 
kukliai, kaip dykinėtojai Tortoni kavinės terasoje, kur jis 
buvo įpratęs pasėdėti ir pasišnekučiuoti apie moteris bei 
arklius, Teodoras de Benvilis nupiešė tokį jo portretą: 

Tas Mane — jukus blondinas, 
Simpatingas jis vaikinas, 
Rafinuotas, gero tono, 

Su barzda kaip Apolono. 
Viskas jo — gražaus fasono, 
Išvaizda — kaip aukšto pono. 


Ir ką gi, šis aukštuomenės žmogus apgaudinėjo aukštuo- 
menę, nes jau buvo padaręs dailininko karjerą ir patyręs 
tokių nuotykių, kokių Dega nė neįsivaizdavo. Vienas nuo- 
tykis jį buvo nuvedęs į kitą Žemės rutulio pusę, kur jis 
paragavo uždraustų atogrąžų vaisių. 

Baigęs mokslą arba, tikriau, šešiolikos metų amžiaus 
nutraukęs mokslą, jis tėvui pareiškė, kad jo nedomina jo- 
kia kita profesija, tik tapytojo. Teismo pareigūnas, nemėgęs 
juokauti, griežtai pareikalavo, kad pasirinktų rimtą darbą, 
nes tapyba tinkanti vien dykaduoniams. Eduaras, labai 
silpno būdo, nedrįso nutraukti ryšių su namiškiais ir pasa- 
kė pirmą atėjusią jam į galvą mintį: norįs būti jūrininku. 
Jūreivystė buvo rimtas dalykas; teismo pareigūnas sutiko 
ir liepė jam laikyti konkursinius egzaminus į Aukštąją ka- 
rinę jūrų mokyklą. Prastai pasiruošęs, be to, visiškai abe- 
jingai nusiteikęs, jis neišlaikė egzaminų. Tėvas, deja, buvo 
tvirtesnio charakterio ir, sūnui susikirtus, nusprendė, kad 
tegul tas atliks jūroje stažą, o paskui vėl dalyvaus konkur- 
se. Jis, matyt, užsispyrė dėl to, kad bijojo, jog sūnus vėl 
imsis tapybos, ir, stengdamasis užgniaužti baimę, ryžosi 
verčiau rizikuoti — leisti sūnų į kelionę, kupiną pavojų. 
Taigi 1848 metų gruodžio 6 dieną nulydėjo jį į Havrą, no- 
rėdamas pristatyti į Rio de Zaneirą plauksiančio prekybinio 
laivo „Havras ir Gvadelupa“ kapitonui Besonui, kuris ėmė 
tam tikrą skaičių kursantų. „Štai mano vyriausias sūnus, — 
tarė jam ponas Mane.— Deja, vaikinas įsikalė į galvą, kad 
būsiąs tapytojas. Savaime aišku, aš negaliu tam pritarti. 
Atrodo, jis norėtų būti ir jūrininku, bet susikirto per egza- 
minus į Jūrų mokyklą. Jis arba piešia, arba svajoja. Kai 
grįš iš šios kelionės, pasiųsime jį vėl į Jūrų mokyklos kon- 
kursą. Pasikeitus akiračiui, galva jam atsistos į vietą. Taip 
bent aš tikiuosi.“ 

Taigi Mane, būdamas vos šešiolikos su puse metų, iš- 
vyko į Rio de Zaneirą, palikęs motiną, du brolius ir didelį 
jaukų butą Mon Taboro gatvėje... Galų gale tėvas galbūt 
ir teisingai nusprendė: šią permainą, kuri kitus būtų trau- 
mavusi,— taip anksčiau atsitiko Bodlerui, su kuriuo netru- 
kus susibičiuliaus,— Eduaras Mane kantriai ištveria. Iš 
laiškų nematyti, kad būtų nepatenkintas — nebent visai ma- 
žai —rūsčiomis plaukiojimo sąlygomis, gyvenimo jūroje 
nepatogumais ir santykiais su netašytais savo bendrais. Tai 
nesunku paaiškinti; tėvas nesąmoningai įtaisė jį kursantu 
ten, kur bus proga pasireikšti jo, kaip dailininko, pašauki- 
mui. Vos tik išplaukus iš Havro, laivo kapitonui atėjo į gal- 
vą mintis panaudoti jo sugebėjimus: jis paprašė duoti pie- 
šimo pamokas draugams... Kitas šauniojo kapitono suma- 
nymas, apie kurį Mane vėliau linksmai pasakodavo, buvo 
toks: jis turėjo raudonais dažais atgaivinti nuo jūrų van- 
dens nublukusią į laivą pakrautų olandiškų sūrių spalvą. 

Laivas atplaukė į Rio de Žaneirą kaip tik per karnavalą. 
Galima įsivaizduoti, koks atradimas tiems jaunuoliams bu- 
vo įsilinksminusio miesto reginys ir kaip buvo sunku kapi- 
tonui Besonui išlaikyti juos denyje. Ne visada jam tai pa- 
vykdavo, ir Eduaras Mane, gavęs leidimą pasivaikščioti po 
krantą, patyrė du nuotykius, kurie jam paliko deginančių 
prisiminimų. Pirmąsyk per išvyką įsukus į pirmykščią gi- 
rią,— ji tais laikais siekė Rio de Žaneiro priemiesčius,— 
gyvatė įkirto jam į kairiosios kojos kulną. Nors ir apsiavęs, 
jis buvo sužeistas, bet, laimė, pro bato odą nepateko į krau- 
ją per daug nuodų, ir viskas baigėsi kojos sutinimu, dėl ku- 
rio dvi savaites praleido ligoninėje. 

Kita išvyka į krantą turėjo jam rimtesnių pasekmių. Vie- 
ną vakarą, kai davėsi nutempiamas į liaudies šokius, jis 
prarado nekaltybę mulatės glėbyje. Trumpas susitikimas 
paliko atminimui venerinę ligą; be abejo, dėl jos jis pirma 
laiko ir mirė. 

Tėvai, grįžus jam po pusės metų į Paryžių, vos jį paži- 
no: sustiprėjęs nuo gyvenimo jūroje, paaugęs, jdeges švie- 
siaplaukis jaunuolis buvo tapęs žaliūku vyru, žinančiu, ko 
nori. 

Nors jis vėl užsirašė į Aukštosios jūrų mokyklos kon- 
kursą, bet tai buvo tik bereikšmis formalumas: kelionės į 

Rio de Žaneirą metu jis nesimokė, tvirtai nusprendęs, kai 
grįš, atsidėti tik tapybai. Net nedalyvavo konkurse. 

Tėvas nusileido, matvdamas, koks jis ryžtingas ir kiek 
daug piešinių nupiešęs „Havre ir Gvadelupoje“: galų gale 
juk visi žino, kad yra turtingų, ordinais apdovanotų, kara- 
liaus rūmuose priimamų tapytojų... ir, jei tik Eduaras pano- 
rės laikytis oficialaus mokslo kelio, gal irgi galės prasimuš- 
ti ir kada nors taps Instituto nariu. Jaunikaitis nė nemanė 
aplenkti Aukštosios dailės mokyklos ir mielai įstojo į priva- 
čią Tomo Kutiuro studiją. Sis tapytojas, kurį dar visai jau- 
ną išgarsino paveikslas „Dekadanso romėnai“, buvo tipiš- 
kas menininkas, padaręs karjerą... Ir tuo labai patenkintas. 
Jis anaiptol nebuvo valdingas, mokinius slopinąs ,,pom- 
pje“*— konvencionalus dailininkas. Pasižymėjo geru bū- 
du, mokiniams leido daryti beveik viską, ko jie norėjo, ir 
per šešerius metus, kuriuos išbuvo jo studijoje, Mane ne 
kartą sugadino jam nuotaiką. Būdamas labai laisvų pažiū- 
rų, linkęs prieštarauti, vargšą Kutiurą visaip provokuodavo 
ir šokiruodavo. Juodu vienas kitam pasakydavo aštrių žo- 
džių, paskui vėl susitaikydavo. Kai, norėdamas iš mokytojo 
pasityčioti, Mane paprašė modelį pozuoti apsivilkus pa- 
prastais drabužiais, o ne nuogą arba apsisiautusį kaip an- 
tikoje plačiu rūbu, Kutiuras atsikeršijo jam sviesdamas: 
„Tamsta niekad nebūsi kas nors daugiau, tik savo laiko 
Domje...“ Tas pasakymas nebuvo piktas ir net glostė Mane 
savimeilę. Kutiuras, kaip ir daugelis vidutiniškų dailininkų, 
buvo geras mokytojas ir apskritai mokiniui duodavo gerų 
patarimų, siųsdavo į Luvrą piešti etiudų pagal Venecijos 
tapytojus; tai visiškai atitiko jo temperamentą. 

Labai greit subrendęs jaunikaitis nusprendė kaip dai- 
lininkas vaizduoti kasdieniškiausias šiuolaikinio gyvenimo 
puses. Jis buvo abejingas garsių istorinių scenų tapybai; 
labiausiai jam teikė malonumą pati tapyba, spalvos ir so- 
drūs potėpiai. Priešingai negu daugelis pradedančių daili- 
ninkų, gyvenančių už tikrovės ribų, jis susidūrė su nepa- 
prastai varžančiais medžiaginiais keblumais. Būdamas dvi- 
dešimties metų, šis jaunikaitis iš geros šeimos, visada pa- 
reinąs vakarieniauti prie bendro stalo su tėvais, jau turėjo 
rūpintis savo paties šeima ir vaiku ir tai darė slapčia arba 

veikiau pusiau slapčia, nes poniai Mane jau buvo atskleis- 
ta paslaptis. Kitaip neišėjo... 

Viskas atsitiko labai paprastai: Eduaras įsimylėjo mer- 
giną, kuri ateidavo duoti jam ir jo broliui Eženui pianino 
pamokų. Galima tik stebėtis, kad į šią manieringą šeimą, 
visada labai atsargią, buvo įsileista tokia skaistaveidė ir 
apetitiška mergina kaip Siuzana Lenhof. Tiesa, ši olandė 
Mane tėvams atrodė garbingumo ir nekaltybės įsikūniji- 
mas... Tačiau Eduaras, kurį po kelionės į Rio de Zaneirą 
ėmė kamuoti geismai, greit suvedžiojo savo mokytoją ir 
pradėjo duoti jai visai kitokias pamokas. Kai tėvas, griežtai 
jį prižiūrėjęs, leisdavo jam vakare eiti neva į spektaklį, jis 
nuvykdavo pas ją į nedidelį butuką Kurtijo sodelyje. Vis- 
kas buvo gerai, kol Siuzana tapo nėščia. Nesumesdamas, 
ką daryti, jis tai pasakė tik motinai, mat labai gerai žino- 
jo, kad tėvas jam lieptų tučtuojau nutraukti ryšį, nors ir 
turi gimti vaikas... Būdama supratinga, ponia Mane sutvar- 
kė reikalą; nutarta imtis priemonių, kad jaunoji moteris 
pagimdytų slapta. Slaptumas šiame gluminančiame nuo- 
tykyje, beje, įgyja humoristinį pobūdį, kaip anuomet vaidin- 
tuose Labišo vodeviliuose. Berniukas gimė 1853 metų sau- 
sio 29 dieną, ir buvo pareikšta, kad jis Siuzanos Lenhof sū- 
nus, o tėvo tapatybė nenustatyta. Kažkokio nuostabaus 
manevro dėka vaikas civilinės būklės aktuose buvo įregis- 
truotas prasimanyta Koelos pavarde. Jis buvo pakrikštytas 
Leonu, o krikštatėviai buvo Siuzana Lenhof ir Eduaras Ma- 
ne. Taigi susidarė painiava, iš kurios slaptoji porelė nie- 
kad negalėjo išsinarplioti. Mažasis Leonas iš pradžių buvo 
atiduotas auginti žindyvei priemiestyje, paskui, kai 1863 
metais, mirus ponui Mane, tėvai legalizavo savo ryšį, bet, 
baimindamiesi piktų liežuvių, Leono nepripažino savo vai- 
ku, ėmė gyventi pas juos. Būdavo paaiškinama, kad jis — 
Siuzanos broliukas... Ir ši komedija truko iki pat jo tėvų 
mirties. Neįtikėtinas dalykas: nenorėdamas atskleisti savo 
motinos „klaidos“, kai ji pasirašė po civilinės būklės ak- 
tais, Leonas vedė tik jai mirus, turėdamas daugiau kaip 
penkiasdešimt metų. 

Nuostabiausia šioje nuostabioje istorijoje, tokioje bū- 
dingoje ano meto buržua psichologijai, yra tas, kad Leono 
tėvai, kuriuos jis vadino krikštatėviu ir krikštamote, augino 

jį labai švelniai. Nemažai Mane nutapytų jo portretų — 
geriausias įrodymas, kokį švelnumą jis jautė sūnui. 

Nors dvidešimties metų tapo tėvu, tatai buvusiam pre- 
kybos laivyno kursantui nekliudė merginėti, jo neatgrasin- 
davo nei 'akibrokštai, nei nesėkmės ir nemalonūs nutikimai. 
Vienas, patirtas Venecijoje, primena italų komediją. Jis 
uoliai meilinosi iš vieno balkono labai gražiai merginai, 
kurios langas buvo į aikštelę priešais jo langą; paskui ji 
pakvietė jį užeiti. Jis nukopė atgal labai sumišęs: Zavaus 
veido gražuolė buvo invalidė, sėdinti riedamajame krėsle! 

Būtų galima sudaryti ilgą sąrašą moterų, su kuriomis 
mvlėjosi šis patrauklus ir lengvabūdis vyras. Tai būdavo 
vienerių metų, vienos dienos, vienos akimirkos meilė, o jos 
objektais tapdavo ir aukštuomenės moterys, ir pozuotojos, 
ir kokotės. Viena, Merė Loran, jam buvo gal ir neištikima, 
bet atsidavusi iki pat jo mirties ir paskutinės valandėlės 
jį apgaubė tuo odor di femina — moteriškumo aromatu, ku- 
rį jis taip mėgo. 


* + 3 


Tuo metu, kai susitiko Dega, Mane buvo jei ir neišgar- 
sėjęs, tai bent dėl savo pirmųjų kūrinių sukelto skandalo 
žinomas dailininkas. Skandalą sukėlė jau pirma jo siunta 
Salonui. Ne daugiau pasisekimo turėjo ir paveikslai, nuta- 
pyti po „Muzikos Tiuilri sode“, „Gitarero“ ir „Lolos iš Va- 
lensijos“. Kritika dabar nenuleidžia nuo jo akių ir vis smar- 
kiau jį purto, kol pasiekia niekinimų bei įžeidinėjimų apo- 
gėjų, kuris dar ir šiandien glumina. Nesiduodamas išmuša- 
mas iš vėžių, bet užsigavęs, Mane ėjo toliau savo keliu. Jis 
ką tik buvo baigęs ,,Pusrytius ant žolės“, kurių eksponavi- 
mas piktins tuo labiau, kad Napoleonas III, staiga apimtas 
liberalumo nuotaikų, įsakė šalia oficialiojo Salono įrengti 
Pramonės rūmuose Nepriimtųjų saloną, kuriame būtų iš- 
statyti Salono žiuri atmesti kūriniai. „Pusryčiai ant žolės“, 
šiuolaikinė Rafaelio „Pario teismo“ transpozicija, kurią pu- 
blika, jéjusi į prakeiktųjų saloną, tuoj pamatydavo, buvo 
laikomi juokdaryste. Niekam nerūpėjo, kokia šios drobės 
vertė; visi tik prunkštė, žiūrėdami į tą nei šiokį, nei tokį 
pikniką, kur ponai su cilindru ant galvos žvelgia į vienmar- 

škines damas. Siandien komiška atrodo visai kas kita — 
kad šalia Mane, Jongkingo, Sislėjaus, Pisaro... savo kūri- 
nius eksponavo dailininkai, kurie vėliau buvo Trečiosios 
Respublikos Salonų įžymybės, pavyzdžiui, Z. P. Loransas, 
iš kurio drobių taip juokėsi Dega. 

Viskas buvo aiškiau 1865 metais, Mane išstačius ,,Olim- 
piją“, kurią Salono žiuri tikriausiai priėmė tik per neatidu- 
mą, „Olimpiją“, kuriai imperatorė Eugenija sudavė vėduok- 
le. „Kas toji bjauri geltonpilvė odaliska, tas iš kažkur iš- 
trauktas modelis, pasišovęs vaizduoti Olimpiją? Olimpija! 
Kokia Olimpija?“ — klausė Žiulis Klarti. 

Nepaisydamas patyčių, Mane tebeėjo savo keliu visų 
pirma todėl, kad buvo labai sveikas psichiškai, kad jam 
negrėsė medžiaginiai nepritekliai ir jį rėmė, drąsino jau- 
dinantis Bodlero pritarimas. Su poetu jis susipažino pas 
vieną savo šeimos draugą, majorą Ležoną, kuris tarpais 
bendravo su mūzomis. Bodleras Mane buvo įžiūrėjęs tapy- 
toją, kokio seniai geidė: „Tas bus tapytojas, tikras tapyto- 
jas, kuris mokės iš dabartinio gyvenimo išgauti jo 
epinę pusę ir mums parodyti bei duoti suprasti, kokie 
mes didūs ir poetiški su savo kaklaraiščiais bei lakuotais 
bateliais.“ 

„Lolai iš Valensijos“ jis sukūrė šį keturių eilučių įra- 
šą: 

Suprantu aš, bičiuliai, geismo dvejonę 
Tarp tiekos gražuolių — visur jų sutiksi; 
Tačiau Loloje iš Valensijos žibsi 
Rausvos ir juodos brangenybės vilionė. 


Vykstant mūšiui dėl „Pusryčių ant žolės“, Bodleras drą- 
sino Mane ir, nors fiziškai palūžęs, buvo jam ramstis, kol 
į jo vietą su jautuko įkarščiu puolė Zola. Bet šio susiža- 
vėjimas vis dėlto gana įtartinas. Bodleras iš tikrųjų buvo 
meno burtininkas, gebąs aptikti talentą, kur šiaip niekas jo 
neįžiūrėjo, o Zola, jaunas trokštąs pasirodyti žurnalistas, 
Eduare Mane ir kituose nepriklausomuose dailininkuose 
matė tik menininkus nekonformistus, kurių drobės piktino 
buržua. Išgarsėjęs jis nusigręžė nuo Mane, o dar labiau — 
nuo impresionistų. 

Mane buvo Bodlerui dėkingas ir prie jo nuoširdžiai pri- 
sirišęs; todėl jam padėjo dramatiškomis jo gyvenimo pa- 
baigos valandomis; žiūrėdamas į du Mane nutapytus pa- 
veikslus, pakabintus ant sienos psichiatrinėje ligoninėje, į 
kurią buvo nugabentas 1867 metų rugpjūčio 31 dieną, po- 
etas mirė. 

Apskritai Mane drama — ne vien tai, kad jis buvo ne- 
suprastas, kad žemiausio lygio visoje dailės istorijoje kri- 
tika jį vadino terliumi, bet ir tai, kad buvo laikomas revo- 
liucionieriumi, siekiančiu sugriauti visuomenės institucijas. 
O institucijas jis kaip tik labai gerbė ir norėjo į jas patekti. 
Čia būta didžiausio nesusipratimo. Šis dailininkas, kurį 
visa spauda vadino kurstytoju, buvo aukštuomenės žmo- 
gus, atsidėjęs tapybai. Tai suvokta tik paskutiniais jo gy- 
venimo metais. 1881-aisiais dienraščio Le Gaulois kriti- 
kas rašė, kad jis dendis: „Atlošęs galvą ir atsismaukęs ant 
pakaušio skrybėlę, žvelgia iš aukšto labiau nosimi negu 
akimis, kurių fajansą kaitrina nesutramdomos valios liep- 
sna; pašaipi, skeptiška burna, kaip vėduoklė pakirpta bar- 
zda, geltonos pirštinės, šviesus kaklaraištis, dailūs batai, 
šviesios kelnės, gėlė, tviskanti atlapo kilpelėje; jį sutinki 
sparčiai žingsniuojantį Italų bulvaru į pasimatymą su gra- 
žia moterimi; jį pastebi sėdintį su brangiu cigaru dantyse 
Rišo arba Tortoni kavinės terasoje.“ Taigi Mane buvo vi- 
sai kitoks negu Kurbe. 

Tikrai žinoma, kad jis svajojo patekti į Saloną, gauti 
medalį, tapti Instituto nariu, būti apdovanotas ordinu... ir 
kai jam retkarčiais būdavo suteikiamas koks garbės ženk- 
las, jausdavosi be galo patenkintas. 1874 metais, nenorėda- 
mas, kad prieš jį užsidarytų Salono durys, jis atsisakė iš- 
statyti savo paveikslus kartu su impresionistais. Dega, per 
daug išdidus, kad stengtųsi lupte išlupti garbės ženklus, iš 
jo šaipydavosi: „Aš pateksiu į Institutą anksčiau už jus, 
Mane.“ 

Draugui nusikvatojus, pridurdavo: „Taip, pone, per pie- 
šinį.“ 

Tyrinėdamas Mane, šio labai didelio tapytojo būda, pri- 
eini išvadą, kad jam buvo ne tiek svarbu jaunų dailininkų 
žavėjimasis, kiek pasisekimas visuomenėje su daugybe bo- 
mondo pramogų ir laimėjimų tarp moterų. 

Šita Mane asmenybės lengvabūdiška pusė tikriausiai 
buvo viena iš svarbiausių priežasčių, dėl kurių jis ėmė ne- 
sutarti su Dega. Šį nejučia šokiravo jo laisvumas ir nesi- 
varžymas. Jų draugystės pradžioje tokio jausmo nebuvo, 
bet vėliau jis atsirado, ir galų gale tarp jųdviejų atsivėrė 
praraja. Pradžioje jų santykiai rėmėsi tuo, kas tarp jųd- 
viejų buvo bendra. Mane, kaip ir Dega, dažnai lankė mu- 
ziejus su eskizų bloknotu rankoje. Luvre jis nupiešė etiu- 
dy pagal Venecijos dailininkus, nukopijavo Rafaelio „Šven- 
čiausiąją mergelę“, du kartus — Delakrua „Dantės laivą“. 

Mane, nors ir kitaip negu Dega, irgi klajojo po Italiją, 
skirdamas tiek pat laiko muziejams ir gražioms merginoms. 
Jis ne tik keliskart ilgai gyveno Florencijoje, bet ir nusiga- 
vo į Veneciją, kurios tapyba tuoj pat jį pavergė savo turtin- 
gumu ir vaizdingumu. Ticiano, Džordžonės ir Tintoreto 
prašmatnumas jam patiko labiau negu toskaniečių primi- 
tyvų sausumas,— tai aiškiai rodo, kaip labai jis vėliau sky- 
rėsi nuo Dega, aistringai ieškojusio linijos išraiškingumo. 

Atmetus šį jų polinkių skirtumą, juodu turėjo daugiau 
bendrų simpatijų negu antipatijų, ir dėl tų simpatijų per 
kelerius metus, 1862—1867-aisiais, Mane veikiamas, Dega 
ėmė vaizduoti šiuolaikinį gyvenimą, kurio šaukimą iš tik- 
rųjų jautė jau tapydamas „Belelių šeimą“. 

Dega, didelis „diskutuotojas“ ir esmės lukštentojas, 
Eduarui Mane buvo protingas pašnekovas, padėjęs geriau 
nusakyti savo koncepcijas ir taip aiškiai jas suformuluoti, 
kad sužavėjo jaunus ,,Gerbua“ kavinės dailininkus. Dega 
buvo labai judraus intelekto, ir Mane tai kartais erzindavo. 
Jis ironizuodamas suteikė jam „didžiojo estetiko“ titulą. 
Neturėdamas gero bendrojo išsilavinimo, nelabai linkęs 
abstrakčiai samprotauti, jis jausdavosi užtemdytas įspū- 
dingos Dega dialektikos, pagrįstos tekstų apie meną cita- 
tomis. Mat, išsėdėjęs visą dieną dirbtuvėje priešais drobę, 
šis vakare negalėdavo atsispirti poreikiui reikšti savo idė- 
jas. Be to, tebesilaikė tradicinės tapysenos, ir darbo metu 
Mane kalbos neduodavo jam ramybės, keldavo prieštaravi- 
mus ir skatindavo plačiau vystyti temą. 

Taigi mainai tarp tų dviejų jaunų dailininkų nebuvo 
vienašališki: prisidėjęs prie Mane liaupsinamo realizmo, 

Dega savo ruožtu padėjo jam atskleisti netikėtus šiuolaiki- 
nio gyvenimo aspektus, pavyzdžiui, arklių lenktynes. 

Pagaliau negalima išleisti iš akių dar vieno sąlyčio 
taško, nors čia jau anekdotų sritis, jungusio abu jaunus 
vyrus, — polinkio į labai paryžietišką gyvenimo būdą; juo- 
du priklausė tam pačiam visuomenės sluoksniui ir abu bu- 
vo liežuvingi, kaip tat dažnai būna tam tikrose sierose. 
Traukdamas per dantį tuos pačius priešininkus susiben- 
drauji. Armanas Silvestras, pažinojęs juodu „Naujųjų Atė- 
nų“ kavinės sueigų laikotarpiu, apie Mane sako, kad, „kal- 
bėdamas jis mėgdavo paironizuoti ir dažnai būdavo žiau- 
rus, kirsdavo kokiu žodžiu kaip kirviu ir sukapodavo tave 
į gabaliukus“. 

Tai tinkamiausias pašnekovas Edgarui Dega! 


Tarp šių dailininkų, kurie ėjo trečią dešimtį, ne išsyk 
užsimezgė ryšiai. Kelerius metus po to, kai pirmąkart su- 
sitiko, jų draugystė stiprėjo lėtokai. Tik maždaug 1867-ai- 
siais jie iš tikrųjų labai susidraugavo ir ėmė beveik kas- 
dien matytis. Iš pradžių susitikdavo Luvre, pasišnekėdavo 
prie mėgstamiausių savo paveikslų, juos paanalizuodavo ir 
pasvarstydavo jų santykius su šiuolaikine tapyba. Paskui 
pradėjo kviesti vienas kitą į svečius. Mirus ponui Mane, 
Eduaras su žmona apsigyveno pas senąją ponią Mane. Jų 
butas tapo labai gyvu meno židiniu; jie čia dažnai rengdavo 
vakarienes ir bent kartą per savaitę — koncertą, kurio svar- 
biausias atlikėjas paprastai būdavo Šabrije. Puiki muzikan- 
tė Siuzana Lenhof tobulai grodavo šiuolaikinę muziką, 
taip pat Bethoveną ir Sumaną, ir Mane bei Dega potrau- 
kis prie muzikos negalėjo nesustiprinti jų draugystės. Ki- 
tais sykiais Mane šeima vykdavo klausyti italų muzikos į 
Mondovi gatvę, pas poną Dega, su kuriuo Edgaras ją buvo 
supažindinęs. Šitaip užmezgė ryšius šios dvi buržua šei- 
mos,— prie to prisidėjo ir aplinkybė, kad bankininkas pri- 
ėmė Leoną Koelą dirbti kurjeriu,— bet viena buvo siaures- 
nių konservatoriškų pažiūrų negu kita. Šiuose muzikos po- 
būviuose lankėsi ir dailininkai bei rašytojai, kurie netru- 
kus ėmė rinktis ,Gerbua“, paskui „Naujųjų Atėnų“ kavi- 

nėse, būtent: Brakmonas, artimas Mane draugas Fante- 
nas-Laturas, Alfredas Stevensas, kurio pasisekimu žavėjo- 
si Mane, Zakari Astriukas, Diuranti... 

Vykdavo ne tik šie aukštuomenės stiliaus pobūviai, bet 
ir laisvesnio pobūdžio susitikimai dirbtuvėje ar „Badeno“ 
kavinėje Italų bulvare, kur Mane, baisiai mėgęs tokias su- 
eigas, nuolat lankydavosi. Būdavo gvildenama amžinoji 
tema, neduodavusi Mane ramybės: jauniems dailininkams 
būtina vaizduoti šiuolaikinį gyvenimą. Ginčų tonas dažnai 
būdavo itin aštrus, juoba kad Mane, greit įsižeidžiąs, be- 
mat supykdavo. Jo opumas Dega nė kiek nejaudindavo, ir 
jis nebijodavo jį dilginti. Nors sutrikdytas Mane argumen- 
tų ir dar labiau jo dailės, jis nesiryžo atsisakyti istorinės 
tapybos ir draugų teorijas taikydavo savo tarp kita ko ku- 
riamiems portretams, kuriuose nusikratydavo akademizmo 
jungu. Mane buvo įsiutintas ir paakintas tvirtai laikytis 
priešiškumo, su kuriuo susidūrė „Pusryčiai ant žolės“, ir 
diena po dienos kartodavo savo argumentus... Dega ėmė 
svyruoti, juoba kad sutriko, perskaitęs „Manetę Salomon“*, 
kurios herojumi Gonkūrai buvo pasirinkę šiuolaikinio gy- 
venimo tapytoją. Lemiamas posūkis įvyko 1867 metais, kai 
išėjo šis romanas. Kartu su šituo įvykiu truputį pasikeitė 
Mane įpročiai. Jis paliko „Badeną“ ir ėmė lankyti naują 
kavinę, esančią arčiau jo studijos ir netoli parduotuvės, 
kur pirkdavosi dažus. ,,Gerbua“ kavinė, kurios vidus buvo 
apipavidalintas dar Pirmosios imperijos laikais, buvo Di- 
džiojoje Batinjolio gatvėje Nr. 11, šiandien — Kliši aveniu 
Nr. 10. Tai būta ramios įstaigos, kur nuolatinė klientūra 
tom pačiom valandom ateidavo lošti domino ar kortomis. 
Mane ir jo draugai jautėsi čia kaip namie ir buvo įpratę 
rinktis kasdien vėlyvą popietę, baigę darbą studijoje ir prieš 
vykdami į savo būstus arba vakarieniauti kur nors mieste. 
Mane nustatė čia savo „žurfiksą“: draugai galėjo būti tik- 
ri rasią jį penktadieniais. 

„Gerbua“ šeimininkas rezervavo kelis staliukus dailinin- 
kams pirmoje salėje, netoli durų. Ši vieta buvo malonesnė 
negu galinė salė, kur būtų buvę sunku susikalbėti dėl triu- 
kšmo, keliamo biliardo lošėjų. 

Kavinė tiko visiems, ypač Dega, tuo laikotarpiu gyve- 
nusiam visai netoli, Frošo gatvėje, nedideliame namelyje 

su sodeliu, kurį lyg skėtis gaubė didžiulė akacija. Prie „Ba- 
deno“ kavinės branduolio netrukus prisijungė nauji asme- 
nys. Čia pradėjo lankytis Renuaras, Mone, Sezanas, Sislė- 
jus, Legro, Kazenas, Stevensas, Bazilis, Vistleris, Zola, Diu- 
re, Biurti... Prisidėjo ir kiti, pavyzdžiui, Antuanas Gijeme, 
bandęs užmegzti ryšį tarp impresionistų ir Salono tapy- 
tojų, Polis Aleksis, Nadaras, Diuranti, Polis Arenas, Vilje 
de l'H Adanas, Katiulis Mendesas... 

Susidarė gražus rinkinys iš to, kas dailėje ir literatūro- 
je buvo jauna ir drąsu. 

Šie jauni žmonės čia traukė vienas kitą, nors jų tarpusa- 
vio simpatija nebuvo vienoda. Būta net didelio antagoniz- 
mo. Fantenas-Laturas ir Dega galėdavo smarkiai susikibti, 
ir būtent nuo tada Dega ėmė reikšti antipatiją gražiajam 
portretų ir natiurmortų kūrėjui Fantenui-Laturui. Šio nu- 
sistatymas prieš impresionistų pasirodymus irgi dar labiau 
pablogino jųdviejų santykius. Vistleris — priekabus, šiur- 
kštus tauškalius, mėgstąs paradoksus ir pilnas piktybės — 
duodavosi visų priglobiamas: „Jūs elgiatės taip, lyg netu- 
rėtumėte talento!“ — sviedė jam Dega. Sezanas, kuris iš 
drovumo dėdavosi stuobriu, jausdavo piktą džiugesį. „Vi- 
si šie žmonės — nenaudéliai,— pasakė jis Antuanui Gije- 
me.— Išsitaisę kaip kokie notarai.“ Labiausiai mėgstamas 
jo taikinys buvo Mane, erzinęs jį savo dabitiškumu. „Ką 
dabar ruošiate?“ — maloniai jį paklausė šis. — ,,Puoda šū- 
do.“ 

O kitą kartą: „Jums, ponas Mane, rankos neduosiu, nes 
jau kelios dienos nesiprausiau.“ | 

Sutapimas ar pikta pajuoka? Pirmai impresionisty pa- 
rodai, kurioje Mane atsisakė dalyvauti, nes joje savo dro- 
bes eksponavo Sezanas, šis atsiuntė „Naująją Olimpiją“, 
kuria, atrodo, tyčiotasi iš „Odaliskos geltonu pilvu“. 

Tarp Sezano ir Dega niekad iki to nebuvo prieita. Nors 
abu buvo bankininkų sūnūs, — Sezanas, beje, daug turtin- 
gesnis už Dega, — jie dėdavosi vienas kito nepažįstą. Vėliau 
paaiškėjo, kad Sezanas nekentė Dega, nes Zoakimui Gaske 
buvo pasakęs: „Dega nėra tikras tapytojas, jis nepakanka- 
mai turi to. Galima turėti nedidelį temperamentą, bet būti 
geru tapytoju. Užtenka turėti bent už vieną sū meniškumo, 
o tai, be abejo, siaubas tokiems buržua.“ Nors Dega nemė- 

go Sezano kaip žmogaus, bet žavėjosi kaip tapytoju, ir po 
mirties jo paveikslų kolekcijoje buvo rastos septynios Se- 
zano drobės. 

Gana juokinga konstatuoti, kad šie turtingų tėvų sū- 
nūs, aprūpinti gražiomis rentomis, vadino vienas kitą bur- 
žua ir kad jų grupės proletarai niekad nesigriebė tokio ar- 
gumento. Tai nereiškia, jog jie tarp savęs geriau sutarė: 
visi vienas kitą menkino, bet, nors skyrėsi jų nuomonės 
estetikos srityje ir nesiderino charakteriai, akademistinių 
sferų priešiškumo akivaizdoje jiems teko tarp savęs suar- 
tėti, susigrupuoti. 

Vienų ir kitų, buržua ir proletarų, santykiai savotiškai 
priminė rinkiminius blokus, kuriuos sudaro priešingų pak- 
raipų kandidatai, norėdami, kad pralaimėtų bendras jų 
priešininkas. ,,Gerbua“ kavinės tapytojus, kurie truputį per 
skubotai buvo pavadinti Batinjolio grupe, Dega vertino 
todėl, kad jie įdomiai šnekėdavo apie jam svarbias proble- 
mas. Būdamas labiau išprusęs, lankstesnio proto, jis papras- 
tai imdavo vadovauti diskusijoms, ir dėl to dažnai prasi- 
dėdavo trynimasis. Dega turėjo kaip niekas kitas gabumų 
paradoksams ir kartais gindavo labai šokiruojančias teori- 
jas, užsistodavo tam tikrus Salono tapytojus, kurių jo gru- 
pės draugai nekentė, pavyzdžiui, vikontą Lepiką, gerą 
graverį, bet nekokį tapytoją, aukštuomenės dailininko 
prototipą; jį Dega atvaizdavo garsiame, labai gyvai ir ne- 
rūpestingai nupieštame paveiksle einantį Santarvės aikšte 
su dukterimis ir kurtu. Kaip tapytojas, Lepikas buvo nulis; 
Dega tai gerai žinojo, bet naudojosi juo kaip padegamuoju 
laivu prieš savo priešininkus. „Na, kaip jūsų Lepikas?“ — 
ironiškai paklausė jį kartą Renuaras atvangos momentu. 

„Ką gi, labai talentingas... bet, deja, irgi truputį tuš- 
čiaviduris...“ 

Tokie pasakymai buvo gana šiurkštūs juokai; kitos ne 
mažiau provokuojančios kalbos tik liudijo apie reakcinę 
mąstyseną, kuri vėliau išaugs ir suklestės. Dorasis Pisaro, 
karštai tikėjęs socializmo teorijomis, net žado netekdavo, 
išgirdęs kategoriškų tonu tvirtinant, kad „menas neskirtas 
neturtingiems luomams“. | 

Anekdotas, kurį pateikia Zana Fevr, nors truputį nesi- 
sieja su tema, aiškiai rodo, jog Dega norėdavo sugluminti 

savo draugus: „Vieną vakarą keli dailininkai pareiškia, 
kad, jų manymu, jis nesugeba nutapyti peizažo, kurį būtų 
galima palaikyti Koro peizažu. Dega nusijuokė, sutiko kir- 
sti lažybų ir kitą dieną tą pat valandą atvyko į kavinę ne- 
šinas dviem peizažais. Vienas buvo Koro darbas, o kitas 
nutapytas per naktį jo, Dega... 

Keistos žiuri nariai nedvejodami vienbalsiai pareiškė, 
kad Koro peizažas... nutapytas Dega.“ 

Vaidais tarp Batinjolio grupės narių, susirinkusių iš 
pernelyg skirtingų akiračio pusių, galima paaiškinti, kodėl, 
iš pradžių susidraugavęs su Mane, Dega nuo grupės atsis- 
kyrė. Aiškindamas, kodėl nuo jos atitolo, jis, tapęs savotiš- 
ku grėsmingu orakulu, prasidėjus impresionistų pasirody- 
mams, reikšmingai pasakė: „Per daug čia liežuvaujama.“ 

Jis mirė būdamas piktuoju su Klodu Mone ir Renuaru. 
Na, o dėl Pisaro, kuris, be abejo, mažiausiai iš visų buvo 
laimingas ir mirė pasisekimo priešaušryje, tai neapsimes- 
tinis jo naivumas bei gerumas Dega jaudino, ir iki Dreifu- 
so bylos jis palaikė su juo nuoširdžius santykius. 

Margoje „Gerbua“ kavinės grupėje tik vienas Žmogus 
išdrįsdavo jam priešintis — Frederikas Bazilis, tauraus bū- 
do menininkas, kurį patraukliai atvaizdavo Zola: „Šviesia- 
plaukis, aukštas ir lieknas, labai iškilniai atrodo, truputį pa- 
našus į Jėzų, bet vyriškas; labai gražus vaikinas. Gerai iš- 
auxlėtas, išdidaus veido, baisus, kai supyksta, bet šiaip la- 
bai geras, labai švelnus. Nosis stamboka. Plaukai ilgi gar- 
banoti, barzda smaili, truputį tamsesnė negu plaukai — la- 
bai purūs, šilkiniai. Trykštantis sveikata, veidas baltas, o 
kai jis susijaudina, staiga parausta... Visos taurios jaunat- 
vės savybės — tikėjimas, ištikimybė, jautrumas...“ 

Baziliui, kilusiam iš tokios pat kaip Dega aplinkos, pietų 
Prancūzijos protestantui, nedarė jokio įspūdžio šie paradok- 
sai, ir jis mokėdavo jį priversti daugiau laikytis sveiko 
proto ir elgtis natūraliai. Jis mirė trisdešimt devynerių me- 
tų, 1870—aisiais, per kautynes prie Bon la Rolandos; tai 
sukrėtė visą Batinjolio grupę. Jeigu jis tebebūtų gyvenęs, 
be jokios abejonės, impresionistų sąjūdis nebūtų taip greit 
iširęs. 

Kitas nuolatinis ,Gerbua“ lankytojas Dega tiek pat do- 
mino, kiek erzino,— tai Vistleris; su juo jis stodavo į iš- 

kalbingumo dvikovas, kurių ginklai buvo ne špaga Ir ne 
kardas, o adatos, suvilgytos kurarės nuodais. Tačiau šis 
ekscentrikas ir ekshibicionistas amerikietis buvo ne tiek są- 
mojingas, kiek piktas, o Dega, nors ir kandus, buvo teisin- 
gas ir didžiadvasis. Ilgai trukęs jų bendravimas buvo tik 
daugybė susikirtimų, dėl kurių Vistleris galų gale buvo 
apjuoktas ir išėjo iš rikiuotės. 

Iš pradžių juodu suartino domėjimasis japonų daile, 
kurią atrado tuo pat metu ir iš kurios vienas ir kitas vėliau 
paėmė dalį to, kas yra geresnio jų pačių dailėje. Visi jau- 
ni tapytojai tada labai žavėjosi japonų daile; tuo laiku būta 
vien estampų; tik daug vėliau susipažinta ir su japonų 
tapyba. Prancūzijoje tiktai po paskutiniojo karo, japonams 
surengus daugybę parodų, buvo galima susidaryti teisingą 
šio vertingo meno vaizdą. 

Japonų estampai, kai jais susidomėjo Dega ir Vistleris, 
jau buvo pasidarę madingi prieš kelerius metus. Broliai 
Gonkūrai gyrėsi pirmieji nusipirkę jų apie 1850-uosius. 
Menininkai atkreipė dėmesį į šią dailę daug vėliau, kai gra- 
veris Brakmonas, draugavęs su Gonkūrais, įsigijo Hokusa- 
jo albumą, atkeliavusį dėžėje su porcelianiniais indais. Jis 
taip jį pamėgo, kad visada nešiodavosi ir visur, kur tik nu- 
eidavo, jį rodydavo. Nuo to laiko dailininkai, rašytojai, dai- 
lės mėgėjai — tarp jų Bodleras, Biurti, Vilo, Astriukas, Diu- 
ranti, Kamiu, Aleksis Ruaras — stengėsi gauti japonų es- 
tampų ir jų dailės dirbinių... kurie ne visada būdavo labai 
geros rūšies. Tik ilgainiui suvokta, kad Utamaro, Hirosigės, 
Kijonagos, Hokusajo kūriniai pranašesni už dekadentinę 
XIX amžiaus vidurio produkciją. Anuo metu buvo labai 
sunku rasti gerų estampų, ir dauguma mėgėjų eidavo pas 
tokią anksčiau gyvenusią Japonijoje ponią Desua, kurios 
parduotuvė „Kinijos vartai“ buvo Rivoli gatvėje. 

Dega, gerai pažįstamas su Brakmonu, iškart labai su- 
sidomėjo japonų estampais. Jis perėmė kai kuriuos jiems 
būdingus požymius: išryškintą pirmąjį planą, personažų 
fragmentiškumą, atvirkštinę perspektyvą, spalvines dėmes. 
Visi šie dalykai iki tol atrodė neįmanomi. 

1867 metais taip dar nebuvo, tik po karo bei Komunos 
Dega kūriniams ėmė daryti didelį poveikį japonų estampai. 

Vėliau, kai turėjo lėšų kolekcioniuoti, jis nusipirko keletą 
labai vertingų japonų estampo meistrų dalykų. Kai kuriuos 
pasikabino bute prie Engro piešinių — iš to galima spręs- 
ti, kaip jais žavėjosi. 


Reikia grįžti prie Dega ir Mane santykių, kurie sudaro 
kryžkelę ne tik šių dailininkų gyvenime, bet ir šiuolaikinės 
dailės -evoliucijoje. Vienas ir kitas pernelyg mėgo tapybą, 
buvo pernelyg vientisų charakterių, kad tarp jų nebūtų bu- 
vę trynimosi; jis net buvo neišvengiamas; jų susikirtimai, 
sukelti vieno ar kito poelgių, plačiai nuskambėdavo. 

Pirmąkart juodu susivaidijo 1865 metais. Dega labai 
maloniai nusiteikęs nutapė paveikslą, kuriame pavaizdavo 
Siuzaną prie pianino ir jos besiklausantį Mane, gulintį pu- 
siausédom ant sofos. Nesugebėdamas pagražinti savo mo- 
delių, nepataikavo skaisčiaveidei Siuzanai, ir Mane, kuriam 
jis padovanojo paveikslą, nepatenkintas, kad jo žmona su- 
bjaurinta, šaltakraujiškai perpjovė jį į dvi dalis ir pasiliko 
tik savo portretą. Dega, atėjęs į svečius, tuoj pastebėjo šį 
barbarišką poelgį, nė žodžio netaręs, pasiėmė sužalotą kū- 
rinį ir išėjo, trenkęs durimis. Kaip Mane galėjo šitaip pa- 
daryti! — atsiduso jis, po trisdešimties metų pasakodamas 
Volarui apie šitą nemalonumą.— Jam atrodė, kad ponia 
Mane išėjusi prastai... Koks buvo man smūgis, kai pama- 
čiau pas juos savo etiudą... Išėjau su juo nė neatsisveikinęs, 
nešdamasis paveikslą. Grįžęs namo, nukabinau nuo sienos 
jo padovanotą nedidelį natiurmortą. ,,Pone,— parašiau 
jam,— siunčiu atgal tamstos „Slyvas“. 

Juodu susitaikė, nes Dega apsigalvojęs nusprendė, jog 
Mane buvo teisybė: Siuzanos veidas nepavyko. Deja, kai 
norėjo atsiimti „Slyvas“, sužinojo, kad Mane jas jau parda- 
vęs. Niekad negalėjo dėl to nusiraminti. „Kokia graži buvo 
ta drobelėl.. Na ir apsigavau tada!“ — skundėsi jis. 

Paskui jie vėl susivaidijo dėl Mane plepalų. Bertai Mori- 
zo šis tvirtino, kad Dega „nesugeba mylėti moters, net jai 
meilintis žodžiais arba ką nors daryti“; to jam dar neužte- 
ko — dailininkų sueigose pasakodavo, jog Dega my- 
lisi tik su tarnaitėmis. Forenas savaip komiškai pavaizda- 

vo šį reikalą: „Mane mėgo imti jėga. Dega nemėgo. Mane ir 
dar kai kurie buvo įsitikinę, kad Dega guli su savo tarnai- 
te. Jie kreipėsi į tarnaitę, ją apklausė. Ji jiems pasakė: „Ar 
mano ponas? Jis ne vyras. Kartą įėjau į miegamąjį, kai jis 
keitė marškinius. Jis man pasakė: „Eikite lauk, nelaboji!..“ 

Šios kalbos pasiekė Dega ausis. Dabar pyktasi kelerius 
metus. Dega irgi netausojo savo draugo. Nuvykęs pas Ma- 
ne pasižiūrėti naujausių jo paveikslų, tvirtino, kad jam 
pavargusios akys, blogai matąs, ir dėl to Mane sunerimo. 
O iš tikrųjų Dega matė labai gerai; bendri pažįstami Mane 
pranešė, kad Dega susižavėjęs... 

Garbės ženklų pomėgis, kurį nuolat labai naiviai rodė 
Mane, Dega suteikdavo gerų progų įvaryti jam į jautrias 
vietas skausmingų banderilių. Kai Mane, de Ničiui gavus 
Garbės legiono ordiną, Dega prisipažino, kad jei būtų įma- 
noma, norėtų irgi būti apdovanotas ir darytų visa, ko tam 
reikėtų, šis irzliai jam užvažiavo: „Na kaipgi, jau seniai 
žinau, koks jūs buržua.“ 

Galima sakyti, kad jųdviejų santykiai buvo kaip stalo 
teniso žaidimas: keitimasis kamuoliukų smūgiais. De- 
ga mokėdavo šiurkščiai atkirsti, bet ir Mane anaiptol ne- 
buvo kantrus žmogus; jis susikovė su Diuranti, nors nei 
vienas, nei kitas gerai nežinojo dvikovos priežasties. Su De- 
ga dvikova buvo tik žodinė, bet nuolatinė. „Dega užtepa 
juodą ant baltos, o aš — baltą ant juodos...“ arba „Tais 
laikais, kai jau tapiau panašius į save, Dega dar tapė tik 
Semiramidę...“ — šaipydavosi Mane. 

O Dega atsikirsdavo: „Jūs jau išgarsėjęs kaip Garibal- 
dis...“ Mat imperatorė neseniai buvo sudavusi per žandą 
„Olimpijai“. ,Mane nusiminęs, nes nesugeba tapyti tokių 
bjaurių paveikslų kaip Karoliusas-Diuranas, būti išliaupsin- 
tas ir apdovanotas ordinu. Jis — menininkas ne iš polinkio, 
o iš prievartos; katorgininkas, prikaustytas prie galeros ir- 
klo...“ „Aš iš tikrųjų manau, kad jis — ne tiek protingas, 
kiek garbėtroška.“ 

Taigi matome, koks tonas! Mane mirus, Dega ir toliau 
kandžiai iš jo šaipydavosi: „Tas Mane! Kai tik ėmiau pieš- 
ti šokėjas, ėmė ir jis. Visada pamėgdžiodavo.“ Dar viena, 
paskutinė strėlė, paleista pas Malarme: „„...Nors girdavosi 
aklai sekąs natūrą, bet buvo prasčiausias pasaulyje tapy- 


64 


tojas, niekad neteptelėdavo dažais negalvodamas apie meis- 
trus.“ 

Tačiau šie drėksčiojimai ir kąsčiojimai negalėjo nuslėpti 
jųdviejų savitarpio potraukio ir žavėjimosi. Jų atveju pri- 
simeni varžybas, dėl kurių visą gyvenimą žodžiais kirsda- 
vosi Matisas su Pikasu. 

Dega kandumas buvo lyg koks žaidimas, jo galvosena, 
neturėjusi didesnės reikšmės; tai įrodo faktas, kad jis labai 
nusiminęs sekė Mane ligos eigą. Jie tada buvo piktuoju 
jau kelinti metai. „Mane žuvęs, — rašė jis Poliui Bartolome 
1883 metų pradžioje.— Sako, gydytojas Hiuro de Vilnevas 
apnuodijęs jį skalsėtais rugiais. Kai kurie laikraščiai jau 
pasistengė paskelbti, kad greit mirsiąs. Tikiuosi, namiškiai 
tai perskaitė pirma jo. Jis nieko nenutuokia apie savo būk- 
lę, o į koją jau įsimetusi gangrena.“ 1880 metais Mane la- 
bai pradėjo skaudėti kairįjį kelį. Iš pradžių manyta, kad 
tai reumatas. Ligai progresuojant, teko pripažinti akivaizdų 
faktą, jog čia — dinaminė ataksija, už kurios slypėjo nela- 
bai garbinga... nugaros smegenų džiūtis. Dvejus metus, 
kad ir gydomas, Mane vos vilko kojas; jam būdavo tai ge- 
riau, tai blogiau. Nors anais laikais jau turėta veiksmingų 
priemonių kovai su šia liga,— kalio jodidas, gyvsidabris, — 
menkai apie tai nusimanantis gydytojas nusprendė, kad rei- 
kia amputuoti koją; dėl to vargšas Mane, baisiai prisikan- 
kinęs, 1883 metų balandžio 30 dieną ir mirė. Jam buvo pen- 
kiasdešimt vieneri metai. 

Dabar Dega, nors kartais jį dar apimdavo pagieža,— 
reikia neužmiršti, kodėl jis būdavo kandus,— pirmutinis 
atidavė Mane pagarbą. „Mes nežinojome, kad jis toks di- 
dis“,— pasakė jis, eidamas iš pirmos personalinės savo 
draugo kūrinių parodos, surengtos metams praėjus po jc 
mirties. Jis pasiliko menkinimo monopolį ir nepakęsdavo, 
kad kas nors jam girdint pultų Mane. „Kas jums leidžia 
spręsti, ko vertas Mane?“ — klausdavo jis kritikus. Jam 
pavyko nusipirkti keletą kūrinių, likusių Mane dirbtuvėje, 
tarp jų — fragmentą antrojo „Maksimiliano egzekucijos“ 
varianto, kurį Siuzanos brolis paikai supjaustė į atskiras 
dalis, tikėdamasis lengviau parduoti. Volaras irgi nusipirko 
vieną iš tų gabalų ir, sužinojęs, kad Dega turi fragmentą, 
vaizduojantį seržantą, vadovaujantį egzekucijai, atvyko 

parodyti jam, ka įsigijęs. Dega pasipiktino Mane įpėdinių 
vandalizmu: „Ir vėl ta šeima!.. Saugokitės tos šeimos!“ 

„Paskui susitvardęs atsistojo tarp manęs ir paveikslo ir, 
uždėjęs ant jo ranką, lyg perimdamas savo nuosavybėn, 
tarė: „Parduosite man šitą. Ir nueisite vėl pas ponią Mane, 
pasakysit, kad aš noriu seržanto kojų, kurių trūksta mano 
gabale, ir to, ko trūksta jūsiškiame: „Maksimiliano ir gene- 
rolų grupės... Pasakykit, kad šiek tiek užmokėsiu...“ 

Deja, Volaras grįžo nieko nepešęs: ponia Mane kitais 
gabalais buvo užkūrusi krosnį. 

Dega atstatė drobę, vietoj trūkstamų gabalų palikęs bal- 
tas vietas; tačiau piktas likimas lėmė, kad šis kūrinys būtų 
galutinai sugadintas: „Maksimiliano egzekuciją“, parduotą 
po Dega mirties, nupirko Londono Nacionalinė galerija... ir 
jos saugotojai anglai šią drobę vėl suraižė į gabalus. 


* + + 


Prasidėjus „Gerbua“ sueigoms, dar nediskutuota apie 
tai, kas vėliau sudarys charakteringus impresionizmo po- 
žymius: apie atmosferos spalvą, spalvos pakitimą esant 
skirtingam apšvietimui, skaidymą potėpiais ir naudojimą 
paletės, susidedančios tik iš trijų pagrindinių ir trijų papil- 
domų spalvų... Apie šiuos dalykus bus diskutuojama maž- 
daug 1874-aisiais ir dar dešimt metų. Impresionizmas anaip- 
tol neatsirado staiga. Jo apibrėžimas ilgai buvo neaiškus 
ir įvairavo; tai priklausė nuo autorių. Iš pradžių buvo fak- 
tinis impresionizmas, vėliau — kodifikuotas, pagrįstas dok- 
trina. Kol kas tik buvo neigiami akademistinės tapybos 
siužetai, tiriamas Barbizono tapytojų ir Kurbe realizmas, 
ieškoma įkvėpimo Bodlero ir Gonkūrų pasisakymuose. Im- 
presionizmas iki 1870 metų — tai šiuolaikiškumas, ir Mane 
su savo draugais siūlė nebetapyti dirbtuvėje, būti šiuolaiki- 
nio gyvenimo ir įvairių jo aspektų tapytojais ir reikšti juos 
kaip galima objektyviau. Ne visi Batinjolio grupės nariai 
laikėsi tų pačių principų. Nesutarimų objektas buvo kaip 
tik plenero tapyba, kuriai smarkiai priešinosi Dega ir prie 
kurios Mane prisidėjo vėlai ir neilgam. 

Reikia pažymėti, kad šias progresyvias idėjas pirmiau- 
sia iškėlė literatai ir kad impresionizmo sąjūdžio atsiradi- 

mas ir plėtotė turi tam tikrą ryšį, pavyzdžiui, su siurrealiz- 
mu. Abiem atvejais šio sąjūdžio genezę paženklino poetų 
bei rašytojų idėjos ir veikla. Dailininkai jais pasekė. 

Šiuolaikinės idėjas ,Gerbua“ kavinėje kėlė jaunas rašy- 
tojas, Mane ir Dega amžininkas. Lui Edmonas Diuranti, gi- 
męs 1833 metais, nesantuokinis Prospero Merime sūnus, 
pasak Fransua Foskos, buvo „autorius dviejų romanų, ku- 
pinų energingo ir įžvalgaus realizmo... reto intelekto žmo- 
gus, kurio idėjos ir dailėje, ir literatūroje buvo aiškiai re- 
forminės. Zavédamasis tiesa ir nuoširdumu, jis gal karš- 
čiau už kitus reikalavo, kad dailininkai atsisakytų istori- 
nių bei mitologinių siužetų ir vaizduotų šiuolaikinio gyve- 
nimo scenas“. 

Šis žmogus, visų nuomone, buvo patrauklus. Armanas 
Silvestras, kuris su juo daug bendravo, rašo, kad buvo švel- 
nus ir jautrus, šiek tiek linkęs laikytis nuošaly, prislėgtas 
nesėkmių. ,Nematyti, kad būtų turtingas, bet nuostabiai 
švarus ir labai gero tono. Veidas, apskritai simpatiškas ir 
orus, su trupučiu kartėlio... Buvo šviešiaplaukis, galva jau 
labai praplikusi, akys gyvos ir romios. Jis kartais skausmin- 
gai išsišiepdavo, tada lūpose tartum būdavo įrašytas visas 
jo gyvenimas.“ 

Dega labai sudomino pirmas jo romanas „Anrietės Že- 
rar nelaimės“, susilaukęs tam tikro pasisekimo, o dar 
labiau — idėjos, kurias jis gynė neilgai ėjusiame žurnale 
Le Rėalisme. Diuranti idėjos teikė medžiagos jų pašneke- 
siams „Gerbua“ kavinėje prie marmuro staliukų. Kadangi 
su Mane nebuvo įmanoma keistis mintimis kuria nors vie- 
na kryptimi, net kai prisidėjo prie realizmo, Diuranti teo- 
rijas toliau vystė Dega. Visi šio laikotarpio dailės istorikai 
mano, kad nemažai idėjų, kurias Diuranti išdėstė 1876 me- 
tais išėjusioje brošiūroje „Naujoji tapyba“, nors ir tiesio- 
giai nepareikštos paties Dega, buvo svarstomos per jų paš- 
nekesius ir jo savotiškai išgrynintos. Tiktai Giustavas Kok- 
jo,— bet jis radosi vėliau, — yra kitokios nuomonės: „Dega, 
tikrasis Dega, už viską skolingas Poliui Diuranti. Tai Diu- 
ranti, o ne kuris nors kitas, nuplėšė nuo jo konvencionalaus 
dailininko, „pompje“, antpečius; atėmė šovininę ir karda- 
saitį; drįso siekti šventvagiška ranka spindinčio šalmo ir 
sudegino pliumažą. Savo.kalbomis, pasisakymais, nepaliau- 

jamais raginimais Diuranti pakirto homeriškų siužetų ta- 
pytoją aliejumi. Papurtė jį, patąsė, griežtai pareikalavo ta- 
pyti kitaip, imtis kitokių siužetų, visus vadinamuosius is- 
torinius kartonažus palikti Kormono būriui, Zozefui Blanui 
ir bendrovei... 

Tada, verkdamas kruvinomis ašaromis, Dega susukęs 
nukiša į dirbtuvės kampą,— ten vėliau jos bus atrastos, — 
šventąsias drobes ,,Semiramide“ ir „Jeftės dukterį“. 

Reikia atsižvelgti į tai, kad dėl Dreifuso bylos Kokjo, 
galima sakyti, visa širdimi nekentė Dega, o Diuranti, ži- 
noma, rado daugiau nei Mane argumentų jam įtikinti, kad 
atsisakytų istorinės tapybos ir imtų vaizduoti šiuolaikinį gy- 
venimą. 

Abu šie vyrai labai susidraugavo. Diuranti, laimė, mirė 
dar jaunas, keturiasdešimt septynerių metų, 1880-aisiais, 
todėl, be abejo, nespėjo susipykti su Dega. Šis metai iki 
rašytojo mirties nutapė nuostabų, kupiną dvasingumo jo 
portretą. 

Be to, juos, kaip ir panašios pažiūros, tikriausiai artino 
tai, kad juodu jautė antipatiją Mone, Renuarui ir Sislėjui, 
kuriems prikišo, jog ignoruoja piešinį. 

Nors ir nenorime mažinti Diuranti nuopelnų, bet turi- 
me pripažinti, kad, skelbdamas dailininkams, jog reikia at- 
sisakyti gražiojo akademistų liaupsinamo idealo, ir ragin- 
damas juos vaizduoti šiuolaikinį žmogų tokį, koks yra, su 
jo drabužiais ir jo visuomeninėje aplinkoje, jis tik perėmė 
ir toliau vystė Bodlero, o dar labiau Gonkūrų idėjas. Tuo 
aiškintina, kodėl Edmonas de Gonkūras, aplankęs Dega jo 
dirbtuvėje, nustebo supratęs, kad jųdviejų su broliu kon- 
cepcijos Dega gerai pažįstamos. Gonkūrai, beje, iš dailinin- 
kų ne tik reikalavo, kad „matytų“ savo laiką, bet ir ėjo daug 
toliau negu Diuranti — smerkė istorinės tapybos bitumi- 
nius dažus ir dailininkams siūlė semtis įkvėpimo iš japonų 
estampų skaisčių spalvų ir drąsios sandaros. 

Sprendžiamaisiais 1867 metais, kai Dega prisidėjo prie 
realizmo, iki to dar nebuvo prieita. Viskas tebebuvo gimi- 
mo stadijoje, ir būsimųjų impresionistų teorijos atrodė kaip 
tarpžvaigždinis miglynas. Keista šioje situacijoje buvo tai, 
kad Dega tuo tarpu, kai susipažino su Mane ir prisidėjo 
prie realizmo, ėmė tapyti kūrinius, visiškai nesiderinančius 

su idėjomis, dėl kurių jis ,Gerbua“ kavinėje diskutuodavo 
su dailininkais ir literatais, — kūrinius, kurie naujųjų idėjų 
akivaizdoje atrodė tikrai neįprasti. Jie buvo savotiškas atsi- 
traukimas atgal, palyginus su „Belelių šeimos“ portretu,— 
tarytum, nerdamas į realizmą, būtų norėjęs pats sau įro- 
dyti, kad sugeba tapyti ir istorinius paveikslus, atitinkan- 
čius akademizmo tradiciją. Jis buvo užsimojęs atnaujinti is- 
torinį paveikslą suteikdamas jam realizmo. Norėjo, kad 
istoriniai personažai elgtųsi kaip jo amžininkai, — idėja, 
kurią vėliau perėmė kai kurie konvencionalūs dailininkai, 
pavyzdžiui, Žeromas, Kazenas, Danjanas-Buvre...— biblijos 
personažus vaizdavę apsivilkusius surdutais!.. 

Reikia pripažinti, kad būtent dėl įgimto sąžiningumo, 
suvokęs savo ribas, Dega galutinai atsisakė tapytojo isto- 
rininko karjeros. Ir išbraukė tuos metus, kuriuos prarado 
kurdamas dideles nesudėtingas ir nelabai įtikinamas kompo- 
zicijas. 


IVskyrius 
ŠIUOLAIKINIO GYVENIMO IEŠKANT 


Tuo laikotarpiu, kai jis ėmė bendrauti su Mane ir ,,Ba- 
deno“ bei „Gerbua“ kavinėse prasidėjo diskusijos, kurių 
dėka vėliau susidarė Batinjolio grupė, Dega buvo įsitrau- 
kęs, tikriau sakant, įsipainiojęs į tapybą, labai tolimą toms 
idėjoms, dėl kurių ginčydavosi šu draugais. Tad šių akyse 
negalėjo neatrodyti įtartinas. 

Baigęs „Belelių šeimą“, kurios laisvumas prieštaravo 
akademistiniams receptams, jis kaip tik nukrypo į akade- 
mizmą. Ir galbūt šis voltfasas buvo viena iš priežasčių, dėl 
kurių jis iki pat 1867 metų delsė siųsti Salonui Belelių por- 
tretą. Nereikia manyti, kad šitaip atsitraukdamas prisidėjo 
prie Kutiuro ar Gleiro ginamų principų; čia jo tik mėginta 
konvencionalumo sustingdytai tapybai suteikti šiuolaikinį 
požiūrį. Jis buvo įsitikinęs, kad tai darydamas prisijungia 
prie savo „Gerbua“ kavinės draugų idėjų. Toks jo- elgesys 
atrodo gana natūralus turint galvoje, kad dėl savo pasi- 

ruošimo, žavėjimosi Engru ir Delakrua jis laikėsi nuomo- 
nės, jog istorinė tapyba — tauriausias dailės žanras. 

Šio ambicingo užmojo rezultatai pasirodė gana menki, 
nors jis labai daug dirbo: didelėms savo kompozicijoms 
padarė tūkstančius piešinių, eskizų, apmatų. Jo artimieji 
išsigando, pamatę, kad jis taip pasinėręs į darbą; 1863 me- 
tais brolis Rene rašė: „Jis dirba kaip padūkęs ir galvoja tik 
apie viena — tapybą. Neranda laiko nė prasiblaškyti — 
taip pluša.“ O tėvas lyg aidas paantrina: „Mūsų Rafaelis 
vis dirba, bet nepadarė dar nieko užbaigto, o metai bėga...“ 

Negali atsistebėti, kad tik tokių rezultatų davė šis di- 
džiulis darbas, juoba kad jo akademistiniuose tapybos kū- 
riniuose neberandi jokio kompozicijos laisvumo ir apskritai 
asmenybės, kurie sudarė „Belelių šeimos“ vertę, laisvumo, 
kuris simbolizuos jo būsimąją kūrybą. Čia lyg kažkoks per- 
trūkis. Po dešimties metų Dega bus laikomas judesio ir 
gyvybingumo raiškos meistru, o dabar savo istorinėse kom- 
pozicijose vaizduoja tik nejudančias figūras. Sakytum, aka- 
demistinio žanro laikymasis pakerta jo polėkį, todėl sti- 
lius — sunkus ir išpūstas. 

Siandien jau žinoma, kodėl taip buvo: Eduarui Dega 
paprasčiausiai trūko vaizduotės ir užmojo perieikiant pa- 
sirinktus siužetus. Jis nesugebėdavo nutapyti įtikinamų 
vaizdų. Jo „Jauniesiems spartiečiams“, ,,Semiramidei“, 
„Jeitės dukteriai“, „Orleano miesto nelaimėms“ toli iki 
grandiozinių Delakrua vizijų. Neskaitant kai kurių detalių, 
scenos sustingdytos akademinio dėstymo. Pasak Fransua 
Foskos, taip buvo todėl, kad jis ,nemokėdavo nutapyti sce- 
nos, kurios nebuvo matęs, nebuvo liudininkas“. 

„Jaunieji spartiečiai“, pradėti 1860 metais lygia greta 
su ,,Beleliy šeima“, atrodo kaip reakcija į šį paveikslą. Siu- 
žetas banalus ir būdingas Salono dailei. Dega Danieliui 
Halevi, paaiškino, kad jį paėmęs iš Plutarcho. „Spartietės 
merginos iššaukia čia į kautynes vaikinus...“ Ochros spal- 
vomis jis mums parodo liesučius jaunuolius, kuriems mo- 
deliai buvo Pigalio kvartale surankioti vaikėzai. Visas jo 
paveikslo originalumas, visa labai nedidelė drąsa — tai, kad 
nuo pat žemės. Tačiau ir to užteko, kad paveikslas būtų 
blogai priimtas Salone, o kritikai nenusiramino, nors ir su- 

žinojo, jog kompoziciją nutapyti inspiravo viena Pontor-. 
mo* graviūra. Konvencionalūs dailininkai neberado čia sa- 
vo antikos nei gražaus idealo, kuris jiems buvo įstatymas, 
o „Gerbua“ kavinės nepriklausomuosius suglumino siuže- 
to klasiškumas, ir jie ėmė šaipytis. 

Dėl šios kritikos kūrinys Dega tapo itin brangus, ir jis 
laikė jį dirbtuvėje iki pat mirties gerai matomoje vietoje, 
ant molberto. Jį nupirko Londono Nacionalinė galerija per 
jo kolekcijų išpardavimą. 

„Semiramidė“, kurią jis vėliau pradėjo, liko nebaigta. 
Tai banalus anekdotinio žanro kūrinys, kur vaizduojama 
karalienė, lankanti Babilono statybos darbus. Žavėdamasis 
Delakrua, jis pasirinko vieną iš bravūrinių siužetų, ku- 
riuos taip gerai mokėjo traktuoti „Sardanapalo mirties“ 
autorius. Buvo madingi Rytai, ir Paryžiaus Didžiojoje ope- 
roje ką tik buvo pastatyta Rosinio „Semiramidė“; išgirdęs 
žavingas jos arijas, Edgaras Dega labai pamėgo italų mu- 
ziką. Šis paveikslas įdomus vien tuo, kad jo kūryba čia pir- 
mąkart suartėja su Opera. 

„Jeftės duktė“ yra tos pačios rūšies kūrinys ir ne dau- 
giau ko verta. Ir pagaliau paskutinis, 1865 metais nutapy- 
tas paveikslas „Orleano miesto nelaimės“, didelis viduram- 
žiškas gremėzdas, užmena mįslę, dėl kurios buvo iškelta 
daug hipotezių. Net imta manyti, kad čia savotiškas perkė- 
limas į XV amžiaus dekorą nelaimių, kurias patyrė Nauja- 
sis Orleanas per Pilietinį karą, į kurį buvo įtraukta Dega 
kreoliškoji giminė. Jo pusseserė Estelė Miuson, kurią jo 
brolis Rene vėliau vedė kaip antrą žmoną, šiame kare ne- 
teko vyro, konfederacijos armijos karininko. 

Visa tai labai neaišku, tik akivaizdu, kad šis paveiks- 
las — toks pat šaltas, neįtikinantis kaip ir kiti. Puikūs vien 
parengiamieji piešiniai. 

Tapydamas šiuos didelius griozdus, dėl kurių nė kiek 
neišgarsėjo, tuo pat metu Dega sukūrė ir daug portretų, 
kurie laisvu ir kupinu užmojo stiliumi yra tų negrabių kū- 
rinių priešingybė. Galima save klausti, ar jis nesuvokė, 
kaip skiriasi jo portretai nuo istorinių paveikslų. Gal jam 
dar buvo neaišku, kokią kryptį duoti savo kūrybai, ir por- 
tretais jis stengėsi nustatyti savo galimybes laisvesniame, 
akademizmo varžtų nesukaustytame žanre, kur svarbiausia 

būtų psichologinė analizė. Akivaizdu, kad portretai labai 
siejasi su kitais jo kūriniais. Jau iš pat pradžių jį domino 
žmogaus veidas; eskizų sąsiuviniuose jis pripiešė etiudų 
pagal Luvro arba Nacionalinės bibliotekos graviūrų kabi- 
neto portretus. Vėliau prašydavo pozuoti tėvą, neapolietį 
senelį, seseris, brolius ir kūrė vieną po kito jų paveikslus. 
Šia proga reikia pažymėti, kad jis negalėdavo nupiešti 
portreto žmogaus, kurį nevisiškai pažinojo. Jam reikėjo 
tam tikro intymumo, ir jis niekad nesutikdavo tapyti nepa- 
žįstamų žmonių. Jam visada buvo svetimi aukštuomenės 
portretistai, dirbdavę kaip fotografai. 

Jis nebūtų buvęs Dega, jei iš draugiškumo arba simpa- 
tijos modeliui jį būtų vaizdavęs gražesnį ar bent malonesnį. 
Dažnai klausta, ar jis buvo jautrus moters grožiui. Regis, 
jo būta abejingo veido bruožų žavesiui, meilumui, dailumui. 
Jo atvaizduotų net ir brangių jam vyrų bei moterų veidai 
atrodo paniurę arba negražūs. Bet čia būta įvairių laips- 
nių. Namiškius, draugus, savo luomo žmones jis vaizdavo 
nepataikaudamas, bet ir neatgrasiai, negražino, bet ir neb- 
jaurino. Visai kitaip darydavo, kai būdavo žmonės iš liau- 
dies. Čia jau nieko nepadovanodavo. „Galima sakyti,— ra- 
šo jo draugas Žoržas Rivjeras,— kad jam būdavo malonu 
pabrėžti ydas žmonių, nepriklausančių aukštesniam visuo- 
menės sluoksniui.“ 

Šiuo atveju jis elgdavosi priešingai negu Renuaras, ku- 
ris stengdavosi parodyti Monmartro kalvos mergyčių, atei- 
davusių pas jį, į Ūkanų pilį, pozuoti, žavumą, meilumą, 
veido skaistumą. Toks nusistatymas piktindavo Dega. Jis 
čia įžiūrėdavo savotišką sukčiavimą. „Jam žmonės buvo 
bjaurūs,— rašo Rivjeras,— bent dailės požiūriu.“ 

Šiuo laikotarpiu datuojama keletas svarbių portretų: 
ponios Kamiu, puikios pianistės, kurios grojimo jis mėgda- 
vo klausytis; jo draugo Valerno, kurį atvaizdavo naudoda- 
masis dagerotipija; gitaristo Pagano, skambinančio Ogius- 
tui de Ga,— šedevras, kuris, prieš patekdamas į Luvrą, iki 
pat mirties kabojo viršum dailininko lovos; brolio ir sesers 
Diho — juos pirmąkart susitiko „Močios Lefevr“ dietinėje 
valgykloje Tur d'Overno gatvėje; aktorės Ristori, kurią jis 
savotiškai garbino, ir pagaliau Operos šokėjos panelės 
Fiokr, kurią atvaizdavo balete „Šaltinis“. Tai didelė kom- 

pozicija, siejanti akademistinius kūrinius su scenomis iš 
Paryžiaus gyvenimo, kuriam jis atsidės. Ši drobė gana ne- 
vykusi ir iškankinta. Jis tapė ją iki pat ryto, kai buvo ati- 
darytas Salonas, ir padarė klaidą: nors dažai dar ne visai 
buvo išdžiūvę, davė ją padengti lako sluoksniu. Uždarius 
Saloną, nepatenkintas savo darbu, nusprendė pašalinti la- 
ką ir drobę retušuoti. Si operacija sugadino paveikslą, ir 
jis turėjo jį beveik visą pertapyti. Todėl susidaro iškanki- 
nimo ir negrabumo įspūdis, nors yra keletas gražių vietų. 
Visiškai praregėjęs, jis pamatė savo trūkumus ir į šią dro- 
be numojo ranka. Ji kelerius metus, lyg atlikdama bausmę, 
išstovėjo jo dirbtuvėje atremta blogąja puse į sieną. 

Jo, kaip portretisto, kūryboje autoportretai vaidina svar- 
biausią vaidmenį. Pakartosime, Dega drauge su Goja, Se- 
zanu ir Van Gogu buvo iš tų dailininkų, kurie dažniausiai 
patys save vaizdavo. Suskaičiuota ne mažiau kaip devynio- 
lika jo autoportretų,— o Rembrantas sukūrė šešiasdešimt, — 
tačiau neaišku, ko jis ieškojo savo veido bruožuose. Rem- 
brantas norėjo nupiešti ne tiek savo paties, kiek gėrovo, 
bojarino, kario portretą, savim naudodamasis kaip mode- 
liu, o Dega tik vaizdavo save taip, kaip veidrodis atspindė- 
jo niūrius jo veido bruožus, nesistengdamas atskleisti vi- 
dinio gyvenimo. Sakytum, šitaip save rodydamas, atlikinė- 
jo kažkokį masochizmo veiksmą. 

Apskritai portretai, kuriuos jis sukūrė per septintąjį de< 
šimtmetį, tikriausiai suvaidino svarbų vaidmenį jo evoliu- 
cijoje. Be abejo, jie, taip pat Mane ir Diuranti pasisakymai, 
galutinai įtikino jį, jog reikia atsižadėti didžiojo istorinės 
tapybos žanro, kuris nebuvo jo sritis, ir turėti omenyje, kad 
šiuolaikinio gyvenimo reiškimas — anaiptol ne menkesnė 
veikla. 1867 metais jis konstatavo, kad po „Belelių šeimos“ 
veltui gaišęs laiką, kurdamas akademistines kompozicijas. 

Visiškai nepasisekus „Orleano miesto nelaimėms“, ku- 
rias be galo ilgai tapė, jis nusprendė savo darbui duoti 
naują linkmę. Tvirtai pasiryžęs vaizduoti savo epochą,— iš 
tikrųjų daugiausia vaizdavo savo epochos Paryžiaus aplin- 
ką,— jis susidarė impozantišką sąrašą traktuotinų siužetų: 
muzikantai, kepėjai, šokėjos, kavinės, gedulas, svaigulys, 
garvežiai, geležinkelio stotys, laivai, rūkytojai — progra- 
ma visam tapytojo gyvenimui. 


73 


Nors ir padarė tokį posūkį, tačiau nemanė nutraukęs 
ryšius su savo jaunystės idealu. Jis tebelaikė save lyg ir 
klasicistu ir Džordžui Murui, kuris „Naujųjų Atėnų“ kavi- 
nėje jam pasakė: „Jūs, revoliuciniai tapytojai...“, griežtai 
atsikirto: „Revoliuciniai! Na jau ne! Mes — tradicija, sa- 
kiau ir sakysiu. Ir galbūt Ticianas man tartų keletą žo- 
džių prieš lipdamas į gondolą.“ Šią mintį jis tvirtai įsikalė 
į galvą ir gyvenimo pabaigoje konstatavo tai, rodydamas 
savo aktus: „Aš čia tapau „Moteris maudymosi dubenyje“, 
o kitais laikais būčiau tapęs zuzanas maudyklėje“, šitaip 
pabrėždamas savo ryšį su klasikine tapyba. Todėl Giusta- 
vas Kokjo piktai drėbtelėjo, kad jis esąs tik nenusisekęs 
„pompje“. 

Nors Dega nejvykdė užsibrėžtos programos, nes atsisa- 
kė gedulo ir svaigulio scenų, tačiau traktavo apsčiai siuže- 
tų, liečiančių Paryžiaus gyvenimą ir labiau atitinkančių jo, 
buržua, pažiūrą į tam tikrus Paryžiaus reginius. Dviejų iš 
tų siužetų, pasirinktų pirmiausia, jis ilgai laikėsi; jie glau- 
džiai siejasi su jo gyvenimo būdu ir pomėgiais: tai Opera ir 
arklių lenktynės. ; 

Opera jis pamègo dar vaikystėje, kuri skendėjo muzi- 
koje. Išėjęs iš jaunuolio amžiaus, pradėjo uoliai lankyti sa- 
lẹ Le Peltje gatvėje, kur vėl atrado kai ką iš savo šeimy- 
ninės aplinkos. Jis ne tik buvo labai gerai susipažinęs su kū- 
riniais, bet ir pažinojo per tėvą daugumą orkestro muzikan- 
ty ir dainininkų. Taigi Opera jau 1868 metais — jis negaišo 
laiko po „Orleano miesto nelaimių“— įkvėpė jam pirmą 
didelį šedevrą: „Operos orkestrą“. Sioj garsioj drobėj, ku- 
ri dabar yra Jeu de Paume (impresionizmo) muziejuje, 
vaizduojami muzikantai senosios Paryžiaus Operos orkes- 
trinėje. Čia matyti violončelistas Pije, fagotininkas Diho, 
fleitininkas Alesas, kontrabosistas Gufe, į kuriuos žvelgia 
kompozitorius Emaniuelis Sabrije, vos išsikišęs iš ložės. 
Muzikantų grupę Dega pramogos dėlei papildė keletu sa- 
vo draugų. Si svarbi kompozicija buvo ne tik prieš kelerius 
metus pradėtos muzikantų portretų serijos baigtis, bet ir 

pirmas bandymas perteikti dirbtinę šviesą, kurią Dega im- 
sis vaizduoti. 

Netrukus jis pastebėjo, kad tai, kas vyksta scenoje, daug 
labiau atitinka jo poreikį perteikti gyvenimą ir judesį. Nors 
muzikantai nekrutėjo, sutelkę dėmesį į natas, tačiau viskas 
viršum jų, scenoje, judėjo, skriejo formų ir spalvų sukūry- 
je. Reikšdamas būtent šį lakų judesį, Dega ypač po 1872 
metų pasirodys artimas impresionistams ir daugeliu at- 
žvilgių — net vienas iš jų. Tai, ką šie stengėsi išreikšti, — 
akimirksnį, perteikdami šviesos spalvą, jis darė mėginda- 
mas pagauti judesį. Abiem atvejais siekta akimirksnio iš- 
raiškos. Impresionistai bandys nustatyti peizažo spalvų 
įvairavimus, o jis — kruopščiai skaidyti šokėjos judesius 
įvairiose jų fazėse. 

Dega susidomėjo Opera, baletu ir šokiu ne pagautas im- 
pulsyvaus jausmo, o paskatintas valios, paremtos tikslio- 
mis techninėmis žiniomis. Pradėjęs nuolat buvoti užkuli- 
siuose, artistų foje bei parteryje, jis ėmė rinkti žinias apie 
griežtą ir detalią šokio techniką, teirautis dėstytojų ir bale- 
rinų, pripiešė sąsiuvinius eskizų ir prirašė pastabų, kurias 
vėliau naudojo kurdamas paveikslus, pasteles, monotipi- 
jas, litografijas ir skulptūras. Stengdamasis sugauti gestą 
ar pozą, viską žymėjosi ir galų gale taip tiksliai žinojo šo- 
kio. figūras, lyg pats būtų buvęs baletmeisteris. Specialis- 
tai, kuriems šiandien pateikiami jo etiudai, gali tuoj nusta- 
tyti, kur kokie pa ir kokios figūros, — viskas kuo tiksliausia. 

Jis ne tik tapo Paryžiaus Operoje gerai pažįstama figū- 
ra, bet ir pasidarė savotišku orakulu; jo nuomonę visi taip 
vertindavo, kad būdavo kviečiamas dalyvauti baleto klasių 
egzaminuose. Labiausiai jo mėgstama aplinka buvo se- 
noji Opera Le Peltje gatvėje: ją vaizduoja du garsiausi jo 
paveikslai — „Baleto foje Operoje“ ir „Šokio repeticija“, o 
kiti ne mažiau garsūs kūriniai, kaip „Baleto repeticija sce- 
noje“ arba „Šokėja aunasi batelį“, susiję su Garnje Opera, 
kurios užkulisius jis lankė iki šio amžiaus pradžios. 

Be šių baleto, repeticijų ir kitų scenų, jis sukūrė daug 
balerinų portretų: būtent panelių Šabo, Sal, Sakr ir Sanla- 
vil. Pastarajai, kurią ypač vertino, jis dedikavo vieną iš 
savo juvelyriškiausių eilėraščių. 


75 


Jo šokėjų portretuose stebina — Kokjo, galasdamas ant 
jo dantį, neužmiršta tuojau to iškelti — gyvuliška veido iš- 
raiška, vulgarumas, bruožų šiurkštumas... Mat tos šokė- 
jos — liaudies dukros. Tačiau jis skyrė joms dėmesį, kuris 
viršijo jų meną, bet galima drąsiai eiti lažybų, kad tikslas 
buvo kuo doriausias. Niekas nei jo laiškuose, nei draugų 
paliudijimuose nerodo jį turėjus meilės nuotykį su kuria 
nors balerina. Tik Siuzana Mant pasakoja, kad jis mėgda- 
vęs atsistoti po laiptais, kuriais, pasibaigus pamokoms, kop- 
davo į viršų baleto mokinės... 

Tačiau tikra tiesa, kad kai kurioms iš tų panelių jis jau- 
tė draugiškumą ir jomis domėjosi. Iš jo laiškų matyti, jog 
sekė jų pažangą, davinėjo patarimų dėl sutarčių, kartais 
su smulkiausiomis detalėmis. Kai kada jas užtardavo Ope- 
ros direktoriui arba rekomenduodavo savo draugui Liudovi- 
kui Halevi*, kuris, kaip Instituto narys, buvo įtakingas as- 
muo. Galima manyti, kad jį jaudino nemalonios sąlygos, 
kuriose anuomet gyveno šokėjos, verčiamos užsiiminėti sa- 
votiška liuksusine prostitucija. Daug metų į jo dirbtuvę ei- 
davo pozuoti jaunos būtybės. Apie šiuos nesiliaujančius lan- 
kymus, nepalankiai aiškintus kaimynų, buvo pranešta polici- 
jai, ir, pasak Kokjo, jį užgriuvo papročių saugotojai... UŽ- 
griuvo, žinoma, be pasekmių. Ilgame jo gyvenime, taip ma- 
žai šildytame meilės, patvariausia iš visų aistrų buvo do- 
mėjimasis šokėjomis. Daugiau kaip keturiasdešimt metų jis 
be atvangos vaizdavo jų laikysenas ir spragsinčių dujinių 
prožektorių šviesą jų sijonėliuose. 

Arkliams jis tiek laiko neskyrė. Tačiau keleri metai iki 
Prancūzijos ir Prūsijos karo nepaprastai jais domėjosi. 
Nereikia daug aiškinti, kuo panašios gali būti šokėjos į 
lenktyninius žirgus,— tai akivaizdu. Metų metus Dega lan- 
kė hipodromus su eskizų bloknotu kišenėje, pasikabinęs per 
petį žiūronus: nuvykdavo į Lonšaną, Otejį, Venseną, Sent 
Ueną, Angjeną, žiūrint koks būdavo sezonas, o gražiom die- 
nom pasiekdavo net Šantiji ir Fontenblo. 

Jo dienos buvo griežtai suskirstytos: rytą — dirbtuvė, 
popiet — arklių lenktynės, vakare — Opera ir balerinos. 

Tačiau reikia pažymėti, kad arklių lenktynių scenas jis 
tapė jau ilgą laiką prieš tai, kai pakėlė akis į balerinas, kai 
dar buvo įknibęs į akademistines kompozicijas. Jo arklių 

etiudai žinomi jau nuo 1858 metų. 1860—1862-aisiais jis 
nutapė „Epsomo žokėjus“, turbūt prisiminęs trumpą vieš- 
nagę Anglijoje, kurios neaptikta jokių pėdsakų; 1862-aisiais 
sukūrė ,,Dzentelmeny lenktynes“ ir „Arklidėje“, o 1866-ai- 
siais —„Kliūtinį jojimą“, kurį pasiuntė į Saloną. 

Vis dėlto palyginti su baletu arklių lenktynės jam buvo 
„antroje vietoje“— tik malonus poilsis paįvairinti viešna- 
gei pas bičiulius Valpensonus, kurių Menil-Jubero pilis 
buvo netoli Peno žirgyno, kur jis galėdavo stebėti, kaip iš- 
jodinėjami grynakraujai žirgai. Jis baisiai mėgo šią Pran- 
cūzijos sritį, kuri jam priminė Angliją — su pievomis, gy- 
vatvorėmis ir pelkėmis; tačiau kartais koneveikdavo lietų, 
dirvos drėgnumą ir per daug vešlią augmeniją. 

Šie etiudai buvo padaryti tais laikais, kai jis pradėjo 
bendrauti su Mane, ir gana įdomu konstatuoti, kad būtent 
Dega, įtarinėtas akademizmu, Eduarui Mane atskleidė len- 
ktynes, vieną mažiausiai ginčijamų šiuolaikinio gyvenimo 
aspektų. | 

Dega domėjosi arklių lenktynėmis, žirgais ir Zokéjais ne 
tiek dėl spalvų žaismo žaliame vejos fone, kuriuo po pen- 
kiasdešimt metų žavėsis Diufi. Jis visų pirma norėjo per- 
teikti judesį, gyvų linijų žaismą, ir kai kurios jo žirgų lenk- 
tynės, ypač pirmosios,— tiktai paspalvinti piešiniai. Tik 
gana vėlai pasirodė skaistūs ir švytintys peizažai, labai ati- 
džiai stebėti ir artimi impresionizmui tuo, kad naudotos 
šviesios spalvos. Toks būtent atvejis —,,Karieta arklių lenk- 
tynėse“, nutapyta 1870 metais; bet reikia pažymėti, kad 
čia — peizažai, atkurti dirbtuvėje, nes Dega nenorėdavo sta- 
tytis molberto atvirame ore. „Oras, kurį matome meistrų 
paveiksluose,— ne tas oras, kuriuo kvėpuojame“,— saky- 
davo jis. 

Štai anekdotas, papasakotas Polio Valeri ir susijęs su 
arklių lenktynių žiūrėjimu. Sykį, važiuodamas į Šantiji, 
Dega pateko į vieną kupe su chuliganais, kurie pradėjo loš- 
ti žymėtomis kortomis. Jie pakvietė jį žaisti su jais. Supra- 
tęs, kad nori jį apgrobti, pasakė niekad nelošiąs. „Tai ko 
tada trenkiatės į arklių lenktynes, jei nelošiate?“— grasi- 
namu tonu tarė sukčiautojai. 

Nežinodamas, kas iš to išeis, jis paslaptingai tarė: „La- 
bai nustebtumėme sužinoję, ko aš ten trenkiuosi“,— ir gud- 

riai nusišypsojo. Jo manevras pavyko. Chuliganai suneri- 
mo, manydami turį reikalą su policininku iš lošimų briga- 
dos, ir artimiausioje stotyje išlipo. 

Nors sugebėjo dėmesingai stebėti, analizuoti ir atsidė- 
Jęs ištyrė arklio anatomiją, — turime jo šimtus ne tik šokė- 
jų, bet ir arklių techniškų etiudų, — tačiau galimybę tiksliai 
perteikti — beje, gana vėlai — arklio šuoliavim4 jam davė 
fotografija. 1881 metais iš straipsnio laikraštyje Le Globe 
jis sužinojo apie anglų majoro Maibridžo sugalvotą meto- 
dą judesiui išskaidyti naudojant momentines fotonuotrau- 
kas. Sis atliko daug bandymų su gimnastais, paukščiais ir 
arkliais. Iki tol buvo manyta, kad pastarieji šuoliuoja prie- 
šakines kanopas ištiesę tame pačiame aukštyje. Sitaip juos 
ir vaizdavo Dega. Maibridžas savo momentiniu fotografa- 
vimu parodė, kad priešakinės kojos nebūna tame pačiame 
lygyje. 


Tapydamas Operoje arba Lonšane, vaizduodamas mu- 
zikantus, balerinas arba žirgus, Dega nesiskyrė su savo 
aplinka; nesiskyrė su ja ir vaizduodamas paplūdimio sce- 
nas, kurios, be abejo, yra vieni iš jautriausiai nutapytų jo 
kūrinių. 

Keliose serijose, kurios tęsiamos iki pat 1890 metų, jis 
vėliau ėmėsi lygia greta vaizduoti ir vietas, kuriose pats 
buvo pašalinis žmogus ir į kurias stengėsi patekti iš smal- 
sumo. Šios serijos paženklintos realizmo — vienos labai, 
kitos mažiau,— realizmo, artimesnio Gonkūrams negu Zo- 
la. Prie šio jis iš tikrųjų priartėjo tik nedaugelyje retų pa- 
veikslų: „„Absente“, ,,Prievartavime“ ir „Skalbėjose“. Cia 
vien trumpas susigundymas, lyg apsisukimas šokant valsą 
su idėja negu gilaus įsitikinimo išraiška, juoba kad šios 
taip kruopščiai atvaizduotos scenos yra statiško pobūdžio, 
labai tolimo jo temperamentui. Jauti, kad stambiam buržua 
Dega atrodė, jog šių kompozicijų modeliai priklauso savo- 
tiškam žmonių zoologijos sodui. Jo devizas buvo ,,Smal- 
sauti ir būti pranašesniam“, tačiau jis atidžiai viską ste- 
bėjo; todėl pasikeitė pobūdis jo paveikslų, kurių siužetai 
buvo labai panašūs į konvencionalių tapytojų, kaip Bajis, 
siužetus. Ten, kur šis arba Zerveksas, Avi, Bastjenas Lepa- 

žas ir Frianas įžiūrėjo tik papasakotiną banalų įvykį, anek- 
dotą, jam buvo įdomu vien kompozicija, išraiškų, spalvos 
tyrimas, žodžiu, tapyba. 

Ilgai stengtasi išaiškinti, kokia prasmė paveikslo, šian- 
dien vadinamo „Prievartavimu“, kurį Dega paprastai va- 
dino „Ginčų“. Banaliai apstatytame, beveik skurdžiame 
kambaryje, susikišęs į kišenes rankas, atsirėmęs į durų stak- 
tą, vyras žiūri į nusirengiančią moterį. Pasak Elenos Ade- 
mar, čia — epizodas iš mažai žinomo Zola romano ,,Madle. 
na Fera“. Susigūžusi jauna moteris prisipažįsta, kad negali 
užmiršti savo pirmo mylimojo. Galbūt... Viskas šioje sceno- 
je keista, beveik siurrealistiška, ir atmosferai nestinga pa- 
našumo į kai kurių Baltiuso* kūrinių atmosferą. Yra kažkas 
dviprasmiško, neramaus, keliančio liguistą jausmą. Pa- 
veikslas — Filadelfijos muziejuje, kuris jį priėmė po to, kai 
atmetė Bostono muziejaus saugotojas, nurodydamas, kad 
„šie žmonės tikriausiai nesusituokę, nes lova viengulė...“ 
Ir pagalvok tu man apie tai! 

1876 metais nutapytas ,, Absentas“, kuris iš pradžių bu- 
vo vadinamas „Kavinėje“,— taip pat scena à la Zola, pri- 
menanti „Spąstus“: tokia reta žanrinė kompozicija. Norė- 
damas nutapyti šią nusmukusią porą, paskendusią alkoho- 
lyje, Dega kreipėsi į tikrą girtuoklį, graverį Marsleną De- 
buteną — asmenybė! — ir aktorę Eleną Andre. Dekoru bu- 
vo pasirinkta „Naujųjų Atėnų“ kavinė. Elena Andre buvo 
gana žinoma artistė, vienu tarpu — net Režanos varžovė. 
Kaip Žana Samari, ji bičiuliavo su dailininkais, ir ją taip 
"pat atvaizdavo Mane, Renuaras ir Zerveksas. Jai patiko 

šios kompozicijos vaidmenys, ir ji leidosi nugrimuojama, 
kad galėtų dėtis nusmukusia girtuokle, kurios reikėjo Dega. 
Po dvejų metų Žerveksas atidavė pelnytą pagarbą jos kūno 
formoms savo „Roloje“, atvaizduodamas ją paliktą nuogą 
sujauktoje lovoje. Dega šiam konvencionaliam tapytojui, 
gaminusiam paryžietiškus anekdotinio žanro paveikslus, 
klastingai patarė viename savo paveikslo kampe pridėti at- 
varstytą korsetą, kad viskas atrodytų realistiškiau. Povei- 
kis buvo toks, kad Zerveksas turėjo atsiimti paveikslą iš 
Salono, kur jis sutraukdavo minias žmonių. 

Vargšas Zerveksas, padegėjas prieš savo norą, galėjo 
pasiguosti tuo, kad dėl „Absento“ irgi kilo skandalas. 1893 

metais Londone išstatytas paveikslas buvo spaudoje jvy- 
kusios polemikos centras. Brighton Gazette kritikas rašė: 
„Tobulas bjaurumas; šis tapinys, nors atliktas palaida tech- 
nika, yra gryna provokacija. Spalva tokia pat atstumianti 
kaip ir personažai: netašytas, gašlus prancūzų darbininkas 
ir liguista grizetė; tikrai atstumianti pora. Dėmesį patrau- 
kia koktus siužeto naujumas. Gėrėtis galima nebent meni- 
ninko sugebėjimais, tik ne siužetu.“ 

Ši ataka ir kiti vieno galo puolimai Džordžą Murą, grį- 
žusį į Angliją, paskatino ginti savo „Naujųjų Atėnų“ drau- 
gus impresionistus. Įsismaginęs jis parašė knygą, skiriamą 
„Šiuolaikinei tapybai“; ji labai prisidėjo prie to, kad Ang- 
lijoje būtų imta vertinti Mane, Mone, Dega ir Vistlerį. Prieš 
patekdamas į Luvrą, „Absentas“ buvo įsigytas anglų pa- 
veikslų kolekcionieriaus Henrio Hilo. 

Kiti tos pačios nuotaikos paveikslai buvo ,,Pedikiüras“ ir 
„Medvilnės priėmimo kontora“; pastarasis — viešnagės 
Naujajame Orleane prisiminimas. Jis labiau siejasi su ,,Be- 
lelių šeima“; tai grupinis portretas. 

Išeidamas iš namų, Dega dažnai turėdavo progą žiū- 
rėti, kaip darbuojasi savo priestate skalbėjos. Tais laikais, 
kai baltiniai buvo skalbiami ir lyginami be jokių mašinų, 
buvo gausu skalbėjų, ypač miesto pakrašty, Monmartre, 
kur jos galėjo turėti didelius laisvus plotus skalbiniams 
džiauti. Edgarui Dega, kai jis grįždavo po vakarienės pas ką 
nors mieste ir matydavo, kaip jos dirba iki vėlumos, be abe- 
jo, krisdavo į akis, kokios jos pavargusios, išsekusios. Dujų 
apšvietimas, kuris aiškiai atskirdavo šviesumas nuo šešėlių, 
dar labiau išryškindavo jų veidų bruožus. Visada domėda- 
masis technine dalykų puse, jis atidžiai stebėdavo, kaip šios 
moterys su tiksliais judesiais lygina ir plisuoja baltinius. 
Savo nenatūraliu, šiurkščiu d la Mirbo stiliumi Giustavas 
Kokjo savaip aiškino šį jo domėjimąsi: „Jį ypač traukia ple- 
vėsiška senų ir jaunų lygintuvo nevėkšlų išvaizda. Jaudi- 
na jų gestų ir pozų vulgarumas. Jis išplėtęs šnerves uosto 
šias skalbyklas, iš kurių sklinda chloro, prakaito ir prėskas 
lyginamų baltinių kvapas. Jis dar labiau — jei tai įmano- 
ma — pabrėžia šio darbo žemumą. Stato butelius vyno prie- 
šais bobšes, kurios nuolat žiovauja, vos žandikaulių neišsi- 
narindamos. Štai tau triūsia skalbimo rėčkų dykūnės.“ 

Galima tik pasijuokti iš tokių kalbų ir aiškinimų, kurie 
visiškai neparodo, ko siekė Dega vaizduodamas skalbėjas. 
Jis susiviliojo šių moterų, plušančių dirbtinėje šviesoje, po- 
zomis. Labai apsiriktume, jei apkaltintume jį mėgus pabrėž- 
ti žmonių degradavimą, dar ir todėl, kad anuo metu, paveik- 
tas Gonkūrų, jis sakydavo: ,„Gražumas — paprastuose žmo- 
nėse.“ 

Jis, žinoma, nelepino šių vargšių darbininkių ir jų gy- 
vuliškumą vaizdavo beveik žiauriai teisingai, tačiau, prie- 
šingai negu Renuaras, nemokėjo jo pagražinti. 

Skalbėjoms nelabai patikdavo smalsumas, nors buvo 
pripratusios, kad jis jas stebi, ir, jei tikėsime anekdotu, ku- 
rį pasakoja būsimas Paryžiaus įmantrybių tapytojas Ž. G. 
Domergas*, jos Dega nemėgo. Jis buvo jau labai senas, kai 
Domergas, dar beveik vaikas, turėjo dirbtuvę tame pačiame 
Viktoro Mase gatvės pastate, kuriame Dega nuomojo tris 
aukštus. Juodu atsitiktinai susipažino ir susidraugavo. De- 
ga atrodė juokinga, kad keturiolikametis paauglys savo 
dirbtuvėje jau tapo nuogas pozuotojas, kurioms moka iš 
tėvo gaunamais kišenpinigiais. Jis pasikvietė jį ir, duoda- 
mas pamoką, paprašė nudažyti duris. „Ak, kaip man buvo 
apmaudu,— pasakoja Z. G. Domergas,— nes juk laikiau 
save tapytoju. Sumišęs iš gėdos ir pykčio, ėmiau dažyti du- 
ris pilkais dažais. Seanso pabaigoje Dega apžiūrėjo mano 
darbą ir tarė: „Gerai, šiai dienai užteks.“ 

„Atsisveikinau ir, atsisukęs uždaryti durų, pamačiau, 
kad Dega, suvilgęs terpentinu skudurą, valo nuo durų rėm- 
tarpio mano dažus...“ ` 

Senis įprato, baigęs dirbtuvėje darbą, eiti pasivaikščioti 
su jaunuoju kolega, jį kalbinti ir duoti jam patarimų. „Pas- 
kutinį kartą, kai susitikome, jis paprašė jį palydėti. Priėjus 
mums skalbyklą, sustojo tarpdury. Viduje buvo karšta, ir 
moterys buvo apsinuoginusios ir atrodė gana netvarkingos; 
šviesoje spindėjo jų rankos ir krūtys. Galbūt prisimindamas 
drobes, kurias prieš kelerius metus jam buvo įkvėpęs toks 
vaizdas, Dega žiūrėjo lyg apkerėtas; tik staiga iš tamsos 
kaip furija iššoko skalbyklos savininkė. Ji ėmė plūsti jį, 
koneveikti ir, kai jis pagaliau, tempdamas mane, išėjo lauk, 
dar paleido į jį šią strėlę: „Tas senas ištvirkėlis, jam nebe- 
užtenka mergaičių, dabar jau reikia berniukų...“ Niekad 

daugiau nesusitikau Dega“,— liūdnai baigia 2. G. Domer- 
gas. 

Įdomus pasakojimas, bet pravartu turėti galvoje, kad 
jo autorius buvo gaskonietis. 

Siaip ar taip, skalbėjų įkvėpti paveikslai, — juos kuriant 
modeliu buvo pozuotoja profesionalė Ema Dobinji, kurios 
jis nutapė ir portretą,— neginčijamai priklauso jo realis- 
tiškiausiam laikotarpiui. Be to, nors ir mažiau, — modisčių 
serijos, kur nelauktai pasireiškia noras suvilioti. Jis mėg- 
davo lydėti pas modistę Merę Kesat, o vėliau — senojo Ha- 
levi dukterį ponią Stros. Ši gudruolė, jį kiaurai permaty- 
davusi, puikiai žinojo, kad tapdavo ištikimu jos riteriu ne 
vien dėl malonumo su ja pabūti, nors vertino taiklius jos 
atkirčius ir sąmojį. Tiesiai jį paklaususi, ji išgirdo, kad jam 
įdomu mergaitės, kuri laiko smeigtukus, raudonos rankos. 
Dominąs jų ir skaistaus satino kontrastas. 

Prie šių drobių, paženklintų savotiško nemalonaus ža- 
vumo, dera pridurti ir paplūdimio scenas, primenančias va- 
sarojimą Pajūrio Bulonėje, Truvilyje, Sen Valeri ir Beze- 
valyje,— scenas, kupinas romios euforijos. Gelsvame pa- 
plūdimyje auklės rūpestingai šukuoja mergyčių ilgus su- 
sitaršiusius plaukus. Scenos švelnumą, judesių ir laikyse- 
nų ritmus atitinka didelio jautrumo pilni peizažai, kurie, 
nors nutapyti dirbtuvėje,— grynai impresionistinio pobū- 
džio. Londono Nacionalinėje galerijoje esanti drobė „Jūros 
maudynės, auklė šukuoja mergytę“, pasižymi prielankumo 
ir laimės atmosfera, kuri paneigia visa tai, kas ką galėjo 
pasakyti apie Dega širdies šaltumą. 

Visai kitokios cirko ir kafešantanų scenos: jos labiau 
susijusios su Operos pasauliu, tačiau nuo jo skiriasi tuo, 
kad ne tik buvo tyrinėtas judesys ir išraiška, bet ir atidžiai 
stebėtas dirbtinis apšvietimas. Nors plenerui Dega buvo 
abejingas, tačiau dirbtine šviesa domėjosi ir ją tyrinėjo, 
tam skirdamas tiek pat laiko, kiek ir Klodas Mone, regis- 
travęs net menkiausius saulės šviesos pokyčius ant Ruano 
katedros portalo. 

„Gerbua“, paskui „Naujųjų Atėnų“ kavinės dailininkai 
nuo 1875 metų įprato vakare eiti paslankioti po Fernando 
cirko užkulisius, kur akrobatų ir klounų stebėjimas jiems 
duodavo įdomių siužetų paveikslams. Forenas ir Zerveksas 

nusivedė ten Dega, ir šis, kaip ir jie, susidomėjo cirko pa- 
sauliu. Čia semsis įkvėpimo kelios dailininkų kartos; tai 
buvo natūralu, nes dauguma tapytojų gyveno Monmartre, 
o Fernando — netrukus Medrano — cirkas buvo „Rošešuaro 
bulvare. Visada pasiruošęs gaudyti judesį, Dega labiau nei 
kuris kitas dėmėjosi tikslius, kartais lyg išnirusius akrobatų 
gestus ir vėliau sukūrė sodrios, laisvos sandaros kompozi- 
cijų, kaip garsioji „Mis Lala“, pakibusi už dantų cirko 
kupolo tuštumoje. Kampas, kuriuo jis pavaizdavo akroba- 
te, šokiravo konservatoriškų pažiūrų žmones, nors kurda- 
mas paveikslą turėjo galvoje Tiepolo ir XVIII amžiaus ita- 
lų plafonines perspektyvas. 

Po 1870 metų kafešantanas jam dažnai pakišdavo mo- 
tyvų, kurie atrodė kaip kontrapuktas Operos pasaulio, į ku- 
rį jis tada buvo pasinėręs. Dirbtinė šviesa čia irgi pasiūlė 
spalvinių variacijų, ir jis nuostabiai virtuoziškai jomis nau- 
dojosi. Tačiau kafešantanų personažai apskritai statiški, o 
Operos juda. Bet ir vaizduodamas žymius liaudies dainų 
atlikėjus, Dega rasdavo realistišką temą, kuri siejosi su 
„Absentu“ ir „Baltinių lygintojomis“. Tiesą sakant, jis ne- 
paprastai mėgo kafešantanus, kurių atmosfera jam teik- 
davo pramogos ir poilsio. Praėjusio šimtmečio pabaigoje, 
iki pasirodysiant kinematogratui, čia buvo įvairiausių žan- 
rų, ir jie galėjo patenkinti kiekvieno skonį. Vienos įstai- 
gos buvo prabangios, kitos — bjaurios. Vienose ir kitose 
reiškėsi deklamatorės, „ekscentrikai“, „patriotai“, liaudies 
šokių atlikėjos, ,padükéliai“ ir „jausmingieji“.., Metams 
bėgant, 1875—1900-aisiais, pasirodė ir suspindo šansonos 
padangėje ryškiausios žvaigždės, kaip Ivetė Gilber, kurios 
žiurkės profilis sužavės Tulūzą-Lotreką; savotiškas kafe- 
šantano Napoleonas — Polius; išsekusi lesbietė Poleré; 
Džono Halidėjo pirmtakas „padūkėlis“ Diukleras; Ana Ti- 
bo, praminta ,,Skalbéju rankute“; fortifikacijų šliundra Eže- 
ni Biufe; Žana Blok, kurią pavaizduos Pikasas, atvykęs į 
Paryžių; Mažojo kazino karalius Kodje, Uvraras, Polenas, 
dviprasmiškų nešvankybių specialistas Majolis... 

Dega neteikė pirmenybės kuriai nors vietai: žiemą ei- 
davo į „Skalą“, „Eldoradą“, „Alkazarą“, vasarą — į „Am- 
basadorius“, vasarinį „Alkazarą“. Sios įstaigos buvo Eli- 
ziejaus laukuose, tarp gėlynų, didelių kaštonų šešėlyje. Nak- 

tį dujinių šviestuvų rutuliai spektaklius darydavo panašius 
į fejeriją; , Ambasadoriuose“ buvo nutapytos tokios žavios 
drobės kaip „Moteris su pirštine“ ir ,Kafešantanas“. 

Kartais Dega užklysdavo ir į smukles su menine progra- 
ma La Viletėje ir Belvilyje, traukiamas tam tikros atmos- 
feros ir tam tikrų siluetų. 

Jis mėgo įžymias artistes: panelę Beka, kurią atvaizda- 
vo atliekančią dainų repertuarą, arba Terezą, kuri pelnė 
savotišką tautinę šlovę griausmingu balsu dainuodama ka- 
reiviškas dainas... ir „Marselietę“. „Ji atveria didelę burną, 
ir iš jos pasigirsta šiurkščiausiai, rafinuočiausiai, dvasin- 
giausiai švelnus balsas. Kur tu rastum geresnę sielą ir ge- 
resnį skonį? Tiesiog nuostabu...“ — žavėjosi Dega. 

Nors jis ir neįžengė į jam turbūt per daug vulgarų ka- 
fešantanų pasaulį, bet tiek persiėmė jo dvasios, kad galėjo 
kaip žinovas spręsti apie liaudies dainininkų talentus. Kar- 
tais, būdamas gerai nusiteikęs, niūniuodavo madingus prie- 
dainius. Tačiau pirmenybę teikė jaunystėje išmoktoms ne- 
apoliečių dainoms. 


u + + 


Per ilgą kūrybos formavimosi laikotarpį, nuo 1860 iki 
1872 metų, kai ėmėsi labai skirtingų darbų, Dega, be abejo, 
daugiausia gyveno savo epochos gyvenimu. Jis lankė Operą, 
arklių lenktynes, kavines, dalyvaudavo diskusijose „Ger- 
bua“ ir „Naujųjų Atėnų“ kavinėse, bet dar palaikydavo ge- 
rus santykius ir su oficialiosios dailės šalininkais. Jis mėgo 
pabūti su Zerveksu, Hiumberu, Kormonu, Žeromu, kurie, 
nors Dega ir ginčijosi dėl jų tapybos, daug labiau priklau- 
sė jo aplinkai negu Klodas Mone, Renuaras ar Sezanas. 
Konvencionaliųjų tapytojų siauros, klaidingos pažiūros į 
meną duodavo jam progų pasakyti kandžių žodžių, kuriuos 
jo oponentai priimdavo už juokus: į jo kalbas nežiūrėta rim- 
tai. Zeromui, tvirtinusiam, kad Koro nesugebėjęs nupiešti 
medžio, jis sviedė: „Aš jus nustebinsiu: jis daug geriau pie- 
šia veidą...“ Šis nusikvatojo: „Vėl jūs su savo paradok- 
sais!“ 

„Dailė labai paprastas dalykas, — aiškino jam Zeromas, 
kritikuodamas jo paveikslų sandaras.— Dailėje nėra išanks- 

tinic nusistatymo.“ ,,— Dailėje nėra išankstinio nusista- 
tymo? — užsiplieskė Dega.— O italų primityvai, kurie lūpų 
švelnumą išreiškia apibrėždami jas storais štrichais, akims 
gyvumo suteikia lyg žirklėm įkirpdami vokus? O Botičelio 
tigūrų ilgos rankos ir ploni riešai? Dailėje nėra išankstinio 
nusistatymo!“ 

Tik daug vėliau buvo suvokta, kokios prasmingos jo 
mintys. 

Nors, jo nuomone, Salono tapytojai buvo atsilikusių pa- 
žiūrų, tačiau jis jautėsi su jais susietas pagarbos praeičiai 
ir Engro kulto, kurį, žinoma, reiškė ne taip kaip Bona, bet 
kuris jį su jais siejo. Iki 1870 metų jis reguliariai siuntė 
savo kūrinius į Saloną ir, jei tik būtų dar kiek pasistengęs, 
būtų gavęs medalį, būtų buvęs priskirtas prie hors concours 
kategorijos ir, kas žino, gal, kaip Piuvi de Šavanas ir Gius- 
tavas Moro, būtų tapęs Instituto nariu. Jis anksti nutraukė 
ryšius su impresionistais, tačiau nesiliovė bendravęs su tra- 
diciniais dailininkais, iki pat gyvenimo pabaigos palaikė 
gerus santykius su kai kuriais iš jų. 

Gyvenimo būdas, kurio jis laikysis apie penkiasdešimt 
metų, nusistovėjo paskutiniais Napoleono III viešpatavimo 
metais. Jis turėjo gausybę pažįstamų, bet mažai draugų, 
tačiau šie sudarė privilegijuotą elitą, kuriam tebebuvo išti- 
kimas. 

Nors gyveno vienišas ir nepatyrė meilės, bet anaiptol 
nepanėšėjo į užsidarėlį; tai buvo atsiskyrėlis, mėgęs vaka- 
rieniauti svečiuose. Jis dalyvaudavo muzikiniuose pobūviuo- 
se Mane šeimoje, rengdavo juos ir pas tėvą, kaip buvo ren- 
gęs iki šimtmečio pabaigos savo dirbtuvėje keletui artimų 
žmonių. Jis daug dirbdavo ir net pavakarieniavęs, jei niekur 
neidavo, atsidėdavo graviūrai. Tačiau nuvykdavo ir į arklių 
lenktynes, Operą, kafešantanus. Tai daryti jį, žinoma, ska- 
tino darbas, bet šiuose renginiuose dalyvaudavo ir todėl, 
kad juos mėgo. Jis labai anksti ėmė ilgai, be jokio tikslo 
bastytis po Paryžių, ir šimtmečio pabaigoje pasivaikščioji- 
mai užsitesdavo kažin kiek. Jį domindavo gatvės reginys, 
ir daugelis scenų, perkeltų į drobę, buvo jo matytos šitaip 
bastantis. Tartum kolekcionierius jis greitomis nusipiešda- 
vo bloknote nedailius parankinukių veidelius, gudreiviškas 

durininkiy fizionomijas, norėdamas šiuos eskizus panau- 
doti kompozicijoms. 

Monmartras anuomet nebuvo kaip šiandien kvartalas, 
pasidaręs neturtingųjų lėbavimų vieta. Due gatvėje galė- 
davai pamatyti gerų buržua su laikrodžių grandinėmis; La 
RoSfuko ir Baliu gatvėse buvo daug amatininkų. Nors Fon- 
teno gatvėje pradėjo plisti viešbučiai, naudojami prosti- 
tučių, bet joje buvo gausu skalbėjų. Dega mėgdavo eiti 
šiomis liaudiškomis gatvėmis, uosdamas įvairius kvapus. 
Jis sustodavo pasižiūrėti, kaip darbuojasi skalbėjos su gof- 
ruojamaisiais lygintuvais, kaip modistės nardo adato- 
mis po tiulį, kaip prekiautojai sendaikčiais išstato šaligat- 
vyje iš kvartalo palėpių surankiotas lūženas, tarp kurių 
Dega uoslė padėdavo aptikti kokį retą vartotą daiktą. Va- 
kare išvargintas jo akis palinksmindavo reflektorių apš- 
viesti raudoni apvalūs stiklainiai vaistinių vitrinose... Visą 
gyvenimą jis mėgausis šiuo vaizdingu ir gyvu kvartalu. 
Neskaitant trumpo, keleto mėnesių, buvimo Madamos gat- 
vėje kairiajame Senos krante, jis visą laiką gyveno Pigalio 
aikštės rajone, kur dailininkai jautėsi tikrai namie. 

Apskritai jo gyvenimas buvo kaip pasiturinčio viengun- 
gio, žmogaus rimto, tačiau nenusistačiusio prieš gyvenimo 
malonumus, jei tik jie gero skonio. Jo anaiptol netraukė 
vienatvė, ir anuo metu jis nebuvo nusistatęs ir prieš vedy- 
bas. Laikas, deja, bėgo... Kartais jis vis dėlto gailėdavosi 
neturįs namų židinio šilumos, kurią būtų galėję duoti žmo- 
na ir vaikai. Savotiškas prakeikimas lėmė jam gyventi niū- 
riuose butuose, kur iš tėvo paveldėti sunkūs raudonmedžio 
baldai, atrodė, dreifuoja banguojančioje į sieną atgręžtų 
drobių ir aplankų su piešiniais jūroje. Šioje netvarkoje ir 
dulkėse viešpatavo aplaidžios tarnaitės, pasamdytos su re- 
tai pasitaikančiu nenuovokumu,— joms buvo į viską nu- 
sispjauti. Vienos tik trumpam šmėstelėdavo lyg krintančios 
žvaigždės, kitos likdavo jam ilgai ištikimos, kaip Sabina, 
kuri ir numirė pas jį Pigalio gatvėje, arba Klotilda, su ku- 
ria jis elgdavosi kaip su tarnaite iš komedijos „Per jauna 
viengungiui“ ir kuri glumindavo jį savo aplombu. Galbūt 
Mane turėjo galvoje ją sakydamas, kad Dega „guli su sa- 
vo tarnaite...“ Ir pagaliau buvo Zojé, paskutinė tarnaitė, 
kuri jį paliko tik tam, kad galėtų grįžti į gimtąjį kaimą 


numirti; jos charakteris buvo toks pat grublus kaip ir jo; 
ji darydavo jam griežtų pastabų, o valgį gamindavo tokį 
neskanų, jog. draugai bijodavo, kad jis jų nepasikviestų 
pietų: būtų turėję valgyti makaronus su vandeniu ir karčių 
apelsinų uogierie. 

Praėjus daug laiko po to, Diuranas-Riuelis stebėdama- 
sis pasakė Rene Ženpeliui: „Dega papročiai visą gyvenimą 
buvo bohemiški, misdavo pora kiaušinių ir pienu. Kas ry- 
tą duodavo tarnaitei penkis frankus abiejų maistui.“ Sena- 
sis pirklys turėjo galvoje ypač paskutiniuosius Dega gy- 
venimo metus; jaunesnio amžiaus, nors ir nebuvo smagu- 
ris, jis mėgo gerą virtuvę ir gerus vynus. 

Jo butai, dirbtuvės, prikimšti įvairių sendaikčių, kur jo 
paties kūriniai buvo susimaišę su šimtais kolekcijos pieši- 
nių ir paveikslų, iš dalies primena kito garsaus dailininko 
būstus ir papročius. Pikasas, nors turėjo didžiulių finansi- 
nių galimybių, ilgą savo gyvenimą, kaip ir Dega, nugyve- 
no griozdynėje, kėlusioje nuostabą visiems, kuriems buvo 
leidžiama į ją įsigauti. Galų gale čia nieko nuostabaus: 
vienam kokiam Rubensui, kuris gyveno plačiai kaip am- 
basadorius, išpuola daugybė Džakomečių, savo valia pasi- 
tenkinančių lūšna. 

Vienišas ir apskritai egoistiškas Dega gyvenimas jo lai- 
kais nebuvo kuo nors ypač keistas, ir nieko nešokiravo 
jo viengungystė. Kitų dailininkų, jo kaimynų, Piuvi de Sa- 
vano, kuris vedė tik pačioje gyvenimo pabaigoje,— tiesa, 
nuo jaunystės slapta mylėjosi su kunigaikštytę Kantakiu- 
zen,— arba Giustavo Moro būtis atrodė kaip jo būties kopi- 
ja. Dega buvo vieno ir kito draugas nuo pat jaunumės, bet 
Piuvi de Šavaną gerbė ir žavėjosi jo kūryba, o į Giustavą 
Moro visada dėjosi žiūrįs nerimtai. Šis iš pradžių labai 
šliejosi prie aukštuomenės ir blaškėsi nuo vieno dalyko 
prie kito, dainuodavo salonuose, tačiau pamažu užsisklen- 
dė savyje ir apsigaubė paslaptimi; iš nedidelių savo rūmų 
La Rošiuko gatvėje, kur gyveno su visai kurčia motina, 
išeidavo tik į Dailės mokyklą koreguoti studentų darbų. 
Negalėdamas su motina susikalbėti, jis visą dieną keisda- 
vosi su ja rašteliais, ir tas susirašinėjimas sudaro nuosta- 
bų XIX amžiaus pabaigos dailės gyvenimo dienoraštį. Sap- 
nai ir fantastika užpildė šio mistiko gyvenimą; Andre Bre- 

tonas ištraukė jį iš gilios užmaršties, kurion buvo nugrimz- 
des. Fantastika, dėl kurios Dega jį pašiepdavo: ,Moro,— 
sakė jis,— nori, kad mes tikėtume, jog Olimpo dieval ne- 
šioja laikrodžio grandinėles... Tai atsiskyrėlis, kuris žino 
traukinių tvarkaraštį!“ 

Tai buvo tiesa, bet ją galėjai taikyti ir jam pačiam. Ma- 
žai atsiskyrėlių taip gerai kaip Dega žinojo „traukinių tvar- 
karaštį“. 


V skyrius 
GRIZIMAS PRIE KREOLIŠKŲJŲ IŠTAKŲ 


Karas 1870 metų liepos mėnesį Dega, kaip ir daugumą 
prancūzų, užklupo netikėtai. Niekas nei Paryžiuje, nei pro- 
vincijoje, neskaitant politinių sluoksnių, gerai nežinojo, 
kad tarp Prancūzijos ir Prūsijos gana dirbtinai susidariu- 
si įtampa. Budrumo stoka buvo tokia didelė, jog ir pietų, 
ir pietvakarių sritys beveik vienu metu suprato, kad įvyko 
invazija, kad Imperija žlugo ir paskelbta Respublika... 

Paryžiuje karo paskelbimas liepos 18 dieną padarė tokį 
įspūdį, lyg būtų sprogusi bomba. Nors laikraščių praneši- 
mai jau keletas dienų buvo grėsmingi, neturėta supratimo, 
kokia rimta padėtis. Tai nenuostabu, kai prisimeni vyriau- 
sybės ir karo vadų galvoseną. Garsus ministrų tarybos 
pirmininko Emilio Olivje pareiškimas, kad į ginkluotą kon- 
fliktą jis stojąs „lengva širdimi“, ir maršalo Lebefo pareiš- 
kimas: „Jei karas tęstųsi net metus, netrūktų nė vienos 
sagos kareivių getruose...“ tebeminimi kaip nenuovokos 
pavyzdžiai. Nuo rugpjūčio 4 dienos prasidėjusios nesėk- 
mės atvėsins šį tuščią optimizmą. Dar nebuvo pasibaigusi 
mobilizacija, kai rugsėjo 2 dieną Napoleonas III Sedane 
kapituliavo ir po dviejų dienų apstulbęs kraštas sužinojo, 
kad įkurta Respublika. 

Žinia apie konfliktą Dega pasiekė Normandijos pajū- 
ryje, kur jis gyveno pas bičiulius. Retas dalykas: norėda- 
mas prasiblaškyti, kambaryje tapė peizažus. „Bet tarpais 
prikišu nosį prie lango“, — juokavo jis. 

Suprasdamas, kokia rimta padėtis, Dega nusprendė tuoj 
grįžti į Paryžių, nors jo ir nelietė mobilizacija. Jis pama- 
tė nežmonišką chaosą geležinkelio stotyse ir padarė pesi- 
mistinę išvadą dėl konflikto baigties. Jam vos užteko lai- 
ko sutvarkyti savo reikalus, nugabenti į saugią vietą kü- 
rinius, kol Paryžius dar nebuvo apsuptas. 

Matydamas, kad taip pakrypo įvykiai, galbūt paveiktas 
Mane, jis įstojo į paskubomis sudarytą tautinės gvardijos 
pėstiją. 

Renuaras, mobilizuotas į reguliariąją armiją, išvyko į 
Bordo, iš kur buvo pervestas į Tarbus dresuoti arklių, nors 
niekad nebuvo jojęs. 

Mane, gavęs karininko laipsnį, labai greit buvo paskirtas 
į generalinį štabą kapitono Meisonje žinion; šis nemėgo jo 
tapybos ir dėjosi nežinąs, kas jis toks. Dega sekėsi ne taip 
gerai. Jis buvo nusiųstas į Venseno fortą mokytis, ir šau- 
dykloje pastebėta, kad nemato taikinio; tai buvo būsimo- 
sios jo gyvenimo tragedijos preliudija. Apžiūrėję jį pulko 
gydytojai nustatė, kad jo dešinioji akis nepaprastai silpna 
ir dėl nepakankamo regėjimo jis negali būti pėstininku. 

Daug visa ko pripasakota apie akių ligą, kuria jis sir- 
go iki pat mirties. Jo dukterėčia neabejodama rašo, jog 
pradinė priežastis, dėl kurios nusilpo jo regėjimas, buvo 
tai, kad peršalo Paryžiaus apsiausties metu eidamas nak- 
timis sargybą fortifikacijų kazemate. Jis ' irgi aiškino, jog 
susirgęs šia liga dėl peršalimo, bet nukėlė jį į ankstesnius 
laikus: tai įvykę tada, kai buvo trumpai susipykęs su tėvu 
ir miegojo nekūrenamoje palėpėje. Abi šios versijos išsi- 
galvotos, nes tik paėmus jį į kariuomenę buvo aptikta, kad 
blogas jo regėjimas, apie kurį jis pats niekad nebuvo už- 
siminęs. 

Atrodo, Dega akys iš prigimties buvo silpnos ir tai pa- 
aiškėjo tik šaudykloje. Nors gydėsi, bet jo būklė metams 
einant pamažu blogėjo — su remisijomis, laikinais page- 
rėjimais ir recidyvais. Nuo 1890 metų jį nuolat kankino bai- 
mé, kad visiškai apaks. Anuo metu jį gydes įžymus oftalmo- 
logas daktaras Landoltas jo regėjimo sutrikimą aiškino 
prasta bendra sveikatos būkle ir, imdamasis ją taisyti, gau- 
davo laikinų, kartais ilgai trunkančių pagerėjimų. Nors ir 

buvo gydytas, mirdamas Dega buvo beveik visiškai aklas. 
Trupučiuką matė tik kairiąja akimi. 

Kadangi iš žmogaus, nesugebančio naudotis šautuvu, 
nebuvo galima padaryti pėstininko, tai, nenorėdamas būti 
atleistas nuo karinės prievolės, Dega pasiprašė pervedamas 
į artileriją ir per baisiąją Paryžiaus apsiausties žiemą bu- 
vo priskirtas prie artilerijos baterijos 12-ame bastione. Ne- 
žinia, kokia buvo jo tarnybos charakteristika; jis pats ma- 
žai kalbėdavo apie aną laiką, prisimindavo tik nutikimą, 
kurio herojumi tapo vieną naktį. Vaikštinėdamas pirmyn 
ir atgal palei sargybos būdelę, tamsoje pamatė, kaip į jį 
pasuko kažkoks uniformuotas žmogus, kurį jis palaikė ka- 
rininku; šis, nė žodžio netardamas, stengėsi iš jo išplėšti. 
šautuvą. Dega nepasidavė, ėmė šauktis pagalbos; tada 
puolikas nuo jo atstojo ir pabėgo. Visą gyvenimą jis suko 
sau galvą, ką reiškė šis keistas incidentas: Kas buvo tas 
žmogus: prancūzų karininkas, šnipas, pamišėlis? 

Svarbus faktas, paženklinęs jo tarnybą artilerijoje, bu- 
vo tai, kad susitiko Anri Ruarą, savo buvusį Liudviko Di- 
džiojo licėjaus moksladraugį, kuris dabar vadovavo 12-ajai 
baterijai. Gavę bakalaurų atestatus, jaunieji vyrai pametė 
vienas kitą iš akių. Dega pradėjo studijuoti dailę, o Anri 
Ruaras įstojo į Politechnikos institutą. Dėl tokios skirtin- 
gos veiklos juodu nebeturėjo progų susitikti. 

Karas juodu suvedė visam gyvenimui. Iki pat Anri Ru- 
aro mirties 1912 metais Dega jam bus daugiau nei drau- 
gas —jo vadovaujamos galingos buržua genties narys. 
Nors Ruaras buvo Politechnikos instituto auklėtinis, — šios 
žmonių padermės Dega ypač nekentė ir jų kalbos perne- 
lyg dažnai jį erzindavo,— tačiau abu vyrai mokėjo vienas 
kitą suprasti ir įvertinti. Anri Ruaras, inžinierius ir pramo- 
nininkas, susikrovė gražaus turto pritaikydamas pramonėje 
svarbius išradimus: dirbtinį šaltį, pneumatines padangas, 
dujų ir žibalo variklius... Tai buvo stambus buržua, įtakin- 
gas ir gerbiamas, bet, kaip rašo Elizabeta de Gramon, šį 
žmogų traukė ir menas. Nors iš pradžių jis pirko Frago- 
naro, Šardeno ir Gojos drobes, tačiau dėl potraukio prie 
šiuolaikinės tapybos nepamėgo akademistinių Salono kū- 
rinių, kaip tat būtų buvę natūralu jo visuomeninės padėties 
žmogui, o susidomėjo labiausiai koneveikiamu avangardu. 

Ir iki pat mirties jis palaikė tapytojus novatorius. Jo rūmų 
Lisabonos gatvėje sienos nuo viršaus iki apačios galų gale 
buvo nukabinėtos impresionistų paveikslais. Jų buvo visur: 
molbertuose priešais langus, ant kėdžių, ant durų rėmtar- 
pių. Ši liga buvo užkrečiama, ir jo brolis Aleksis irgi ėmė 
kolekcionuoti paveikslus. Net jo namsargis, nors turėjo 
nedidelių lėšų, uoliai lankydavo aukciono salę ir į savo 
kambarėlį gabendavosi aukštos kokybės kūrinių. Tokiais 
atvejais Anri Ruaras suteikdavo jam garbę — atpirkdavo 
jo radinius ir patalpindavo geroje vietoje savo salone. 

Ruaro kolekcijos išpardavimas 1912 metais, kaip ir ,,Meÿ- 
kos kailio“ aukcionas 1914-aisiais, buvo vienas iš didžių- 
jų prieškarinių dailės gyvenimo įvykių. Vienas Dega 
kūrinys, „Balerina“ (tempera), pasiekė viršūnę — už jį 
sumokėta 435 000 frankų... Kai autorius buvo ta proga pa- 
sveikintas, jis tarė: „Nemanau, kad tas, kuris šį paveiks!ą 
nutapė,— kvailys, bet tas, kuris šį paveikslą nupirko, — avi- 
galvis.“ Jis klydo, nes už šį paveikslą šiandien būtų moka- 
ma penkis milijonus, o gal net daugiau. 

Draugystė su Ruaru Edgarui Dega turėjo lemiamą rei- 
kšmę. Ji ne tik sustiprino jo polinkius ir suteikė jiems aiš- 
kesne kryptį, bet ir patį Ruara paskatino imtis tapybos. Jis 
tai darė rimtai, kaip būdinga inžinieriui, tačiau paaiškėjo, 
kad turįs ir tikro dailininko akį. Per nedaug metų pasiekė 
tokių svarių rezultatų, kad buvo pakviestas kartu su impre- 
sionistais dalyvauti pirmame jų pasirodyme. Jis dalyvavo 
visose jų parodose, išskyrus 1882 metų, kai dėl konflikto 
su Kaibotu ir Gogenu savo kūrinių joje neeksponavo Dega. 
Tačiau Ruaras buvo gana nepriklausomas ir nesistengė se- 
kti bičiuliu — tai būtų buvusi nesąmonė. Jis apsiribojo pei- 
zažu — žanru, kurį Dega nelabai vertino; dėl to juodu 
draugiškai, o kartais gana smarkiai susiginčydavo. 

Nuo Komunos pabaigos iki Anri Ruaro mirties, ketu- 
riasdešimt metų, Dega kas savaitę, penktadieniais, ateida- 
vo pas jį vakarieniauti. Antradieniais jis vykdavo į Voltero 
bulvarą pas Aleksį, su kuriuo jį taip pat siejo draugystė. 
Jaunesnysis Anri Ruaro brolis, kolekcionierius eklektikas, 
"pirko ir šiuolaikinės tapybos kūrinius, ir kinų meno dirbi- 
nius bei japonų estampus. 

Vienur ir kitur Dega aktyviai dalyvaudavo pašnekesyje, 
sėdėdavo už stalo lyg dievaitis, nusileidęs iš Olimpo, apie 
viską kalbėdavo sąmojingai, puikiai ir būdavo grėsmingas — 
nepakęsdavo jokio prieštaravimo ir sudirbdavo kiekvieną 
jam nepritariantį asmenį. Su Anri Ruaru, tokiu pat reakcio- 
nieriumi kaip jis politikoje, jis tiesiog lenktyniaudavo na- 
cionalizmu ir šovinizmu. 

Vasarą Dega su bičiuliais visai ar beveik neišsiskirdavo. 
Savo atostogų turistinę kelionę jis paprastai pradėdavo 
tuo, kad kelias savaites pagyvendavo Ke an Bri vietovėje 
pas Ruarus, paskui vykdavo į Normandiją pas Valpensonus 
ir baigdavo vasaroti Djepe Halevi šeimoje. Pas Ruarus jaus- 
davosi laisvai, kaip ir pas Valpensonus čia jam buvo įren- 
gtas nedidelis namelis parke, kur galėdavo dirbti netruk- 
domas žaidžiančių vaikų. Šioje dirbtuvėje jis nutapė kai 
kuriuos savo geriausius portretus ir keletą peizažų. 

Vėliau, daug vėliau, šio amžiaus pradžioje, jam tarpi- 
ninkaujant susigiminiavo Mane, Morizo ir Ruarų šeimos 
tokiomis aplinkybėmis, kurios rodo, kad šis kandus žmo- 
gus labai sugebėjo imtis iniciatyvos ir jausmų srityje. Apie 
tai pasakoja žavi tapytoja, Renuaro labai mėgta mokinė 
Zana Bodo: „1900 metais Dega pakvietė Mane dukteris už- 
eiti šeštadienį pas jį. Atvykusios panelės nustebo, kad jo 
dirbtuvė atrodo neįprastai ir vyksta keisti pasiruošimai. Jau 
buvo pradėję temti, ir prieblandoje jos pažino Ernestą Ru- 
arą. Dega be jokios įžangos ištarė šiuos žodžius: „Panele 
Ziuli Mane, ar sutinkate tekėti už pono Ernesto Ruaro?“ 
Koks sukrėtimas panelei Žiuli! Ji dar nežino, kad ponas 
Ruaras, tėvas, kreipėsi į jos tetą, ponią Pontijon, prašyda- 
mas leisti ją už jo sūnaus. Tiesmukasis Dega, nemėgęs 
delsti, panoro tuoj išspręsti šį klausimą ir išgauti atsaky- 
mą. 

Kaip jis ir numanė, Ernesto jausmas nebuvo vienašališ- 
kas, ir dar tą pačią dieną buvo susitarta dėl sužadėtuvių.“ 

Dega tokie dalykai nebuvo pirmiena: jam pavyko suor- 
ganizuoti ir daugiau sužadėtuvių. Žiuli pusseserę Zani Go- 
bijar jis supažindino su Poliu Valeri. Su jaunuoju poetu 
jis suėjo į pažintį per Anri Ruaro sūnų Eženą ir labai jį 
pamėgo, juoba kad žinojo, jog Malarme jį vertina. Jam 
patikdavo su juo ginčytis per pasivaikčiojimus arba per 

Zojės paruoštus neskanius pietus. Tai būdavo grėsmingas 
išbandymas ne tik gastronominėj srity; ginčytis su Dega 
buvo tas pat, kaip eiti basam per stiklus arba plaukioti 
tarp povandeninių uolų. Polis Valeri turėdavo parodyti 
visą savo mitrumą, kad neužplauktų ant seklumos. Vis dėl- 
to neišvengdavo griežtų pastabų: „Nagi, atverkit burną!“ — 
šūktelėdavo Dega, priekaištaudavęs, kad šis tik kažką mur- 
ma, stengdamasis išsisukti nuo keblaus klausimo. Kartais, 
pavojingai įsiteikdamas, tardavo: „Jūs turite didelę ydą, 
Valeri, norite viską suprasti.“ Šiam iki pat mirties buvo 
neaišku, kodėl baisusis jo bičiulis praminė jį „angelu“; jis 
prieidavo išvadą, jog galbūt todėl, kad jis pernelyg gerai 
vaidino kvailį. 

Nedaug laiko prieš tai, kai pagreitino Žiuli Mane ir Er- 
nesto Ruaro sužadėtuves, per priėmimą, surengtą Lisa- 
bonos gatvėje Eženo Ruaro vestuvių proga, Dega poetą su- 
pažindino su Zani Gobijar. Jis žinojo, kad tuodu jauni žmo- 
nės vienas kitam neabejingi, ir norėjo, kad, padedamas 
Malarme, Valeri patektų į Ruarų aplinką, kur rastų jam 
trūkstančios paramos. Jo sumanymas visiškai pavyko, ir 
1900 metų gegužės 31 dieną šv. Honorato bažnyčioje 
susituokė Žiuli Mane su Ernestu Ruaru ir Zani Gobijar su 
Poliu Valeri. 

Įdomu šioje istorijoje tai, kad Valeri dar prieš susipa- 
žindamas su Dega tam tikrus jo charakterio bruožus, ku- 
riuos jam buvo nupasakojęs Eženas Ruaras, panaudojo „Po- 
nc Testo“* personažui apibūdinti. Jis net paprašė Dega 
leisti dedikuoti jam šį kūrinį. Pasipiktinęs, kad gali būti 
jam viešai dedikuota knyga, Dega nesutiko. Ir ne visai be 
pagrindo, nes Valeri, kai galėjo iš arčiau jį stebėti, pama- 
tė, jog šis žmogus dar sudėtingesnis, negu jis buvo manęs. 
Iš pastabų, kurių jis pasidarė kalbėdamasis su juo, bus 
sukurtas „Dega, šokis, piešinys“ — žaviausias, įžvalgiau- 
sias iš visų apie Dega parašytų etiudų. 


Grįžkime į 1870 metus ir apslaustą Paryžių. Įstoję į 
nacionalinę gvardiją, Mane ir Dega gyveno ne visai taip, 
kaip paprastai gyvendavo kariai. Kai nebudėdavo vienas 

generaliniame štabe, kitas bastione, galėdavo grįžti namo 
ir vykti vakarieniauti pas ką nors mieste. Nuo to laiko 
Berta Morizo pajunta didelį draugiškumą Edgarui Dega. 
Kai ši jauna moteris buvo Mane mokinė, jį įsimylėjo ir net 
ryžosi tekėti už jo brolio, kad jo paties visiškai neprarastų, 
Dega jai buvo savotiškas orakulas, kurio pasakymus ji žy- 
mėdavosi užrašų knygutėje. Apsiausties metu jos salonas 
tapo dailininkų, mobilizuotų Paryžiaus ginti, susitikimo 
vieta. Ji nenorėjo niekur iš miesto keltis, nors Mane jai 
tai prikišdavo sakydamas, kad būsianti suluošinta, ir kas- 
dien priiminėdavo savo bičiulius. Pas ją būdavo einama 
klausytis naujienų, nes kiekvienas papasakodavo ką išgir- 
des. Kalbų tonas dažnai būdavo smarkus: Dega ir Mane 
karštai pliekdavo Napoleono III nesugebėjimą ir „paspru- 
kusius bailius“, tarp kurių buvo Zola ir Fantenas-Laturas. 
Nors Dega tebebuvo orleanistas, o Mane skelbė respubli- 
koniškas pažiūras, bet abu išvien liaupsino kraštutiniausias 
gynimosi sistemas. Juodu taip susijaudindavo, kad nugąs- 
dindavo Bertą Morizo, kuri vėliau, prisiminusi šias tragiš- 
kas dienas, juos vadindavo ,,komunaliniais“. Tai, beje, ro- 
do, kad Komuna iš pradžių buvo nacionalizmo reakcija ka- 
pituliacijos akivaizdoje. 

Dega karščiuodavosi dar ir todėl, kad jį buvo sukrėtusi 
kelių jo draugų mirtis. Pirmas žuvo lapkričio 28 dieną Fre- 
derikas Bazilis, vilkėdamas raudoną zuavų uniformą, per 
Bon la Rolandos kautynes. Paskui, sausio mėnesį, Dega 
sužinojo, kad vienas po kito mirė mokęs jį lipdyti skulp- 
torius Kiuvelje, sunkiai sužeistas per susirėmimą priešais 
fortifikacijas, ir Anri Renjo, kritęs mūšyje prie Biuzanva- 
lio 1872 metų sausio 19 dieną, paliaubų išvakarėse. Dega 
buvo susidraugavęs su šiuo jaunu, dvidešimt septynerių 
metų tapytoju, kuris, irgi veikiamas Delakrua, atrodė esąs 
daug žadančio kūrybinio gyvenimo priešaušryje. Dėl šių 
mirčių jis paniuro ir pasidarė tulžingas; paėmė į nagą 
Džeimsą Tiso, kai šis, atėjęs pas Bertą Morizo, papasakojo, 
kad Paryžiaus priemiestyje Burže matęs sužeistą Kiuvelje 
ir jį nupiešęs: „Štai, pasižiūrėkite...“ Dega piktai atstūmė 
piešinį ir sušuko įsiutęs: „Verčiau būtumėt jį pakėlęs nuo 
žemės!“ 

Dega niekad neturėjo akies ant to Džeimso Tiso, pran- 
cūzų-anglų tapytojo, esančio tarp impresionizmo ir bana- 
laus tradicionalizmo, vieno iš tų pakeleivių, apie kuriuos 
jis pasakė: “Jie mus sušaudo, bet prieš tai iškrato mums 
kišenes...“ Kai Tiso, parduodamas savo kolekciją, į auk- 
cionų salę pasiuntė ir keletą jo drobių, juodu pasidarė 
amžini priešai. 

Paryžiaus kapituliacija Mane ir Dega buvo sunkus 
išbandymas. Pastarasis su grupe draugų atsistojo prieša- 
ky eisenos, kuri patraukė per didžiuosius bulvarus, šūk- 
čiodama nacionalistinius lozungus. Šie kariautojai „iki ga- 
lo“ nesutiko atiduoti fortų, kaip ir Monružo torto jūrininkai. 
Teko įsikišti policijai ir juos išsklaidyti. Sunku įsivaizduoti 
Dega, vedamą į policijos nuovadą... bet jis grįžo namo. 

Po pusantro mėnesio prasidėjo Komuna. Tuo tarpu na- 
cionalinė gvardija buvo išformuota. Pamatęs, kad kilo maiš- 
tingas liaudies sąjūdis, Dega išsikėlė iš Paryžiaus ir pri- 
siglaudė Menil-Jubere pas Valpensonus. Čia jis išbuvo du 
mėnesius, pritarė versaliečių laimėjimams ir represijoms, 
nors ir nelabai simpatizavo respublikonų valdžiai. Gyve- 
nant Normandijoje, jam nieko neatsitiko, be to, Paryžiuje 
jo niekas neprisiminė. Truputį kitaip išėjo Eduarui Mane, 
kuris prisiglaudė Arkašone, bet kartu su Koro, Domje ir 
Kurbe buvo paskubomis, nė nepapraëius jo sutikimo, jtrauk- 
tas į garsųjį komitetą dailės reikalams tvarkyti, kurio svar- 
biausias potvarkis buvo nugriauti Vandomo koloną*. 

Na, o Renuaras, demobilizuotas Tarbuose, padarė klai- 
dą — per anksti grįžo į Paryžių ir dėl to vos nepatyrė 
labai didelių nemalonumų. Nenujausdamas pavojaus, kurį 
buvo sukėlęs maištas, jis ramiai vėl ėmėsi darbo — naudo- 
damasis gražiomis pavasario dienomis, pasistatė molber- 
tą atvirame ore. Sykį, tapydamas Fejanų terasoje, prie 
Tiuilri Oranžerijos, vos nebuvo suimtas kaip šnipas. Ko- 
munarams, saugojusiems Tiuilri rūmus, nesuvokiami ženk- 
lai, kuriuos jis žymėjosi urobèje, pasirodė įtartini. Jie pa- 
manė, kad jis daro rūmų įtvirtinimo planą. Laimė, kari- 
ninkas, ne toks bukaprotis kaip eiliniai, suprato, kad jis 
tapo peizažo etiudą. „,„Nešdinkitės,— patarė jam,— ir žiū- 
rėkit, kad jūsų čia daugiau nematytų: mano vyrai įsitikinę, 

kad jūsų tapyba — tik akių dūmimas ir kad piešiate vie- 
tovės planą, norėdamas mus išduoti versaliečiams.“ 

Pasibjaurėjęs Renuaras nusprendė palikti Paryžių ir 
apsigyventi Luvsjene pas motiną. Tačiau, norint išvykti 
iš Paryžiaus, reikėjo turėti Komunos leidimą, o jį gauti 
nebuvo lengva. Čia jam padėjo atsitiktinumas: eidamas 
pro skelbimą, kuriame buvo atvaizduoti sukilimo vadai, 
tarp jų atpažino respublikoną žurnalistą Raulį Rigo, ku- 
riam buvo padėjęs išsigelbėti nuo persekiojusios jį poli- 
cijos. Prieš keletą mėnesių, tapydamas Fontenblo miške, 
jis pamatė, kaip iš krūmų išlindo kažkoks svyruojantis 
vaiduoklis: nelaimingasis jau kelios dienos slapstėsi miš- 
ke, nedrįsdamas eiti į kaimą prašyti valgyti. Susigraudinęs 
Renuaras paėmė jį savo globon ir nusivedė į viešbutį, kur 
jam davė pasistiprinti. Jis net nurodė klaidingą kryptį 
žandarams, kai jie paklausė, ar nematęs bėglio. Tas Rau- 
lis Rigo, buvęs Anri Rošforo bendradarbis, tapo Komunos 
generaliniu prokuroru. Renuaras nuėjo pas jį į rotušę ir 
buvo sutiktas išskėstomis rankomis. Rigo įsakė jo garbei 
sugiedoti „Marselietę“ ir išdavė jam leidimą, su kuriuo 
šis galėjo nuvykti į Luvsjeną laukti geresnių dienų. O 
paslaugusis komunaras netrukus versaliečių buvo sušau- 
dytas. 

Reikia pažymėti, kad būsimųjų impresionistų elgsena 
per 1870-ųjų karą ir po jo vykusių įvykių metu buvo gana 
dviprasmiška ir kartais net šokiruojanti. Pavyzdžiui, Se- 
zanas, — jis tada buvo šaukiamojo, dvidešimties metų, 
amžiaus ir ištraukė blogą burtą,— kuriam tėvas pasamdė 
pavaduotoją, nejautė, kad jį liečia karas, nes susirado ra- 
mią slaptavietę Estakoje. Mobilizacija Provanse vyko taip 
lėtai, kad karas pasibaigė, o Sezano niekas nerado. Zola, 
toks pat kaip jis didvyris, apsigyveno kartu su juo šiame 
nedideliame uoste, kuris dabar yra Marselio miesto da- 
lis. 

Šitaip elgėsi ir kitas provansietis, Montičelis, kuris ka- 
ro pradžioje buvo Paryžiuje. Bijodamas, kad nebūtų su- 
čiuptas, jis nevažiavo geležinkeliu, leidosi pėsčias nuoša- 
liais keliais ir pamažu pasiekė Marselį... kai pavojus jau 
buvo praėjęs. | 

Anri Ruaras prie savo fabriko. Apie 1875. Drobé, aliejus 

Zokėjai per lie 


Aleksio Ruaro portretas. 1895. Pastelė 


Kai kurie kiti tapytojai pasislėpė tolimose vietovėse 
arba perėjo valstybės sienas. Budenas ir Dijas de la Penja 
nusigavo į Briuselį, o Klodas Mone, iš pradžių prisiglaudęs 
pas tėvūs Havre, persikėlė į Angliją. Londone jis rado 
irgi „pasitraukusius“ Bonveną, Dobinji ir Pisaro. Pastaro- 
jo pabėgimą buvo galima šiek tiek pateisinti; jam karas 
jau iš pat pradžių buvo pragaištingas; 1870 metų rudenį, 
artėjant priešui, jis turėjo sprukti iš Luvsjeno ir savo na- 
mus palikti likimo valiai. Verčiau būtų nebėgęs: jo namą 
prūsai rekvizavo ir pavertė kariuomenės mėsine, nuo rūsio 
iki palėpės apiplėšę. Kai okupantams išvykus jis grįžo, 
pamatė, kad dingo tūkstantis penki šimtai paveikslų, ku- 
riuos išvažiuodamas paliko dirbtuvėje. Tai buvo baisus 
nuostolis, dėl kurio jis iki pat mirties gyveno beveik skurde. 

Prancūzų pabėgėlių gyvenimą Londone paženklino 
apvaizdos lemtas susitikimas su Poliu Diuranu-Riueliu, ži- 
nomu paryžiečiu paveikslų pirkliu, kuris specializavosi 
Barbizono mokyklos tapyboje. Jam pavyko pasiekti Lon- 
doną su pusantro tūkstančio drobių. Negaišdamas laiko, 
jis atidarė galeriją Niu Bondo gatvėje Nr. 158, kur tuoj 
ėmė plūsti klientūra. Jam užteko tik duoti žinią savo 
klientams anglams, pirkusiems paveikslus pas jį, Pary- 
žiaus galerijoje, ir jie tuoj atskubėjo čia, atsivesdami ir 
kitų dailės mėgėjų. 

Apvaizdos lemtas susitikimas — kitaip nepasakysi — 
įvyko, kai Diuranas-Riuelis, vaikščiodamas Temzės pakran- 
tėmis, nelauktai pamatė tapantį iš natūros Dobinji, vieną 
Barbizono mokyklos dailininką, su kuriuo ilgai palaikė 
ryšį. Juodu puolė vienas kitam į glėbį ir nebesiskyrė. Do- 
binji, kurio kūriniai Anglijoje rado daug mėgėjų, nebuvo 
patyręs finansinių sunkumų, bet jį sujaudino tai, kad di- 
deliame skurde gyvena Klodas Mone, su kuriuo neseniai 
buvo susitikęs. Kaip geras draugas, jis pakalbėjo apie jį 
su Diūranu-Riueliu, iškėlė jaunojo kolegos nuopelnus. Pirk- 
lys paprašė Mone parodyti savo kūrinius; jie jam patiko, 
ir jis nusprendė surengti jų parodą. Ji susilaukė nemažo 
pasisekimo, ir, matyt, dėl to Diuranas-Riuelis dar labiau 

ėmė vertinti impresionistus. Reikia pabrėžti, kad šiuos 
dailininkus, kurie Paryžiuje vėliau buvo pravardžiuojami 
padegėjais, meno komunarais, visada geriau suprato ang- 
lai, Konsteblio ir Ternerio parengti įvertinti plenero ta- 
pybą. 

Klodas Mone su Diuranu-Riueliu pakalbėjo apie Pi- 
saro, vargstantį kaip ir jis; taigi, nelauktai susitikus trem- 
tyje paryžiečiui pirkliui su dviem „Gerbua“ kavinės per- 
bėgėliais, impresionistų sąjūdis rado žmogų, pašauktą tap- 
ti karščiausiu jo propaguotoju, kuris taip buvo jam atsi- 
davęs, kad net rizikavo subankrutuoti. 

Polis Diuranas-Riuelis, sūnus rašymo reikmenų ir dažų 
parduotuvės savininko, tapusio, kad pasitarnautų klien- 
tams, ir paveikslų pirkliu, iš pradžių buvo pasirinkęs ka- 
riškio profesiją. Jis įstojo į Sen Siro karo mokyklą, bet 
dėl sunkios ligos beveik tuoj pat atsižadėjo armijos ir 
sumanė perimti tėvo verslą, o šis jau turėjo gražios klien- 
tūros, kurioje buvo ir Orleano princų. Norėdamas pasiruoš- 
ti savo darbui, jis ėmėsi rimtai studijuoti dailę, apžiūrėjo 
Prancūzijos, Italijos, Anglijos, Vokietijos bei Olandijos 
muziejus ir, svarbiausia, privačias kolekcijas. Jis pasijuto 
pakankamai apsiginklavęs ir nusprendė atsidėti tapybai, 
kuri anuo metu buvo vadinama avangardine,— Koro, Kur- 
be, Barbizono tapytojų... Ėmė steigti vis brangesnes gale- 
rijas ir, kad jo tapytojai būtų geriau kotiruojami, sugal- 
vojo metodą, kuriuo vėliau naudojosi ir kiti pirkliai — 
fiktyvų pardavimą. Jei norėdavo padidinti paveikslų kainą, 
nusiysdavo juos į aukciono salę ir, padedamas bendrininkų, 
siūlydavo vis didesnę kainą. Šitaip 1868 metais jam puikiai 
pavyko pakelti kainą, iki 46 000 frankų, Delakrua „Lježo 
vyskupo nužudymo“, kurį jo tėvas pardavė vienam tur- 
tingam klientui egiptiečiuį Khahil Bejui. 

Sužlugus Komunai grįžęs į Paryžių, — tačiau pasilikęs 
ir Londono galeriją, kurioje tebeeksponavo savo tapyto- 
jus,— ir įsikūręs Lafito gatvėje, kuriai buvo lemta pasi- 
daryti šiuolaikinės dailės turgaviete, Polis Diuranas-Riue- 
lis nusprendė remtis Batinjolio grupės nepriklausomaisiais. 
Būdamas aistringas žmogus ir ne visada galėdamas at- 
sispirti susižavėjimui, jis tapo nuolatiniu Klodo Mone ir 
Pisaro darbų pirkėju. Paskui, kai Aliredas Stevensas jam 

atskleidė, kas yra Mane, iškart nupirko iš šio dvidešimt 
tris paveikslus už trisdešimt penkis tūkstančius irankų — 
taigi Mane pirmąkart džiaugėsi, už savo tapybą gavęs 
pinigų. Iki tolei jis eikvojo iš tėvo paveldėtą kapitalą, ir 
motina dėl to labai sielojosi. Maždaug tuo metu, pagautas 
savo atradimo karštligės, Diuranas-Riuelis sudarė sutartis 
su Sislėjumi, Renuaru ir Dega. 

Šis posūkis į avangardą nelabai patiko jo klientams, 
pripratusiems prie Barbizono tapytojų kaimiškųjų efektų. 
Daugelis jį paliko pranašaudami, kad baigsiąs savo dienas 
Šarantone, su pamišėliais. Nors jis ėmė mažiau parduoti 
paveikslų, bet juos tebepirko be paliovos ir galų gale at- 
sidūrė katastrofiškoj padėty, turėjo net prarasti Delakrua, 
Koro ir Kurbe kūrinius iš savo kolekcijos. Tai buvo dar 
tik jo sunkumų pradžia! 

Už atsidavimą, kaip žinome, keletas tapytojų, dėl ku- 
rių jis beveik buvo subankrutavęs, atsimokėjo nedėkingu- 
mu. Bet, nors Pisaro, Klodas Mone, Sislėjus jį paliko ir 
perėjo pas Zoržą Peti, kuriam Diuranas-Riuelis savo ran- 
komis .buvo žarstęs žarijas, Dega tebebuvo jam ištikimas. 
Ta ištikimybė vis dėlto buvo paženklinta audrų ir viesulų. 
Per keliasdešimt metų jųdviejų santykiai pasidarė nuošir- 
dūs, kupini pasitikėjimo, ir Dega į „tėvuką“ Diuraną-Riue- 
Iį, — kuris, be kelių mėnesių, buvo su juo vienmetis, — ėmė 
žiūrėti kaip į savo bankininką. Pavesdavo jam sumokėti 
nuomą, už tapybos medžiagas, tarnaitei ir, svarbiausia, 
už pirkinius aukcionų salėje, kai nuo 1890 metų pagaliau 
galėjo atsiduoti kolekcionavimo aistrai. Tai nereiškė, kad 
juodviem buvo lengva bendrauti, ir pirklys, nors žavėjosi 
dailininku, nelabai jį mėgo kaip žmogų. Dega mirus, jis 
išliejo ant jo tulžį Rene Ženpeliui: „Jis buvo baisus žmogus. 
Kai perleisdavo tau drobę, labiausiai trokšdavo, kad ne- 
būtų jos pardavęs, ir, gavęs progą, net imdavo ją peikti. 
Trisdešimt metų jis nenorėjo, kad kas nors iškeliautų iš 
jo dirbtuvės, kartais gaudavome kokį etiudą. Kai ateidavo 
pas mus, turėdavome žiūrėti, kad ko neišsineštų. Jei būtų 
atsiėmęs iš mūsų kurią savo drobę neva tam, kad ją page- 
rintų, niekad daugiau nebūtume jos matę.“ Tokia bėda 
buvo atsitikusi vienam dailės mėgėjui. 

Versaliečiams nugalėjus, Dega tučtuojau grįžo į Pa- 
ryžių ir, nors nuliūdo pamatęs, kaip sostinė nusiaubta gais- 
rų ir bombardavimų,— kai kurios aveniu, pavyzdžiui, Di- 
džiosios armijos, buvo visiškai sugriautos, — greit pradėjo 
gyventi kaip prieš karą. Tais baisiais metais jis mažai dir- 
bo, nutapė tik kelių savo 12-osios baterijos draugų, Anri 
Ruaro, generolo Meline ir, keistas dalykas, didžiojo rabino 
Astriuko portretus — vėliau, pagautas antisemitizmo nuo- 
taikų, labai to gailéjosi,— o dabar vėl ėmė tapyti su dvi- 
gubu įkarščiu. Tačiau jo gyvenimas buvo taip gerai sut- 
varkytas, kad jis neužmiršdavo apsilankyti nei arklių 
lenktynėse, nei Operoje, — savo įkvėpimo šaltiniuose,— nei 
dalyvauti diskusijose „Naujųjų Atėnų“ kavinėje arba va- 
karieniauti pas pažįstamus. Jo brolis Rene, atvykęs iš Nau- 
jojo Orleano, kur jį kartu su Ašiliu buvo pasikvietęs dėdė 
Miusonas, kad perimtų iš jo prekybos įmonę, viename laiš- 
ke aprašo, kaip Dega tuo laiku gyveno: „„...Radau Edgarą 
įmetėjusį, barzdoje jau baltuoja keli žili plaukai, be to, jis 
storesnis ir solidesnis... Edgaras padaro labai žavių dalykų. 
Turi ponios Kamiu portretą iš profilio, ji su aksomine 
granato spalvos suknele, sėdi rudame krėsle ir aiškiai ma- 
tyti rožiniame fone; man tai — grynas šedevras. Jo pieši- 
niai patrauklūs. Deja, akys labai silpnos, jam reikia la- 
bai jas tausoti. Aš kasdien pas jį pietauju. Jis turi gerą 
virėją (garsiąją Klotildą, dėl kurios liežuvavo Mane ir jo 
draugai) ir puikų viengungio butą. Vakar pas Edgarą va- 
karieniavau su Paganu, kuris dainuoja skambindamas 
gitara...“ 

Taigi gyvenimas vėl pasidarė malonus. 

Ši Rene viešnagė Paryžiuje 1872 metų vasarą turėjo 
tam tikrų pasekmių — paskatino Dega leistis į netikėtą, 
vienintelę tokią, jo gyvenime kelionę. Brolio pasakojimai 
apie gyvenimą Naujajame Orleane vėl sužadino jam, la- 
bai seniai, dar vaikystėje, prisiklausiusiam motinos pasa- 
kojimų, troškimą susipažinti su Luiziana. Pagautas ilgesio, 
jis nusprendė vykti kartu su Rene, šiam grįžtant į Jung- 
tines Valstijas. Tačiau nėra nieko klaidingesnio, kaip jo 
dukterėčios kartojama versija, kad Dega taip nusprendęs 

geležinkelio stoties perone, kai atėjęs atsisveikinti su bro- 
liu. „Išvykimo dieną Dega atlydėjo brolį į Sen Lazaro 
stotį; traukiniui pajudėjus, jis liko kupe. Šitaip atvažiavo 
į Havrą ir, užuot grįžęs į Paryžių, sėdo į garlaivį, plau- 
kiantį į Niujorką.“ Grynos pasakos, dėl kurių apskritai 
suabejoji Žanos Fevr paliudijimu, nors ji gyveno pas dė- 
dę paskutiniais jo gyvenimo metais. 

Kaip matyti iš Rene ir paties Dega laiškų, viskas įvy- 
ko anaiptol ne taip romantiškai. Keliauti su broliu Dega 
sumanė liepos mėnesį, ir šis paskubėjo šią žinią pranešti 
žmonai: „Pasirenkite tinkamai priimti Didįjį Dailininką; 
jis prašo, kad į geležinkelio stotį neateitų jo pasitikti Briu- 
no gauja (municipaliteto choras), milicijos kuopa, gaisri- 
ninkai, dvasininkija ir t. t.“ | 

Rimtai ruošdamasis kelionei, Dega pradėjo imti anglų 
kalbos pamokas, bet menkai pažengė į priekį — neturėjo 
gabumų. Galbūt tuo nusivylus, atvėso jo entuziazmas: kai 
Rene, nuvykęs su reikalais į Londoną, grįžo į Paryžių, 
Dega daug šalčiau žiūrėjo į kelionę. Matyt, dvejojo, ar 
skirtis su įprasta gyvenimo eiga. Tačiau po keleto dienų, 
pabuvęs su Rene, apsigalvojo ir linksmas ėmė krautis la- 
gaminus. Spalio mėnesį jis išvažiavo ir Liverpulyje — iš 
čia matyti, kaip netiksliai viskas nupasakota Žanos Fevr,— 
su broliu sėdo į Kjunado bendrovės ratinį garlaivį ,Sko- 
tija“. Dvylika dienų, kurias keliavo vandenynu, jam buvo 
gana nesmagios. Kadangi nekalbėjo angliškai, negalėjo 
palaikyti kontakto su bendrakeleiviais. „Liūdna kelionė,— 
atvykęs rašė jis savo draugui Frelichui.— Nemokėjau ang- 
liškai ir dabar ne daugiau ką moku, o anglų žemėse vyrau- 
ja konvencionalus šaltumas ir nepasitikėjimas, kuris jums 
gal jau pažįstamas.“ 

Niujorku jis nusivylė, miestas jam pasirodė bjaurus, 
bet per keturias paras, važiuodamas geležinkeliu iki Nau- 
jojo Orleano, susitaikė su kelionėmis. Įsitaisęs traukinio 
užpakalinėje platiormoje, pačiame bobų vasaros vidury 
jis pamažu ėjo į pažintį su Pietumis, kurių dainos ir le- 
gendos buvo užbūrusios jo vaikystę. „Kiek pamačiau nau- 
ja, kiek sumanymų kilo galvoje“,— rašė jis. Iš traukinio, 
paskui Naujajame Orleane jis pamatė „Vėjas nunešė į už- 
marštį“ pasaulį, kuris šiandien mums taip gerai pažįs- 

tamas iš šio Margaretos Mičel romano ir pagal jį pasta- 
tyto filmo. Miusonų šeima, pusiau prancūziška, iš Antilų 
salų, pusiau amerikietiška, gyveno elegantišką ir tingų 
kolonijų gyvenimą, kuriame biznio reikalai priklausė gero 
tono pramogavimui. Naujojo Orleano firmos filialą buvo įs- 
teigęs Dega senelis iš motinos pusės, Ž. B. Žermenas Miu- 
sonas, kuris dar visai jaunas čia atsikėlė iš Port o Prenso. 
Žermenas, medvilnės pirklys, be Dega motinos, turėjo dar 
keturis vaikus, tarp jų sūnų Mišelį, tapusį jo įpėdiniu. 
Šis vedė ir susilaukė šešių dukterų. Kadangi prekybos na- 
muose reikėjo vyro, kuris jam padėtų ir pasidarytų jo pa- 
veldėtoju, jis atsikvietė savo sūnėną Rene de Ga ir truputį 
vėliau — Ašilį. 

Rene įsimylėjo ir vedė savo pusseserę Estelę, kuri buvo 
pietinių valstijų karininko našlė ir turėjo mažą dukrytę. 
Tad tuos penkis mėnesius Naujajame Orleane Dega gyve- 
no ne tik su broliais, bet ir būryje dėdžių, tetų, pusbrolių, 
dukterėčių, pasitikusių jį išskėstomis rankomis, su kreo- 
lišku familiarumu, į kurį jis nelabai mokėjo atsiliepti. At- 
vykęs tarytum apsvaigo — nuo klimato, šviesos, vaikų 
siautimo namuose... bet rytojaus dieną, po užuolaida nuo 
moskitų gerai išsimiegojęs, vėl puikiai nusiteikė, nes iš- 
girdo gretimoje statybos aikštelėje darbininkus vieną ki- 
tam šaukiant: „Ei, Ogiustail.. Ei, Žiuli!..“ Jis suprato, kad 
vėl atsidūręs Prancūzijoje. 

Miusonų šeima, arba tikriau gentis, gyveno dideliame 
baltame trijų aukštų name, kurį supo veranda ir kurio 
stogą rėmė kaltos geležies kolonos. Namas buvo pačiame 
garsiojo Prancūzų kvartalo viduryje, Esplanados aveniu 
ir Tuti gatvės kampe. Mišelis Miusonas, kuris buvo našlys, 
su dukterimi Dezire gyveno pirmame aukšte, ir Dega įsi- 
kūrė pas juos. Jam buvo paskirta dalis verandos, kad ga- 
lėtų ramiai dirbti. Kita namo dalis priklausė dėdės Mi- 
šelio dukteriai bei žentui Belams ir Estelei bei Rene de Ga. 
Trečiame aukšte, pastogėje, buvo didelis vaikų kambarys, 
vaidinęs lyg šeimyninio forumo vaidmenį. 

Šių prancūzų kreolų gyvenimo būdas buvo visiškai pa- 
našus į turtingų kolonistų anglosaksų. „Brolių De Ga“, 
De Gas Brothers,— yra Edgaro Dega laiškų, rašytų šiame 
blanke,— biznio reikalai klestėjo, ir Miusonai gyveno be- 

veik prabangiai, palyginus su jų visuomeninės padėties 
žmonėmis Prancūzijoje. Dega tvirtino, kad jo broliai „lobs- 
ta“. Laiškuose jis pasakojo apie gausius valgius, praëmat- 
niai paduodamus juodaodžių tarnų, neseniai buvusių ver- 
gų, apie viešnages pas šeimos draugus, valdančius plan- 
tacijas Naujojo Orleano apylinkėse, vakarus koncertuose 
ir teatruose,— deja, nebuvo Operos, dėl to jis sielojosi. — 
ir elegantiškus aukštuomenės pobūvius. Apie šiuos aris- 
tokratiškų polinkių kreolus jis gražiai rašė: „Jų veiduose 
išlikęs XVIII amžiaus švelnumas. Daug kas iš šių giminių 
atvyko čia su bajoriškais kiulotais, ir anų laikų nuotaikos 
dar neišnykusios.“ Jis tartum jų persiėmė ir po daugiau 
kaip dvidešimt metų vis dar su ilgesiu kalbėjo Volarui 
apie šią kelionę. Šis užrašė vieną jam papasakotą istoriją: 
„Prisimenu negrą, kuris vadinosi Fontenelis*. Argi ne gra- 
žią pavardę prilipdė šiam galvijui? Bet jis nebuvo ja pa- 
tenkintas. Kai sugriaudė patrankos šūvis, skelbęs, kad pa- 
naikinta vergija, Fontenelis tekinas pasileido į miestą, kur 
užsisakė vizitines korteles su savo pasirinkta nauja pa- 
varde: 


Sarlis Brutas, 
Laisvas spalvotasis žmogus. 


Paskui šis naujas laisvasis žmogus, žinoma, nuskubėjo 
atgal, pas savo šeimininką, kad nepavėluotų pietauti.“ 

Dega laiškai, ypač tie, kuriuos rašė savo viešnagės 
pradžioje, rodo, koks jautrus jis buvo kreoliškiems bur- 
tams. Grįžęs pasakojo savo draugui Frelichui: „Niekas man 
taip nepatinka, kaip įvairių atspalvių negrės, laikančios 
ant rankų baltaodžius mažylius, tokius baltus šalia baltų 
namų su kaneliūromis medinėse kolonose ir apelsinų sodų, 
damos su muslinais priešais savo namelius, garlaiviai su 
dviem aukštais kaip fabrikų kaminai, parduotuvės, pri- 
grūstos vaisių, kontrastas tarp veiklių, gerai įrengtų kon- 
torų ir didžiulės gyvuliškos juodaodžių jėgos ir t. t., ir t. t. 
Grynakraujės gražuolės ir stotingos negrės.“ 

Šis paveikslas papildytas laiške, po kelių dienų para- 
šytame Anri Ruarui: „Naujumas tai žavi, tai kelia nuobo- 
dulį. Gražias, lieknas indènes, praveriančias žalias langi- 
nes, ir senes su plačiais madrasiniais chalatais, einančias 

į prekyvietę, galima matyti kitaip, negu matė Biaras (ke- 
liautojas dailininkas). Bet kas iš to? Apelsinų sodai ir iš- 
dažyti namai kviečia jus taip pat, baltai aprengti bal- 
tutėliai vaikai ant juodų rankų kviečia taip pat! Bet pa- 
laukit. Prisimenate, „Išpažintyje“ netoli pabaigos Ruso Sen 
Pjero saloje, Bjeno ežere, pagaliau ramiai sau dykinėja, 
viską abejingai stebi, sumano darbų dešimčiai metų ir be 
gailesčio meta juos po dešimties minučių. Lygiai taip yra 
ir man. Matau čia daug dalykų, gėriuosi jais, įregistruoju 
savo viduje jų paskirtį ir išraišką, bet visa tai nesigailė- 
damas paliksiu.“ 

Štai kodėl jo tokie ilgesingi prisiminimai, kuriuos me- 
na Volaras. Tačiau jis gana greit susipažino su visais 
kreoliškais burtais. Be to, pagal įpročius jau senbernis ir 
papratęs, kad su juo skaitytųsi jam lygūs žmonės, buvo 
išmuštas iš vėžių ir gerokai irzo matydamas, kad jo kreo- 
liškoji giminė į jį žiūri nelabai rimtai. Jį mylėjo kaip labai 
brangų giminaitį, bet nevengė, jo manymu, lengvabūdiškai 
kritikuoti jo kūrinius. Vis dėlto portretai, kuriuos nutapė 
čia viešėdamas,— daug dirbo vėsioje verandoje, tačiau 
nesukūrė jokio peizažo, nes jam skaudino akis ryški Lui- 
zianos šviesa,— vieni iš gražiausių. Pirmą kartą jis at- 
siduoda savotiškai spalvinei euforijai, kurios puikus pa- 
vyzdys — Luvre esanti „Moteris su japoniška vaza“: tai 
jo pusseserės ir svainės Estelės portretas. Siame paveiks- 
le esama lyg ir švelnumo — tokio reto jo kūryboje jausmo. 
Estelės regėjimas labai blogėjo, netrukus ji apako, ir De- 
ga, be abejo, pats kankinamas akių sutrikimo, jautė jai 
gilią užuojautą. „Ji yra aukščiau už savo nelaimę“,— rašė 
jis. Nors beveik visiškai akla, ji tebebuvo linksma ir pa- 
gyvindavo namus. 

Estelės apakimas kelia klausimą, ar Dega akių silp- 
numas nebuvo iš motinos giminės paveldėta vda. 

Estelės ir kitų šeimos narių portretai, kurie grįžus į 
Paryžių padės Dega sukurti kompoziciją „Medvilnės pri- 
ėmimo kontora“,— čia matome abu jo brolius ir dėdę Miu- 
soną,— susilaukė pastabų, kurios jį erzino. Jam duodama 
patarimų!.. Iš jo, Paryžiuje jau laikomo meistru, reikalau- 
jama kai ką pataisyti! 

Be to, jis įsitikino, kokio menko intelekto jo aplinka, 
kaip sunku dirbti su per daug judriais modeliais, kas va- 
landėlę nutraukiančiais pozavimą, ir nusivylė, kad nėra 
Operos; dėl užplūdusios karščio bangos — gruodyje! — jį 
ištiko nedidelis dizenterijos priepuolis, ir jis ėmė dūsau- 
damas galvoti apie grįžimą. „Noriu kuo greičiau su jumis 
susitikti namie,— rašė jis Ruarui.— Toks jau čia klimatas, 
kad niekas nieko nedaro, tik medvilnę, visi gyvena med- 
vilnei ir medvilnės dėka.“ Baigdamas prisipažįsta, kad ne- 
sigailės palikęs šią Zavia egzotiką: „Gyvenimas pernelyg 
trumpas, o jėgų žmogus turi tik tiek, kiek reikia. Taigi 
tegyvuoja plonų baltinių skalbykla Prancūzijoje!“ 

Tačiau jį sujaudino, net sudrumstė jam ramybę, brolio 
Rene santuokinė laimė. Atrodo, kad tuo laiku jis rimtai 
galvojo vesti ir sukurti šeimos židinį: jam trisdešimt aš- - 
tuoneri metai! Iš vienos vietos jo laiške Anri Ruarui net. 
matyti, kad jis buvo beužmezgąs romaną su jauna kreole: 
„Aš trokštu tvarkos. Šio naujo gyvenimo būdo priešininke 
nelaikyčiau net kokios geros moteriškutės. Turėti kelis sa- 
vo ir sau vaikus — argi tai irgi būtų per daug? Ne. Sva- 
joju apie ką nors gero, kad viskas būtų gerai sutvarkyta 
(Puseno stilius), ir apie Koro senatvę. Tai tinkamas mo- 
mentas. Šiaip — ta pati gyvenimo tvarka, bet ne tokia 
smagi, ne tokia gerbtina ir kupina apgailestavimų. 

„„Moterys čia beveik visos gražios, ir daugelio žavume 
yra net truputėlis bjaurumo, be kurio nieko neišeina. Bet 
bijau, kad jų galvelė gali būti tokia pat silpna kaip ir ma- 
no; todėl dviese sudarytume nekokią garantiją naujiems 
namams. Deja, prasitariau čia apie kai ką, nors ir nieko 
tokio, dėl ko galiu baisiai susigadinti reputaciją. Ruarai, 
duokit garbės žodį, kad nepasakysite tokiems, kurie galė- 
tų čia pranešti, ką jums rašiau apie Naujojo Orleano mo- 
teris,— kad jos atrodo silpno proto. Tai rimtas reikalas. 
Čia nejuokaujama. Net savo mirtimi neatpirkčiau tokio 
akibrokšto, ir Luizianą turi gerbti visi jos vaikai, prie kurių 
beveik priklausau ir aš. Jei po to jums pasakyčiau, kad 
jos, matyt, geros, čia būtų dar didesnis įžeidimas, ir, pa- 
kartodami dar ir tai, visiškai mane atiduotumėte mano 
budeliams. Aš truputį juokauju, kreolės turi kažką tokio, 
kas žavi... 

Ziuli d'Etanž davèsi mylima, nes atrodė pasiruošusi bū- 
ti mylima...“ 

Iš šio pusiau prisipažinimo galima spėti, kad pavojaus 
būta rimto ir Dega susigriebė tik tada, kai vos nebuvo 
supančiotas. 

1873 metų vasario mėnesį jis iškeliavo atgal; į Pran- 
cūziją nusigavo per Havaną — sėdo į užsukusį čia pran- 
cūzų paketbotą. Kreoliškoji intermedija lėmė jam gera: 
padėjo aiškiai pamatyti, kokią prasmę nori suteikti savo 
gyvenimui. Jis apsisprendė: „Norint vesti gerus vaisius,— 
parašė Frelichui,— reikia augti špaleryje. Lieki jame visą 
gyvenimą, išskėtęs rankas, atvėręs burną, kad įsisavintum 
visa, kas vyksta, kas yra aplink tave, ir tuo gyventum.“ 

Keturiasdešimt penkerius metus jis laikysis šios pro- 
gramos ir nokins skaniai rūgščius kūrinius, vienintelius 
tokius savo epochos dailėje, 


VI skyrius 


IMPRESIONIZMO KILVATERYJE 


1873 metų žiemą Dega grįžus iš Naujojo Orleano, visi 
veikėjai buvo savo vietose, ruošdamiesi būsimoms ilgoms 
impresionizmo kautynėms. Palikę „Gerbua“, Batinjolio 
grupės tapytojai ir jų draugai, kritikai bei rašytojai, su- 
sitikimams pasirinko ne tokią triukšmingą kavinę — „Nau- 
juosius Atėnus“ Pigalio aikštėje. Kokia buvo ši kavinė, 
mums parodė Dega, atvaizdavęs joje nusmukusią ,, Absen- 
to“ porą ir „Moteris priešais kavinę vakare“, Eduaras Ma- 
ne ir Rafaeli. „Naujieji Atėnai“ su terasa į aikštę, buvo 
maloni vieta, ir dailininkai čia jautėsi laisvai. Seimininkas 
kas vakarą rezervuodavo jiems du marmuro staliukus ne- 
toli durų, iš kur galėdavai lengvai stebėti jeinantius ir 
išeinančius klientus. Pigalio aikštė anuomet buvo savo- 
tiškas menininkų forumas, kuriuo vėliau, XX amžiaus pra- 
džioje, pasidarys Vaveno sankryža. Gausios šios aikštės 
"kavinės turėjo dailininkų klientūrą, gyvenančią gretimose 
gatvėse arba net Monmartro kalvoje, nors Monmartro kai- 


105 


mas dar nebuvo toks populiarus kaip po dvidešimties metų. 
Daug čia būdavo ir rašytojų, žurnalistų. pozuotojų. Be to, 
kiekvieno sekmadienio rytą prie baseino, puošiančio aikštę, 
vykdavo modelių mugė. 

„Naujieji Atėnai“ vos neišliko iki mūsų laikų; Žanas 
Renuaras, kinematografininkas, antrasis tapytojo sūnus, 
prisimena nuvykęs ten lyg maldininkas į šventą vietą prieš 
Pirmąjį pasaulinį karą drauge su Sezano sūnumi: „Polis 
Sezanas atsivedė mane čia prieš 1914 metų karą pasivai- 
šinti itališkomis salotomis. Mane, Sezaną ir Pisaro buvo 
pakeitę Pigalio aikštės suteneriai ir prostitutės... Dabar 
tai visiškas dekadansas, negrįžtamas smukimas. „Naujųjų 
Atėnų“ kavinė, laimė, gavusi kitą pavadinimą ir kitaip 
išdekoruota, tapo pederastų kabaretu. Net ir tai negaran- 
tuoja pragyvenimo šioms sienoms, kur vaidenasi garsios 
šmėklos. Paskutinis mėginimas išsigelbėti — striptizas stan- 
dartine kaina. Už dvidešimt nuogų merginų mokama tiek, 
kiek kainuoja bilietas į kiną.“ 

Vėl susitikęs su draugais, Dega galėjo konstatuoti, 
kad dabar jis jau laikomas meistru. Dailės mokyklos dirb- 
tuvėse apie jį buvo kalbama tiek, kiek apie Mane, o kai 
kūrie jauni dailininkai jį garbinte garbino, ir tai, nors dė- 
josi susierzinęs, turbūt jam nebuvo nemalonu. Apie Dega 
reputaciją išgirdo Edmonas de Gonkūras, „našlė“, visada 
klausąsis miesto gandų, ir po kelių mėnesių savo dieno- 
raštyje užfiksavo apsilankymą jo dirbtuvėje. 1874 metų 
vasario 13 dieną jis parašė: „Vakar praleidau popietę ta- 
pytojo, pavarde Dega, dirbtuvėje. Po daugelio bandymų, 
žvalgymosi į visas puses jis įsimylėjo šiuolaikiškumą, pa- 
sirinko skalbėjas ir šokėjas. Jo pasirinkimas man negali 
atrodyti blogas — „„Manetėje Salomon“ šias dvi profesijas 
apdainavau kaip teikiančias dabartiniam dailininkui tapy- 
biškiausius šių laikų moters modelius... 

Tapytojas parodo mums savo paveikslus, aiškinimą 
protarpiais papildo plėtojamo choreografinio siužeto mimi- 
ka, šokėjos kalba imituoja kurią nors jos arabeską, ir tik- 
rai labai gražu žiūrėti, kaip jis minkštais rankų judesiais 
prie baletmeisterio estetikos prijungia tapytojo estetiką, 
kalbėdamas apie Velaskeso švelnų purvinumą ir Manteni- 
jos siluetiškumą. Originalus vaikinas tas Dega, liguistas, 

nervingas; serga akimis — net bijo, kad gali apakti, ir kaip 
tik todėl pernelyg jautrus ir linkęs žiūrėti, kokia dalykų 
atvirkščioji pusė. Iš visų žmonių, kuriuos iki šiol mačiau, 
šis, kopijuodamas šiuolaikinį gyvenimą, geriausiai pagau- 
na jo dvasią. Ar jis kada realizuos ką nors visiškai pa- 
baigta? Nežinau. Jis man atrodo labai nerami siela.“ 

„Naujųjų Atėnų“ grupė buvo daug didesnė negu „Ger- 
bua“ kavinės. Prie steigėjų — Mane, Mone, Renuaro, Pisa- 
ro, Fanteno-Laturo ir Dega — prisijungė Zandomenegis, 
Rafaeli, Forenas, Marslenas Debutenas... kurie gerai ats- 
vėrė nesantį Sezaną, tuo metu nulindusį į Overą prie Ua- 
zės, pas daktarą Gaše, ir Vistlerį, įsikūrusį Londone. Gru- 
pės įkvėpėjas, arba tikriau įvairių jos narių ryšininkas, 
buvo Marslenas Debutenas, aukšto ūgio žaliukas, kuris dėl 
garbanotų gaurų ir plačios iš Italijos atsivežtos pelerinos 
atrodė kaip Kalabrijos plėšikas. Jis buvo Anri Rošioro sū- 
nėnas ir neseniai grįžo į Paryžių, ilgai išbuvęs Florencijoje, 
kur prabangiai gyvendamas išeikvojo nemažą turtą. Viską 
iššvaistęs, jis ėmė kopijuoti Uficių šedevrus anglų turis- 
tams, paskui parvyko į Paryžių ir gyveno varganą bohe- 
mos gyvenimą, pardavinėdamas paskubom nutapytus pa- 
veiksliukus, kiekvieną už penkis frankus. Jis buvo kūry- 
biškai nusiteikęs ir sąmojingas, savotiškas visų galų meis- 
tras, gabus viskam: tiek lyrinei dramai, tiek tapybai ir gra- 
viūrai, ypač graviūrai, kurioje daug ką pralenkė. Savo bū- 
do dėka jis tapo „Naujųjų Atėnų“ sueigų išmonininku, 
parinkdavo pokalbių temas ir gana sumaniai jiems vado- 
vaudavo, stengdamasis, kad jie nepereitų į vaidus. Tai ne 
visada būdavo lengva, nes skirtingi būdavo pašnekovai ir 
jie atkakliai gindavo savo įsitikinimus. 

Tarp visų šių cilindruotų vyrų, — taip, Mane, Renuaras, 
Dega ir net retai čia pasirodydavęs Sezanas nešiojo cilin- 
drą,— rūkančių cigarą arba pypkę, ne be nuostabos pama- 
tydavai moterį. Viktorina Meran, Mane pozuotoja „Olim- 
pijai ir „Fleitininkui“,— o anuo metu pozuotoja skyrė sa- 
ve vyrams pasidžiaugti,— atėjo į tapybą, kaip vėliau į ją 
atėjo ir Siuzana Valadon, tada dar mergytė, žaidusi kla- 
ses netoliese, Kliši bulvaro šaligatvyje. Mažiau turėjusi 
laimės ir, be abejo, ne tokia gabi, Viktorina Meran buvo 
greit užmiršta. Tik Tulūzas-Lotrekas ją prisiminė ir sykį, no- 

rėdamas padaryti staigmeną draugams, nusivedė pas ją po 
pietų vietoj deserto. „Fleitininko“ modelis buvo jau tik 
bedantė skursna. 

Iš rašytojų, kurie sukinėjosi tarp „Naujųjų Atėnų“ dai- 
lininkų, dažnai galėdavai matyti įprastinius svečius — 
Diuranti, Vilje de l’Il Adaną, Biurti, Armaną Silvestra ir 
naujoką — Džordžą Murą. 

Emilis Zola, kuris blogąsias karo dienas ištupėjo Es- 
takoje ir Provanso Ekse, jeigu dar ir domėjosi estetikos 
problemomis, netrukus, pasinėręs į kūrybą, ėmė laikytis 
atokiau nuo savo draugų tapytojų. Nepriimtųjų Salono di- 
džiosios kovos laikai jam buvo pasibaigę. Tačiau jis tebe- 
buvo tokių pat modernių pažiūrų kaip draugai ir ne iš san- 
tūrumo nieko nepasakė apie pirmąjį impresionistų pasi- 
rodymą 1874 metais — nebeturėjo tribūnos savo kritikos 
straipsniams. Norėdamas vystyti savo estetines koncep- 
cijas, daugelį metų jis disponavo tiktai vienu rusų Zurna- 
lu, leidžiamu prancūzų kalba. Tik per kitus dvejus metus 
jis ėmė evoliucionuoti, apie impresionistus pasisakyti san- 
tūriau, paskui jais abejoti ir pagaliau priešiškai juos kri- 
tikuoti. Anot jo, jie pasidarysią žlugusių vilčių sodo vai- 
duokliais: „Matai, ko jie nori, ir duodi jiems racijos, bet 
veltui ieškai šedevro, kuris priverstų sutikti su jų formu- 
le... Todėl impresionistų kova dar nepasiekė tikslo; jie lie- 
ka žemiau kūrinių, kuriuos bando pateikti, mikčioja 
negalėdami ištarti reikiamo žodžio...“ Jau nebe toli ir nuo 
pasmerkimo, ir 1885 — 1886 metais jis paskelbs „Kūrybą“, 
kurioje Sezanas tarsis atpažinęs save Klode Lantje, nevy- 
kėliame dailininke, todėl įsižeis iki sielos gelmių ir dar 
labiau užsisklęs vienatvėje. Tuo baigsis vaikystėje užsi- 
mezgusi draugystė, kuri iki tol buvo pagrįsta visišku pa- 
sitikėjimu; bet Sezanas neapsiriko — Zola galų gale jį pa- 
vadino „nenusisekusiu genijumi“. Kitus šios grupės narius 
papiktino, kad jų sąjūdis vaizduojamas kaip niekais nuėjęs 
bandymas. 

Eduarui Mane, kurį Zola iš pradžių taip karštai gynė, 
jis irgi nebuvo švelnus, nors jam mirus parašė įžangą jo 
personalinės parodos Dailės mokykloje katalogui. Tai bu- 
vo tik duoklė senai draugystei, o dailininką jis tebesmerkė. 

Po „Kūrybos“ impresionistų ryšiai su Zola galutinai 
nutrūko, ir dienraštyje Le Figaro jis net išsitarė: „Iš tik- 
rųjų argi dėl to aš kovojau!..“ Šokiruojanti laikysena, ir 
čia neapsieita be Zola žmonos įtakos: ji nemėgo šiuolai- 
kinės tapybos, ir galima konstatuoti, kad būtent po vedybų, 
1870 metais, Zola pradėjo trauktis nuo tapytojų novatorių. 
Galima taip pat manyti, kad septintajame dešimtmetyje 
jam patiko Batinjolio grupės tapytojų antikonformizmas — 
kad jų tapyba kažkam prieštaravo, kad ji buvo savotiškas 
jo, užsiangažavusio žurnalisto, pozicijos estetinis atspin- 
dys. Liūdna detalė: kai jis mirė, paveikslai, kuriuos jam 
buvo padovanojęs Sezanas, tarp jų nuostabusis ,,Natiur- 
mortas su laikrodžiu“, paskutinis juodojo laikotarpio kū- 
rinys, buvo rasti jo namo palėpėje, už lagaminų. 

Su Dega, apie kurį Zola jau 1876 metais rašė, kad „kai 
reikia užbaigti, jis viską pagadina“, jo santykiai sugedo 
anksti ne tik dėl rašytojo pareikštos nuomonės apie jį, bet 
ir dėl jo politinių pažiūrų. Zola, kaip Klemanso draugas, 
Edgarui Dega buvo seniai įtartinas ir dėl savo narsios po- 
zicijos Dreifuso bylos metu jo prakeiktas. Be to, ar jis 
nebuvo toks įžūlus — argi netvirtino, kad impresionistų 
pasirodymai buvo naudingi tik jam, Dega. Nuo to laiko 
Dega — paniekos viršūnė — dėjosi nežinąs, kas per vienas 
Zola, ir tvirtino neskaitęs „Kūrybos“. 

Neseniai pradėjęs lankytis ,,Naujuosiuose Atėnuose“ 
Džordžas Muras buvo anglų kilmės airis, priklausąs de- 
kadentinių estetų tipui, kurio pavyzdžių vis daugės pasku- 
tiniais to amžiaus dešimtmečiais. Džordžas Muras iš pra- 
džių buvo beatsidedąs tapybai, bet, atgrasintas nuo jos 
Kabanelio studijoje, gyveno, neturėdamas aiškių planų, 
menininko diletanto gyvenimą. Jis garbino Mane, su kuriuo 
jį buvo supažindinęs Vilje de l’Il Adanas, ir, norėdamas 
su šiuo dailininku susitikinėti, reguliariai lankydavosi 
„Naujųjų Atėnų“ kavinėje. Tokio uolumo dėka susilaukėme 
tikslaus paliudijimo apie sueigas ten impresionistų kovų 
laikotarpiu, kai šiam dendžiui su pakulų spalvos plaukais 
atėjo atsiminimų amžius ir jis parašė puikius ,Memuarus 
apie mano mirusį gyvenimą“. 

Jo komedijinė prancūzų kalba, snobizmas linksminda- 
vo Mane, kuris nutapė išgarsėjusį jo portretą. Murui šis 

kūrinys nepatiko, ir jis prašė jį pataisyti, bet Mane trum- 
pai drütai atsisakė. „Argi mano kaltė, kad Muras atrodo 
kaip perspausto kiaušinio trynys ir jo makaulėje ne viskas 
rišasi?“ — tarė jis. 

Dega vos pakentė Murą, nors šis juo žavėjosi; jųd- 
viejų santykiai sugedo, kai romanistas persistengė ir Dega 
skirtoje studijoje paminėjo šio giminę ištikusius likimo 
smūgius. Nesunku įsivaizduoti, kaip Dega piktinosi — juk 
net nenorėdavo, kad kas kalbėtų apie jo tapybą! „Tie žmo- 
nės užklumpa tave miegantį lovoje, nuvelka marškinius 
ir, jei reiški nepasitenkinimą, tau sako: „Tu priklausai vi- 
suomenei.“ Juodu visiškai susipyko — didžiam „Batinjo- 
lio dendžio“ nusiminimui. 

Džordžas Muras nusipelnė kai ko geresnio negu kan- 
džios Dega pašaipos; grįžęs į Angliją, jis parašė Zaviy 
kūrinių — „Jaunikaičio išpažintį“, „Esterą Voters“, „Eže- 
rą“,— kurių dėka tapo vienu labiausiai vertinamų devin- 
tojo dešimtmečio autorių; dalyvavo ir politiniame sąjūdyje 
dėl Airijos nepriklausomybės. 

Kurį laiką jis buvo pamirštas, bet šiandien vėl atran- 
damas, pasidarius madingai vaizduotės sričiai ir fantasti- 
kai. Jis buvo sapno ir haliucinacijos vaizdų meistras ir 
laikomas vienu iš siurrealizmo pirmtakų. 


+ + 3 


Pereisime prie anais laikais svarbaus reiškinio — impre- 
sionizmo pasirodymo ir šios grupės dailininkų dvylika me- 
tų rengtų parodų. Mintį eksponuoti paveikslus atskiroje 
patalpoje, apeinant Salono žiuri cenzūrą, kuri Respublikoje 
buvo dar nesukalbamesnė negu Imperijoje,— visa, kas ga- 
lėjo pakenkti institucijoms, esamajai santvarkai, buvo lai- 
koma antipatriotiška,— pirmiausia, jau 1867-aisiais, davė 
Bazilis. Po septynerių metų ją vėl iškėlė Klodas Mone. 
Iš tikrųjų čia nebuvo nieko originalaus; jau Kurbe ir Mane 
savo kūrinius rodė šalia pasaulinių parodų -pačių lėšomis 
pastatytuose barakuose. Tam tikros tapytojų grupės — gė- 
lių, peizažų tapytojai — savo darbus pateikė irgi ne Salo- 
ne. Tačiau „Naujųjų Atėnų“ tapytojų padėtis buvo visai 
kitokia. Jiems čia buvo paskutinis šansas pasirodyti. Ne tik 

Salono žiuri juos laikė nuošalyje, atimdama paskutinę ga- 
limybę pasiekti dailės mėgėjų publiką, bet ir svarbiausias 
jų ramstis po karo, Diuranas-Riuelis, turėjo nutraukti jų 
drobių supirkinėjimus. Šis komersantas gana neapgalvotai 
nupirko daug Mane, Mone, Pisaro, Renuaro, Dega ir Sis- 
lėjaus paveikslų, ir galų gale, po trejų metų, jo reikalai 
smarkiai pašlijo. Jis išpardavė savo kolekciją, todėl jam 
nereikėjo uždaryti galerijos, bet teko liautis pirkti Mane 
ir jo draugų kūrinius. Tik 1878 metais, surengus Koro ir 
Barbizono tapytojų parodą, kuri susilaukė didelio pasise- 
kimo ir grąžino senus klientus, Diuranui-Riueliui pavyko 
atsitiesti. Tada jis galėjo vėl supirkinėti impresionistų dro- 
bes. Tačiau 1882 metais — nauja katastrofa. Subankrutavo 
Union Gėnėrale bankas, kurio direktorius Federis buvo jam 
paskolinęs stambias sumas, ir Diuranas-Riuelis turėjo greit 
grąžinti paskolą. Tada jo padėtis pasidarė beviltiška: jis 
buvo skolingas milijoną frankų! Dar kartą jis narsiai bandė 
plaukti prieš srovę — gavęs pinigų už įkeistą rėmų atsar- 
gą, šiaip taip atidarė galeriją Madlenos bulvare, o 1885 
metais, nusprendęs viską statyti ant kortos, iškeliavo į 
Niujorką su trimis šimtais impresionistų paveikslų — tri- 
mis šimtais šedevrų, kurie niekad negrįžo ir padarė nea- 
titaisomą nuostolį Prancūzijos dailei. Paroda, suorgani- 
zuota globojant Amerikos meno draugijai Madison Skvere, 
buvo atidaryta 1886 metų balandžio 10 dieną. Ji turėjo 
didelį pasisekimą galbūt todėl, kad Polis Diuranas-Riue- 
lis, pasimokęs iš patirties, sumaniai dozavo Fontenblo ir 
impresionistų tapybą. Eidamas dar toliau, į šią partiją jis 
įjungė net grynai tradicinius dailininkus, kaip Rolas ir 
Flamanas. Kitas pasisekimo veiksnys buvo tai, kad jį parė- 
mė labai turtingas bankininkas Havemejeris, kuris, patar- 
tas Merės Kesat, iš jo vienu sykiu nupirko keturiasdešimt 
drobių, sukeldamas tokį įprastą amerikiečiams susižavė- 
jimą. Visi pralobėliai ėmė šiuos kūrinius pirkti, nepaisy- 
dami šaipymosi spaudoje, kurios kritikai sekė savo koie- 
gomis prancūzais. 

1894 metais Diuranas-Riuelis, kelis kartus vos nesuban- 
krutavęs, pataisė savo reikalus. „Jei būčiau miręs šešias- 
dešimties metų, — rašė jis,— būčiau palikęs baisybę skolų 
ir neišpirktų nežinomų lobių...“ Gražus aštuntojo dešimt- 

mečio jo įkarštis po tiek patirtų nusivylimų atvėso, ir 1893 
metais, kilus skandalui dėl Gogeno parodos, kurią buvo 
pataręs surengti Dega, Diuranas-Riuelis nusprendė nebe- 
garsinti naujųjų dailininkų ir iki pat mirties 1922 metais 
pardavinėjo tik pirmųjų impresionistų kūrinius. 

1874 metais tarp neturtingiausių „Naujųjų Atėnų“ ta- 
pytojų, kurie dėl Diurano-Riuelio atsimetimo skurdo, pa- 
mažu sutvirtėjo Mone ginama mintis surengti grupinę pa- 
roda. Renuaras, kad galėtų pragyventi, sutikdavo tapyti 
aukštuomenės portretus, bet Mone ir Pisaro, ypač peiza- 
žistai, neturėjo beveik jokių pajamų ir skolindavosi pinigų 
iš turtingesnių bičiulių, daugiausia — iš Kaiboto. Ši prob- 
lema, žinoma, nekilo Mane, Dega ir Sezanui, aprūpintiems 
gražiomis rentomis; todėl jie į tai žiūrėjo kur kas šalčiau. 

Santūrios Mane pastabos tikriausiai paskatino Dega 
susidomėti šiuo projektu, ir jis padėjo suteikti jam rimtą 
formą, patardamas savo draugams būti nuosaikiems. Pra- 
džioje Pisaro, apsvaigintas socializmo idėjų, grupei pasiū- 
lė susivienijimo formą, nukopijuotą iš Pontuazos kepėjų 
cecho įstatų. Kartu su Renuaru, esančiu sveikos nuovokos, 
Dega pavyko atmesti šį juokingą projektą, kurio aiškiausias 
rezultatas būtų buvęs tas, kad šie tapytojai mėgėjai buržua 
akyse būtų buvę paženklinti anarchijos antspaudu. Susi- 
vienijimo pavadinimą irgi sugalvojo Edgaras Dega. Vel- 
tui mėginęs įpiršti „La Kapiusin“,— paroda turėjo įvykti 
Kapucinių bulvare,— galų gale įsiūlė prozaiškesnį pava- 
dinimą: „,Tapytojų, skulptorių ir graverių akcinė bendrovė“. 

„Kad paroda neatrodytų kaip nepriimtyjy Salonas, — tai 
lankytojus būtų nepalankiai nuteike,— Dega siūlė pakvies- 
ti jau į Saloną įsileistų dailininkų, kurių buvimas jų paro- 
dai būtų suteikęs gerą toną, bet susidūrė su griežtu pasi- 
priešinimu, nes dėl jo nuosaikumo iškart buvo pamanyta, 
kad jis norįs parodą užgniaužti pačioje užuomazgoje. Buvo 
smarkiai ginčijamasi, bet galiausiai jam pavyko: buvo 
priimti keli tapytojai, nejeiną į jų grupę, bet nepriklausą 
Salono kraštutiniesiems,— Lepinas, Leveras, Kalsas, Latu- 
šas ir, be to, jo draugai — Brakmonas, vikontas Lepikas ir 
Zakari Astriukas. 

Dega ėmė vaidinti svarbiausią vaidmenį, -kai Mane, 
nepaisydamas primygtinių draugų raginimų, nusprendė ne- 

eksponuoti kūrinių kartu su jais. Paėmęs į savo rankas 
parodos organizavimą, Dega ėmė ieškoti gana didelės geroj 
vietoj esančios patalpos. Buvo pasirinkti fotografo Nadaro 
salonai Kapucinių bulvare Nr. 35, prie Donu gatvės kam- 
po, antrame aukšte, ir tas sutapimas tikriausiai labai links- 
mino dailininkus, susižavėjusius modernumu. Nadaras ir- 
gi ateidavo į „Naujųjų Atėnų“ sueigas. Šis nesitveriąs 
savy milžinas, girdavęsis, kad visi jo vidaus organai — dvi- 
gubi, prieš atsidėdamas tapybai buvo prikišęs nagus prie 
visko: žurnalistikos, karikatūros, tapybos, literatūros ir net 
aeronautikos. Fotogratija, kurioje pasireiškė tikrasis jo ta- 
lentas, jį nevisiškai patenkino, ir savo pašaukimu jis lai- 
kė tapybą. Paaiškinęs tai Dega, susilaukė pašaipaus at- 
sakymo, būdingo šiam kandžių sąmojų meistrui: „Nagi tu, 
tepliotojau, po orą skrajotojau, fotografuotojau!“ 

Apie šią pirmąją „Naujųjų Atėnų“ tapytojų, dar nepa- 
krikštytų impresionistais, parodą, atidarytą 1874 metų ba- 
landžio 15 dieną, mėnuo iki oficialaus Salono atidarymo, 
taip dažnai pasakota, ir ji nagrinėta tokioje gausybėje 
studijų, jog nereikia prie jos grįžti, nebent tam, kad at- 
skleistume joje Dega vaidmenį. 

Šioje pirmoje parodoje pas Nadarą buvo dabar visame 
pasaulyje garsūs kūriniai: Renuaro „Ložė“, Sezano „Paka- 
ruoklio namas“ ir „Šiuolaikinė Olimpija“, Bertos Morizo 
„Lopšys“... ir garsusis Klodo Mone peizažas „Įspūdis, sau- 
lėtekis“ (Impression, soleil levant), pagal kurį grupė bus 
ir pavadinta. 

Dega atsiuntė dešimt paveikslų; tarp jų buvo „Šokio eg- 
zaminas“, „Baleto repeticija scenoje“, „Skalbėja“, ,;Ark- 
lių lenktynės provincijoje“, „Klaidingas startas“... 

Visi žino, kiek juoko susilaukė ši paroda iš nemokšiš- 
kos publikos, apgautos kritikų; juoko susilaukė daugiausia 
todėl, kad rimta spauda nepaskelbė apie ją recenzijų; savo 
skiltis ji rezervavo Salonui. Tik humoristiniai laikraščiai 
skyrė jai daug vietos: jiems čia buvo neišsenkamas juokų 
ir „paryžietiškų“ straipsnelių šaltinis, satyros laikraštyje 
Le Charivari, panašiame į Trečiosios respublikos Le Ca- 
nard enchainė, Lui Lerua išspausdino garsų visoje impre- 
sionizmo istorijoje straipsnį, kuriame pagal Klodo Mone 
paveikslo — Havro uosto vaizdo ūkanotą rytą — pavadini- 

mą jis visiems šios parodos dalyviams prilipino „impre- 
sionistų“ vardą. 

Šiame straipsnyje, kurio reikšmė buvo labai perdėta, 
nes nei laikraštis, nei kritikas neturėjo plačios auditorijos, 
Lui Lerua pasakoja, kaip prasimanytas akademistinis tapy- 
tojas p. Vensanas apsilankęs pas Nadarą. Visi čia sunie- 
kinti — ir Dega, ir jo draugai: „Veltui stengiausi atgaivin- 
ti blėstantį jo protą... jį traukė bjaurumas. Žiūrėdamas į 
taip prastai išskalbtą p. Dega „Skalbėją“, jis šūkčiojo iš 
susižavėjimo. Užbaiga: išėjęs lauk, p. Vensanas pamišo!“ 

Apskritai bereikšmis rašinėlis! Sios rūšies puolimai bu- 
vo toli gražu ne tokie pavojingi kaip prieš dešimtį metų 
išpuoliai dėl Mane „Pusryčių ant žolės“ ir „Olimpijos“. 
Ir nors šie tapytojai buvo iSjuokti humoristinės spaudos, 
jiems atsirado įžymių gynėjų, kaip Filipas Biurti. Šis at- 
skleidė tikrąją Dega asmenybę ir dienraštyje La Rėpubligue 
Française paklausė: „Ar p. Dega savo laiku nebus pri- 
pažintas klasiku? Neįmanoma dar tikslesniu pieštuku pa- 
rodyti jausmą, kurį žadina šiuolaikinė elegancija...“ 

Puolimai darėsi vis atkaklesni iki 1877 metų ir ypač 
pasmarkėjo, kai labai garsus kritikas Alberas Volfas šiurkš- 
čiai prikibo prie impresionistų dienraštyje Le Figaro. 1876- 
aisiais surengus impresionistų parodą Diurano-Riuelio ga- 
lerijoje, jis paleido prieš ją tikrą branderį, nepalyginti ža- 
lingesnį negu „juokaujamas“ Lui Lerua straipsnelis. „Le 
Peltje gatvei nesiseka, — rašė jis.— Po Operos gaisro šią 
gatvę šit užgriūva nauja nelaimė. Pas Diuraną-Riuelį ką 
tik- atidaryta neva tapybos paroda. Nekaltas praeivis, pa- 
trauktas vėliavų, kuriomis papuoštas fasadas, įeina į vidų, 
ir pasibaisėjusiems jo žvilgsniams atsiveria žiaurus regi- 
nys: penki ar šeši pamišėliai, tarp jų viena moteris, garbės 
geidimo manijos apsėstų nelaimingųjų grupė, susirinkę čia 
eksponuoti savo kūrinių. Yra žmonių, kurie prunkščia juo- 
kais, stovėdami priešais šiuos darbus. Man dėl jų spau- 
džia širdį. Šie tariamieji dailininkai vadina save nesitaiks- 
tančiais, impresionistais; jie paima drobę, dažus, teptukus, 
užteškia kaip pakliuvo keletą spalvų ir po visu tuo pasira- 
šo... Baisus reginys, kai žmogaus tuštybė nuklysta iki pa- 
mišimo...“ Viskas Volfo straipsnyje — vieno galo. Pas Diu- 
raną-Riuelį buvo galima pamatyti Mone „Moterį su japo- 

nišku kimono“, Renuaro „Bazilio portretą“, Dega „Medvil- 
nės priėmimo kontorą“ ir „Moterį su chrizantemomis“ — 
prisiminimus iš viešnagės Naujajame Orleane... Nepaisant 
vainojančių puolimų, padėtis netrukus ėmė gerėti, nes vėl 
atsirado kritikų, kurie be išankstinio nusistatymo nagri- 
nėjo impresionistų kūrinius. Tuo pat metu, kai Alberas 
Volfas paleido keiksmų salvę, akademinis žurnalas Revue 
des deux Mondes ir Revue Bleue paskyrė jiems rimtų stu- 
dijų. 

Po labiausiai pavykusios 1877 metų parodos, kurioje 
buvo galima matyti Renuaro „Galetos malūną“ bei „Sū- 
puokles“ ir Klodo Mone „Sen Lazaro stotį“, viesulas ėmė 
silpnėti. Vis daugiau dailininkų, rašytojų, meno mėgėjų, 
paveiktų rodomų kūrinių kokybės, tapo jų gynėjais. Jų už- 
davinį palengvino tai, kad gausūs senamadžiai tapytojai, 
Salono medalininkai, ėmė naudoti šviesią nepriimtųjų pa- 
lete. Apstulbsti pamatęs kai kuriuos tik vieno Meisonje 
peizažus. 

Impresionistams, galų gale, patys to nenorėdami, padė- 
jo pasidaryti madingiems jų menkintojai. Impresionistų 
parodos tapo Paryžiaus meninio gyvenimo įvykiais! Ši ten- 
dencija buvo tokia ryški, kad Meljaką ir Halevi įkvėpė pa- 
rašyti trijų veiksmų komediją „Impresionistas“, gana ko- 
mišką ir nepiktą kūrinėlį. Prie jo pridėjo pirštus ir pats 
Dega, pateikė keletą sąmojingų epizodų. Jis juokėsi iš vi- 
sos širdies, kartu su Renuaru žiūrėdamas premjerą Var- 
iétés teatre. 

1879 metais impresionistai jau buvo paėmę viršų, nie- 
kas iš jų daugiau nesišaipė, ir nesuprantami buvo pasidarę 
kiti dailininkai. Tik Sezanas tebebuvo koneveikiamas — ir 
su tuo susitaikė! Jis nebesikrimto, kad žmonės jo nesupran. 
ta, nebedejavo parodose drauge su kolegomis, gyveno už- 
sisklendęs kvapnioje Provanso kaimo vienatvéje. 

Ketvirtojoje impresionistų parodoje Dega susilaukė ne- 
ginčijamo pasisekimo. Galime net kalbėti apie jo triumfą, 
jei prisiminsime, kaip buvo puolamas. Tačiau išpuoliai prieš 
jį buvo daug santūresni negu prieš jo draugus. Dabar jis 
jau buvo pripažintas ir turėjo gerbėjų net Bona ir Bugero 
studijose. Bjaurusis Alberas Volfas, apie kurį Dega sakė, 
kad į Paryžių atsikarstęs medžiais, dabar negailėjo jam 

komplimentų. Tačiau tuo nepelnė Dega simpatijos. Tik 
vargšas Mane dar teikė reikšmės nuomonėms šio bufono, ku- 
ris vien dėl juokingų savo kraštutinumų nėra visiškai už- 
mirštas. 


* + 3 


Dega elgesys tais kovų metais pasižymėjo įžvalgumu, 
sveiku protu, drąsa ir atsidavimu. Galima net pridurti — 
kantrybe, kuria gamta jį nelabai buvo apdovanojusi. Nors 
jam nereikėjo stoti į pirmą liniją, nes buvo turtingas — 
bent pradžioje — ir galėjo laukti, bet nedvejodamas išėjo 
į priekį padėti kitiems grupės nariams, su kurių nuomonė- 
mis, kaip matyti iš vėlesnių ginčų ir.vaidų, ne visada suti- 
ko. Tačiau draugų dalia jam atrodė neteisinga, ir jis taip 
pat buvo tikras jų talentu, kaip laikė menkystėmis Salono 
įžymybes Meisonje, Detajį ir Bugero. 

Labai dažnai jam buvo priskiriama dviprasmiška lai- 
kysena, net kenkėjo vaidmuo. Nagrinėjant Kaiboto ir Go- 
geno laiškus, kuriuos jie parašė suerzinti ginčų, matyti, 
kad Dega vaizduojamas kaip savotiškas komedijų išdavi- 
kas, veidmainybės meistras, besistengiąs pakenkti savo 
draugams į jų gretas įvesdamas menkus dailininkus, su 
kuriais kritika galėtų juos sutapatinti. 

Toks jis vaizduojamas siekiant blogo tikslo, nes iš tik- 
rųjų buvo priešingai. Dega bijojo, kad jo draugai gali 
baimintis esą vieni; tad stengėsi juos apsupti pasitikėjimą 
keliančiais dailininkais, kurių talentas pripažintas ir no- 
vatorių, ir konservatorių. Toks dailininkas buvo Nitis, anuo- 
met laikomas įžymiu tapytoju. Dega įkalbėjo jį dalyvauti 
1874 metais impresionistų parodoje, ir vargšas žmogus, 
smerkiamas tradicionalistų, su kuriais eksponavo Salone 
savo drobes, ir pašiepiamas impresionistų, labai gailėjosi 
taip padaręs: Mone jo paveikslą pakabino po laiptais! 

Dega nereikėjo brukte brukti artimo savo draugo Rua- 
ro kandidatūros. Jis buvo priimtas visiems sutikus, nes 
pagrįstai buvo laikomas talentingu dailininku mėgėju, be 
to, imponavo tai, kad buvo stambus buržua. 

Dega pasistengė, kad į jų parodas, kurios buvo rengia- 
mos viena po kitos iki 1886 metų, būtų įsileisti, kartais tik 

po smarkių ginčų — mat šie tarp savęs nesutariantys dai- 
lininkai nesutikdavo su jokia nuomone nesiginčiję! — Zan- 
domenegis, spalvingas venecijietis, vertinamas ir Renuaro, 
Rafaeli ir Forenas. Reikia pažymėti, kad Nitis, Zandome- 
negis ir Rafaeli buvo italai; todėl Dega jiems jautė dar 
didesnę simpatiją. Rafaeli, tuo laiku tik pradėjęs savo kū- 
rybinį kelią, pasireiškė kaip jautrus priemiesčių pilkumai 
tapytojas. Oktavas Mirbo, labai nusimanęs apie tapybą, 
išgyrė jį straipsniuose. Morisas Utriljas, ėmęsis tapybos, 
norėjo jam prilygti... Tačiau impresionistams Rafaeli nepa- 
tiko; Gogenas smarkiai ant jo supyko, kad jis dalyvavo 
1880 ir 1881 metų parodose, ir pirmykštė impresionistų gru- 
pė galų gale suskilo. Kaibotas, Renuaras, Mone ir Sislėjus 
atsisakė eksponuoti savo drobes. 

Keista, kad Rafaeli, bufoniskas, gestikuliuojantis ir ple- 
pus Italų komedijos personažas, kuris, trumpai dainavęs 
Operos choruose, tebesilaikė teatrališkų manierų, visiškai 
nereiškė dėkingumo Dega, privertusiam savo draugus jį 
priimti: jo protekcija jam atrodė per daug kompromituo- 
janti, ir jis atsisakė dalyvauti dviejose paskutinėse grupės 
parodose. Vainodamas savo globėją, begėdiškai apie jį pa- 
sakė: „Galų gale tai prieškambario tapytojas!..“ Įskaudin- 
tas Dega jam atrėžė, kad „jo istorinė tapyba — lyg būtų 
Krenkbilio“ *. 

Iš tikrųjų galėjai taip pasakyti apie Rafaeli, nustojusį 
tapyti priemiesčių peizažus ir bandžiusį imtis didžiojo is- 
torinės tapybos žanro. 

Taip atsitiks ir su Forenu, kurį Dega visą gyvenimą glo- 
bojo, davinėjo jam patarimų ir juo žavėjosi. Tačiau ne jis 
vienas įvertino šį talentingą gavrošą, kuris savo piešiniuo- 
se su taikliais paaiškinimais kėlė aikštėn žmonių ir visuo- 
menės ydas; Hiuismansas paskelbė jį šiuolaikinio gyvenimo 
tapytoju Nr. 1. Tai vis dėlto jam buvo gal ir per didelė 
garbė, 

Iš tiesų, kai Dega 1879 metais įvedė jį į impresionistų 
grupę, Forenas buvo ne kas daugiau kaip malonus papro- 
čių tapytojas, panašiai kaip Bero, net daug artimesnis 
šiam negu Edgarui Dega, nors norėta iš jo padaryti jo mo- 
kinį. Niekad Forenas nebuvo Dega mokinys. Tik jo kūrybos 

siužetai buvo tie patys: arklių lenktynės, šokėjos, aukš- 
tuomenės pobūviai... bet jis tenkindavosi gražiai pavaiz- 
duotu įdomiu įvykiu. 

Jo paveikslėliai, priešingai negu vėlesni humoristiniai 
piešiniai, nelabai veikė. Tonas buvo pikantiškas, tačiau to, 
kas sudarė Dega stiprumą,— judesių ir laikysenų reiškimo, 
grakštaus laisvumo,— čia nebuvo. 

Kaip ir Rafaeli,— bet jį pateisino tai, kad užvaldė kū- 
rybinio darbo pradžia, kai buvo piešėjas pamfletistas, — 
Forenas paliko Dega. Šis labai gražiai apie tai pasakė: 
„Jis dar laikosi įsikibęs į mano skvernus, bet kai juos pa- 
leis, toli nuvažiuos...“ Tačiau, nors Forenas ir koneveikė 
impresionistus, su kuriais labai patenkintas keturis kartus 
dalyvavo parodose, jis visada tausojo Dega. Bet šis, gero- 
kai nuo jo atšalęs, kad jį paliko, su kartėliu konstatavo, 
jog vunderkindas tapo „rankas truputį įkišęs į jo kišenes“, 
žodžiu, jį pamėgdžioja. Galų gale, susižavėjęs Foreno va- 

Palyginus su veiksmingu vaidmeniu, kurį impresionistų 
atžvilgiu vaidino Dega, — žinoma, ne be to, kad grybštelė- 
davo jiems nagais, — Mane elgsena atrodo kur kas labiau 
šokiruojanti. Mone pasiūlius surengti grupinę parodą, Ma- 
ne tuoj ėmė visaip prieštarauti ir, sužinojęs, kad pakvies- 
tas Sezanas, kurio nekentė, atvirai pasisakė prieš parodą. 
Fantenas-Laturas, kuris visą gyvenimą sėdėjo tarp dviejų 
kėdžių, nesiryždamas palaikyti nei impresionistų, nei ,,pom- 
pje“ — tradicinių dailininkų, ir galų gale visiems pasidarė 
įtartinas, dar labiau nuteikė Mane prieš parodą, pasakęs 
jam, kad, eksponuodamas savo paveikslus su revoliucionie- 
riais, galįs netekti šansų gauti Salone medalį. Klaidingas 
samprotavimas: Salono žiuri visai nebuvo Mane dėkinga, 
kad paliko savo draugus vienus eiti į mūšį, ir 1874 metais 
atsisakė priimti du iš trijų jo atsiųstų paveikslų. Tik po 
septynerių metų dėka Gijeme, žiuri nario, kurį jis atvaiz- 
davo šalia Bertos Morizo „Balkone“, jam pavyko už „Per- 
tiuize, liūtų medžiotoją“ gauti antros klasės medalį ir to- 
kiu būdu pasidaryti hors concours. Gijeme, akademistinis 
tapytojas, bet impresionistų draugas, kitais metais nudžiu- 
gino ir Sezaną — šis buvo priimtas į Saloną. 

Savo išsisukinėjimais Mane nejsigerino nė kritikai — 
per ilgai buvo jos taikinys, ir ji tebelaikė jį vadu maišti- 
ninkų grupės, kuri, kėsindamasi į oficialųjį meną, kenkė 
institucijoms. Jis buvo puolamas iki pat savo mirties. Dar 
ir tada!.. Nekrologas, kurį jam paskyrė L’Illustration, buvo 
parašytas užnuodyta plunksna: ,Mane paliks vardą ir ne- 
daug kūrinių. Jis turi arba turėjo koloristo gabumų. Jo ,,Gi- 
tarero ir „Torero“ gali būti lyginami su Gojos kūriniais. 
Tačiau, įsimylėjęs plenerą, aiškumą ir šviesą, jis pernelyg 
dažnai sustodavo ten, kur prasideda sunkumas. Labai pui- 
ku apmesti drobėje nuostabių eskizų, kaip literatui savo 
kelionių užrašų knygutėje pasižymėti išgirstų vaizdingų 
posakių nuotrupas. Tokie eskizai, brūkštelėti plunksna ar- 
ba teptuku, turi savo kainą, kuri gali būti nemaža. Tačiau 
tikrą vertę kūriniui suteikia vien tai, kas yra anapus jo. 

Norint padaryti gerai, būtų reikėję pradėti nuo Mane, 
bet eiti toliau negu jis.“ 

Mane laikysena impresionistų grupės atžvilgiu būdinga 
atmosferai, kuri vyravo „Naujuosiuose Atėnuose“: menki- 
nimas, piktas kritikavimas, nepasitikėjimas. Tuos dvylika 
metų, per kuriuos reiškėsi impresionistai, juos be paliovos 
nuteikinėjo vienus prieš kitus, sėjo tarp jų nesantaiką gin- 
čai ir kivirčai. Mane nekentė Sezano, kuris jam atsilygin- 
davo tuo pačiu; jis nemėgo Renuaro ir Mone, kartais su 
vienu susitaikydavo sėdėdamas kitam ant nugaros; tai bu- 
vo painiavų mėgėjas. 

Dega ir Mone sugyveno kaip šuo su kate; Gogenas, 
nors Dega juo žavėjosi ir jį gerbė, smarkiai jam priešino- 
si, ypač kai šis jų grupei primetė Rafaeli; Mone nemėgo 
Gogeno, o Sezanas šiam prikišo, kad „paėmė nedidelį jo 
įspūdį ir iškeliavo su juo aplink pasaulį“. Nė nesuskaičiuo- 
tum, kiek kartų jie susivaidijo per tuos kovos metus. 

Nors šie tapytojai vienodai žiūrėjo į šiuolaikinį gyve- 
nimą, Salono dailę ir šviesios spalvos naudojimą, bet jie 
nesutarė dėl visa kita arba beveik nesutarė. Norint tuo 
įsitikinti, užtenka Dega drobę palyginti su Mone, Mane — 
su Pisaro, Gogeno — su Renuaro. Esminiuose dalykuose 
Dega labiau skyrėsi nuo savo draugų, kurie norėjo išreikš- 
ti efemerinę, nepatvarią šviesos spalvą ir kurių ranka bu- 

vo labai paklusni akiai,— Mone, Pisaro ir Sislėjaus. Ed- 
garui Dega, visada nemėgusiam, jo nuomone, netikslaus ir 
niekinamo pavadinimo „impresionistai“, svarbiausia buvo 
kas kita. 

„Visa Dega kūryba rimta,— rašo Polis Valeri.— Nors 
kartais ir labai jis atrodo linksmas, įsismaginęs, tačiau 
savo pieštukui, pastelei, teptukui niekad neduoda laisvės. 
Vyrauja valia. Jo štrichas ne visai išreiškia tai, ko jis nori. 
Jis nepasiekia nei tapybos iškalbingumo, nei jos tiesos; 
ieško tik tiesos stiliuje ir stiliaus — tiesoje. Jo dailė ly- 
gintina su moralistų: tai aiškiausia proza, kurioje glūdi 
arba tvirtai pasakomas naujas, tikras stebėjimo rezultatas.“ 

Pagrindinė minties perteikimo priemonė Edgarui Dega 
buvo piešinys, kuris kitiems impresionistams mažiau rūpė- 
jo. Po daugelio metų apie tai jis pasisakys Valteriui Si- 
kertui: „Visada stengiausi paskatinti savo kolegas ieškoti 
naujų galimybių piešinio srityje, kurią laikau vaisingesne 
negu spalvės. Bet jie nenorėjo manęs klausyti, ėjo kita 
kryptimi.“ Jam svarbiausias dailininko sugebėjimas — bū- 
ti piešėju. „Aš apsigimęs piešėju. Esu linijos koloristas. 
Kurti spalvomis — vadinasi, išplėsti piešinį gilumon.“ 

Be to, impresionistų paklusnumas siužetui jam atrodė 
per daug primityvi meninės kūrybos samprata, artima 
„pompje“ sampratai. „Labai gera kopijuoti, ką matai, bet 
daug geriau — piešti, ką matai tik atmintyje. Čia vyksta 
transformacija, kurios metu vaizduotė bendradarbiauja su 
atmintimi; atgamini vien tai, kas tave paveikė, kas būtina. 
Tavo atsiminimai ir tavo vaizduotė čia išlaisvinti iš na- 
tūros tironijos.“ Toks apibrėžimas labai artimas Leonardo 
da Vinčio apibrėžimui: „Dailė — tai proto dalykas!..“ ir 
Dega stato labai toli nuo Mone, kuris tapė tik iš natūros 
ir kas pusvalandį keitė drobę, kad galėtų stebėti šviesos 
kaitaliojimąsi. Be abejo, turėdamas galvoje jį, Dega pasa- 
kė Volarui: „Jūs žinote mano nuomonę apie tapytojus, ku- 
rie eina tapyti į pakeles. Jei būčiau valdžia, sudaryčiau 
brigadą žandarų sekti žmonėms, kurie tapo peizažus iš 
natūros... Ak, niekam aš nelinkiu mirties, bet sutikčiau, 
kad iš pradžių kai kuriuos tokius pavaišintų šratais...“ Ir 
dar: „Paveikslas — tai dalykas, kuris reikalauja tiek pat 

suktumo, gudrybės ir nedorumo kaip ir nusikaltimo pada- 
rymas; tapykite netikroviškai ir pridėkite natūralumo ak- 
centą.“ | | 

Šie principai, kurių jis laikėsi tapyboje, labai nepatiko 
gryniems impresionistams; tuo jis buvo itin patenkintas 
ir juos erzindavo: ,,Menas — tai falsifikatas! — sviesdavo 
jiems. — Mano dailėje nėra nieko, kas būtų spontaniška, 
ji — perdėm išmąstyta!..“ 

Taigi prie šio sąjūdžio jis prisidėjo nė dėl to, kad būtų 
pritaręs impresionistų koncepcijoms, o todėl, kad nuošir- 
džiai manė, jog jų dailę, priešingą sausiems akademizmo 
trafaretams ir atspindinčią šiuolaikinį gyvenimą, verta 
rimtai panagrinėti. Taip, bet jie buvo ne vieninteliai dai- 
lininkai, kurie jam atrodė įdomūs. Daugelis tapytojų, ku- 
rie, nors nesilaikė akademistinės drausmės, neatitrūko nuo 
Salono, jo manymu, buvo verti pagarbos. Dėl šios priežas- 
ties jis norėjo juos įtraukti į impresionistų parodas, ir to- 
dėl susidarė gana juokinga situacija. Iš vienos pusės buvo 
impresionistai, į kuriuos žiūrėta kaip į kurstytojus, nors jie 
tik ir svajojo patekti į Saloną, iš kitos pusės — tapytojai 
Salono medalininkai, kurie, rizikuodami susikompromituo- 
ti, sutiko dalyvauti parodoje kartu su atstumtaisiais. Taigi 
neaišku, kur būta tikro nekonformizmo. Čia reikia pridur- 
ti, kad Mone, Renuaras ir Sezanas niekad neatsisakė eks- 
ponuoti kūrinių Salone, o Dega, kuris buvo į jį greitai 
įleistas, nuo 1871 metų nusigręžė nuo bet kurių oficialių 
pasirodymų. Reikia taip pat pažymėti, kad tik jis ir Pisaro 
iš pradinės grupės dalyvavo impresionistų parodose iki 
1886 metų. 

Visos šios skirtingos nuomonės negalėjo nesukelti ap- 
kalbų ir aitrių diskusijų tarp tokių įgudusių lošėjų, kaip 
Mone, Kaibotas, Mane ir Dega, prie kurių šiek tiek vėliau 
prisidėjo ir baisiai pedantiškas analizuotojas Gogenas. 
Kaip minėjome, Mane mirus, Dega su juo buvo piktuoju, 
bet, nors juodu ir pasakė vienas kitam aštrių žodžių, sa- 
vitarpio pagarba išliko. Pamatęs 1882 metais Salone „Fo- 
li Beržer barą“, kurį Ziuri norom nenorom turėjo priimti, 
nes Mane jau buvo hors concours, Dega parašė Anri Rua- 
rui: „Mane, kvailas ir subtilus, neatspausdinta korta, ispa- 
niškas miražas, tapytojas... žodžiu, pamatysite.“ Mirtis 

privertė jį susidaryti galutinę nuomonę, nors jis neužmir- 
šo savo priekaištų: Dega buvo ne toks žmogus, kad pa- 
mirštų įžeidimą... 

Kontaktai su kitais grupės nariais jį dažnai jelektrin- 
davo. Vietoj velionio Bazilio Edgarui Dega dabar atsi- 
kirsdinėdavo Kaibotas, turtingas dailės mėgėjas ir pats 
geras dailininkas, kaip liudija Jeu de Paume muziejuje 
esantys jo „Parketo obliuotojai“. Kaibotas irgi priklausė tur- 
tingai buržuazijai, ir Dega tonas bei manieros jam neda- 
rydavo įspūdžio; be to, nors atiduodavo teisingumo duoklę 
jo talentui, jis teikė pirmenybę tikriems impresionistams — 
Mone, Renuarui ir Pisaro. Kaiboto dailės kolekcijos inven- 
torius jam mirus teisingai atspindi jo potraukius. Jame 
figūruoja šešiolika Mone, aštuonios Renuaro, aštuoniolika 
Pisaro drobių, bet tik trys Dega pastelės. Šį gražų spor- 
tiškos išvaizdos vaikiną, pamėgusį laivus ir gyvenimą at- 
virame ore (jaunas vyras su vasariniais marškinėliais ir 
plačiakrašte skrybėle, apžargom sédjs ant kėdės, kurį Re- 
nuaras atvaizdavo savo „Irkluotojų pietuose“,— tai jis!), 
erzindavo gižlus paryžietiškas Dega tonas. Dėl savo tem- 
peramento Kaibotas buvo linkęs į susitaikymą, ir jį šo- 
kiravo, kad Dega toks nesukalbamas ir užsispyręs, sten- 
giasi, kad impresionistai įsileistų dailininkus, kurie jiems 
nepatinka. „Dega sukėlė tarp mūsų dezorganizaciją, — 
skundėsi jis 1881 metų sausio mėnesį Kamiliui Pisaro, kai 
buvo priimti Forenas ir Rafaeli.— Didelė jo nelaimė, kad 
turi tokį nevykusį būdą. Jis visą laiką tik postringauja 
„Naujuosiuose Atėnuose“ arba aukštuomenėje. Tas žmogus 
sugižęs ir nevaidina svarbaus vaidmens, kaip turėtų vai- 
dinti pagal savo talentą, ir, nors niekad neprisipažins, 
pyksta dėl to ant visų žmonių...“ Ilgai dėstęs savo nusis- 
kundimus, jis baigė: „Kaip matote, nors jis turi didelį 
talentą, bet neturi didelio charakterio.“ Šis laiškas rodo, 
kokie buvo jų santykiai. 

Visa tai nesusitvarkė ir po ankstyvos Kaiboto mirties: 
turtas, kurį jis testamentu paliko nacionaliniams muzie- 
jams, dar labiau padidino prarają tarp Dega ir kitų im- 
presionistų. 

Dega jautė didelį priešiškumą Mone ir Sezanui, tik 
Sezano nekentė kaip žmogaus ir žavėjosi jo tapyba, bet 

neatrodė, jog kada nors vertinęs lakią, net išsklidžią Mo- 
ne dailę. Jo kolekcijoje nebuvo rasta nė vieno Mone kūri- 
nio. Neskaitant kai kurių šiuolaikinio gyvenimo scenų, bü- 
tent Sen Lazaro geležinkelio stoties ir vėliavomis papuoš- 
tų gatvių, šis vaizdavo vien tai, ko Dega nekentė ir ką 
smerkė. Tad nieko nuostabaus, kad juodu daug kartų su- 
sivaidijo, pavyzdžiui, 1880 metais, kai Mone, trokštąs vie- 
šo pasisekimo, nusprendė eksponuoti savo drobes Salone. 
Nenorėdamas prisiminti, kad šiam teko patirti baisių iš- 
mėginimų, dėl kurių jis vos nenusižudė, Dega smerkė Mo- 
ne, net kalbėjo apie „nežabotą reklamavimąsi“... Jis tai 
darė ypač žvaliai, nes reakcinei buržuazijai, kuriai priklau- 
sė Dega, Mone buvo Klemanso, „žmogaus su peiliu dan- 
tyse“, draugas. | 

Juodu buvo susipykę, bet Dega paskelbė jam paliaubas, 
nes norėjo savo priešininkui įsmeigti naujų banderilių. 
Pirmąkart pas Diuraną-Riuelį eksponuojant „Vandens le- 
lijas“, Dega apėjo sales, atidžiai apžiūrinėdamas drobes. 
Forenas taip aprašė šį vizitą: ,Mone pirmąkart ekspona- 
vo savo „Vandens lelijas“ pas Diuraną-Riuelį (1909 m. ge- 
gužės 6 d.). Dega atvyko jų pasižiūrėti, paskui užsuko 
pas Volarą. Čia buvo Mone, jis jau ėjo lauk, ir Dega jam 
tarė: „Pabuvau tik valandėlę jūsų ekspozicijoje, ir nuo 
jūsų paveikslų man apsvaigo galva...“ Mone išėjo, ir Vo- 
laras pasakė Dega: „O aš maniau, kad nuo Dreifuso bylos 
laikų jūs su Mone susipykęs?“ — „Taip,— atsakė Dega, — 
bet šitokia proga su juo susitaikiau.“ 

Su Renuaru Dega santykiai buvo irgi ne ką geresni. 
Tuo metu, kai mirė Dega, juodu, žinoma, tebebuvo susi- 
pykę. Tačiau abu labai ir besąlygiškai vienas kitu žavėjosi. 
„Kai pamatai jo pasteles...— sakė Renuaras Volarui.— Kai 
pagalvoji, kad su tokia nemalonia vartoti medžiaga jis 
sugebėjo išgauti freskų tonusl.. Jam surengus ekspoziciją 
pas Diuraną-Riuelį (1893 metais), aš sukau galvą, kaip 
sukurti freskas aliejiniais dažais. Galite įsivaizduoti, kaip 
mane apstulbino tai, ką pamačiau...“ 

Kartais Renuaras žavėdavosi Dega skulptūromis ir 
skelbdavo, kad jis pranašesnis už Rodeną. Jam Dega bu- 
vo didžiausias skulptorius po Sartro katedros meistrų. 

Dega, nors buvo saikingesnis, neliko jam skolingas 
komplimentų. Jis apgailestavo, kad Renuaras mėgsta 
„išgražinti“, tačiau labai žavėjosi jo spalvomis. „Ar ma- 
tête katę, Žžaidžiančią su įvairiaspalvių siūlų kamuoliu- 
kais? — pasakė jis Volarui, kuris per stebuklą buvo abie- 
jų šventų stabų draugas.— Parodysiu jums vieną Renuaro 
darbą, kurį turiu dirbtuvėje, Paryžiuje. Koks jaudinaniis 
tonų gyvumas!“ 

Visai kitaip buvo žmogiškųjų santykių srityje. Renua- 
ras Dega laikė nepakenčiamu žmogumi. „Koks galvijas bu- 
vo tas Dega! — pasakė jis po jo mirties Rene Ženpeliui.— 
Piktaliežuvis ir pernelyg sąmojingas. Visi draugai turėjo 
nuo jo bėgti; aš likau su juo vienas iš paskutiniųjų, bet 
nepajėgiau ištverti iki galo... Ilgai išsaugojau jo draugystę, 
nors ir būdavau jam šiurkštus. Kartą jis man pasakė: „Re- 
nuarai, aš turiu baisų, neįveikiamą priešą!“ — „Kas jis 
toks?“ — „Nagi, senas kvaily,— tarė mušdamasis į krūti- 
nę,— turėtum tai žinoti, tas priešas — aš pats!“ 

Tačiau Renuarui pasitaikė žiauriai pašiepti Dega. Bjau- 
riausiu Dreituso bylos metu jis juoko dėlei ėmė jį įtikinėti, 
kad nesutinkąs dalyvauti parodoje drauge su Pisaro, nes 
šis esąs žydas: „Kad aš eksponuočiau savo drobes kartu su 
Pisaro, Gijomenu ir Gogenu, ta žydų ir socialistų gauja! 
Gal jums galvoj negerai! Bijau susikompromituoti!“ Dega 
buvo pernelyg gudrus, kad nepajustų traukiamas per dantį, 
ir labai įsižeidė. 

Vargšas Pisaro, šių juokų objektas! Iš visų impresio- 
nistų Dega labiausiai mėgo Mane ir jį. Socialistinės idė- 
jos, jeigu jas būtų skelbę kiti, jį būtų erzinusios, o kad 
skelbė jis,— tik juokino. Jis dažnai remdavo jį materialiai 
ir veiksmingai konsultavo, kai šis ėmėsi litografijos, negai- 
lėdamas nei padrąsinimų, nei komplimentų. Jųdviejų drau- 
gystė buvo tuo tvirtesnė, kad jie nedažnai susitikdavo, nes 
Pisaro gyveno Pontuazoje ir retai atvykdavo į Paryžių. De- 
ja, prasidėjo Dreifuso byla, dėl kurios Dega nutraukė san- 
tykius su šiuo savo bičiuliu. Pisaro, gražios sielos žmogus, 
supratingas ir geraširdis, niekad nerūstavo ant draugo, jį 
dosniai rėmusio. Jis jo gailėdavo ir sakydavo: „Tai baisus 
žmogus, bet atviras ir sąžiningas.“ 

Po 1886 metų Dega mažai palaikė santykius su impre- 
sionistais. Grupinių parodų atsisakyta, ir kiekvienas trau- 
kė į savo pusę. Mane mirė, Mone ėmė kurti savo žaliąjį 
rojų Živerni kaime, prie Eptos krantų. Renuaras vis daž- 
niau išvykdavo iš Paryžiaus ir netrukus Kanyje pasista- 
tydino „Koletų“ buveinę. Sislėjus skurdo More prie Lue- 
nos, Pisaro — ne mažiau Eranji bažnytkaimyje, kur ką tik 
buvo apsigyvenęs. Sezanas sudegino paskui save tiltus ir 
vienišas kūrė drobes kaime prie Ekso. 

Likęs vienas Paryžiuje, Dega ėmė vadovautis savo po- 
linkiais ir ryžtingai pasisuko į tą Paryžiaus visuomenės 
sferą, kuri visada buvo jo ir kuriai jis tebepriklausė. Vėl 
užmegzdamas ryšius, kovų metais beveik nutrūkusius, jis 
įžengė į savo gyvenimo laikotarpį, kuris labiausiai susi- 
jęs su diduomene. Net niekur nenurodoma, kad jis būtų 
dalyvavęs kiekvieną mėnesį nuo 1890 iki 1894 metų Rišo 
kavinėje rengtose „impresionistų vakarienėse“, į kurias, 
būdami Paryžiuje, ateidavo Renuaras, Sislėjus ir Pisaro. 
Jam, Dega, šis puslapis jau buvo užverstas, ir jei susitiki- 
nėdavo su dailininkais, jis pasirinkdavo juos iš Salono 
paribyje esančiųjų, iš tų, kurie vaizdavo Paryžiaus gyve- 
nimą kaip Žanjo, Rafaeli ir Forenas. | 

Tapęs garsiu ir pavojingu, jis visiems imponavo, ir net 
apdovanoti daugiausia medalių konformistai, Instituto na- 
riai, Aukštosios dailės mokyklos profesoriai būdavo jam 
nuolankūs, nes gerai žinojo, ko verti jo ir jų talentai. Jis 
ėmė garsėti apie 1877 metus. Jo draugai buvo smarkiai 
puolami, o prieš jo „tikrą talentą“, anot Albero Volfo, kar- 
tais būdavo nusiimama kepurė. Alberas Volfas, jau visiš- 
kai nugalėtas, bet nedrįstąs to pripažinti, tik apgailestau- 
davo, kad jis dedasi prie netikusios draugijos: „Ir kodėl 
toks žmogus kaip p. Dega gaišta toje menkysčių šutvėje?“ 
Tik Hiuismansas, nors ir gyrė jį, kad supranta piešinį, te- 
besilaikė santūriai, atrasdavo silpną kurios nors jo drobės 
vietą, demaskuodavo polinkį į bjaurinimą, niūrų antife- 
minizmą. | 

Tai buvo pabaksnojimai, kuriems Dega neteikė jokios 
reikšmės. Grįžęs iš Naujojo Orleano, jis galėjo išmatuoti 

karališkąjį kelią, kurį nuėjo būdamas pačiame stiprume. 
Jis sukūrė daugybę visų žanrų šedevrų. Apie penkiasde- 
šimt portretų, tarp jų — ponios Kamiu raudonais drabu- 
žiais, Terezos Morbili — mergautine pavarde de Ga,— Diu- 
ranti, Halevi ir Kave, savo paties ir savo draugo Valerno, 
ponios Gožlen, panelių Dobrinji, Diubur ir kt. 

Tą pat galima pasakyti apie arklių lenktynių scenas, 
kurių etapai buvo „Žokėjai prieš lenktynes“, „Anapus bar- 
jero“ ir „Žokėjai per lietų“, balerinų etiudus: „„Šokėjos prie 
turėklo“, ,„Šokėjos scenoje“, „Zalioji šokėja“ ir „„Užuolai- 
dos nusileidimas“ — viena iš didžiausių jo sėkmių. Zan- 
rinių scenų sričiai priklauso publikos labiausiai žinomos 
drobės: ,,Pedikiuras“ „„Absentas“, „Merė Kesat Luvre“, 
„Išprievartavimas“, „Mis Lala“, „Auklė šukuoja mergytę“, 
serija baltinių lygintojų, modisčių ir kafešantanų... Milži- 
niškas darbas, kuris jį pastatė į pirmą impresionistų gre- 
tą; šios vietos, beje, niekas ir nemanė užginčyti: nei jo drau- 
gai iš Batinjolio grupės, nei prie jų prisidėję Gogenas, Odi- 
lonas Redonas, Sera ir Sinjakas, nei netgi labai jauni, kaip 
Emilis Bernaras arba Viujaras. Jų žavėjimasis jam buvo 
ne ambrozija, o veikiau kartus gėralas; todėl draugai apie 
jį sakė: „Dega norėtų matyti bulvarų vitrinoje išstatytą 
savo viso ūgio portretą, kad galėtų patirti malonumą iš- 
mušdamas lazda stiklą.“ 

Toks pasakymas buvo juokingas, bet neatsižvelgta į 
vieną labai svarbų jo asmenybės aspektą — nuolat jį var- 
žiusį nepasitenkinimą. Būdamas apie penkiasdešimt metų, 
jis tapo panašus į gyvą moralinę krizę. ,,Užsiveri lyg du- 
rys,— rašė jis savo bičiuliui Leroliui,— ir ne tik nuo drau- 
gų. Paverti save niekais, pagaliau net susinaikini iš pasi- 
bjaurėjimo. Per daug turėjau planų; ir štai sustojau, esu 
bejėgis. Be to, pamečiau giją. Visada manydavau, jog tu- 
rėsiu laiko, niekad neprarasdavau vilties, kad, nors ir nu- 
silpo regėjimas, padarysiu tai, ko nepadariau, ką man truk- 
dė padaryti priešai. Visus savo planus sukišau į spintą, ku- 
rios raktą visada nešiodavausi, bet pamečiau tą raktą. 
Trumpai sakant, jaučiu, kad kominės būsenos negalėsiu 
ištverti. Kuo nors užsiiminėsiu, kaip sako žmonės, kurie 
nieko neveikia, ir tiek.“ 

Amžinai nepatenkintas savimi, niekad nenumaldas sa- 
vo reiklumo, su įjautrintais nervais, apimtas hipochondri- 
jos ir draskomas nerimo, Dega visiškai nesidžiaugė garbs- 
tomas. Jis tikėjo vien tuo, ką jautė. 


VII skyrius 


VIENIŠOJO PASAULIS 


Nuo 1876 metų Dega kelią, iki tol nuženklintą vien es- 
tetinių problemų, pakeitė daugybė likimo staigmenų. Ka- 
dangi tapytojas baisiai nemėgo pasakotis apie tai, kas lie- 
čia jo asmeninį gyvenimą, sunku logiškai ir įtikinamai 
paaiškinti, kokie įvykiai jį įstūmė į skurdą. Artimiausi jo 
draugai, atrodo, lyg susitarę viską painioja. Taip antai Da- 
nielis Halevi pateikia melodramišką faktų versiją — kalba 
apie šūvį Paryžiaus biržoje: “...Nusišovė kažkuris Dega, 
kuriam nepasisekė biznio reikalai.“ Forenas, prisiminęs šį 
bankrotą, sako, kad broliai, gyveną Naujajame Orleane, 
iškėlę bylą to savo brolio įpėdiniams... „Tą dieną, kai mi- 
rė brolis, atvyko juristas ir pareiškė nieko nežinantiems 
ir nieko nesusigaudantiems vaikams, kad reikalaująs už- 
plombuoti velionio turtą. „Čia yra asmuo, kuris mane su- 
pras“, — pasakė įstatymo atstovas ir parodė į seną guver- 
nantę, atvykusią su tuo broliu iš Naujojo Orleano. Jis 
valandėlę su ja pasišalino. Ji grįžo pas velionio vaikus. 
„Visa, ką sako šis žmogus, yra tiesa“,— tarė jiems.“ 

Kruopščiai patikrinus šiuos daugiau ar mažiau iškreip- 
tus pasakojimus, kuriuose gretinami įvykiai, atskirti ke- 
lerių metų tarpo ir liečią ne tuos pačius asmenis, galima 
prieiti labai paprastą versiją. Senasis Ogiustas de Ga, 
kuris 1874 metais mirė Neapolyje lankydamas ten gimines, 
paliko praskolintą turtą. Nelabai linkęs į biznį, daugiausia 
domėjęsis daile bei muzika, jis nusmukdė šeimos banką, 
o jo sūnūs, kurie turėjo iš motinos paveldėto asmeninio 
turto ir buvo įsikūrę Naujajame Orleane, nenujautė pavo- 
jaus. Susipažinę su tėvo palikimu, Edgaras, Rene ir Ašilis 
de Ga pamatė, kad esama nemažo deficito. Deficitas sukė- 

lė tuo didesnį nerimą, kad Rene, norėdamas išplėsti savo 
medvilnės biznį, pasiskolino stambią sumą iš tėvo, kuris 
ją davė neapsidraudęs. Būdami labai vieningi, trys broliai 
ir jų svainis Fevras nutarė iš savo turto padengti tėvo pa- 
likimo deficitą. Taigi kol kas viskas buvo gana paprasta, 
bet po dvejų metų padėtis pasidarė labai rimta, beveik 
dramatiška. Pačiam Rene grėsė bankrotas, nes jo reikalams 
gerokai pakenkė tai, kad turėjo sumokėti tėvo paskolą ir, 
tikėdamasis atsigauti, mėgino spekuliuoti Naujojo Orleano 
biržoje pasiskolinęs pinigų iš vieno Antverpeno banko; dėl 
to kilo pavojus visai jo kreoliškajai giminei. 

Edgaras su Ašiliu ir jų svainis antrąkart pasiaukojo. 
Skylė dabar buvo tokia didelė, kad jai užkišti nepakako net 
viso jų turto. Dega ir Fevras turėjo pasirašyti vekselius 
ir tokiu būdu garantuoti pragyvenimą Miusonų šeimai, 
esančiai be skatiko. 

Likus tik menkiems ištekliams, Dega teko atsisakyti 
ištaigingo gyvenimo, ir jis padarė tai ryžtingai, nesiskųs- 
damas. Pardavė nedidelius rūmus Frošo gatvėje, kur ką 
tik buvo įsikraustęs, dalį baldų, paveikslus, kuriuos buvo 
pradėjęs kolekcionuoti, — dėl to jam ypač buvo skaudu,— 
ir prisiglaudė kuklioje studijoje dailininkų gyvenamame 
aklagatvyje, prie Pigalio gatvės Nr. 21. „Daugelį metų, — 
rašo Džordžas Muras,— Dega išbuvo užsidaręs savo dirb- 
tuvėje nuo ryto iki nakties, neįsileisdavo net artimiausių 
draugų. Susitikęs jį kartą nedideliame Laroëfuko gatvės 
restoranėlyje, kur jis per pietus eidavo valgyti pjausnio, 
tariau: „Brangus bičiuli, jau kažin kiek metų nesimatėme. 
Kada galėčiau ateiti?“ Atsakymas buvo toks: „Jūs esate 
senas draugas, ir, jei norite apsilankyti, jus priimsiu, bet 
turiu pasakyti, kad per dvejus paskutiniuosius metus nie- 
kas nėra įkėlęs kojos į mano dirbtuvę.“ 

Dešimt metų jis turėjo, anot jo, žiūrėti, kur sugriebs 
penkis frankus. Dar 1884 metais kreipėsi į Diuraną-Riuelį 
primygtinai prašydamas penkiasdešimt frankų avanso: jam 
grėsė turto aprašymas dėl nesumokėtų mokesčių. 

Stebėdamasis, kad taip pasikeitė Dega gyvenimas, Da- 
nielis Halevi, kuris buvo dar vaikas, motiną paklausė, kas 
atsitiko jų draugui. Si, gera Margeritos de Ga bičiulė, 


5. Dega 129 


puikiai žinojo, kokios bėdos ištiko Dega, ir pateikė nuostabų 
paaiškinimą, kuriame buvo justi griežta XIX amžiaus pa- 
baigos buržuazijos moralė: „Jei kurios nors šeimos narys 
skolingas pinigų ir negali jų atiduoti, šeimos garbė reika- 
lauja, kad jo skolas sumokėtų broliai.“ Prisiminęs, koks 
liūdesys buvo apėmęs jų draugą anuo metu, Danielis bai- 
gė: „Vaikystėje sužinojau, kad Dega buvo kankinys.“ 

Dega, be abejo, labai prislėgė šie vienas po kito užgriu- 
vę jį likimo smūgiai, prie kurių prisidėjo ir sielvartas, kai 
jis sužinojo, kad Rene paliko savo visiškai apakusią žmoną: 
su ja išsituokė ir vedė vieną prancūzų kilmės našlę: Jis 
jautėsi pažemintas ne tik dėl brolio bankroto, bet ir dėl 
to, kad buvo nutraukta santuoka, nes savo pusseserę ir 
brolienę Estelę labai mylėjo. Dvidešimt metų jis nenorėjo 
brolio nė matyti. 

Nuo to laiko jis paniuro, tapo dar liūdnesnis ir dar 
kandesnis ir menininkų bei aukštuomenės sluoksniuose pel- 
nė pikto Žmogaus reputaciją, kurios laikas negalėjo išdil- 
dyti. Jis ir pats žinojo, kad tie, kurie jį myli ir kuriuos jis 
myli, kenčia dėl jo šiurkštumo ir užgauliojimų, ir todėl 
darėsi dar niūresnis. „Tiesą sakant, — rašė jis vienam drau- 
gui,— nesu labai geros širdies. Ir ji nė trupučio nepagerė- 
jo dėl šeimyninių ir kitokių bėdų. Gerumo man buvo pa- 
likta tiek, kiek nebuvo galima iš manęs atimti, — gana ma- 
Zai, man jo užtenka, bet tikriausiai neužtenka bičiuliams.“ 

Tuo laiku labai didelį nerimą jam pradėjo kelti ir re- 
gėjimas. Iki tol jis mažai dėmesio kreipė į silpnas akis. 
Po karo ir Komunos jo sveikata pasitaisė, ir jis atgavo 
tam tikrą pusiausvyrą. Daugybė tais metais sukurtų dar- 
bų rodo, kad akys jam nekliudė dirbti kaip pašėlusiam. 
Tačiau devintojo dešimtmečio pradžioje pradėjo blogėti re- 
gėjimas. Kai kuriom dienom viskas jam atrodydavo susi- 
drumstę, ir dėl to jis labai krimsdavosi. Netrukus dešiniąja 
akimi beveik visiškai nebematė ir, kai nedirbo, turėjo ne- 
šioti tamsius akinius: nuo ryškios šviesos skaudėdavo akis, 
o nuo drėgmės galvą. Tai veikdavo savijautą, ir jį apimda- 
vo nusiminimas. 1884 metais jis rašė Anri Ruarui: „Ar 
prisimenate, jog kažkada, kalbėdamas apie kažkurį žmogų, 
sakėte, kad nebesugaudo savo minčių, kaip medikai sako 
apie silpnapročius? Vis prisimenu šiuos žodžius, nes mano 

regėjimas nieko nebesugaudo arba taip sunkiai, kad daž- 
nai norisi nieko nedaryti, tik miegoti...“ 

Beje, reikia pažymėti, kad nemažai impresionistų sirgo 
akimis: Jongkindas, Dega, Merė Kesat mirė akli, o Klodui 
Mone du kartus buvo operuota katarakta. Tikriausiai dėl 
šių aplinkybių prigijo dailininkų konformistų ir jiems at- 
sidavusių kritikų skleidžiama legenda, kad impresionistų 
blogos akys. 

Tikriausiai daugiau dėl to, kad buvo nusilpęs regėji- 
mas, paskutinius trisdešimt savo gyvenimo metų Dega var- 
tojo pastelę. Iš pradžių šis pomėgis aiškintas būtinybe 
greitai dirbti, nes jis buvo netekęs turto, ir net tvirtinta, 
kad, norėdamas kaip nors užsidirbti skatiką, dekoruoda- 
vęs vėduokles. Tai netiesa, šiaip ar taip,— perdėta. Jeigu 
jis ir nutapė keletą dailių vėduoklių, tai todėl, kad norėjo 
galantiškai apdovanoti savo bičiules. 

Galima pritarti kitai versijai: aliejinė tapyba reika- 
lauja daug laiko ir didelio kruopštumo, nes reikia paruoš- 
ti drobę, duoti išdžiūti gruntui prieš jį dengiant labai plo- 
nais lesiruojamiy dažų sluoksniais. „Niekad neturi galo ta 
prakeikta aliejinė tapyba!..“— širsdavo Dega tuo laikotar- 
piu, kai tapydavo beveik vien aliejiniais dažais, o pastelę 
vartodavo tik ieškojimams. Jis tada pastebėjo, kad su 
pastelės lazdelėmis gali „išvaryti“ etiudą per vieną seansą 
ir lengvai prie jo bet kada grįžti. Svarbiausia, pastelės 
dėka galėdavo reikštis jo, kaip piešėjo, temperamentas: jis 
piešdavo spalvomis, ir tai buvo jo svajonė! 

Ši sparti, lengva technika, leidžianti pagauti lakiausius 
efektus, jo rankose tapo geriausia reiškimo priemone, pri- 
lygstančia aliejinei tapybai. Jis buvo aistringas ieškoto- 
jas ir todėl ją naudojo imdamasis tokių siužetų, kurių įžy- 
mieji XVIII amžiaus pastelininkai nė neįsivaizdavo. Paste- 
lėmis jis išgaudavo vis ryškesnes, vis labiau vibruojan- 
čias, beveik fovistines spalvas, ypač paskutiniaisiais metais, 
kai dar aiškiai matė. Silpstant regėjimui, jo stilius darėsi 
vis tvirtesnis, beveik šiurkštus. Jis virtuoziškai naudoda- 
vosi spalvotomis kreidelėmis ir gaudavo lavio efektus, etiu- 
dą apipurškęs karštu vandeniu ir pakartotinai apdorojęs 
kietu teptuku. Kartais, sutvirtinęs pagrindą fiksatyvu, pa- 
ruoštu jam italų tapytojo Kialivos,— bjauraus „pompje“, 


5° 131 


bet puikaus chemiko,— ant šio pirmo sluoksnio, kai sukie- 
tėdavo, vėl piešdavo piešinį; šią operaciją atlikdavo kelis- 
syk ir kartais kai ką paryškindavo anglimi, guašu ar net 
aliejiniais dažais. Šitaip buvo sukurti Diuranti, Liudoviko 
Halevi portretai ir gausūs balerinų etiudai. 

Jo pastelės kitiems tapytojams buvo techninės mįslės, 
ir vienas iš jų paprašė Volarą paklausti Dega, kur perkąs 
lazdeles. „Matyt, žino kažkokį triuką, kad išgauna tokius 
matinius ir kartu žėrinčius tonus.“ Klausinėjimai nieko 
nedavė. Prunkšdamas juokais, Dega atsakė Volarui: „Kaip 
aš tai išgaunu? Su negyvu tonu, velniai rauty!..“, o tai 
reiškė, kad apatiniams sluoksniams naudodavo blankius to- 
nus, kuriuos paskui paryškindavo spalvingesniais potėpiais. 
Daugelį pastelių, kad būtų tiksli linija, jis kopijuodavo 
kalkėje — šį metodą dažnai naudojo ir Matisas; čia jam 
prireikdavo kvalifikuoto pagalbininko; šis turėdavo kalkę 
užklijuoti ant storo bristolio. Labai sudėtinga procedūra. 

Daugelį darbų kūrė mišria pastelės ir monotipijos tech- 
nika. Dega ėmėsi šios jau nuo šimtmečio pradžios žinomos 
technikos ir ją taip išvystė, jog, galima sakyti, viską išrado. 
Vakarus, kai nevykdavo į svečius, jis dabar leisdavo pas 
graverį ir spaustuvininką Kadarą. Kaip nurodo Deni Rua- 
ras, remdamasis paliudijimais iš pirmų šaltinių, jam atėjo 
į galvą mintis šį metodą panaudoti savaip. „Tokia mintis 
Dega kilo žiūrint, kaip otortistas spausdina jo graviūras. 
Matydamas, kaip, aptepęs plokštę dažais, juos nušluosto, 
jis sugalvojo aptepti dažais neišgraviruotą plokštę ir dar- 
buotis teptuku. Nubraukdavo tai šen, tai ten daugiau ar ma- 
žiau dažų, o iš vietų, kur norėdavo, kad būtų šviesiausios, 
juos visai pašalindavo arba palikdavo neliestus ten, kur 
turėdavo būti dideli šešėliai arba visiška tamsa. 

Baigus darbą, plokštė būdavo dedama po presu lyg gra- 
viūra, ir šiuo būdu gaunamas vienas atspaudas. Tačiau jei 
matydavo, kad. ant plokštės dar likę pakankamai dažų, De- 
ga padarydavo ir antrą atspaudą, kuris, žinoma, išeidavo 
labai blyškus, bet jį vėliau panaudodavo kaip pilką pagrin- 
dą pastelėms. Beje, net pirmąją monotipiją, vienintelį at- 
spaudą, labai dažnai paryškindavo pastele... 

Vėliau, užuot tepęs visą plokštę ir teptuvu ar skuduru 
braukęs nuo jos juodus dažus, kad gautų šviesumas, siu- 


132 


Zeta tapydavo plokštėje juodais dažais, praskiestais ben- 
zinu. 

Jo išradingumas nesiribojo monotipijomis. Jis ėmėsi ir 
litografijos bei graviūros; viskas jam tiko; sugebėdavo bet 
kokia adata sukurti nuostabių graviūrų. Susidomėjęs ug- 
nies galimybėmis, jis padarė keletą keramikos darbų — ži- 
noma, skulptūrų; šioje srityje pasirodė esąs toks pats didis 
kaip ir tapyboje. Tad neperdedant jį galima lyginti su Leo- 
nardu da Vinčiu. Kaip ir šis, darė nuostabiausius eksperi- 
mentus su įvairiom medžiagom, pigmentais, filmojais, fik- 
satyvais, lakais. Dėl to kartais patirdavo nusivylimų. Tada 
baisiai neteisingai kaltindavo gamintojus: „Negali nė ap- 
sakyti, kiek ta chemija padarė blogio tapybai“, — plūsda- 
vosi jis. Pagaliau norom nenorom turėdavo prisipažinti, 
kad dėl jo paveikslų apsilaupymų, krakeliūrų, ištrupėjimų 
ir apkerpėjimo kaltas tik jis pats. 


Įsikūręs Pigalio aklagatvyje, Dega ėmė gyventi laikyda- 
masis įpročių, tvarkaraščių ir ceremonialų, kuriuos retai ka- 
da pažeisdavo. Tik po 1912 metų, kai turėjo palikti bran- 
giąją Viktoro Mase gatvę, išmuštas iš vėžių persikraustymo 
ir, be to, beveik visiškai apakęs, jis ėmė nebesilaikyti taisyk- 
lių, kuriomis vadovavosi trisdešimt metų. Iki tol savo lai- 
ką jis dalydavo į dvi nevienodas dalis. Didesniąją dalį skir- 
davo darbui studijoje, kitą, daugiau vakarinę,— bendravi- 
mui su aukštuomene. Be abejo, todėl, kad neapsikentė sa- 
vo, senbernio, bute, prastai tvarkomame tarnaičių, kurioms, 
nors ir duodavo garo, nemokėdavo vadovauti, Dega trauk- 
davo pasižmonėti aukštuomenėje, ir jis iš dalies virto auk- 
štuomenės tapytoju, kaip kai kurie „pompje“. 

Prašmatniame ir kultūringame pasaulyje, kuriame lan- 
kėsi, jis rasdavo stimuliuojančią intelektualinę atmosferą, 
ir čia be prieštaravimų būdavo priimamos jo estetinės pa- 
žiūros. Dėl kivirčų su impresionistais jis nebeeidavo į „Nau- 
juosius Atėnus“ ir devintajame dešimtmetyje daugiausia 
lankė „Larošfuko“ ir „Ermitažo“ kavines, vieną — Laroëfu- 
ko gatvėje, kitą — Kliši bulvare. Po trisdešimties metų 
pastarojoje Apolineras bičiuliams perskaitė „Alkoholį“ o 

Pikasas visiškai nutraukė ryšius su savo „rausvojo perio- 
do“ drauge Fernanda Olivje. 

Dega čia rasdavo ir kitų dailininkų, su kuriais tuo malo- 
niau bendravo, kad jie nebuvo iš tos pačios kompanijos, bet 
ir nepriklausė nelemtajai konformisty stovyklai, be to, ne- 
buvo Salono žiuri arba Instituto nariai. Žanjo, Zerveksas, 
Hele, Brakavalis, Sardžentas, Boldinis ir Zandomenegis, 
galima sakyti, buvo nepriklausomi dailininkai. Šiaip ar 
taip, jie tokie buvo palyginti su Zeromu arba Kormonu, gry- 
nais „pompje“, kurie irgi kartais užklysdavo į šias kavines. 

XIX amžiaus dailės panorama buvo per daug supap- 
rastinta, nes dailininkai buvo suskirstyti į dvi kategorijas: 
pirma, į impresionistus ir po jų einančius avangardinius ta- 
pytojus, antra, į visus tapytojus, juokingai aprengtus 
„pompje“ titulu, tarsi geltonu inkvizicijos aukų apsiaustu. 
Tačiau čia viskas buvo ne taip paprasta. Šalia impresionis- 
tų buvo ir nepriklausomų dailininkų, apdovanotų tikru ta- 
lentu ir esančių novatoriškos dvasios. Už Giustavo Moro, 
Piuvi de Savano, Vistlerio, Karjero, Boldinio... vardų sle- 
piasi nuostabi įvairybė talentų, kurių negalima priskirti 
nei prie impresionistų, nei prie „pompje“. | 

Dega iš tikrųjų nepripažino impresionistų doktrinų ir 
rėmėsi klasikine praeitimi, bet jo santykiai su šiais „pari- 
bio“ tapytojais buvo geri. Jis kabinėjosi prie Giustavo Mo- 
ro, tačiau palaikė Karjerą, nors iš jo ir šaipėsi. „Modelis 
sukrutéjol“ — sakydavo jis, žiūrėdamas į kurią nors jo dro- 
bę su neryškiais kontūrais, bet besąlygiškai žavėjosi Piu- 
vi de Šavanu, kuris taip ilgai buvo Salono žiuri nesupras- 
tas. „Niekas taip puikiai kaip jis neišdėsto kompozicijoje 
personažų. Pamėgink kurią nors jo figūrą perkelti į kitą 
vietą bent šiek tiek — neįmanoma.“ 

Net su šauniuoju Bona, oficialiu Trečiosios respublikos 
tapytoju, daugiausia ordinų gavusiu „pompje“, jis palaikė 
gerus santykius. Jaunystės laikais susipažinę Romoje, juo- 
du niekad nepametė vienas kito iš akių ir sendami vėl su 
malonumu susitikinėjo, vienijami Žano Engro garbinimo. 
Turėdamas daug lėšų, nes už portretus jam buvo mokamos 
pasakiškos sumos — 50 000 aukso frankų! — Bona, senber- 
nis, kurio gyvenimo būdas buvo labai paprastas, surinko 
nuostabią paveikslų ir piešinių kolekciją, kuri sudaro jo 

vardu pavadinto Bajonos muziejaus fonda; jo perlai buvo 
trys neapsakomai vertingi Leonardo da Vinčio piešiniai, 
Rembranto nupieštas Jono Šeštojo portreto eskizas ir En- 
gro nutapytas ponios Devose portretas. Tokia nuostabi ko- 
lekcija, kad Apolineras pasakė, jog atiduotų visus Bona 
paveikslus už vieną jam priklausantį Rembranto piešinį. 
Būdamas teisingas, poetas pridūrė: „Žmogus, kuris sudarė 
tokią kolekciją, turi labai gerą skonį.“ 

Tokios nuomonės buvo ir Dega, kuris, pamatęs Bona 
kolekciją, ryžosi perleisti jam jo portretą, kurį buvo nutapęs 
Romoje. Nenorėdamas, kad atrodytų, jog šitaip reiškia jam 
pagarbą, portretą perdavė per Anri Ruarą. Vargšą Bona, 
žmogų be jokių gudrybių, suglumino toks pasielgimas. Ne 
mažiau ir nuožmaus jo draugo kalbos. Susitikęs jį Salone, 
į kurį Dega nueidavo pasigaląsti nagų, Bona džiūgauda- 
mas nuvedė jį prie vieno savo mėgstamų mokinių kūrinio: 
„Pasižiūrėkit, kaip gerai jo nutaikyta“.— „Taip, nutaiky- 
ta į medalį!“ 

Palikęs jį, Bona liūdnai atsiduso: „Nemėgstu ilgai kal- 
bėti su Dega. Nuo jo pasitraukęs, noriu tapyti kitaip, negu 
tapiau.“ 

Po 1890 metų, neskaitant Debuteno, kurio paskalų apie 
tepliotojus jam būdavo smagu pasiklausyti, Dega faktiškai 
jau nesimatydavo su impresionistais. Kaiboto palikimo by- 
la atvėrė tarp jų neperžengiamą prarają, ir dėl to truputį 
buvo kaltas Renuaras. 

Miręs 1894-aisiais, tik keturiasdešimt penkerių metų, 
Kaibotas paliko labai didelę dailės kūrinių kolekciją, ir ge- 
riausius šešiasdešimt septynis paveikslus — tarp jų Mane 
„Balkoną“, Renuaro „Galetos malūną“ ir „Sūpuokles“, 
Mone „Regatas Aržantejyje“, Pisaro „Raudonus stogus“, 
Sezano „Estaką“ — testamentu paskyrė valstybei. Testa- 
mento vykdytojui Renuarui buvo pavesta pasirūpinti, kad 
būtų priimtos nurodytos sąlygos. Kaibotas norėjo, kad jo 
kolekcija patektų į Luvrą! Kilo skandalas, nes ką tik buvo 
pasibaigusios kampanijos prieš impresionistus. Visi jų prie- 
šai tebebuvo savo vietose. Renuaras trejus metus turėjo 
kovoti su pasipiktinimo kupinais „pompje“ riksmais, jų pe- 
ticijomis, įsakmiomis kalbomis baikščiose valdžios įstaigo- 
se, kuriose tik galvota, kaip nusikratyti šia apnuodyta do- 

vana. Reikalas baigėsi „pompje“ ir jų sąjungininkų Va- 
terlo kautynėmis, vadovaujamomis Žeromo; sudarius ga- 
lutinį sandėrį, muziejų komisija Luvrui priėmė keturiasde- 
šimt du paveikslus. Sie, iš pradžių sugrūsti į dvi nedide- 
les Liuksemburgo muziejaus sales, galų gale buvo perkelti 
į Luvrą... 1928 metais. Dabar jie — Jeu de Paume muzie- 
juje*. 

Vaidai su Dega kilo dėl Kaiboto testamento sąlygos, 
duodančios teisę Renuarui, atsidėkojant už jo paslaugas, 
iš kolekcijos išsirinkti kurį nors paveikslą. Iš pradžių jis 
ketino atsiimti „Galetos malūną“, bet šios minties atsiža- 
dėjo, Kaiboto broliui pasakius, kad nukirptų gražiausią 
palikimo žiedelį; tada pasirinko Dega pastelę „Šokio pamo- 
ka“. Dega tai buvo malonu, kol sykį sužinojo, kad, negalė- 
damas atsispirti viliojančiam pasiūlymui, Renuaras parda- 
vė jo paveikslą! 

Dega su juo pasielgė kaip su Mane, kai šis sužalojo De- 
ga nutapytą jo ir žmonos portreta,— paėmė labai gražų 
paveikslą „Moteris su mėlyna suknele“, gautą dovanų iš 
Renuaro, ir jam pasiuntė atgal. Renuaras perpyko — nesi- 
jautė Dega nė kiek skolingas, nes už „Šokio pamoką“ bu- 
vo sumokėjęs Kaibotas. Irgi pagautas įniršio, jis čiupo 
mastichiną, perrėžė drobę priešais apstulbusį pasiuntinį 
ir nusiuntė ją Dega su laiškeliu, kuriame iš įtūžio dreban- 
čia ranka buvo parašęs: „„Atsakau jums tik: „Pagaliau!“ 

Dega apsimetė nesupratęs: „Ką jis čia norėjo pasakyti?“ 
— „Turbūt, kad su jumis pagaliau susipyko“,— naiviai 
tarė jam Volaras.— „Na čia dabar!“ 


D * + 


Dega bent tris kartus per savaitę vakarieniaudavo kur 
nors mieste, kitais vakarais tiek darbo, tiek pramogos dė- 
lei eidavo į Operą arba į kafešantanus. Sėdėdamas fotelyje 
su piešimo bloknotu ant kelių, jis darydavosi eskizus, ku- 
riuos vėliau panaudodavo kompozicijoms. 

Aprašyti sferas, kuriose jis anuo metu lankydavosi, — 
tas pat, kaip sudaryti praėjusio šimtmečio pabaigos Pary- 
žiaus visuomenės inventorių. Ne tiek Germantų, kiek Ver- 
diurenų visuomenės, visiškai panašios į tą, kurią aprašė 

Prustas, lankęsis tuose pačiuose salonuose kaip ir jis. Juo- 
du galbūt čia ir susitiko, bet, nors Dega kalba apie Židą, 
Malarme, Monteskju, Oskarą Vaildą ir Valeri, niekad ne- 
užsiminė apie „mažąjį Marselį“, kuris vis dėlto nebūtų ga- 
lėjęs jo nesuintriguoti. 

Šiose sferose, kurios buvo turtingos, elegantiškos, ga- 
na atviros idėjoms, o kartais net ir įdomios, Dega galėdavo 
parodyti visas savo proto briaunas. Sąmojingas, kandus — 
tada jis dar nebuvo toks įnoringas, koks pasidarė po 1900 
metų, nors dėl šeimos nemalonumų jį buvo apėmusi niūri 
nuotaika, — turįs reputaciją, kurios jau niekas net nema- 
nė nuginčyti, jis galėjo sau leisti bet kokį akiplėšiškumą. 
Ponia de Fleri, kuri, varžydamasi, kad jis įsmeigęs akis į 
jos dekolte, tarė: „Jūs į mane taip žiūrite?“, jis atsakė: 
„Dievaži, ponia, būtų gerai, kad galėčiau nežiūrėti...“ 

Tai buvo dviprasmiška — ir įžūlumas, ir komplimentas. 

Tačiau su jo įžūlumu buvo susitaikyta pas Ruarus, Hale- 
vi, Strosus ir misis Haulend; jų salonai buvo tarsi kosmi- 
nis ūkas, kuriame rasdavosi Paryžiaus visuomenės Zvaig- 
ždės: rašytojai, dailininkai, mokslininkai, muzikai, politikai 
ir aukštuomenės žmonės; šiuos galėjai laikyti profesiona- 
lais dykinėtojais, kurių buvo nemažai anoje epochoje, kai 
atrodė visai natūralu gyventi iš gaunamos rentos, nieko 
neveikiant. Šiuose salonuose Dega susipažino su visa to 
meto menine visuomene ir su kai kuriais jos nariais užmez- 
gė tvirtos draugystės ryšius. Pavyzdžiui, su nuobodžiu „Si- 
gurdo“ autoriumi Rejeru ir Malarme. Jis jautė simpatiją 
senojo Fromantalio Halevi dukteriai ir Liudoviko Halevi 
pusseserei poniai Zenevjevai Stros, kurią pažinojo dar vai- 
ką. Ji buvo ištekėjusi už vieno Rotšildų giminės advokato, o 
prieš tai — iš meilės už Žoržo Bize, su kuriuo gyveno skur- 
de, kol susilaukė šlovės jo „Karmen“. Mirus Zoržui Bize, 
tik trisdešimt septynerių metų amžiaus, 1875-aisiais, Že- 
nevjeva puolė į tokią neviltį, kad sugraudintas Eli Delone 
ją atvaizdavo su gedulo šydais kaip savotišką šimtmečio 
pabaigos Brižitą Bardo. „Dailininko dirbtuvės gedulas,— 
šaipėsi Dega,— ji verkia parodų salėje ant sienos...“ Šis 
anuomet toks garsus portretas dabar nukištas į Luvro fon- 
dų saugyklą, kol bus įsteigtas numatomas Gražiosios epo- 
chos* muziejus, kur jam galbūt atsiras vieta. 

Įdomi brunetė didelėmis juodomis akimis, nestygstanti 
vietoje, mėgstanti gyvenimą — ir gražius vyrus, — Ženev- 
jeva Stros buvo kupina sąmojo, ir taiklūs jos atkirčiai tu- 
rėdavo didelį pasisekimą per vakarienes svečiuose. Vienai 
damai, kuri, tikėdamasi ją pastatyti į keblią padėtį, paklau- 
sė, kokia jos nuomonė apie kraujomaišą, ji iš anapus sta- 
lo sviedė: „Ponia, į tokį klausimą negaliu jums atsakyti, 
esu pasiruošusi tik adulteriui!..“ Šarliui Guno, kuris per 
antraktą Operoje apie vieną ką tik girdėtą muzikos kūrinį 
pasakė: „Ši muzika oktogonalinė...“, ji sušuko: „Ir aš taip 
pamaniau!“ 

Jos gedulo metu Dega įprato žiūrėti, kaip ji baigia ren- 
gtis, ir palydėdavo ja pas siuvėją. Jis ja Zavédavosi. 

Zenevjevos saloną, — į kurį jos sūnus Žakas Bize 1886 
metais įvedė Prustą, su kuriuo mokėsi Kondorse licėjuje,— 
lankė labai prašmatni draugija, galima sakyti, intelektua- 
linė „grietinėlė“. Čia matydavai — nurodau, anot diduome- 
nės gyvenimo kronikininkų, atsitiktine eile — Roberą de 
Flerą, Fernaną Gregą, Bernsteiną, Anri Bergsoną, Leoną 
Brunšvigą,— kurį Dega apstulbino paprašęs per penkias 
minutes išaiškinti Spinozą! — Abelį Hermaną, Porto Rišą, 
Leoną Bliumą, anuomet svyravusį tarp literatūros ir politi- 
kos. Kasdien penktą valandą po pietų, kai būdavo geria- 
ma arbata, atvykdavo pareikšti pagarbos gražiajai Ženev- 
jevai Anglijos ambasadorius lordas Litonas. 

Nors jos salone lankėsi ir daug tapytojų, tačiau, nes- 
kaitant Dega ir Foreno, jie buvo tik antraeiliai asmenys. 
Zenevjevos pažiūra į tapyba buvo gana konservatyvi; ji 
labiau vertino kai kuriuos aukštuomenės portretistus, kaip 
Eli Delone ir Madracas (savotiškas tarptautinis virtuozas, 
keliavęs iš vieno karaliaus dvaro į kitą tapyti bukagalvių 
didenybių, kuriems suteikdavo dvasingą išvaizdą) negu 
impresionistus, kuriuos kolekcionavo jos vyras, turįs gerą 
skonį. Marselis Prustas, baigiantis klasikinę vidurinę mo- 
kyklą, čia mokėsi saloninio gyvenimo. Jis apiberdavo šei- 
mininkę perdėtais komplimentais ir pas Lašomą pirktomis 
rožėmis. ,„Ponia,— rašė jai, — jei galėčiau padaryti ką nors 
tokio, kas suteiktų jums malonumą,— nunešti laišką į Stok- 
holmą arba į Neapolį, nė nežinau ką,— jausčiausi labai lai- 

mingas...“ Zenevjeva Stros juokdavosi ir vedžiodavo už no- 
sies šį per daug meilikaujantį vaikelį. 

Dega nutraukė su ja ryšius 1895 metais dėl Dreiiuso 
bylos, kuri tiesiog suskaldė jos saloną. Ji stojo į kapitono 
pusę ir ėmė karštai skelbti jo nekaltumą... o paskui nusi- | 
vylė, kai Reno mieste dalyvavo jo bylos peržiūrėjime. Pa- 
mačiusi mažą, neišvaizdų žmogelį, prasmegusį kaltinamų- 
jų aptvare, ji sušnibždėjo vyrui: „Ne tokį vaizdavomės tą 
nekaltąjį!“ Tačiau kai išleistas į laisvę Dreifusas atėjo jos 
pasveikinti, ji pasitiko jį šūktelėjimu: „Ak kapitone, aš taip 
daug apie tamstą girdėjau!“ Vargšas nieko čia nesusigau> 
dė. 

Dega išbraukė ją iš savo simpatingųjų sąrašo: „Tai 
asmuo, kurio žmonės nepasidalina“,— kandžiai sakydavo 
jis, kam nors apie ją užsiminus. Bet tai buvo jau netiesa: 
Zenevjeva Stros baigė savo dienas beveik atskirta nuo žmo- 
nių, nors iki pat gyvenimo galo buvo sąmojinga ir Magda- 
lenos bažnyčios vikarui, bandžiusiam ją atversti į katali- 
kybę, atsakė: „Pone kunige, per mažai manyje to tikėjimo, 
neturiu ką keisti!“ 

Misis Haulend salonas, kur Dega dažnai lankydavo- 
si, buvo ne tiek intelektualus, kiek snobiškas. Misis Hau- 
lend, duktė žurnalisto liberalo Prevo-Paradolio, kuris už 
Antrosios imperijos palaikymą gavo ambasadoriaus pos- 
tą Vašingtone, gyveno atsiskyrusi nuo savo vyro amerikie- 
čio. Praėjus keleriems metams po vedybų, šis labiau ėmė 
vertinti jankių paprastumą negu Paryžiaus draugijos 
įmantrybes. Eidama iš proto dėl aukštuomenės papročių 
ir, beje, jau išgarsėjusi, misis Haulend priiminėjo turtingą 
tarptautinę draugiją, kuri mėgsta pabūti šalia menininkų, 
jei tik jie vilki gerai sukirptą fraką. Sprendžiant iš visko, 
Prustas pas ją pasisėmė daug medžiagos, kuri jam padėjo 
atvaizduoti Verdiurenų aplinką. Šiaip ar taip, pas ją su- 
sitiko Hasą, pagal kurį vėliau sukūrė Svano paveikslą — 
pavertė būsimosioms kartoms gulbe šį kiškį, kuris tebuvo 
rujojantis triušis. 

Hasas, dvejais metais vyresnis už Dega, tada buvo se- 
nas kavalierius, kurio dailūs veido bruožai priminė muškie- 
tininką, o monoklis su plačiu kaspinu — vieną iš Ofenba- 
cho personažų. Jis buvo ištikimas Antrosios imperijos sti- 

liui — epochos, kai itin įspūdingai atrodė princesės Matil- 
dos salonuose ir vėliau pasidarė savotiškas jos „kompanio- 
nas“. Vidutiniškai turtingas, nors ir buvo Rotšildų įgalio- 
tinio sūnus, jis savo gyvenimą užpildydavo aukštuomenės 
pramogomis — neturėdavo nė minutės atokvėpio. Hasą sie- 
jo draugystės ryšiai ir su orleanistų, ir su bonapartistų eli- 
tu, ir jam pavykdavo nelabai įmanomas dalykas — jį pri- 
imdavo ir grafas de Pari, ir imperatorė Eugenija. Velso 
princas, atkeliavęs į Paryžių, kviesdavo jį vadovauti savo 
išvykoms po miestą ir vakarieniauti su juo atskirame ka- 
binete. Haso padėtis tokia nepaprasta buvo dėl to, kad jis 
buvo ne tik labai apsukrus, bet ir aukštos kultūros. Impe- 
rijos valdymo pabaigoje Prosperas Merime paskyrė jį 
Meno valdybos inspektoriumi, ir jo patarimų tebeklausė 
turtingi kolekcionieriai pirkdami meno kūrinius, kurių jis 
pats, turėdamas ribotus ištekłius, negalėdavo įsigyti. Res- 
publikai atėmus iš jo šį postą, jis tenkinosi diduomenės 
pareigomis ir merginėjimu. Buvo viliojantis, laisvas ir, svar- 
biausia, atidus — pagrindinė mergišių ypatybė,— pasiekęs 
gausybę pergalių tarp moterų; jo viengungiškame bute 
po Barte lankėsi Sara Bernar... nors pirmą kartą jis pats 
nuvyko pas ją, gavęs laiškelį, kuriame didžioji Sara po 
piešiniu, vaizduojančiu lovą su baldakimu, parašė: „Ateik! 
Ateik! Ateik!“ 

Jis mokėjo sužavėti ir vyrus, nes, — tiesiog neįtikėtina,— 
nors ir buvo žydas, jie priėmė jį į Zokèjy klubą: narsi jo 
laikysena karo metu nustūmė į šalį rasinius prietarus. ,,Rei- 
kėjo Paryžiaus apgulimo,— kalbėjo žmonės,— kad Hasas 
patektų į Žokėjų klubą!“ Priėmimas į Žokėjų klubą buvo 
jo gyvenimo apoteozė, ir Džeimsas Tiso įamžino šį įvykį 
atvaizduodamas jį tarp šio aristokratiško klubo narių pa- 
veiksle „Zokėjų klubo balkonas“. Būdamas snobas, daugiau 
nei snobas, jis šnairuodavo, lyg į kokį slieką, į jaunąjį Mar- 
selį Prustą, kuris pas misis Haulend meilaudavosi prie 
jo kaip dresiruotas šunelis, ir tas lengvabūdis nė nenujautė, 
jog vizginantis priešais jį uodegą jauniklis dedasi į galvą 
jo žodžius, tikus, pozas ir jį, tartum kolekcijos drugį, pris- 
meigs savo kūrinyje. 

Dega su juo siejo diduomenės nario draugystė, tačiau 
dėl užgaidos jis atsisakė nutapyti jo portretą, jį tik nu- 

fotografavo. Šis personažas domino jį, kaip ir Prusta. ,,Kaip 
tas Hasas nusisekęs!“ — pasišaipė jis, šiuo vienu žodžiu 
pasakydamas, kad jį erzina ir juokina. Jis stebėdavo jį kaip 
katė tyko pelę ir keliuose laiškuose smagiai jam įdrėskė. 
Dreifuso byla padarė galą jųdviejų santykiams, bet ne 
dėl Dega kaltės: Hasas, nors žydas, buvo antidreifusinin- 
kas. Jis nusprendė verčiau palikti Paryžių, nutraukti čia 
visus ryšius, negu duoti pakenkti savo padėčiai aukštuo- 
menėje. Hasas apsigyveno Nicoje pas savo bičiulius Ma- 
senas; ten ir mirė 1902 metais, perėjęs į katalikų tikėjimą. 

Misis Haulend salono puošmena buvo dar vienas den- 
dis, Haso kopija, anot Dega, „vargšas snobas su šunimi“. 
Bulanže-Kave, apie kurį tas pats Dega pasakė, kad esąs 
dykystés ir rafinuotumo įsikūnijimas, irgi buvo Antrosios 
imperijos išlikėlis. Sprendžiant iš Liudoviko Halevi kalam- 
büro: „,„Važiuoti į Anjerą man geriau būtų su Hasu, bet į 
Konstantinopolį vykčiau su Kave“, jis buvo solidesnis ne- 
gu jo draugas. Sio malonaus žmogaus, kurį Dega atvaiz- 
davo kalbantį su Halevi Operos užkulisyje, pašaukimas 
nuo pat vaikystės buvo nieko neveikti, nors jis buvo pro- 
tingas ir gabus. Kai, baigus jam mokslą, sielodamiesi, kad 
dykinėja, tėvai jį ragindavo pasirinkti kokią profesiją, jis 
atsakydavo, jog apie tai pagalvosiąs. Ilgai vertęs juos 
laukti, per vieną šeimos vakarienę, kurią jie surengė trokš- 
dami išgauti jo atsakymą, jis sviedė, jog norįs būti pulki- 
ninkas ir jam reikią nupirkti pulką. Deja, to nebuvo daro-. 
ma, ir, ilgai spyriojęsis, jis pagaliau sutiko užimti nelabai 
karišką teatro cenzūros direktoriaus postą, vietoj kardo 
nusitverti žirklių. 

Šios pareigos Bulanže-Kave labai tiko, nes jis nepa- 
prastai mėgo teatrą ir, be to, jos derinosi su jo, nakvišos, 
įpročiais; jis taip sėkmingai jas ėjo, kad dar nesulaukęs 
trisdešimties metų, buvo apdovanotas Garbės legiono or- 
dinu. Tuo jis pelnė didžiulį prestižą turtingosios buržua- 
zijos sferose: toks jaunas ir jau turi ordiną! 

Šia sėkme jis galėjo džiaugtis visą gyvenimą; todėl 
išmintingai nusprendė, kad čia reikia ir sustoti. Sužinojęs, 
kad jo tarnybos trokšta vienas žmogus, kuriam ji reikalin- 
ga kaip pragyvenimo šaltinis, jis atsistatydino — pasidabi- 
no gražiu gestu ir patenkino savo tinginystę. Bet tebelankė 

teatrus kaip privatus asmuo, tapdamas savotišku orakulu, 
kurio sprendimai, pasklisdavę po visą Paryžių, versdavo 
drebėti iš vilties ir baimės geriausius autorius: „Ką pasakė 
Kave?“ — girdėdavai klausiant užkulisyje per generalinę 
repeticiją. 

Kave buvo nelabai turtingas, netgi neturtingesnis už 
Hasą, gyveno neprabangiai, tačiau skoningai įsirengęs na- 
mą; jo baldai ir paveikslai buvo paveldėti iš tėvų, ir, kiek 
žinoma, jis neturėjo jokios kitos ydos, tik buvo dykūnas. 
Dega jį mėgo ir stengėsi su juo bendrauti. Liovėsi jį mėgęs 
tą dieną, kai Kave, nenurodęs tikros priežasties, paskutinę 
akimirką atsisakė dalyvauti Dega suorganizuotoje ekskur- 
sijoje į Mon Sen Mišelį; jis neaiškiai teisinosi, jog ,,nega- 
lėjęs“. Dega, kaip mokinukas džiaugęsis šia išvyka, niekad 
jam nedovanojo dėl šio atsimetimo. „Jūs pažadėjote, todėl 
turėjot ir vykti“, — šėlo jis iki pat mirties. „Ponai 
Hasas ir Kave,— sakydavo jis, kišdamas abu ben- 
drininkus į tą pat savo pagiežos maišą,— tai du šokėjai, 
tik sukinėjasi aplink, dykaduoniai!..“ 

Buvo diduomenės pažintys, buvo ir išrinktieji; skirtumas 
tarp jų Edgarui Dega buvo labai didelis. Diduomenės žmo- 
nėms jis teikdavo tik savo kartais rėžiančias sąmojo ske- 
veldras; išrinktiesiems atiduodavo seną sukietėjusią širdį, 
kuri jiems liko nuostabiai švelni. 

Pirmoje pastarųjų eilėje buvo broliai Ruarai, abu tie- 
siog pamaldžiai juo žavėjęsi. Su jais jis elgėsi visai kitaip 
negu diduomenės salonuose — nè kiek neapsimetinėjo. 
Čia jis visada jausdavosi esąs jam artimoje aplinkoje, nu- 
leisdavo špagą ir pasirodydavo toks, koks iš tikrųjų buvo: 
paprastas, nuoširdus ir jautrus žmogus. 

Per paskutinį šimtmečio ketvirtį Anri Ruaro rūmai buvo 
pirmoji impresionizmo tvirtovė. Svečiai iš labai skirtingų 
sferų — ateidavo Politechnikos instituto auklėtinių, pramo- 
nininkų, rašytojų, dailininkų — galėdavo matyti impresio- 
nizmo šedevrus ant sienų geriausioje aplinkoje. Nemaža 
turtingos visuomenės dalis čia susipažino su kitur pajuokia- 
ma tapyba, Anri Ruaro išmintingo entuziazmo dėka ėmė 

ja suprasti ir prie jos linkti. Šios stambių buržua šeimos 
vaidmuo iškylant impresionizmui buvo itin didelis, tikriau- 
siai didesnis negu leidėjo Sarpantje, kurio namuose lankė- 
si Renuaras ir Mone. Sarpantje ir jo žmonos nuopelnus 
mažino savotiškas įtarumas, su kuriuo buvo žiūrima į no- 
vatorių tapybą dėl to, kad juodu draugavo su kairiųjų pa- 
žiūrų žmonėmis. 

Kiti išrinktieji — Halevi, kuriems Dega teikė ypatingą 
pirmenybę, nes jie priklausė jo giminės sferai. Liudovikas 
Halevi buvo vedęs artimą Dega sesers Margeritos draugę, 
pavarde Brege. Tai pas Halevi, Due gatvėje Nr. 22, kur 
keliskart per savaitę, iš anksto nepasisakęs, eidavo pietau- 
ti, jis rasdavo šiek tiek vaikystės laikų atmosteros. Per priė- 
mimus, kuriuos rengdavo Halevi, jis sutikdavo daug dra- 
maturgų, muzikų, ir vakarai didžiausiam jo malonumui 
dažnai baigdavosi koncertu. 

Šis artimumas pradėjo vėsti, kai Liudovikas Halevi lei- 
do sau pakritikuoti litogratijas, kurias Dega buvo sukūręs 
„Mažosioms Kardinal“. Dreifuso byla juos išskyrė. Dega 
labai nusiminęs laiške poniai Halevi paaiškino priežastis, 
dėl kurių pas ją daugiau neateisiąs. Tačiau santykiai nu- 
trūko nevisiškai. Kur nors susitikę, nutaisydavo malonią 
miną ir pasikeisdavo banaliom šeimyninėm žiniom. Dega 
net nevengė gana dažnai matytis su Danieliu, kuris buvo 
tik pusžydis; jo dėka turime vertingą atsiminimų knygą, 
be to, jis paskelbė Dega laiškus. 

Dega lengva širdimi nutraukė pažintį su Rotšildų ir 
Majų šeimomis, bet kad persiskyrė su Halevi, labai sielo- 
josi ir, kai užeidavo apie juos kalba, dažnai atsidusdavo: 
„Ak, mano vargšai Halevi...“, tačiau neatsisakydavo ab- 
surdiškų savo nusistatymų, palaikomų Eduaro Driumono. 
Nusistatymų, kuriuos galima net pavadinti bjauriais, nes 
juk norėta nekaltą žmogų paaukoti gelbstint generalinio 
štabo prestižą. 1908 metais mirus Liudovikui Halevi, Dega 
atėjo nusilenkti priešais savo bičiulio kūną. Atitraukęs 
užuolaidas, kad būtų šviesiau kambaryje, kur gulėjo pa- 
šarvotas numirėlis, jis ilgai žiūrėjo į velionio veidą. „Juk 
tai Halevi, kurį pažinojome,— tarė Dega,— tik įgijęs oru- 
mą, karį suteikia mirtis...“ Ir susijaudinęs išėjo pro duris 
savo vienodais, lyg automato žingsniais, 

Devintame dešimtmetyje jis užmezgė keletą naujų 
draugysčių, kurios pasirodė ypač gyvastingos. Viena bu- 
vo visiškai nesuprantama kitiems artimiems jo draugams. 
Iš tikrųjų labai sunku suprasti, kaip jis, turėjęs tokią gerą 
akį, kai reikėdavo įvertinti kūrinius ir žmones, galėjo pri- 
sirišti prie Bartolome. Sis, visko besiimąs tapytojas, aps- 
kritai sumanus knibčius ir įdomių šimtmečio pabaigos pa- 
puošalų autorius, buvo keturiolika metų už jį jaunesnis. 
Jų draugystę iš pradžių daugiausia palaikė Dega jausmas 
Bartolome žmonai. Ši jauna moteris neseniai mirė, ir jį 
taip sukrėtė našlio sielvartas, kad net pertrūko jo širdies 
luobas. „Vargšė žmona, vargšas vyras... kieta mano širdis 
vis dėlto plyšta pusiau“, — rašė jis velionės seseriai poniai 
Fleri. Nuo to laiko jis visiškai atsidavė Bartolome, nė va- 
landėlės jo nepalikdavo, nes bijodavo, kad nenusižudytų. 
Ištisas valandas šnekėdavosi su juo apie mirusiąją, lydė- 
davo jį į kapines ir verkdavo kartu su juo ant kapo. Tik- 
riausiai per vieną tokį apsilankymą kapinėse jam kilo ap- 
gailėtina mintis Bartolome patarti, kad kapui papuošti 
sukurtų statulą „Jėzus, mirštąs ant kryžiaus“. Bartolome 
niekad neužsiiminėjo skulptūra, bet, norėdamas paskutinį 
kartą parodyti švelnumą tai, kurią mylėjo, ėmėsi molio. 
Dega jam vadovavo kuriant šią statulą, sekė darbo eigą 
ir, visiškai apakintas simpatijos, vaikščiojo po Paryžių 
skelbdamas didžią naujieną: Bartolome tapęs skulptoriumi 
ir kuriąs šedevrą! Dega autoritetas buvo toks didelis, o 
įsitikinimas toks entuziastingas, kad kai vargais negalais 
pagimdytas kūrinėlis buvo atidengtas, visi ėmė šaukti, jog 
tai genialu. Deja, įsivaręs Bartolome neliko vietoje ir, me- 
tęs tapybą, visiškai atsidėjo skulptūrai. Gavęs užsakymą 
sukurti paminklą mirusiesiems Per Lašezo kapinėse, jis 
išgarsėjo ir buvo apdovanotas garbės ženklais bei ordinais. 
Tačiau dabar Dega savo kalbomis nebejstengè apakinti 
kritikos! Rodenas paniekinamai vaipėsi, o Karjeras pareiš- 
kė, kad šis monumentas tiktų papuošti Borniolio firmos 
rašalines. Dega nesiginčijo: jis truputį vėlokai suprato, 
jog sužadindamas Bartolome pašaukimą pasielgė kaip tie 
neatsargūs burtininko mokiniai. Jis jautėsi ypač nepato- 
giai matydamas, kad jo bičiulis darosi oficialiu dailininku 

ir ordininku. „Kai gauni valstybės užsakymų, turi naudotis 
ir jos štampu“,— dūsavo jis. 

Užverstas užsakymais, Bartolome baigė savo karjerą 
kaip oficialus dailininkas, lygiomis su Bona, Karoliusu- 
Diuranu ir Zeromu. Tik po smarkios kampanijos spaudoje 
iš Tiuilri sodo buvo pašalinta „Paryžiaus miesto“ statula, 
kurią jam buvo užsakiusi municipaliteto taryba. 

Būkime teisingi: nors Bartolome godėjosi garbės ženk- 
lų ir pripažinimo, Dega atžvilgiu nesielgė nedėkingai. Jis 
buvo vienas iš paskutinių draugų, kurie juo rūpinosi, ir pa- 
darė paskiausią mūsų turimą jo nuotrauką savo sode Raie 
gatvėje; Dega jau buvo visiškai aklas. 

Vėliau, Dega mirus, jis kalbėdavo apie jį su didžiausia 
pagarba, tiesiog jį liaupsindavo, be to, stengdavosi paneig- 
ti jo, kaip pikto žmogaus, reputaciją. 

Kita išskirtinė draugystė, kuri taip pat stebintų, jeigu 
joje nebūtų atsispindėjęs Dega potraukis prie visko, kas 
itališka, ilgai jį siejo su Boldiniu. Sis persiręžęs asmuo, mė- 
ges būti publikos dėmesio centre, kaip tat puikiai mcka 
daryti italai, sugebą pasirodyti esą komiškesni negu yra 
iš tikrųjų, kad žmonės juoktysi ir juos mėgtų, trisdešimt 
metų buvo vienas iš Paryžiaus karalių. Aukštuomenės at- 
stovai vienas per kitą užsakinėjo jam elegantiškus ir kon- 
vulsyvius, lyg botago kirčiais nutapytus portretus. Jis su- 
gebėdavo mikliai kaip Iokusininkas,—,jūs talentinga pa- 
baisa“,— sakydavo jam Dega,— įmitusias Gražiosios epo- 
chos junonas paversti silfidémis. Tačiau jo talentas, nors 
ir ribotas, buvo tikras, ir įžvalgioji Gertrūda Stain anuo 
metu, kai atrado Matisą ir Pikasą, rašė: „Vėliau paaiškės, 
kas ko iš tiesų vertas, ir Boldinis bus laikomas šiuolaikinės 
tapybos pradininku. Jis padėjo pagrindą naujai mokyklai, 
nes pirmas supaprastino planus.“ Ji tik toliau vystė mintis, 
kurias, kalbėdamas apie jį, išreiškė Apolineras: „Jo ma- 
niera panaši į tapytojų futuristų manierą.“ Vėliau Deko- 
ratyvinės dailės muziejuje jo portretus buvo galima lygin- 
ti su abstrakčiomis Hartungo kompozicijomis. 

Dėga kas savaitę su Boldiniu, Semu ir Hele linksmai 
vakarieniaudavo pas Santazierą, itališkame restorane Mak 
Mahono alėjoje, ir liežuvaudavo kiek širdis geidžia, gurkš- 
nodamas raudonąjį vyną. 1899 metų rugsėjo mėnesį jis su 

Boldiniu leidosi į atmintiną trijų savaičių kelionę po Is- 
paniją. Tiksliai, kaip Kuko agentūra, suplanavo kiekvieną 
kelionės valandą, nieko nepaliko atsitiktinumui. Keli mėne- 
siai prieš juodviem išvykstant apklausinėjo visus draugus, 
kurie buvo keliavę į Ispaniją, pervertė turizmo vadovus ir 
net veikalus apie bulių kautynes. Iš Kotre, kur kasmet 
gydydavosi, prieš iškeliaudamas parašė laišką Boldiniui 
ir jį smulkiai painformavo: „Jūs išvažiuosite ketvirtadie- 
nio vakare iš Paryžiaus, aš — penktadienio rytą iš Po; 
taigi galėsime susitikti Bajonoje 10 val. 48 min. ir tuoj 
leistis į Ispaniją... Turite sėsti į traukinį ketvirtadienio va- 
kare, 8 val. 20 min.“ Tai tik vienas pavyzdys smulkmeniš- 
kumo, kuris nervino fantazuotoją Boldinį ir netrukus su- 
kėlė tarp jųdviejų elektros išlydį 

Iš pradžių viskas ėjo gerai: Madride „Paryžiaus vieš- 
butis“, kur juodu apsistojo, buvo ištaigingas, o valgis, nors 
ir ispaniškas, Dega atrodė nuostabus. Velaskesas Prado 
muziejuje... sukėlė tiesiog ekstazę. Tačiau. santykiai suge- 
do, nes ir vienas, ir kitas dailininkas laikė save geresniu 
aficionado — bulių kautynių žinovu — ir norėjo šioje sri- 
tyje kitą mokyti. Be to, buvo dar rimtesnis dalykas — ne- 
vienodai reagavo žiūrėdami į Prado šedevrus. Ir pagaliau 
Boldinis, žmogus, nepaprsstai mėgstąs bendrauti, kanki- 
nosi, kad Dega verčia. jį laikytis inkognito, o Madride ita- 
las turėjo draugų. Ir klientų! 

Patylom keiksodami, juodu vis dėlto nusikasė iki Tanže- 
ro, bet čia Dega, išerzintas to „avantiūristo Boldinio“, nu- 
sprendė palikti savo draugą ir grįžti į Paryžių. 

Neįmanoma ilgiau sustoti prie Dega kelionių arba, tik- 
sliau, klajonių. Nors po 1886 metų, kai paskutinįkart vie- 
šėjo Neapolyje, jis niekad nenuvykdavo labai toli, — kelionė 
į Ispaniją buvo išimtis, — tačiau kasmet kelis sykius keliavo 
po Prancūziją. Apskritai liepos mėnesį galėdavai jį matyti 
pas Halevi, Siusi an Bri miestelyje, arba pas Ruarus, netoli 
nuo tenai. Kelerius metus Halevi nuomojo didelę vilą Djepe, 
ir Dega ten keliaudavo su jais; jis įsimaišydavo į tuo metu 
paplūdimin suvažiuodavusią labai elegantišką anglų ir 
prancūzų draugiją. Nusigaudavo ir pas dailininką Braka- 
valį, turėjusį namą Sen Valeri prie Somos kurorte. Jam bū- 
davo labai įdomu viešėti šiuose namuose, kurie buvo pilni 

jaunų žmonių, mat jis, nors nemėgo mažų vaikų, mėgo jau- 
nimą. Dega parašydavo eiliuotų dramų ir sutikdavo ateiti į 
kaukių balius. 1885 metais pas Halevi dalyvavo parodijos 
„Homero apoteozė“ inscenizacijoje. Stovėdamas ant vilos 
perono laiptų viršutinės pakopos, jis vaidino Homerą, ir 
Halevi vaikai jį apvainikavo laurų vainiku. 

Kartą, kai svečiavosi Sen Valeri kurorte, jį labai suža- 
vėjo vienas apsirikimas. Užėjęs į skrybėlių parduotuvę nu- 
sipirkti vitrinoje išstatytos kepurės su snapu, buvo palai- 
kytas gastrolių atvykusios trupės komediantu: „Matau, ma- 
tau,— tarė jam pirklys, — tamsta vaidini Sirano....“ 

Rugpjūčio mėnesį jis patraukdavo į Kotre, kur gydyda- 
vosi silpnus bronchus, ir apie jo gyvenimą kurorto vasar- 
namiuose turime sodrių, rūgštyje pamirkyta plunksna ra- 
šytų laiškų, kuriuose vaizduojami bendro pietų stalo kai- 
mynai: dimisijos generolai, senos panos, plačių polėkių ko- 
kotės, aukštuomenės moterys ir rusų bajorai... Vykdamas 
į Pirėnus arba iš jų grįždamas, jis atlikdavo savotišką ke- 
lionę aplink Prancūziją: tiksliai laikydamasis nusistatyto 
tvarkaraščio, užsukdavo į Ženevą, Karkasoną, Lurdą, kur 
jį jaudindavo didelis pamaldumas, į Monpelje pasižiūrėti 
Engro piešinių, na ir pagaliau į Karpantra, kur pasimaty- 
davo su savo bičiuliu Valernu. Šis nusigyvenęs sugrįžo į 
gimtąjį miestą, kur šiaip taip sudurdavo galą su galu duo- 
damas vieną kitą piešimo pamoką. Dega aplankė jį kelis 
kartus ir net ketino nuvažiuoti pas jį iš Paryžiaus kabria- 
letu, bet Valerną staiga suparalyžiavo. 

Dega jau seniai pamėgo leistis į tokias nerūpestingas 
keliones net ne sezono metu ir 1890-ųjų spalį su Bartolo- 
me nuvažiavo pas savo bičiulį Žanjo, apsigyvenusį Djene, 
prie Dižono. Juodu išvyko iš Siusi an Bri dvirate karieta, 
pakinkyta baltu arkliu, kurį Dega prieš pat kelionės pabai- 
gą išdažė dryžiais, padarė panašų į zebrą, norėdamas nus- 
tebinti savo bičiulius! Užėjus lietui, jų karieta įriedėjo į 
Djene traukiama keršos baidyklės; juos pasitiko Zanjo, per- 
sirengęs prefekto pavaduotoju. Važiuodamas ten ir atgal, 
Dega kasdien pasiysd:vo Liudovikui Halevi laišką ar bent 
kelis žodžius apie tai, kas nutiko kelionėje, kaip elgėsi krei- 
vakojis ir dusulingas arklys, kokių patogumų buvo viešbu- 
čiuose ir kokio puikaus valgio gaudavo už juokingai mažą 

kainą. „Atvykę į Enji le Diuką, per pietus pas Kopena ga- 
vome nepaprastai gardžių kornišonų. Čia teka Sena, kurioje 
mūsų arklys nusiplovė kojas. Nerasi, pone, kito tokio pui- 
kaus krašto kaip mūsų!..“ Žavūs laiškai, kurie parodo vie- 
ną iš retų atokvėpio valandėlių nerimastingame ir niūria- 
me gyvenime. 


VIII skyrius 


PONAS DEGA 


Merės Kesat* vardas iškelia vieną Dega būties paslap- 
tj — vienintelę, susijusią su jo jausminiu gyvenimu. Cia ir- 
gi spėliojimų daugiau negu faktų, ir niekas nežino, kas iš 
tikrųjų įvyko tarp jo ir jaunosios amerikietės, kurią jis bu- 
vo įvedęs į impresionistų bendriją. 

Judvieju susitikimas įvyko dviem etapais: iš pradžių at- 
rado vienas kito tapybą, paskui susipažino. Merė buvo tie- 
siog sukrėsta, jai nusmelkė per širdį, kai vienos dailės par- 
duotuvės vitrinoje pamatė Dega paveikslą. Daug vėliau 
laiške savo bičiulei misis Havemejer ji rašė, ką tada jau- 
tė: „Prisimenu, prieš kokia keturiasdešimt metų pirmą kar- 
tą pamačiau Dega pasteles vienos parduotuvės vitrinoje 
Osmano bulvare. Prispaudusi nosį prie stiklo, traukiau į 
save visa, ką tik galėjau, iš jo dailės. Nuo jos pasikeitė 
mano gyvenimas. Pamačiau tokią dailę, apie kokią svajo- 
jau.“ Maždaug tuo pačiu laikotarpiu, 1874 metais, ir Dega 
itin teigiamai įvertino jos atsiųstą Salonui galvutę. 

Merė Kesat, jauna elegantiška moteris, ne tiek graži, 
kiek prašmatni iš prancūzų hugenotų kilusio Pitsburgo 
bankininko duktė, studijavo dailę Bostone, paskui apkelia- 
vo Europos muziejus, o vėliau, įsikūrusi Paryžiuje, atsidė- 
jo tapybai. Po Prancūzijos ir Prūsijos karo ji įstojo į 
Šarlio Šapleno* studiją; tai buvo madingas dailininkas, gi- 
riamas už savo „grietininius“ portretus, Evos Gonsales 
likti akademistinės dailės kelius ir dirbti vadovaujantis 
savo pačios jausmu. 

Merė Kesat daugeliu atžvilgių atrodo kaip moteriškoji 
Dega replika Ji buvo didelių protinių gabumų, sąmojinga, 
aštrialiežuvė, turtinga, aistringai mėgo savo darbą, gyve- 
no, kaip ir jis, dvilypį — menininkės ir aukštuomenės mo- 
ters — gyvenimą. Jos aukštuomenė gerokai skyrėsi nuo jo, 
buvo labiau internacionali negu paryžietiška. Ji buvo pri- 
imta pačiuose prašmatniausiuose namuose ir tapo Pary- 
žiuje savotiška čičerone, įsipareigojusia padėti amerikiečių 
milijonieriams įgyti truputį kultūrinio blizgesio. Ji vaidi- 
no vaidmenį, kuris po keturiasdešimt metų, 1910—1929- 
aisiais, teks Gertrūdai Stain*. Merės Kesat, jos entuziaz- 
mo, ryšių dėka su impresionistais Jungtinėse Valstijose 
jau buvo skaitomasi, kai Prancūzijoje iš jų tebesišaipyta. 
Stengdamasi, kad jų kūrinius pirktų didžturčiai pramonės 
ir banko karaliai — Havemejeriai, Stilmenai, Vaitmorai,— ji 
padėjo kilti nepakartojamam sąjūdžiui impresionistų nau- 
dai. Diuranas-Riuelis, atvykęs į Niujorką rengti parodų, 
jau rado jos paruoštą dirvą; vėliau ji davė jam avansą ir 
pasistengė, kad sunkumams įveikti pinigų paskolinty Ha- 
vemejeris. | 

Dega su ja iš tikrųjų susipažino tik 1877 metais. Gra- 
veris Turni, pažinojęs Merę, sykį nusivežė Dega pas ją, 
kad šis galėtų susidaryti nuomonę apie jos darbą. Jis taip 
susižavėjo ir tapyba, ir moterimi, kad ji buvo pakviesta 
nuo 1879 metų dalyvauti impresionistų parodose. Emė 
vaikščioti po Paryžių ją girdamas ir keistai pasakė apie 
vieną Merės nutapytą paveikslą, vaizduojantį motiną su 
kūdikiu: „Tai geriausias XX amžiaus tapybos kūrinys. Tai 
Jėzusiukas su savo žindyve angle!“ 

Tačiau kas iš tikrųjų tarp jųdviejų buvo? Neskaitant 
paskalų, nėra jokių žinių paremti tvirtinimui apie meilės 
ryšį. Tiesa, Dega ją keliskart atvaizdavo tai vieną, tai su 
seserimi. Keliuose oiortuose ir pastelėse jis rodo ją esant 
Luvre. Ji pozavo jam kuriant ir kai kurias kompozicijas 
iš modisčių serijos. Anot amerikiečių tapytojo Džordžo Bid- 
lo, jis buvo jai įstatymas ir taisyklė. Į akį krinta įtaka, 
kurią jis darė jos kūrybai iki pat 1890 metų. Tik pama- 
čiusi japonų dailės parodą, įvykusią tais metais, ji pra- 
dėjo laisvintis nuo jo įtakos, kurti greitesniu, labiau lini- 
jiniu stiliumi, artimu japonų estampams, kur dažai užtepti 

spalvinėmis dėmėmis, atrodo, tik tam, kad paryškintų pie- 
šinj. y. 

Na, o dėl jųdviejų intymių santykių... Iš to, kaip laisvai 
Merė elgėsi su Dega, žinoma, matyti, kad būta didelio in- 
tymumo. Tačiau dailininkai savo tarpe dažnai labai fami- 
liariai kalbasi, ir Merė, tapytoja, gyvenusi tarp tapytojų, 
perėmė jų žodyną. Jydviejy santykiai ne visada būdavo 
geri. Kaip ir su kitais impresionistais, Dega su ja susigin- 
čydavo ir susivaidydavo. Juodu buvo piktuoju kelerius me- 
tus po to, kai jis nemaloniai atsiliepė apie Merės tapybą 
jos atsiųstiems amerikiečiams mėgėjams. Jau minėjome, 
kad susierzinęs jis elgdavosi ne kaip aukštuomenės žmo- 
gus. Vėliau juodu susipyko dėl jos portreto, kuriame ji at- 
vaizduota sėdinti, palinkusi į priekį, su nedidele skrybė- 
laite ant galvos, pilkšvo smailo kaip pelės snukutis veido 
ir atrodo lyg sena pana. Ji visai teisingai laikė save sub- 
jaurinta ir Dega apkaltino, kad taip pasielgęs tyčia, bet 
tai, be abejo, nebuvo tiesa, nes jis paprasčiausiai moterų 
nematydavo gražių. 

Juodu atvirai susipyko, kai nepatinkantį jai portretą ji 
atidavė Diuranui-Riueliui, kad parduotų, ir jį nupirko Vo- 
laras. 

Žinoma, juodu vėl susitaikė, bet santykiai jau nebuvo 
tokie kaip pirma. Tuo labiau kad Dega beveik visai apako, 
o Merė didesnę metų dalį gyveno Boireno pilyje, Menil- 
Teribiuse, Uazos departamente. Iš čia ji išvykdavo tik 
praleisti žiemos Grase, kur turėjo vilą. Be to, jos aukštuo- 
menės gyvenimas nebesikryžiavo su vis vienišesnio Dega 
keliu. 

Taigi reikia pripažinti, kad tebėra paslaptis, kas galėjo 
įvykti tarp šių dviejų žmonių, kurių likimas toks panašus, 
nes vienas ir kitas mirė apakę. Merės Kesat atvejį reikia 
laikyti labai būdingu tam, kas žinoma — beje, labai ma- 
Zail — apie Dega jausminį gyvenimą. Sakoma, kad jis tik- 
riausiai jautė aistrą kai kurioms Operos merginoms, pa- 
vyzdžiui, Mari Diho, kuri jį garbino, bet taip ir nesutiko 
už jo tekėti; panelei Volkonskai — irgi nelaimingai jo mei- 
lei; po Dega mirties tarp jo intymių dokumentų buvo 
rastas pieštuku nupieštas jos portretas. Ar jis turėjo ro- 
maną su Zanjo žmona, kaip duodavo suprasti pikti liežu- 

viai? Jis uoliai asistavo šiai gražiai moteriai, apsimesda- 
vusiai naivia („Ei, eil“ — sakydavo žmonės), ir pasakota, 
kad Žanjo, užklupęs juodu iš labai arti flirtuojant, bet pa- 
sitraukęs ant pirštų galų, vyro laimę paaukodamas susiža- 
vėjimui menininku. Tačiau Dega buvo pripratęs prie to- 
kių meilinimųsi, ir yra žinoma, jog mokėdavo sustoti. 

Nuostabu, kad šis toks paslaptingas ir santūrus vyras 
buvo tapytojas, kuris kartu su Tulūzu-Lotreku paliko bai- 
siai blaivų paliudijimą apie prostitutes ir viešuosius namus. 
Matydamas iš jo kūrinių, kad pažinojo parduodamosios 
meilės sferas, tiesiog suglumsti. Vargu ar šias vietas jis 
lankė skatinamas tik estetinio intereso. Į Operą jis eidavo 
škicuoti balerinų ir todėl, kad buvo didelis muzikos ir ba- 
leto mėgėjas. Vadinasi?.. Galbūt, kaip ir Lotrekas, pas pros- 
titutes jis rasdavo raminančią atmosferą, išsivaduodavo 
nuo slepiamo kankinimosi. 

Jo erotinės kūrybos pradžia — Liudoviko Halevi užsa- 
kymai, mat šis ketino spausdinti prašmatnų savo „Kar- 
dinalių šeimos“ leidinį. Šiam reikalui Dega ėmė ruošti 
daug etiudų, monotipijų, litografijų, piešinių... Siužetas jam 
pasirodė viliojantis, ir jis naudojosi juo su tikra Rable 
aistra, kuri kelia nuostabą, nes Halevi atsisakė jo iliustra- 
cijų. Dega esant gyvam šie „nešvankūs“ kūriniai buvo 
parodyti tik nedaugeliui laimingųjų, tarp jų — Renuarui, 
kuris jais susižavėjo. ,,Lotrekas, — pasakė jis Volarui, — 
nupiešė labai gražių afišų, bet toli gražu jam iki... Stai 
abudu atvaizdavo bordelio moteris; tačiau jas skiria išti- 
sas pasaulis. Lotrekas parodė tik bordelio moterį, Dega — 
bordelio moters dvasią, visas bordelio moteris, sujungtas 
į vieną. Be to, Lotreko moterys pilnos ydų, o Dega — nel 

Jūs žinote „Šeimininkės gimimo dieną“. Ir daug kitų 
tos pačios rūšies scenų. 

Kai tapai bordelj, dažnai išeina pornografija ir visa- 
da — beviltiškai liūdna. Tik Dega moka tokiam siužetui 
suteikti pasilinksminimo ir kartu egiptietiško bareljefo po- 
būdį. Si beveik religinga ir tokia skaisti jo kūrybos pusė, 
kuri ją taip išaukština, dar aiškiau ma!yti, kai jis vaizduo- 
ja prostitutę.“ 

Volaras, kuriam Dega parodė savo „mergšes“, išsipra- 
šė tam tikrą kiekį piešinių iliustruoti Mopasano „Ponios 

Telje namams“ ir Pjero Loujo ,,Kurtizaniy mimams“. Jo 
dėka susipažinta su šia slapta Dega kūrybos puse, kuri 
būtų likusi nežinoma, nes Rene de Ga ta dingstimi, kad 
nebūtų suterštas brolio atminimas, po jo mirties didesnę 
dalį lakštų sunaikino. Tik 1934 metais Volaras, visada la- 
bai negreit įgyvendindavęs savo sumanymus, išleido ,,Po- 
nios Telje namus“ su Dega iliustracijomis. Tai nuostabi 
knyga, kurios egzempliorių turi Pikasas ir laiko jį vienu 
iš savo lobių. 


* + + 


Paskutiniuosius trisdešimt savo gyvenimo metų Dega 
iš dalies buvo lyg koks stabas. Bent menininkų ir diduo- 
menės sierose. Jo gyvenimas nebuvo atiduotas viešumai, 
kaip kartais atiduodamas didžio menininko gyvenimas da- 
bar. Siaip ar taip, tokio klausimo jam nekilo, jis net pikti- 
nosi, kad rašoma apie jo tapybą. „Dieve, na ir kam reikia, 
kad aplink mūsų paveikslus grūstųsi žmonės! Argi susi- 
renka žmonių chemiko laboratorijoje?.. O mes priklausome 
visiems. Kokia kančia“, — dejuodavo jis. 

Šiaip ar taip, po 1890 metų jis tapo legendiniu asmeniu: 
iš visų impresionistų jo kūriniai buvo labiausiai žinomi 
ir mažiausiai kritikuojami. Buvo cituojami jo pasakymai, 
sąmojai. Jo asmenybė intrigavo ir linksmino. Jaunasis Va- 
leri turėjo galvoje Dega, rašydamas „Poną Testą“, o Fe- 
lisjenas Šansoras* pavaizdavo jį savo romane ,„Sokėjų 
mylimasis“, aprašė kaip „sensacijų ieškantį naujoviškumo 
tapytoją“. | 

Jis jau neturėjo materialinių rūpesčių, kurie prieš de- 
šimtį metų nuodijo jam gyvenimą. Praėjo tie laikai, kai, 
dėkodamas p. Havemejeriui, kad sumokėjo 500 franky už 
pastelę, prisipažino, jog „liūdnas dalykas, man labai rei- 
kia pinigų...“ Ne tik brangiau ir geriau buvo perkami jo 
kūriniai, bet jo „laikėsi“ daugybė dailės mėgėjų — visų 
pirma, ištikimieji Ruarai. Anri Ruaras niekad nenorėjo im- 
ti iš Dega ką nors kaip dovaną ir jo kūrinių įsigydavo per 
Diuraną-Riuelį. Jis turėjo vieną iš svarbiausių jo paveiks- 
lų, „„Šokėjos prie turėklo“, kurį jam reikėjo, kad netaisytų, 
nuo.autoriaus apginti. Dega nepatiko keistai pirmame pla- 


152 


ne stovįs laistytuvas, ir jis norėjo jį pašalinti. Ruaras už- 
protestavo: žinojo, kad jeigu leis išsinešti paveikslą, tiek 
jį ir tematys. 

Kiti dailės mėgėjai buvo Havemejeriai ir jų draugai, 
miltų pirklys Kamilis Gru, bankininkai Alberas Heštas ir 
Ernestas Majus, be galo turtingas Gazette des Beaux-Arts 
direktorius Sarlis Efriusi,— daug žydų tarp šio antisemito 
gerbėjų! — italas Mancis, tapęs dailės literatūros leidėju, 
ir Operos tenoras Foras, vienas pirmųjų žmonių, kurie tu- 
rėjo drąsos pirkti iš Mane jo kūrinius. Savo garsumo dėka 
Foras labai padėjo iškilti impresionistams, nors jais su- 
sidomėjo ne be savanaudiškų sumetimų. Manydamas, kad 
šie taip kritikuojami tapytojai — gal rytdienos genijai, jis 
pirko jų kūrinius, nes tikėjosi gerai pasipinigauti. Būda- 
mas per daug godus, neįstengė ilgiau laukti ir jau 1878 
metais pardavė savo kolekciją; tai buvo fiasko, Mane tu- 
rėjo atpirkti „Alaus bokalą“ ir „Operos balių“. Labai nuo- 
širdūs Foro santykiai su Dega, kurį Mane su juo buvo 
supažindinęs 1872 metais, vėliau visiškai sugedo. Iš pra- 
džių Foras už „Šokio pamoką Operoje“ nedvejodamas su- 
mokėjo 5 000 frankų — tai buvo didelė suma, atiduota už 
kūrinį, laikomą avangardiniu. Netrukus jis sutiko sudaryti 
keistoką sandėrį Dega naudai: iš Diurano-Riuelio atpirko 
partiją drobių, kurias dailininkas ketino perdirbti, laikyda- 
mas nepavykusiomis. Šis apsiėmė Forui mainais duoti ketu- 
rias dideles drobes. Dvi buvo iš tikrųjų duotos: „„Rausvos 
šokėjos“ ir ,,Robero Velnio orkestras“. Paskui — pikti 
juokai ar nesąžiningumas — Dega nepajudino nė piršto. 
1887 metais, nepaisydamas vis primygtinesnių Foro ragi- 
nimų, dar nebuvo įvykdęs pasižadėjimo. Netekęs kantry- 
bės dainininkas iškėlė teisme bylą ir ją laimėjo. Tača Dega 
ryžosi jam atiduoti „Didįjį arklių lenktynių lauką“ ir ,,Di- 
džiąsias skalbėjas“. 

Dega ironija dar labiau pablogino jo santykius su dai- 
nininku. Forui, publikos išlepintam aktoriui, apsvaigusiam 
nuo smilkalų. ir apsuptam meilikaujančių dvariškių, ne- 
labai buvo prie širdies Dega pasišaipymai. Vieną vakarą 
šiam, tebesant savo ložėje po „Fausto“ vaidinimo, ištrūko 
vienas iš užgaulių sąmojų, kurie taip dažnai išsprūsdavo. 

Aplink įžymybę birte biro komplimentai: „Nuostabus, ne- 
prilygstamas, prakilnus...“ 

— Ir toks negudrus,— pusbalsiu sušvokštė Dega. 

— Jūs mane dar paminėsite, brangusis! — sušuko įtū- 
žęs Foras. 

Dėl šių ir kai kurių kitų kivirčų Dega vėliau ėmė elg- 
tis su klientais griežčiau. Didėjant jo kūrinių paklausai, 
jis už juos prašydavo daugiau net po to, kai būdavo su- 
lygęs, ne tiek iš godumo, kiek dėl užgaidos. Iki 1900 metų 
retai kada savo darbus parduodavo namie, pasteles per- 
leisdavo tik tiems, kurie jam patikdavo, keldamas absur- 
diškus reikalavimus. Netrukus nė suskaičiuoti negalėjai, 
kiek žmonių jis išvarė sakydamas: „Čia nepardavinėjama, 
čia dirbama!“ 

Neskaitant kelių išimčių, jis susipyko su pirmaisiais sa- 
vo kūrybos mėgėjais todėl, kad jie norėjo pasipelnyti iš 
jo drobių perparduodami jas brangiau. Vienam, pasigyru- 
siam, kad ką tik gavęs gražaus pelno realizuodamas jo pa- 
veikslą, jis sušuko: „Dabar kalbėsimės tik pro langelį!“ 

Jis tartum pyko ant dailės mėgėjų, kad už jo paveiks- 
lus moka vis didesnes kainas. Kai 1912 metais, parduodant 
iš varžytinių Ruaro kolekciją, už vieną Dega paveikslą 
buvo sumokėta 430 000 frznkų, suma, kurios tradiciniai 
tapytojai, „pompje“, net savo šlovės laikais niekad nebuvo 
gavę, jis susimąstė: „Aš esu kaip lenktynių arklys. Įveikiu 
sunkias kliūtis, bet tenkinuosi avižų norma...“ Ir susierzi- 
nęs pridūrė: „Jei jau mano „prekes“ ima pardavinėti to- 
kiom kainom, tai kas bus su Delakrua ir Engro drobėmis? 
Nebejstengsiu nieko jų nusipirkti!“ 

Nors savo „prekes“, kaip vadino paveikslus, jis visada 
realizuodavo per Diuraną-Riuelį, bet nuo 1890 metų pra- 
dėjo jas, kad ir po truputį, pardavinėti jaunam kreolui, 
notaro sūnui iš Rejunjono salos, Ambruazui Volarui, kuris, 
metęs teisės studijas, pasidarė pirkliu ir ėmė darbuotis 
Lafito gatvėje. Andre Salmonas, Žoržas Besonas, Rene 
Zenpelis (ir pats Volaras) aprašė šį nerangų asmenį, ku- 
ris susikrovė didžiulį turtą snūduriuodamas; grūsdavo, net 

minkas ir Ruo. Jį galima laikyti šiuolaikinės dailės pože- 

minių šaltinių ieškotoju Nr. 1. Jo nuopelnų sąraše, nors ir 
pavėluotai, pasirodė Sezanas, kurio 1895 metais jis suren- 
gė pirmą parodą; jis iškėlė Van Gogą ir Gogeną, atrado 
Pikasą, Matisą, Dereną ir Vlaminką... Ir, svarbiausia, iš- 
leido neapsakomai gražių knygų su dailininkų iliustracijo- 
mis. 

Volaras su komiška orangutango fizionomija, apsnūdė- 
lio išvaizda, apsimestinai naiviais klausimais Dega juo- 
kindavo. Nors šis su juo artimai nedraugavo, bet neatsi- 
sakydavo ateiti vakarieniauti į jo rūsį; čia Volaras kas sa- 
vaite vaišindavo kreoliškais patiekalais, kurių receptus bu- 
vo atsigabenęs iš gimtosios salos, dailininkus, rašytojus 
ir dailės mėgėjus, klastingai susodindamas kartu pikčiau- 
sius priešus. Dega sutikdavo jam parodyti savo pasteles 
ir monotipijas, kurias rūpestingai būdavo atrinkęs, kad šis 
pamatytų tik tai, kas jam bus teiktasi atskleisti. Kartais 
pavesdavo jam šį tą parduoti — lyg numesdavo šuniui kau- 
lą. Netikri sandėriai, apskritai sudaromi mainų pagrindu, 
kuriais Volaras ne visada galėdavo pasidžiaugti: pažadė- 
jęs Dega metų metus vilkindavo, kol atiduodavo net pa- 
prastą piešinį, nupieštą anglimi. 

Volaras, gudrus stebėtojas, su jautria kalp triufelių 
šuns uosle, rinkdavo pikantiškas paskalas ir puikiai mo- 
kėjo Dega prakalbinti, žinojo, kaip duoti jam įsismarkauti 
ir išvesti iš kantrybės, kad kuo daugiausia iš jo išgautų. 
To dėka turime nuostabų Dega portretą, sudarytą iš anek- 
dotų, kurie, gal ir ne visada tikslūs, nubrėžia gyvastingą 
ir sąmojo kupiną siluetą. 


+ + 3 


1892 metais Dega pirmą kartą sutiko rengti persona- 
linę parodą. Iki tolei savo kūrinius parodydavo tik kolek- 
tyvinėse ekspozicijose, pirmiausia — Salone, paskui — su 
impresionistų grupe. Jis tikriausiai susižavėjo paradoksu: 
eksponavo peizažus! 

Tiek šaipęsis iš atviro oro tapytojų, jis staiga pareiškė 
Anri Ruarui, peizažistui, jog ką tik baigęs aštuoniasdešimt 
peizažų. Visi šūktelėjo nustebę. „Taip,— tarė jis,— fanta- 

zijos, sapnai“, kuriuos sukūręs dirbtuvėje. Negi būtų ėjęs 
statyti molberto laukuose, vėjų pagairėje. 

Paroda pas Diuraną-Riuelį buvo jam tikras triumfas, 
bet jis labiau gėrėjosi lankytojų nuostaba negu pagyrimais, 
mėgavosi tuo, kad nušluostė nosį impresionistų grupės 
peizažistams, ištrypęs jų lysves. 

Tačiau tie, kurie jį gerai pažinojo, kaip Ruarai ir Ha- 
levi, ne taip jau labai stebėjosi. Jie prisiminė, kad Dega 
apie 1868—1870 ‘metus keletą kartų, su ilgesniais protar- 
piais, kūrė peizažus Normandijos pakrantėje: Truvilyje ir 
Bezevalyje, o 1884—1886-aisiais — viešėdamas Djepe. 1892- 
aisiais jų sukūrė Djene, o 1898-aisiais — Sen Valeri prie 
Somos. 

Djene serija — monotipijos — buvo sukurta Žanjo dirb- 
tuvėje, ir šis savo atsiminimuose smulkiai pasakoja, kokiom 
aplinkybėm. Tai būta peizažų, kuriuos Dega matė važiuo- 
damas su Bartolome dvirate karieta. Tą savaitę, kurią iš- 
buvo pas Žanjo, jis kiekvieną rytą nupiešdavo tris ar ke- 
turias monotipijas pagal vietovaizdžius, matytus važiuo- 
jant pro šalį. Šeimininkas tiesiog apstulbęs stebėjo, kaip 
jis dirba. „Stipriais, bet dailiais pirštais,— pasakoja Žan- 
jo.— jis nutverdavo genijaus darbo įrankius ir nepapras- 
tai mikliai juos valdydavo; matydavai, kaip metalo pavir- 
šiuje ryškėja nedidelis slėnis, dangus, balti namai, vais- 
medžiai juodom šakom, beržai ir ąžuolai, pravėžos, pilnos 
vandens po neseniai praėjusios liūties, neramūs oranži- 
niai debesys, skrieją viršum raudonos ir žalios žemės. 

„„Šie gražūs dalykai, atrodė, buvo sukurti be jokių pas- 
tangų, lyg priešais jj būtų buvęs modelis. 

Bartolome pažino vietas, kuriomis buvo prarisnojęs jų 
baltasis arklys. 

„„Gautą atspaudą pakabindavome ant virvelių džiūti. 
Per priešpietį padarydavome tris ar keturis atspaudus. 

Paskui jis paprašė pastelės, norėdamas užbaigti mono- 
tipijas, ir čia dar labiau negu jam ruošiant atspaudą ža- 
vėjausi jo skoniu, vaizduote ir gera atmintimi. Jis prisi- 
minė formų įvairumą, vietovių sandarą ir kontrastus,— tai 
buvo vienas malonumas!..“ 

Nupiešti kai kuriuos peizažus, — ir tai nuostabiausia, — 
jį įkvėpė abstraktus stebėjimas. Pavyzdžiui, kelias paplū- 

dimio scenas — paprastas flanelés gabalas, numestas ant 
dirbtuvės grindų, uolų peizažus — gargažės iš apversto pe- 
lenų kibiro; tokią mintį Polis Valeri pavadino „da Vinčio“, 
turėdamas galvoje salietros išėstas sienoje dėmes, kuriose 
„didysis Leonardas įžiūrėjo žmonių veidus. Kaip prisimena 
Danielis Halevi, Etreta pajūrio uolas Edgarui Dega įkvė- 
pė atvaizduoti grindinio akmens atskala. Rodydamas šį 
akmens gabalą, kurį buvo radęs priešais savo bičiulių na- 
mus pergrindžiamoje gatvėje, jis pasakė, kad suskilusiame 
granite atsirado įdomus išlinkimas. „Kokia graži, lyg pe- 
ties linija! — sušuko jis.— Padarysiu iš to uolą, kokia ma- 
tyti žiūrint iš atviros jūros... kyšulį, ir jau žinau, kaip jū- 
reiviai jį pavadins,— Gražiojo Peties kyšuliu.“ Taip jis ir 
padarė. 

Įdomu, kad serija Djene miestelyje sukurtų monotipijų 
buvo abstraktaus pobūdžio. Jam čia būta tik spalvotų pa- 
sižymėjimų,— tikriau, įspūdžių, bet jis nenorėjo to prisi- 
pažinti, — kurie panašūs į kai kuriuos baltų vandens le- 
lijų etiudus, darytus Klodo Mone po penkiolikos metų, tada, 
kai susirgo glaukoma. 

Tais metais, kai Dega jau buvo pasiekęs meistriškumo 
ir kūrybingumo viršūnę, jis atsideda dviem svarbiausiems 
savo kūrybos dalykams — aktams ir skulptūroms, nors ir 
buvo nusilpęs jo regėjimas, dėl kurio turėdavo po kelias 
valandas per dieną gulėti tamsoje. 

Aktai ženklina jo tapybos evoliuciją ir kartu sudaro 
jo kūrybos viršūnę. Dvidešimt metų jis stengėsi arklių 
lenktynių, Operos ir kafešantano scenomis vaizduoti šiuo- 
laikinį gyvenimą ir reikšti tai, kas yra lakiausia judėjime, 
o dabar grįžo prie statikos tapyboje. Grynas judėjimas jo 
nebedomina, jis nori tiksliai perteikti laikysenas ir gestus. 
Todėl jo besimaudančių ir besitvarkančių moterų padėtys 
keistos, kone akrobatiškos. Įspūdis toks, kad čia, anot jo 
paties, — kažkokie įdėmiai ir be jokio jausmo stebėti žmo- 
giški vorai. Moteris, smagumo ir meilės šaltinis, kurią gla- 
monėjančiu teptuku tapė Renuaras, Dega buvo svetima. 
Jo atvaizduotos moterys įdomios vien savo pozomis. ,,Be- 
sišvariną gyvuliai“, — sakydavo jis. Todėl atrodo, kad čia — 
vien šaltas geidulingumas, kurį ne visada atperka teisin- 
gai perteikti gestai. Yra kažkas labai stipraus ir kartu — 

varžančio, šaldančio. Tokį jausmą nelabai švelnina tai, ką 
jis pasakė Valteriui Sikertui ir Džordžui Murui, rodydamas 
savo pasteles: „Tai gyvulys, kuris rūpinasi pačiu savimi; 
katė, kuri laižosi. Iki šiol aktas visada buvo vaizduojamas 
pozomis, turint galvoje publiką. O mano moterys — pap- 
rastos, doros būtybės, kurios tenkina tik savo fizinius porei- 
kius. Stai viena mazgojasi kojas — atrodo, lyg žiūrėtum pro 
rakto skylutę.“ Sie žodžiai mums nelauktai paaiškina, ko- 
kia buvo jo būsena, kai jis tapė savo aktus: tarytum jį bū- 
tų liguistai traukę slapčia stebėti ką nors nepadoraus. 

„Mulen Ruže“ ir „Mulen de la Galetoje“, kur susirink- 
davo Monmartro pozuotojos, būdavo liežuvaujama apie tai, 
kokias pozas Dega liepia nutaisyti savo modeliams: „Ar tu 
žinai, kaip pas Dega pozuojama?“ — „Ne.“ — „Nugi mo- 
terys lipa į vonią ir plaunasi pasturgalį!“ 

Tai papasakojo Kokjo. 

Galima neperdedant tvirtinti, kad šie aktai priklauso 
Dega ,,fovistiniam“ periodui. Jo regėjimui vis labiau silps- 
tant, anuo metu, atrodo, jį pagavo kažkoks įnirtingas susi- 
žavėjimas spalvomis; Fransua Foska, konstatuodamas šį 
fenomeną, rašo: „Jis ryžtasi naudoti tokius tonų derinius, 
kad galima tik stebėtis jo išmanumu ir drąsa: rudus derina 
su rožiniais, geltonai auksinius — su gvazdiko purpuriniais, 
violetinius — su žaliais, panašiais į tuos, kurie sklinda iš 
gyvsidabrio garų lempos; visi tonai tiksliai apskaičiuoti, 
kad vienas kitą pabrėžtų.“ Kai kuriose paskutinėse savo 
pastelėse jis priartėja prie grynos tapybos. Siužetas jau 
neturi reikšmės, svarbu tik plastiniai reikalavimai. Turint 
galvoje, kad šios pastelės buvo sukurtos 1900—1908 me- 
tais, negalima neatkreipti dėmesio į jų lygiagretumą su fo- 
vizmu, kuris pasirodė, sprogo ir išblėso tuo laikotarpiu. 
Tačiau Dega kūriniuose nėra primityvumo, technikos ne- 
išmanymo kaip Vlaminko. Dega jėga tvardoma, pajungta: 
ji niekad nebūna laukinė; tai rafinuotas smarkumas — kaip 
rusų baletuose... 

Kaip įvairiais savo kūrybinio gyvenimo laikotarpiais 
jis tapė peizažus, taip keliskart užsiiminėjo ir skulptūra. 
Kai kas sakė, kad „imtis šio aklųjų amato“ jį paskatinęs 
Bartolome pavyzdys; tai legenda. Jau prieš 1870 metus, 
vadovaujamas skulptoriaus Kiuvelje,— to paties, kuris bu- 

vo mirtinai sužeistas per Paryžiaus apsiaustj,— jis prati- 
nosi lipdyti iš molio etiudus, norėdamas pagilinti arklio 
anatomijos žinias. Kiuvelje, kad ir nekoks skulptorius, pui- 
kiai pažinojo arklius, buvo tapęs jų specialistu. 

Po 1870-4jų metų karo Dega vėl grįžo prie molio — 
lipdė grynakraujų žirgų etiudus. Vėliau jam pavyko sukur- 
ti nuostabų pusiau natūralaus dydžio etiudą pagal ketu- 
riolikmetę baleto mokyklos mokinę, mažąją Van Geten, ku- 
ri ateidavo pas jį pozuoti. Mesdamas savotišką iššūkį, kad 
būtų keisčiau, bukanosei mergytei, šiam neišnokusiam vai- 
siui, uždėjo ant galvos tikrų plaukų peruką, davė užsisegti 
trumpą tiulio sijonėlį, ir išėjo viena žaviausių šiuolaikinių 
skulptūrų. 1881 metais pateikta impresionistų grupės pa- 
rodai mažosios Van Geten statula visiškai suglumino In- 
stituto narius ir akademistinius kritikus; bet avangardistai 
nesitvėrė džiaugsmu, ir buvo matyti, kaip trepsi priešais ją 
Vistleris, pagautas entuziazmo. 

Pagaliau 1890 metais Dega iš tikrųjų ėmėsi skulptū- 
ros, padarė daug arklių, šokėjų ir mauduolių etiudų. Sukū- 
rė ir keletą biustų, pavyzdžiui, Zandomenegio, kuriuo ža- 
vėjosi Renuaras. Tačiau negalėjo jo baigti, nes modelis, 
greit įsižeidžiąs neūžauga, supyko dėl kažkurios jo pas- 
tabos ir atsisakė toliau pozuoti. Nukištas į dirbtuvės kampą 
biustas galų gale subyrėjo. Tokio pat likimo susilaukė ir 
mažosios Ortansos Valpenson biustas. 

Renuaras, kuris geriausiai iš visų impresionistų įvertino 
šią jo kūrybą ir geriausiai suvokė jos dvasią bei prasmę, 
apgailestavo, kad jam nebuvo užsakyta reikšmingų skulp- 
tūrinių grupių, ypač gailėjosi, kad jo nepaprašyta sukurti 
„Šokio“ ansamblį Operos fasadui. Renuarui jis buvo di- 
džiausias prancūzų skulptorius. „Po Šartro,— pasakė jis Vo- 
larui,— turėjome tik vieną skulptorių... Dega... Katedrų 
skulptoriai sugebėjo duoti amžinybės idėją. Anais laikais 
tai buvo labai svarbu. Dega moka išreikšti mūsų amži- 
ninkų ligą, noriu pasakyti — judėjimą. Sergame nenustygi- 
mu, ir Dega Zmogystos, arkliai juda. Iki jo tiktai kinai ra- 
do judesio paslaptį. Dega didybė — tai prancūzų stiliaus 
judesys.“ 

Pats Dega neteikė tokios didelės reikšmės savo skulptū- 
roms. Jos domino jį tik kaip mokymosi priemonė: padėjo 

ištirti arklių ir šokėjų judesius, kad savo paveiksluose galė- 
tų geriau užfiksuoti jų momentalumą. Tuo aiškintina, kodėl 
jis niekad nesistengė savo skulptūras išsaugoti ir, svarbiau- 
sia, atlieti iš bronzos. „Per didelė atsakomybė — palikti ką 
nors padaryta iš bronzos, iš medžiagos, kuri skiriama am- 
žinybei“,— pasakė jis. 

Dega įvedė kitą naujovę, bet nevykusią — jis daž- 
nai ėmė vartoti lajaus ir vaško mišinį, kuris davė nelemtų 
rezultatų. Sis prastas lydinys, užteptas ant armatūros, pa- 
darytos iš lazdelių, apraišiotų skudurais, neatsispyrė laikui. 
Po jo mirties dirbtuvėje buvo rasta dešimtys skulptūrų, ku- 
rios paliestos subyrėjo. Pavyko išgelbėti tik septyniasde- 
šimt tris; jas liejikas Ebraras atliejo — kiekvieną po dvide- 
šimt egzempliorių. Įdomi detalė: pakėlus senojo rojalio dan- 
gtį, buvo aptiktas pamirštų skulptūrų lizdas. 


t + + 


Dega, sunkaus charakterio žmogus, kurio reakcijų nie- 
kad negalėdavai numatyti — jo nuotaika labai priklausė 
nuo akių būklės, — turėjo vieną iš simpatingiausių savo pa- 
radoksalios asmenybės bruožų: jauniems visada būda- 
vo supratingas ir kai kada paslaugus vyresnysis draugas, 
nors kartais ir nesutikdavo su jų estetinėmis pažiūromis. 
Iš tiesų visa, kas buvo tikra naujovė, jį domino, ir jo elgse- 
ną Tulūzo-Lotreko ir Gogeno atžvilgiu galima laikyti tipiš- 
ka. 

Su Gogenu jis susipažino seniai, kai šis buvo tik ko- 
lekcionierius, tapytojas mėgėjas. Jų santykiai, žinoma, ne- 
buvo vienodi — jie susivaidydavo ir vėl susitaikydavo. Vai- 
dai daugiausia kildavo rengiant impresionistų parodas. Go- 
genas nesutiko, kad savo kūrinius eksponuotų Raiaeli, ku- 
rio pageidavo Dega, ir grasino nieko nesiųsiąs 1882 metų 
parodai. Galų gale Rafaeli nebuvo pakviestas, bet Dega ne- 
patenkintas atsisakė išstatyti savo darbus; tai buvo vienin- 
telis kartas, kai jis neįvykdė susitarimo. 

Dega nepyko ant Gogeno dėl šio kivirčo: žavėjosi juo 
nuo pat pirmųjų drobių, ir jis patiko jam ne tik savo impre- 
sionistiniu periodu, bet ir tada, kai, paveiktas Emilio Ber- 
naro, ėmė kurti sintetinę dailę, kurioje ryškios spalvų dė- 

mės apvedamos šiurkštoku kontūru. Dega įsigijo Gogeno 
paveikslų, nutapytų Pont Avene ir Taityje, ir rekomendavo 
jį pirkliams Diuranui-Riueliui ir Vilarui. Dviejuose Goge- 
no surengtuose aukcionuose, 1891 metų vasarį ir 1895-ųjų 
vasarį, Dega buvo vienas iš retų klientų, kėlusių įkainius. 
1893 metais jo dėka Gogenas galėjo eksponuoti savo dro- 
bes pas Diuraną-Riuelį, ir čia Dega vėl buvo vienas iš ke- 
lių pirkėjų. Pagaliau, Dega patartas, Volaras sudarė su Go- 
genu sutartį, — dvidešimt keturi paveikslai per metus po 
300 frankų — kuri jam padėjo įsikurti Markizo salose. 

Įdomu, kad Dega gerai suprato ir šio žmogaus kūrybą, 
ir jį patį; tai rodo paties Gogeno laiškas, pasiųstas iš Taičio 
Andre Fontenui: „Mano parodoje vienas jaunas vyras (Er- 
nestas Ruaras) paprašė Dega paaiškinti mano paveikslus, 
kurių nesuprantąs; tas nusijuokęs padeklamavo jarn vieną 
Lafonteno pasakėčią. ,,Matote,— tarė, — Gogenas yra lie- 
sas, be antkaklio vilkas.“ 

Sypsaisi, stengdamasis įsivaizduoti, kaip laikydavosi 
Dega, kai nueidavo į Versenžetorikso gatvę per Gogeno 
ketvirtadienius, kuriuose šeimininkė būdavo Ana Javietė, 
negraži kaip beždžionė. Tiesa, šiuose pobūviuose dalyvau- 
davo ir Malarme, Zeanas Riktiusas, Danielis de Monfreidas, 
Majolis, Seriuzje... Dega čia būdavo neprastoje draugijoje. 

Nors Gogenas laiškuose dažnai nusiskysdavo kai ku- 
riais savo globėjo poelgiais („To žmogaus atžagarus bū- 
das, viską sugadina...“ — „Jūs žinote, kaip aš gerbiu, ką 
Dega sukuria, bet kartais jaučiu, kad jam trūksta dar kaž- 
ko — plastančios širdies“), tačiau visada juo žavėjosi, jį 
net garbino ir be galo didžiuodavosi, kai šis nupirkdavo iš 
jo paveikslą... „Man tai didžiausias komplimentas.“ 

O Dega tai jį pagirdavo, tai įdrėksdavo nagais. „Var- 
gšas Gogenas,— sakydavo jis, pamatęs pas Volarą išsta- 
tytą jo drobę.— Toje savo saloje turbūt visą laiką galvoja 
apie Lafito gatvę. Aš jam patariau vykti į Naująjį Orle- 
aną, bet, jo manymu, ten per daug civilizacijos. Jam rei- 
kia žmonių su gėlėmis ant galvos ir žiedu nosyje...“ Neat- 
rodo, kad šie dalykai jam nepatiko, nes mirdamas turė- 
jo aštuonis iš geriausių Gogeno paveikslų, tarp jų— ,,Gra- 

žiąją Angelę“, „Moterį su mango“ ir „Olimpiją“ pagal Ma- 
ne. 

Visai kitaip klostėsi jo santykiai su Tulūzu-Lotreku. Čia 
kartų atotrūkis reiškėsi daug labiau negu Dega bendrau- 
jant su Gogenu. Lotrekas niekad nedalyvavo jokioje impre- 
sionistų parodoje: per paskutiniąją, 1886 metais, jam buvo 
tik dvidešimt dveji ir jis neseniai buvo įstojęs į Kormono 
studiją. Maždaug šiuo laikotarpiu Dega su juo susipažino 
per savo bičiulius Diho, kurie buvo susigiminiavę su Lotre- 
ko šeima. Jis juo iš tikrųjų susidomėjo vien todėl, kad šis 
jį garbinte garbino ir laukdavo, ką jis, lyg koks orakulas, 
pasakys apie jo dailę. 

Sutikęs jį Diho bute, — Mari Diho suorganizavo 
šį pasimatymą, — Dega buvo malonus, bet truputį 
globėjiškas. Gal su vargšu neūžauga jis žaidė kaip 
katė su pele —iš pradžių jo veidas buvo meilus, o 
paskui pasidarė kaip akmeninis. 1893 metais, atsilan- 
kęs į Lotreko parodą, surengtą pas Zuajaną, jis apė- 
jo sales, atidžiai apžiūrėjo kiekvieną paveikslą, nesitei- 
kdamas pamatyti Lotreko, kuris stebėjo jį kertėje prakai- 
tuodamas iš nerimo. Tik išeidamas, pastatęs koją ant laiptų 
pakopos, Dega atsisuko ir, dėdamasis tik dabar jį išvydęs, 
trumpai tarė: „Taigi, Lotrekai, matyt, kad ir jūs to amato 
žmogus!..“ ir paliko jį susižavėjusj. Gerai pagalvojus, kom- 
plimentas gal buvo dviprasmiškas — ne taip jau čia pagir- 
ta, kaip atrodė. Tuo laiku Dega savo bičiuliams patarinėjo 
pirkti Moreno kūrinius: „Lotrekas,— sakė jis,— labai ta- 
lentingas, bet jis tik tam tikros epochos tapytojas; jis bus 
savo laiko Gavarni. Man egzistuoja tik du tapytojai: Eng- 
ras ir Morenas.“ Anrį Loranas, kuriam buvo duotas šis tik- 
rai nesąžiningas patarimas, jo paklausė. Deja, palikęs nuo- 
šaly Lotreko darbus, nusipirko kelis šimtus Moreno. 

Nė kiek nemažinant Tulūzo-Lotreko nuopelnų, galima 
konstatuoti, kad jis už daug ką turėjo būti dėkingas Dega, 
nors jo ir neplagijavo. Jo japoniškoms graviūroms artima 
sandara, šviesi brūkšniuotė, metodas tapyti iš atminties — 
visa tai jam atiteko iš Dega, jau nekalbant apie siužetus, 
paimtus iš arklių lenktynių, kafešantanų ir... tam tikrų na- 
mų pasaulio. Dega iš pradžių atrodė tuo patenkintas, bet 
vėliau pajuto kartėlį. Siuzanai Valadon, kurią paklausė, ką 

mananti apie Lotreką, ir kuri atsakė: „Mano nuomone, jis 
rengiasi kai kuriais jūsų drabužiais...“, jis šaltai sviedė: 
„Pritaikydamas juos savo ūgiui!..“ 

Dar 1916 metais, prieš pat savo mirtį, kalbėdamas apie 
Lotreko tapybą, jis pasakė Silvenui Bonmariažui: „Visa 
tai trenkia sitiliul“ 

Tarp šimtų jo kolekcijos paveikslų ir piešinių nebuvo 
rasta nė vieno Tulūzo-Lotreko kūrinio; tai aiškus antipati- 
jos ženklas. 

Yra ir nemažai jaunų dailininkų, kuriais Dega domėjo- 
si ir iš kurių darbus pirko. Tie, kuriais jis tikėjo, matydavo, 
kaip jis ateina į jų parodas arba atidžiai apžiūri jų paveik- 
slus salonuose ir galerijose. Jo patarimai dažnai būdavo 
šiurkštūs, bet visada teisingi ir giliaprasmiai. Nors neat- 
rodo, kad jis buvo pažįstamas su Van Gogu, bet mėgo jo 
tapybą ir per Volarą nupirko iš jo drobių, pavyzdžiui, nuos- 
tabųjį „Natiurmortą su saulėgrąžomis“. Jis reiškė sim- 
patiją ir Sinjakui, Odilonui Redonui, kurio litogratijos jį 
džiugino puikia juodųjų dalių kokybe, Majoliui, Burdeliui 
ir net Matisui. Tačiau pastarąjį gerokai ir pakeiksnodavo. 
Nepriklausomųjų salone vienam savo draugui, kuris, ro- 
dydamas Matiso atsiųstą kūrinį, paaiškino: „Tai natiur- 
mortas“, jis atsakė: „Taip, natiurgirtas!“ 

Kaip žinome, jis negalėdavo atsispirti malonumui pa- 
leisti sąmojį, ir vargu ar kuriam nors šio jauno fovisto 
kūriniui buvo abejingas. 
toju tapo Ruo, Dega keliskart pas jį atsilankė. Vieną sykį, 
šiam pateikus savo kūrinius ir su savotišku krikščionišku 
mazochizmu nurodant jų silpnąsias vietas ir patirtas įtakas, 
Dega susierzinęs tarė: „Na ir kas čia tokio? Juk, manau, 
turėjote tėvą ir motiną...“ Jis mėgo šį jauną tapybos pro- 
letarą, visada pilną skrupulų ir sunkiai išsprendžiamų gal- 
vosūkių. Negirdėta garbė — parodė jam dirbtuvėje savo 
akademistinius kūrinius. „Šitie nesiskaito“, — tarė jis. 

Kitąsyk, apimtas nevilties, kaip kartais būdavo, jam pri- 
sipažino: „Visų mūsų tapyba — kiauliška!“, ir jaunojo 
tapytojo protestas jo, matyt, nei paguodė, nei pradžiugino. 

Į naujus bandymus jis žiūrėjo taip supratingai, kad su 
simpatija priėmė kubistų tapybą ir naiviųjų, liaudies dai- 

lės, kūrinius. Reikia pažymėti, jog šie jį sudomino kur kas 
anksčiau negu pasidarė madingi: sykį, kai keliavo į Kar- 
pantra aplankyti Valerno, jis užsuko į Avinjoną ir atsivežė 
iš ten pliušo skiautelių rėmelius, vaizduojančius Napole- 
ono kapą šv. Elenos saloje. 

Muitininkas Ruso, su kuriuo Dega susipažino Nepriklau- 
somųjų parodoje, įkvėpė jam pranašingą sąmojį. Suerzin- 
tas, kad taip giriama Sera „Didžioji Zata“, kuri čia buvo 
svarbiausias atrakcionas, jis atsisuko ir, bakstelėjęs pirštu 
į pirmą pakliuvusią drobę, kuri pasirodė esanti Muitininko 
„Reginys auštant“, piktai tarė: „O kodėl ne šitam tapyto- 
jui turėti didelę ateitį?“ 

Naivuolis iš Plezanso kvartalo bus vienas retų Dega 
pašnekovų, išmetęs jį iš balno ir atėmęs žadą. Susitikęs jį 
vienoje parodoje ir pasisveikinęs, Muitininkas kuo lipšniau- 
siu tonu, lyg kalbėdamas su gretimos kepyklos savininke, 
pasiteiravo: „Na, pone Dega, ar gerai sekasi pardavimas?“ 

Kokia scena! 

Vieninteliai šimtmečio pabaigos dailininkai, kurie užsi- 
trauks jo rūstybę, be tradicionalistų, „pompje“, bus simbolis- 
tai ir dekadentai. Rošgrosas, Klerenas, Levi-Diurmeras ir 
panašūs — jau nekalbant apie tą nepakenčiamą padermę, 
architektūros subproduktą, dekoratorius — jį siutindavo. 
„Skonio tau nereikia. Padarai gražių dalykų nė pats 
nežinodamas kaip! Susiimi rankomis galvą ir klausi save: 
„Kaip čia radus dailią naktipuodžio formą.“ Bet, nelaimin- 
gieji, jeigu jų naktipuodžiai bus dailės kūriniai, jiems tuoj 
susilaikys šlapimas! Jie žiūrės į puodą ir sakys savo drau- 
gams: ,Pazvelkite į mano naktipuodį, koks jis dailus; ne- 
reikia man daugiau meno! Nereikia! Nereikia!“ 

Monteskju, kuris juo žavėjosi ir jį laikė didžiausiu epo- 
chos dailininku,— deja, lygino su Hele ir Sardžentų! — 
keliskart susilaukė griežtų pastabų. Juodu susibarė atida- 
rant Londono Liberty parduotuvės Paryžiaus filialą, skir- 
tą modernui. „Gal manote, kad obuolio žalumo lovoje išeis 
geresni vaikai? — sušuko Dega, rodydamas į šios spalvos 
lovą, kurią eksponavo manieringasis estetas.— Pone Mon- 
teskju, būkite atsargus, geras skonis — tai yda.“ 

Su dekadentinėmis sferomis susijęs Oskaras Vaildas, 
kurį jis sutiko pas Zenevjeva Stros .prieš pat Dreifuso by- 

lą, taip pat jį pykino savo įmantrybėmis, nors visaip sten- 
gėsi sužavėti. Kai knygos „Kaip svarbu būti rimtam“ au- 
torius entuziastingai jam tarė: „Ak, maestrai, kad žino- 
tumėt, kaip jūs išgarsėjęs Anglijoje...“, šis jam atsakė: 
„Laimė, mažiau negu jūs!“ 

Kategorijoje, kurią galima pavadinti tarpine tarp tra- 
dicionalistų ir nepriklausomųjų, jis jautė simpatiją dviem 
labai skirtingiems dailininkams: Forenui ir Žakui Emiliui 
Blanšui. 

Forenas buvo dar visai Jaunas, kai Dega su juo susi- 
pažino. Žinodamas silpnąsias jo vietas, jis gėrėjosi pam- 
fletisto piešiniais. Kiekvieną pirmadienį pirkdavo Le Figa- 
ro vien dėl jo piešinio, kuris tą dieną būdavo pirmame pus- 
lapyje. Jį žavėjo ir kandūs paaiškinimai, ir štricho jėga, 
mat Forenas mokėjo priderinti tekstą prie piešinio ir dar 
labiau padidinti jo reikšmę. Trečiajame dešimtmetyje, „ne- 
ramiaisiais metais“*, buvo kalbama, kad už pamiletisto 
kūrybą jį reikėtų išrinkti į Prancūzų akademiją. Jo visuo- 
meninės pažiūros labai skyrėsi nuo Dega. Ne taip kaip 
šis, jis nepašiepė individų trūkumų, o kandžia satyra de- 
maskavo respublikinės visuomenės negražius įpročius ir 
keistenybes. Visi verslininkai jam buvo aferistai, gydyto- 
jai — šundaktariai, motinos — „ponia Kardinal“, politikai — 
nedorėliai, teisėjai — parsidavėliai, o žydai, aišku, — kraš- 
to išdavikai! Tik švenčių švenčiausioji armija — saugi nuo 
jo kritikos; tai buvo išimtis, kuri patvirtino, kad šis žmo- 
gus iš tikrųjų — priešgina ir anarchistinių polinkių. Fo- 
renas pripažino, kad būtų nukrypęs į anarchiją, „jei Dega 
tinkamu momentu nebūtų pasakęs poros žodžių“. Gal bū- 
tų susipykę, jeigu jų ryšiai nebūtų sustiprėję dėl Dreifuso 
ris kitas trukdydamas teismui padaryti teisingą sprendimą. 
Forenas prisibijojo Dega; jį išpildavo šaltas prakaitas, kai 
šis sutikdavo pas jį vakarieniauti. 

Su Zaku Emiliu Blanšu Dega bendravo vien salonuose. 
Zakas Emilis Blanšas, sūnus garsaus psichiatro, gydžiu- 
sio grafienę Kastiljone*, buvo įmantrus jaunikaitis, labai 
rafinuotas ir išsilavinęs, mėgstąs patikti, plepus kaip šar- 
ka, turįs gabumų ir literatūrai, ir dailei. Todėl galų gale 
nieko doro iš jo ir neišėjo. Jis neįstengė apsispręsti, ir ra- 

šytojai visą gyvenimą laikė jį tapytoju, o tapytojai — rašy- 
toju. Kaip portretistas, jis turėjo didelį pasisekimą aukš- 
tuomenėje, bet jo literatūrinė karjera nugrimzdo apkalbo- 
se. Labiausiai galėjo didžiuotis tuo, kad įvertino kūrybinio 
kelio pradžioje Matisą ir Prancūzijoje muzikos ir literatū- 
ros mėgėjus supažindino su Stravinskiu ir anglų romanis- 
tais Tomu Hardžiu bei Virdžinija Vulf. Jis buvo ir entu- 
ziastingas Džeimso Džoiso propaguotojas. 

Paryžiuje ir ypač Djepe Dega dažnai lankėsi Blanšų 
šeimoje. Jų bute Otejyje jis susitikinėdavo su dekadentine 
anglų ir prancūzų inteligentija. Mėgdavo pasiginčyti ,,ama- 
to“ klausimais su jaunuoju Žaku Emiliu, kuris juo be galo 
žavėjosi. Tačiau, nors Dega būdavo smagu pasiklausyti jo 
liežuvavimų, jis išmetė jį iš širdies, kai tas, nepaisydamas 
draudimo, viename anglų žurnale paskelbė savo nutapytą 
Dega portretą. Įdūkęs, kad su juo nesiskaitoma, šį portre- 
tą Dega nusiuntė atgal Ž. E. Blanšui, pridėjęs užgaulų 
raštelį, kurio tekstą jau seniai buvo suformulavęs. 

Nuo 1890 metų Dega nebeturėjo materialinių sunkumų, 
jo „prekės“ buvo lengvai parduodamos, tad jis galėjo vėl 
kolekcionuoti meno kūrinius. Tai, kas iki šiol buvo natū- 
ralus dailininko potraukis, virto nepasotinama aistra, ir 
Diuranai-Riueliai, kurie ėjo Dega bankininkų pareigas, nu- 
sigandę jo išlaidumo, turėjo jį prilaikyti. Tačiau jis jų ne- 
klausė ir per dvidešimt metų sutelkė vieną iš nuostabiau- 
sių kolekcijų po didžiosios Kroza, Ziuljeno ir La Kazo epo- 
chos, įsigydamas šimtus Engro, Delakrua, Domje, Koro... 
paveikslų ir piešinių, supirkdamas iš karto visas Mane gra- 
viūras ir visas Domje bei Gavarni litografijas. Per varžyti- 
nes jis atrodydavo kaip neramus pamišėlis, kai prieš jį bū- 
davo keliami įkainiai, ir šiurkščiai rėkdavo ant priešininko: 


veikslą...“ Kartais keldavo kainą net pats prieš save. ,,Per- 
ku, perku, negaliu sustoti, — prisipažindavo.— Nemalonu, 
kad jau visi pradeda tai suprasti ir kelia kainas: žino, 
kad jei ko nors labai užsigeidžiau, būtinai turiu gauti. Ta- 
da mane įvaro į aklavietę. Anądien tas galvijas Serami taip 

kėlė kainą prieš mane! Buvo užsilindęs už įkainotojo, ir 
aš jo nemačiau, bet man apie tai pasakė; pridėjau penkis 
frankus, dar penkis frankus, paskui — dar ir dar. Ir kai 
jau buvau gavęs, Šerami išlindo, priėjo prie manęs ir pras- 
to komedianto tonu sako: „Džiaugiuosi, brangus maestrai, 
kad šis šedevras atiteko jums.“ —,,Džiaugiatės! Džiaugia- 
tés! Čia visai ne taip. Per jus turėjau brangiai sumokėti, 
bet jūs negavote! Devyni šimtai frankų man — didžiulė su- 
ma!“ — „Devyni šimtai už tą Delakrua portretą! — sušuko 
jaunasis Halevi.— Bet juk tai beveik veltui. Nejaugi De- 
lakrua paveikslai tokie pigūs?“ — „Taip“, — tarė Dega su- 
sižavėjęs ir prislopinęs balsą, lyg bijodamas, kad kas ne- 
išgirstų. | À 

Kai negalėdavo paimti viršaus, baisiai nusimindavo, 
tartum vaikas, negavęs deserto! 1898 metais jis nusiuntė 
maldaujamą laiškelį Diuranui-Riueliui, kuris neskubėjo su- 
mokėti jam iš anksto pinigų: „Padėkite man įsigyti tą ne- 
didelę Engro kopiją, nepadarykite gėdos ir skriaudos. Jos 
man tikrai reikia!“ Zodį „reikia“ jis pabrėžė storu brūkš- 
niu. Teko jam kai ko ir atsisakyti, pavyzdžiui, Kurbe „Atel- 
je“, už kurią didžiam Diurano-Riuelio siaubui Dega per 
varžytines pasiūlė baisiai aukštą kainą. Jis nusiminęs pa- 
sitraukė — suprato, kad nenusileis jo priešininkas Viktoras 
Defose, kuris turėjo didžiulių lėšų. Jo apmaudas ir sielvar- 
tas sujaudino net varžytinių dalyvius. 

Jis buvo nepasotinamas ir pirko visur: varžytinių salė- 
se, pas Monmarto sendaikčių pirklius, galerijose, keitė sa- 
vo kūrinius į kitų dar gyvų dailininkų kūrinius, — tie mai- 
nai kartais būdavo pražūtingi. Malonumus skyrė tik sau 
vienam. Jo bute, Viktoro Mase gatvėje, ant sienų paveikslų 
buvo pakabinta nedaug. Dar mažiau jų buvo jam laikinai 
apsigyvenus Kliši bulvare, dauguma paveikslų stovėjo 
apgręžti. Volaras konstatavo, kad jam būdavo labai ma- 
lonu savo lobius „apgręžti“. „Vis dar matau, kaip pasilen- 
kęs užstoja prasegtą aplanką, kad nepastebėčiau, kas jame 
yra.“ 

Po Dega mirties paveldėtojai, brolis Rene ir sūnėnai,— 
abi jo seserys ir Ašilis jau buvo mirę,— pateko į Ali Babos 
olą. Butas lyg senų baldų sandėlis buvo prigrūstas paties 
Dega kūrinių ir šimtų jo mėgstamų dailininkų paveikslų, 

pastelių, piešinių, estampų, skulptūrų. Be kita ko, čia buvo 
dvidešimt Engro paveikslų ir eskizų (markizo de Pastore, 
pono de Norveno, vyro ir žmonos Leblanų portretai, vienas 
iš dviejų „Rože ir Anželikos“ variantų, eskizas paveikslo 
„Achilas priima savo palapinėje Agamemnono pasiunti- 
nius“, už kurį Engras gavo didįjį Romos prizą, Forestje 
šeimos, ponios Muatesje piešiniai), trylika Delakrua pa- 
veikslų ir šešiasdešimt piešinių, šeši Koro peizažai ir ,,Sè- 
dinčios italės“ portretas, septyni Sezano kūriniai, tarp jų 
Soke portretas ir autoportretas, aštuonios Gogeno, tiek pat 
Mane, visų, be Mone, impresionistų drobės, dvylika Fore- 
no kūrinių, tūkstantis aštuoni šimtai Domje, du.tūkstančiai 
Gavarni litografijų, milžiniškas Hirosigės, Utamaro, Ki- 
jonagos estampų rinkinys... Užteks! Čia pateikėme tik san- 
trauką. 

Pasakiškas lobis, kuriam išparduoti reikėjo keturių au- 
kcionų. Jie įvyko 1818 metų kovo 26—27, gegužės 6—8, 
lapkričio 22—23 ir gruodžio 12—13 dienomis. Šia kolekci- 
ja (tokios reikšmingos daugiau niekad nebuvo rinkoje) 
taip susidomėta, kad varžytinės Žoržo Peti galerijoje su- 
traukė rekordinį dalyvių skaičių, nors pavojų kėlė didžio- 
ji Berta, kas ketvirtis valandos siunčianti į Paryžių artile- 
rijos sviedinį. Suvažiavo pirklių ir kolekcionierių iš viso 
pasaulio, pirko net vokiečiai per tarpininkus šveicarus ir 
švedus. Paties Dega kūriniai, beje, nebuvo sumesti į var- 
žytinių laužą: juos visus urmu paėmė konsorciumas, susi- 
dedąs iš Žako Seligmano, Diurano-Riuelio ir Volaro, ir vis- 
ką pasidalijo. Netrukus Seligmanas savo partiją ėmė par- 
davinėti Niujorke, ir juo pasekė abu jo kompanionai, prie 
kurių prisijungė Bernaimai. Per keturis aukcionus buvo 
gauta už meno kūrinius aštuoni milijonai frankų. Dar bu- 
vo aukso frankai. 

Galima stebėtis, jog Dega, taip uoliai saugojęs savo 
lobį, nepasitvarkė, kad po jo mirties jis neišsisklaidytų. 
Vienu tarpu ketino palikti jį testamentu valstybei, pas- 
kui — įsteigti savo muziejų ir pasisakė apie tai Moro-Ne- 
latonui. Bet vėliau supyko ant Luvro muziejaus saugotojų, 
kai šie davė restauruoti kai kuriuos paveikslus, pavyzdžiui, 
Rembranto „Kristų Emause“. Jis nusivylė ir aplankęs Gius- 

tavo Moro muziejų; taip ėjo laikas, o jis nieko nedarė, ir fi 
apėmė senatvės apatija. 

Kaupdamas šimtus dailės kūrinių, Dega tenkino ir kitą 
savo aistrą — fotografavimo. 

Jis anksti susidomėjo galimybėmis, kurių tapybai teikė 
fotografija, ir panaudojo ją kaip informacijos priemonę kai 
kuriuose savo portretuose. Čia jis, beje, nebuvo novatorius, 
tik pratęsė tai, ką jau buvo atradę Delakrua ir Kurbe, var- 
toje fotografiją savo etiudams. 

Tapydamas arklių lenktynių seriją, jis, kaip minėjome, 
pritaikė majoro Maibridžo atradimus apie arklių šuoliavi- 
mo vaizdo išskaidymą. Taigi, Nadaro pamokytas, ėmėsi 
pats fotografuoti didžiuliu iš raudonmedžio, vario ir mo- 
leskino padarytu aparatu, kurį ruošiant darbui prireikdavo 
ištisos valandos. Su šia griozdiška mašina, naudojant pri- 
mityvias priemones,— Malarme ir Renuaro portretams pri- 
reikė devynių žibalinių lempų, ir jie turėjo pozuoti penkio- 
lika minučių, — jam pavyko sukurti keletą fotografijos še- 
devrų. Jis nepaprastai kruopščiai nustatinėjo ryškumą, bet 
laikėsi tokių pat pažiūrų į sandarą kaip ir tapybos pavei- 
ksluose ir, jeigu to reikalaudavo kompozicija, personažą 
perpjaudavo arba pabrėždavo pirmąjį planą. Iš tikrųjų vi- 
sos jo nuotraukos sukomponuotos „tapytojo“ ir būtų gali- 
ma jas pavadinti paveikslais. 

Jo aistra ir šioje srityje buvo reikli ir ypač didelis iš- 
bandymas jo draugams. Ruošimasis jam pozuoti trukdavo 
ištisas valandas, ir „pacientai“ turėdavo visiškai nejudėti 
kelias minutes, jam atleidus „gaiduką“. Į Dega pagaliau 
imta žiūrėti kaip į tikrą dievo rykštę, ir, pamačius, kaip jis 
su savo prietaisais lipa iš fiakro, septynioliktojo Paryžiaus 
rajono buržua namuose kildavo panika. 

Tačiau pasidžiaukime, kad Dega ne tik paliko jaudi- 
nančių nuotraukų, kaip antai mažylės Džeki Leuzon-Le- 
diuk ir Mane šeimos, bet ir neprilygstamą paliudijimą apie 
epochą, kurioje gyveno. Savo tapybos kūrinių atžvilgiu jis 
laikydavosi droviai ir kukliai, tačiau keldavo į padanges sa- 
vo nuotraukas. „Na, ar ne gražu? — sakydavo jis, rodyda- 
mas misis Haulend portretą.— Bet ji jo nematys, nes duo- 
tų aplaižyti savo šuniui. Bjauri moteris. Anądien, kai paro- 
džiau jai savo gražųjį Hasą, ji tarė: „Jis keršas, reikia duo- 

ti paretušuoti.“ Bjaurybė! Nieko neatsakiau, tik pasižiū- 
rėjau į ją, viską susidėjau ir išėjau.“ 

Jis sakė tiesą: jo portretai nuostabūs, ir Valeri iki pat 
mirties nesiskirs su Dega dovanomis — Malarme ir Renu- 
aro portretais. 


IX skyrius 
KAIP SENASIS HOMERAS 


Kartu su Dreifuso byla baigsis palyginti laimingas De- 
ga gyvenimo periodas, kai bendravimas su diduomene už- 
pildydavo jo emocinio gyvenimo tuštumą. Absurdiška po- 
litinė pozicija, kurią jis pasirinko veikiamas savo 1870 
metais paaštrėjusių nacionalistinių pažiūrų ir kurios, nie- 
ko nepaisydamas, laikėsi dar atkakliau, kai ilgainiui įvy- 
kiai parodė esant neteisingą tokią jo poziciją, pastūmėjo 
jį nutraukti ryšius su daugeliu senų draugų, žydų ir drei- 
fusininky. Jo pažinčių ratas susiaurėjo, liko tik keletas se- 
nų bičiulių, kurie netrukus mirė. 

Iš pradžių Dreifuso byla jį ne per labiausiai jaudino: 
čia buvo tik eilinė išdavystė. Nebuvo pastatyta ant kortos 
armijos garbė. Praėjo daug mėnesių, kol ši byla prasi- 
smelkė į įvairius visuomenės sluoksnius ir juos apnuodijo. 
Tad iki 1897 metų jis tebesilankė pas savo bičiulius žydus: 
Halevi, Strosus, Finalius, Rotšildus... Paskutinis jo laiškas 
poniai Halevi, kurios mergautinė pavardė buvo Brege ir 
kuri buvo ne žydė, o protestantė, rašytas 1897 metų lap- 
kričio 15 dieną. Po to užuolaida nusileido. 

Jis elgėsi taip, kad nutrūktų santykiai. Iki tol Dega 
pažįstami žydai, pripratę prie sunkaus jo būdo, nelabai 
įsižeisdavo dėl jo pažiūrų. Kai kurie atvirai iš jų pasišai- 
pydavo. Isakas de Kamondo, kuris turėjo keletą jo kū- 
rinių, mėgdavo jį paerzinti. Norėdamas, kad jis ateitų pie- 
tauti, ir žinodamas, jog atsisakys, jei pakvies jį pats, susi- 
galvojo perduoti kvietimą per savo meilužę. Dega supra- 
to, kas čia per pokštas, ir atsisakė. „Bet juk aš ne žydė“, — 
ironiškai tarė jaunoji moteris. „Taip, bet tu — kekšėl“ 

ir tai pasakė prie dvidešimties žmonių. 

Bylai pakrypus į blogąją pusę ir aiškėjant, kad kapito- 
no Dreifuso kaltumo įrodymai suklastoti generaliniame 
štabe, Dega iš gryno šovinizmo — negalima tvirtinti, kad 
tikrai buvo rasistas, nes juk iki bylos bendravo su žydais ir 
buvo užmezgęs su jais draugysčių, — atkakliai tebesilaikė 
savo pozicijos ir visai nutraukė ryšius su dreifusininkais. 
Dėl nesugyvenamo būdo jis dažnai nukrypdavo į kraštuti- 
numus, ir dabar jo pozicija buvo tokia, kad tapo Paryžiaus 
paskalų objektu. Jis nebesilankė pas valdininką ir dailės 
mėgėją Olivje Senserą, būsimąjį valstybės prezidento Pu- 
ankare generalinį sekretorių, nes per pietus pas jį buvo 
pasodintas šalia gražios žydaitės, kuriai, kaip buvo pratęs, 
uoliai asistavo. Rytojaus dieną pakėlė didelį triukšmą, su- 
žinojęs savo kaimynės tautybę: jam paspendę žabangus!.. 
Namie tuoj išvarė lauk vieną pozuotoją ir išmetė į laiptinę 
jos skudurus, kai ši pasakė, kad Dreifusas gal vis dėlto 
nekaltas. 

— Tu žydė? 

— Ne, pone, aš protestantė. 

— A, protestantė, tai nešdinkis... 

Protestantai, jo manymu, dalyvavo sąmoksle prieš ge- 
neralinį štabą. 

Sykį jis baisiai susijaudinęs įžengė į Diurano-Riuelio 
galeriją. 

— Einu į teismą! 

— Pasiklausyti bylos? 

— Ne, užmušti žydo! 

Įsikarščiavęs jis sunaikino seno savo draugo Pisaro 
nutapytą paveikslą — to iš impresionistų, kuris jam buvo 
brangiausias. 

— Juk jūs, pone Dega, gerai atsiliepdavote apie jo ta- 
pybą... 

— Taip, bet tai buvo iki bylos! 

Tačiau vieną sykį jis prisipažino, kad savo aklame fa- 
natizme per toli nuėjęs, ir 1903 metais, Pisaro mirus, da- 
lyvavo jo laidotuvėse ir ėjo procesijoje šalia Merės Kesat. 
Ši visą kelią, nuo bažnyčios iki kapinių, jam priekaištavo, 
kad blogai elgęsis su jųdviejų bičiuliu. Jis nieko jai ne- 
atsakė, tik kažką niurnėjo... 

Sirsdamas ant dreifusininkų, Dega priiminėdavo žmo- 
nes, kurių nemėgo, vien todėl, kad jie buvo tokių pat pa- 
žiūrų. Sutiko net parduoti vieną piešinį Le Gaulois direk- 
toriui Arturui Mejeriui, kuris buvo už generalinį štabą. 
„Sis žydas, — pasakė Dega,— stoja už gerus principus!“ 

Nors byla netikėtai gavo kitą linkmę, jis neatsižadėjo 
savo nuomonės: taip ir mirė nesutikęs pripažinti, kad kapi- 
tonas nekaltas. Bylai pasibaigus ir Dreifusą paleidus, šią 
siaubingą dramą, suskaldžiusią prancūzų visuomenę, jis 
minėdavo tik atsidusdamas: „Po tų mūsų nelaimių...“ 
| Fu nelaimės“ reiškė, kad auka buvo pripažinta ne- 

alta! 

Prasidėjus šiai dramai, Dega būdas pasidarė nepaken- 
čiamas, kartais — tiesiog bjaurus. Eidamas pas jį, niekad 
nežinodavai, kokia bus jo dvasios būsena. Tartum steng- 
damasis būti blogos nuotaikos, jis apie viską šnekėdavo su 
kartėliu ir nusivylimu. Jo darbas, dėl kurio visada būdavo 
labai kritikuojamas, dabar jam atrodydavo tuščias, ir, už- 
siminus apie jo kūrybą, jis ne pragiedrėdavo, o paniurda- 
vo. Buvo kaip tariamieji ligoniai, kurie įširsta, kai pasakai, 
kad gerai atrodo. ,,Stai,— rašo Polis Valeri, kuris įsidrąsi- 
nęs jį aplankydavo,— tas nervingas, beveik visada apsi- 
riam staiga užeina įtūžio ir sąmojavimo, vaikiško nekant- 
rumo ir aikštijimosi priepuoliai...“ Užtekdavo vieno kokio 
žodžio, kad jis perpyktų, o toks žodis jam neretai pasitai- 
kydavo, ir jis turėdavo prie ko prikibti. Panelei Zilhart, 
kuri jį aplankė kartu su Luiza Breslau*, jis drėbė: „Jūs 
mane vedate iš kantrybės!..“, nes kalbėdamasi ji pirštine 
šluostė labai apdulkėjusį Delakrua portretą. 

Jo pyktis kartais būdavo vaikiškas. Viktoro kavinėje, 
prie Batinjolio bulvaro ir to paties pavadinimo gatvės kam- 
po, kur grįždamas iš pasivaikščiojimo Dega buvo pratęs 
užsukti ir išgerti karšto pieno, jis išbarė kasininkę, kad dar 
nesusirinko biliardo lošėjai, nes jam būdavo smagu klau- 
sytis, kaip jie ginčijasi, kalbėdami apie smūgius: „O kur 
jūsų lošėjai? Ką veikia tie dykaduoniai?“ 

Sio šimtmečio pradžioje jis ėmė vis labiau vengti žmo- 
nių. Bijodamas įkyruolių, dirbtuvės duris atidarydavo tik 
paskambinus tris kartus, kaip būdavo sutarta, Lankytojas, 


172 


apžiūrėtas pro vilkelį, būdavo įsileidžiamas į dulkėm ap- 
neštą pamišusio skudurininko pasaulį, apie kokį nė nesap- 
navo pusbrolis Ponsas. Provincijos tipo name Viktoro Ma- 
se, buvusioje Lavalio, gatvėje Nr. 37 jis susikūrė savotiš- 
ką rojų, atitinkantį jo aistras, antifeminizma ir egoizmą. 
Jam priklausė trys namo aukštai. Antrame aukšte buvo — 
jei galima taip sakyti! — patalpintos jo kolekcijos. Čia bu- 
vo sudėta į aplankus arba atgręžta į sienas šimtai paveiks- 
lų, piešinių, estampų. Kai kurie ypač vertinami tapybos 
kūriniai — išstatyti ant molbertų. Jo butas, esantis trečia- 
me aukšte, susidėjo iš svetainės, valgomojo, miegamojo ir 
įvairių pagalbinių patalpų. Čia ant sienų buvo pakabinti 
paveikslai, kurie labiausiai patiko jam pačiam, pavyzdžiui, 
Engro, Delakrua, Koro ir Domje. Miegamajame kabojo jo 
nutapyti tėvo, klausančio Pagano muzikos, brolių ir seserų 
portretai, Mane „Kumpis“, Siuzanos Valadon piešinys ir 
nuostabus Kijonagos diptichas. Ir pagaliau ketvirtame auk- 
šte, kur niekas neturėjo teisės jeiti jam nesant, buvo jo 
dirbtuvė. 

Jis čia gyveno kartu su sena tarnaite Zoje Klozje, bu- 
vusia pradinės mokyklos mokytoja, kuri nelabai kreipė 
dėmesį į jo, seno bambeklio vaiko, būdą — viską tvarkė 
savo nuožiūra, jį net bardavo, kai atsisakydavo duoti pi- 
nigų prijuostei nusipirkti ir pats ką tik būdavo įsigijęs du 
Engro kūrinius. Ėmusi virti apelsinų uogienes,— jos spe- 
cialybė,— siųsdavo jį pietauti į restoraną. Tikra komedi- 
jų tarnaitė! Bet jau buvo susidariusi tokia tradicija ir jį 
juokino. Norėdamas ją įsiutinti, pagrasindavo vesiąs: „Kai 
mano namuose bus žmona, turėsite jos klausyti...“ Ji nieko 
neatsakydavo, nes gerai žinojo, kad kalba perniek. 

Polis Valeri aprašė mums šį senbernio butą, prigrūstą 
iš tėvų paveldėtų Liudviko Pilypo stiliaus baldų, įvairių, 
sakytum, profesinių aksesuarų: maudymosi dubenų, vo- 
nių, cinkuotos skardos bide, baletinių sijonėlių ir žokėjų 
švarkų, skiriamų jo modeliams. Grindys buvo išklotos 
brangiais Rytų kilimais,— viena Dega aistrų, — kuriuos jis 
buvo aptikęs savo kvartalo sendaikčių parduotuvėse. Vi- 
suose buto koridoriuose viešpatavo baisi netvarka, „geros 
vietos“ durys niekad nebūdavo uždaromos, o Greko ,,Sven- 

tas Ildefonsas“ buvo vietoj kabintuvo. Vakare, eidamas 
miegoti, Dega užkardavo ant jo švarką... 

Senasis niurzglys čia gyveno daugiau nei dvidešimt 
metų; vis labiau laukėdamas, palengva apimamas apatijos, 
mažai valgydamas, nes viduriai buvo nesveiki. Vienintelė 
pramoga jam būdavo tai, kad Zojė paskaitydavo dienraštį 
Libre Parole arba pasakas iš „Tūkstančio ir vienos nak- 
ties“; tada jis gulėdavo prietemoje, duodamas pailsėti 
akims. Be abejonės, ir dėl regėjimo sutrikimų sugedo jo bū- 
das. Paskutines dvi dešimtis metų prieš mirtį jis matydavo 
tik protarpiais — ir tai nekaip! Jo regėjimo kampas pasida- 
rė labai siauras. Keletą kartų jis visiškai apako ir dėl to 
jį apėmė baisi depresija. 1898 metais jis rašė Ortansai Val- 
penson: „Štai jau savaitė, kai nematau, ir man labai sunku, 
kad negaliu pasivalkioti lauke, baigęs darbo dieną. O kai 
keletą valandų nedirbu, jaučiuosi lyg kažkuo nusikaltes, 
kvailas, nieko nevertas.“ 

Vienas toks aklumo priepuolis jam užėjo tapybos se- 
anso metu. Apie šį dramatišką epizodą pasakoja jo dukte- 
rėčia Zana Fevr: „Tai buvo popiet. Modelis, labai graži 
jauna moteris, ramiai pozuoja. Staiga dailininkas šūkteli. 
ir, mėšlungiškai užsispaudęs rankomis akis, susmunka ant 
kėdės. Sutrikusi pozuotoja mėgina Dega paguosti. Tačiau 
tas švelniai paprašo ją apsirengti ir kuo greičiausiai išeiti. 
Nors jį gydžiusiam daktarui Landoltui pavyko sulėtinti li- 
gos eigą, Dega pamažu nugrimzdo j nakties tamsą. Pas- 
kutiniai jo laiškai skamba kaip patetiškas šauksmas. ,,Ne- 
trukus būsiu aklas...“—,,Ak, tos akys, akys, akys!..“—, Ar 
tai pasibaigs, ir kaip pasibaigs?“ Pasidavęs niūriai nuotai- 
kai, jis gal ir perdėdavo. Tokios nuomonės buvo Volaras, 
kuris klastingai konstatavo, kad kai norėdavo, Dega labai 
gerai matydavo, ir aklumas buvo dingstis nematyti tų, ku- 
rie jam nepatikdavo. ,Dega,— rašo Volaras savo „Atsimi- 
nimuose“,— ėmė nematyti norėdamas išvengti pareigos 
žmones pažinti. Kartais, paklausęs jau trisdešimt metų ge- 
rai pažįstamą žmogų, kokia jo pavardė,— „Ak, tos mano 
akys!..“— užmiršdavo, kad nematąs, ir išsitraukdavo iš ki- 
šenės laikrodį.“ Tikriausiai ir taip būdavo, bet ne tiek daž- 
nai, kaip tvirtina pirklys, labai linkęs pagražinti įnoringą 
Dega legendą. 

Senąjį dailininką vargino ir kitos fizinės negalės: buvo 
nesveiki viduriai, gerklė ir bronchai,— todėl dažnai gydy- 
davosi Kotre ir Mon Doro kurortuose,— ir kėlė susirūpini- 
mą prostata. Galų gale jam nebedavė ramybės mintis apie 
tai, ir sykį paklausė merginą, atėjusią pozuoti tuo metu, 
kai jis ruošėsi gerti vaistinių žolių nuovirą: „Panele, kaip 
jūs šlapinatės? Aš šlapinuosi labai blogai, mano draugas 
Z. irgi...“ 

Iš to nereikia daryti išvados, kad dvidešimt metų prieš 
mirtį Dega buvo suvaikėjęs, baigtas. Ne, prie mirties jis 
artėjo pamažu, etapais, būdavo nuostabių remisijos valan- 
dėlių, pavyzdžiui, didžiųjų piešinių anglimi laikotarpiu, 
kai juoda ir balta spalvomis pateikė savo paskutinį kūrybi- 
nį pasisakymą, kuriame reziumuotas jo gyvenimo idealas. 
Galėtum pamanyti, kad jis turėjo naudoti tik šią techniką 
dėl silpno regėjimo — kad matė vien kontrastus. Tai paliu- 
dytų ir jo polinkis į vis didesnius formatus. Tačiau tokios : 
nuomonės nelabai būtų pagrįstos. Galima, priešingai, tarti, 
kad, puikiai valdydamas kūrybos priemones, jis atsidėjo 
kuo gryniausiai savo jausmų raiškai. Apsiribodamas šia 
asketine priemone, jis pateikė, kaip tvirtino Renuaras, an- 
tikos monumentalumo paženklintų kūrinių. Čia pasireiškė 
jo, piešėjo, genialumas. Pagaliau jis įgyvendino patarimą, 
kurį jam, dar jaunuoliui, buvo davęs Engras: „Pieškite li- 
nijas, iš natūros ir atminties, vis linijas...“ 

Šie dideli piešiniai anglimi, kuriais taip žavimės, pa- 
sidarė žinomi tik po jo mirties ir iš pradžių nelabai buvo 
vertinami. Jam tai buvo vien pratimai, gamos ruošiantis 
sudėtingesniems etiudams. Pasidavęs ūpui, jis ėmė neda- 
ryti nieko kita, tik anglimi piešti piešinius, kuriuos retai ka- 
da baigdavo — gal nebematydavo, o gal jam nusibosdavo. 
Šių piešinių su valingais štrichais stilius vėl pasidarė sta- 
tiškas, kaip „Belelių šeimos“ laikotarpiu; grįžo nejudamu- 
mas, kaip jo kūrybos pradžioje: ratas užsidarė. 


Prieš prieidamas prie didžiųjų piešinių anglimi, savo 
kūrybos pabaigos, Dega patyrė keistą persikūnijimą, kuris 
nebuvo toks jau netikėtas artimiems jo draugams: paaiš- 

kėjo, kad jis — poetas... Jame visada tūnojo literatas; drau- 
gavimas su „Gerbua“ ir „Naujųjų Atėnų“ rašytojais pa- 
žadino jo potraukį prie literatūros. Nors gyvenimo pabai- 
goje jis nekentė Zola, kurį kažkodėl dėjo į vieną krūvą su 
Andre Zidu (!), bet su bičiuliškais jausmais minédavo Mo- 
pasaną, Vilje de lII Adana, Edmoną de Gonkūrą ir net 
Hiuismansą, kuris, gerokai papešiojęs ypač dėl jo moterų, 
atliekančių tualetą, galiausiai jį deramai įvertino. Nuo de- 
vintojo dešimtmečio pradžios Dega lankėsi pas Malarme, 
su kuriuo susipažino pas Bertą Morizo, ir palaikė su juo 
beveik nuoširdžius santykius, juoba kad jam labiau patiko 
žmogus negu poetas. Į Malarme kūrybą jis žiūrėjo pabrėž- 
tinai santūriai: ji atrodė jam proto sutrikimo vaisius. Jis 
ir pateikti jų logiškas versijas. Atlikdamas šias pratybas 
paties poeto akivaizdoje, sakydavo, kad kalbama apie sau- 
lėlydį, aušrą ir kt. O šis ironiškai sušukdavo: „Visai ne! 
Aš kalbu apie savo komodą!“ 

Kaip su kitais žmonėmis, Dega ir su juo keisdavosi ,,sa- 
mojais“, nesikalbėdavo, pykdavosi. Kartą Malarme, kupi- 
nas gerų norų, jam pranešė, jog patarpininkavęs pas 
Meno reikalų valdybos viršininką Ružoną, kad valstybė 
nupirktų kurį nors Dega kūrinį. Na ir ko tas čia dabar ki- 
šasi!.. Dega įsiuto ir pašoko, norėdamas griebti poetui už 
apikaklės. Bet, gerai nenusitaikęs, smarkiai trenkė ranka 
į molbertą ir net suriko iš skausmo. Malarme, matydamas, 
kaip jis trinasi sumuštą ranką, ėmė raitytis iš juoko ir su- 
šuko: „Dega!.. Dievas jus nubaudė... Dievas!“ 

Nors labai švelnaus būdo, bet pasitikintis savimi, Ma- 
larme buvo vienas iš tų, kurie nesiduodavo niurzglio suer- 
zinami ir mokėdavo jam pasipriešinti. Per vakarienę pas 
Bertą Morizo Dega, skysdamasis, kad per daug laiko jam 
atėmė sonetas, sušuko: | 

— Na ir amatas! Gaišau visa dieną dėl prakeikto sone- 
to, ir nė žingsnio pirmyn... O juk man netrūksta minčių.., 
Aš jų pilnas... Net per daug ju turiu!.. 

— Bet, Dega, eilėraščiai kuriami ne iš minčių, o iš žo- 
džių,— švelniai tarė Malarme. Ir naujokas poetas šįkart ne- 
žinojo, ką atsakyti. 


176 


Tuo laiku Dega aistringai atsidėjo poezijai. Nelabai iš- 
aiškinta, kokiomis aplinkybėmis. Pasak Agatos Ruar-Va- 
leri, jis tai padarė atsakydamas į iššūkį, kurį jam metė 
Heredija, kai sykį jie ginčijosi dėl tapybos ir poezijos ry- 
šio. „Soneto jūs neparašytumėte!“ — su pašaipa tarė Here- 
dija. Padilgytas šių žodžių, Dega ėmėsi darbo — studijavo 
veikalus apie eilėdarą, nusipirko rimų žodyną ir sukūrė 
maždaug dvidešimt tobulos formos sonetų, kuriais gėrėjosi 
Polis Valeri. 

Per 1888—1889 metų žiemą, dirbdamas kaip jautis, jis 
parašė keletą labai įmantraus stiliaus, tiksliai kaip laikro- 
džiai sureguliuotų dalykų, kurių aštuoni 1914 metais buvo 
išleisti aštuoniais egzemplioriais jo draugams. Vėliau bu- 
vo išspausdintas leidinys aštuonių tūkstančių egzempliorių 
tiražu. 

Labiausiai pavykę tie eilėraščiai, kurių temos paimtos 
iš jo kūrybos, pavyzdžiui, eilėraštis, paskirtas grynakrau- 
jui žirgui: 

Kad įveiktų visas nustatytas kliūtis, 
Lyg vagis išsiveržęs jis dumia lauku, 
Ir šilkinis jo rūbas mums glosto akis. 


Arba šis, parašytas panelei Sanlavil, Operos primabaleri- 
nai: 

Ji šokdama miršta. Jos pa kaspinai 

Tą liūdną Veberio muzikos vėją, 

Pučiamą įleitos, lyg nendrę apvijo 

Ir baigės. Nukrito kaip paukštė lengvai. 


Kitas eilėraštis dedikuotas Merei Kesat; jame kalbama 
apie jos papūgą: 

Ką jausdavo pavargęs Robinzonas, kai 
Kažkelintam išaušus rytui pro miegus 

Ar skleidžiant apdraskytos biblijos lapus 
Jam pasigirsdavo lyg ir žmogaus riksmai? 

Apie šiuos eilėraščius Polis Valeri savo veikale „Dega, 
šokis, piešinys“ rašo: „Neabejoju, kad šis mėgėjas, kuris 
įstengė atkakliai kurti eilėraščius ir, įveikdamas amato 
priešinimąsi, suvokti mūsų meno paslaptį arba esmę, būtų 

galėjęs, jei būtų tam visiškai atsidèjes, tapti vienu iš Zy- 
miausių 1860—1890 metų tipo poetų.“ 

Patenkintas poetų ir bičiulių pagyrimais, Dega padėjo į 
sandėlį savo lyrą. Išmintis ar atsargumas — jis suprato, 
kad nereikia per daug spirtis, jei nenori parklupti. Be to, 
jo ištikimasis Valernas pasveikino jj tokiu ironišku eilė- 
raščiu. 

Vainikas tavo laurų — apstus ir gražus, 
Po juo, Dega, tikrai gali jaustis ramus; 
Nevark su mūza, kuri tokia neklusni, 
Juk tavo eilės..., o tapyba — puiki. 
Tapyk, bet nerimuok; užsimanęs dvasią 
Matuoti skriestuvu, tiek tu jos terasi. 


Prieš baigiant kalbą apie Dega literatą,— nors buvo 
labai drovus savo dailės atžvilgiu, šioje srityje jis pasirodė 
esąs didelis garbėtroška,— reikia priminti jo, kaip prozi- 
ninko, kūrybą, kurią sudaro laiškai, paskelbti Danielio Ha- 
levi ir Zanjo. Gražiausių laiškų jis parašė tada, kai jo re- 
gėjimas dar buvo gana geras; po 1898 metų rašydavo tik 
visaį trumpus laiškelius; tačiau devintame dešimtmetyje, 
gyvendamas Kotre kurorte, atsiųsdavo Poliui Bartolome 
laiškų, liudijančių apie pastabumą ir kupinų humoro. Štai 
laiškas, datuotas 1899 metų rugpjūčio 19 diena: „Baronas 
Anri d'Ernemonas, 65 metų amžiaus, kaimynas už stalo iš 
kairės pusės, pristojo prie manęs. Be paliovos dalijasi su ma- 
nim visom savo mintim, kimšdamasis į burną stambius ga- 
balus visa ko, ypač — didžiulius luitus rokforo. Galvoja apie 
bet ką, kaip Arnalas*. Man ištrykšta ašaros, ir jam malonu 
matyti, kad per jį verkiu. Jis stengiasi išvardyti visus lig 
vieno asmenis, kuriuos pažinojo. Taip jam atsitikę jo Neji 
pilyje, netoli Pasi prie Eros ir...— kalba apie ponią de Bua- 
želen, jaunąją panelę de...,— taip buvo su viena kekše iš 
Amjeno. Nepaisant viso to, šis žmogus labai prašmatnus, 
ir tvirti jo pečiai gerai atlaikė padaužos gyvenimą. Jis bu- 
vo labai artimas Žanvje de la Moto, savo prefekto, draugas. 
Galbūt nesužinosite net per p. de Fleri, ko vertas tasai gal- 
vijas. „Štai dar gražių dalykėlių apie vieną moterį; jeigu 
ją pažįstate, tai sulaikykite mane (sic/).“ Kaip aš jį sulai- 
kysiu, juk nesu žandaras. Sutinku jį prie biuvečių, ir visa- 

da jis puola prie manęs. Tačiau turi takto: po pietų duoda 
man ramybę, palieka atsargai; pažįsta savo publiką. 

Mano kaimynas iš dešinės, stambus biskvitų fabrikantas 
Langle, be abejo, turi daugiau proto negu baronas. Rodos, 
jau rašiau, kad jis gyveno Kleberio aveniu, neteko vyres- 
niosios anūkės, iš liūdesio paliko Paryžių ir šeimą apgy- 
vendino dvarelyje prie Po, o pats kiekvieną žiemą turi va- 
žiuoti ten, į savo fabriką. Ir net ketina piešti aktą Kolaro- 
sio akademijoje, kur jį koreguos Kurtua arba Blanas, Dan- 
janas-Buvre arba Flamengas. Turėjau jam pasakyti, kad 
esu tapytojas, bet jis nenusigando. 

Rašau Jums, pone Bartolome, nors dabar — pusė šešių, 
pasivaikščiojimo laikas, bet lyja kaip iš kibiro. Manau, jog 
nusipelniau gauti iš Jūsų bent vieną gerą laiškelį, o gal ir 
kelis, kad man čia būtų smagiau laukti, kol pasibaigs... 

„Bjaurūs orai!“ — sakau baronui. O jis man atkerta: 
„Vis geriau negu giljotina.“ 

Jūsų Dega 


* * + 


1912 metai Dega buvo baisüs: jis turèjo palikti Viktoro 
Mase gatvę, kur dvidešimt metų gyveno apglėbęs savo lo- 
bius. Šį seną namą savininkas pardavė, ir buvo numatyta 
jį nugriauti — padaryti vietos dideliam moderniam pasta- 
tui. 

Atrodo, kad Dega užsispyrimas ir sunkus būdas prisi- 
dėjc ir prie šios paskutinės jo gyvenimo katastrofos. Jam 
tai buvo didesnė nelaimė negu jo brolių subankrutavimas. 

Buvo paskelbta, kad namas parduodamas už 300 000 
frankų, ir Volaras jam patarė jį pirkti: „Tik praversite sa- 
vo aplankus ir turėsite tris šimtus tūkstančių frankų!“ 

Užsispyrėlis nenorėjo nieko nė girdėti, tuo labiau kad 
seniai pykosi su namo savininku Brebjonu. Dėl menkniekių 
juodu rašydavo vienas kitam kupinus pagiežos ir išdidumo 
laiškelius. 

Taigi beliko nešdintis. Dega pagaliau suvokė, kad turi 
listi lauk iš būdos, susikrauti daiktus ir įsikurti kur nors ki- 
tur; jis neteko galvos, puolė į paniką, šaukė apie savo ne- 
laimę po visą Paryžių. Jam buvo padėta, apeitos visos nuo- 

mojimo agentūros ir namsarginės, stengiantis rasti idealų 
būstą, kad būtų netoli jo kaimo, Pigalio aikštės, ir pakan- 
kamai erdvus — kad tilptų visos jo kolekcijos, kad nebūtų 
lifto ir centrinio šildymo: „Nekenčiu pou kuriuose visur 
vienodai šilta... 

Viktoro Mase gatvėje per žiemos šalčius jis įsitaisydavo 
kambarėlyje baltiniams laikyti, šalia virtuvės, kurioje tarš- 
kindavo puodais Zojė. 

Pagaliau, ilgai ieškojusi, Siuzana Valadon rado butą 
su didele dirbtuve, atitinkantį Dega kriterijus, Kliši bul- 
vare Nr. 6, šeštame aukšte. Šis namas tebestovi, neseniai 
buvo pristatyti du aukštai. Pirmame dabar yra kino teat- 
ras Ritz ir pigi užkandinė Le Roi de la frite („Keptų bul- 
vių karalius“). 

Ką pasakytų Dega, jei prisikeltų iš numirusių? 

Dega persikraustė padedamas Diurano-Riuelio, Volaro 
ir Zoržo Rivjero. Sutiko, kad draugai suorganizuotų jo ko- 
lekcijų perkraustymą, bet, staiga užėjus senatvės glumui, 
nepanoro niekam leisti pergabenti jo pasteles ir graviūras. 
Pasisamdęs nešiką, pats vadovavo savo aplankų gabeni- 
mui, nė per sprindį nesitraukdamas nuo to žmogaus trum- 
pame tarpe tarp dviejų namų. Šitaip jis šimtą kartų nuėjo 
ten ir atgal. 

Paradoksalu, kad, apsigyvenęs Kliši bulvare, jis visai 
neskubėjo įsikurti. Simtai tapybos paveikslų, pastelių, gra- 
viūrų ir skulptūrų gulėjo ten, kur buvo padėti. Jis tik nu- 
nešė į savo miegamąjį tėvo ir Pagano portretą, El Greko 
paveikslą, kelias Engro, Delakrua drobes ir vieną Koro. Vi- 
sa kita buvo palikta vietoje. i 

Išplėštas iš įprastinės aplinkos, naujame bute jis gy- 
veno lyg palapinėje po žemės drebėjimo ir laukė mirties. 
Danielis Halevi, kuris jį lankė norėdamas išsklaidyti juodą 
melancholiją, aprašė, kaip jis atrodė šiame paskutiniame 
savo gyvenimo etape: „Jis kalbėjo tyliai, graudžiu balsu, 
buvo nešvarus, sumenkęs, tūnojo lyg apsileidęs Šekspyro 
Prosperas* savo dirbtuvėje, kur perdžiūvusios vaško skulp- 
tūros eižėjo ir virto dulkėmis tarp dulkių, kur liūdniausią 
dekorą sudarė apmestos ir atgręžtos į sieną drobės — ne- 
gruntuotos, be popieriaus. Taip jis gyveno nešvarioje vie- 
natvėje, kilnodamas, grežiodamas drobes, taip jis gyveno, 

kol nuovargis, begalinis abejingumas apėmė jo protą ir 
užgesino troškimus...“ 

Kadangi paminėjome Siuzaną Valadon, reikėtų para- 
šyti, kokie buvo jos santykiai su Dega. Moriso Utriljo mo- 
tina, kadaise pozavusi Piuvi de Savanui, kai jis tapė ,,Sven- 
tojo miško“ figūras, buvusi Renuaro ir Tulūzo-Lotreko po- 
zuotoja, vėliau pasidariusi talentinga piešėja ir tapytoja, 
su Dega susipažino apie 1890 metus, tarpininkaujant Bar- 
talome. Tulūzas-Lotrekas, kuris tuo metu buvo padūkėlės 
Siuzanos meilužis,— tada ji buvo davusi sau Marijos var- 
da, ir Dega visada ją taip vadino, — parodė Bartolome jos 
pirmuosius piešinius, ir tas jais susižavėjo. „Reikia duoti 
pasižiūrėti Dega!“ — sušuko jis, šiuos piešinius laikydamas 
vertais savo draugo. 

Taigi jis nusivedė Siuzaną pas Dega, ir šis nustebo, net 
truputį pasijuto nesmagiai, pamatęs, kad ta liaudies duk- 
ra, niekieno nemokyta, pati pasiekė tokį stiliaus grynumą, 
kokį jis buvo išgavęs tik per didelį vargą. Peržiūrėjęs at- 
neštus piešinius ir užvožęs aplanką, jis labai rimtai tarė: 
„Jūs esate mūsų žmogus!“ 

Ta, kurią Dega vadino „baisiąja Marija“, iki paskutinių 
savo dienų minės šį komplimentą, nuskaidrinusį jai gyve- 
nimą. Norėdamas parodyti, kad jo pagyrimas nėra tušti 
žodžiai, Dega nupirko iš jos piešinį „Moteris, lipanti iš vo- 
nios“, kurį pasikabino miegamajame. 

Senstantis tapytojas ir mergina, kurią varė iš proto 
piešiniai ir kerėjo gyvenimas, užmezgė nelabai reguliarius, 
bet niekad nenutrūkstančius ryšius. Nors jis niekuomet 
Siuzanos Valadon nemokydavo, nes manydavo, kad reikia 
išsaugoti instinktyvaus jos talento grynumą, bet neveng- 
davo pakritikuoti ir duoti „techninių“ patarimų. Tačiau 
1895 metais pasikvietė ją į savo dirbtuvę Viktoro Mase gat- 
vėje norėdamas pamokyti graviūros. Ji pasirodė esanti to- 
kia gera mokinė, kad jis nusprendė pats atspausdinti savo 
presu,— jį vėliau padovanojo graikui graveriui Galaniul,— 
jos pirmąsias minkšto lako graviūras. 

Tvirtinta, kad Dega ir Siuzaną Valadon siejo ne vien 
menininkų draugystė. Edmonas Heze, Monmartro vaikas, 
buvęs „Mulen ružo“ šokėjos La Guliu partneris, o vėliau 
tapęs Instituto nariu, papasakojo, kad apie 1900 metus De- 

ga kasdien užeidavęs pas Siuzana Valadon, kuri turėjo 
dirbtuvę pačioje Monmartro kalvos viršūnėje, Korto gat- 
vėje Nr. 12. Sykį Heze buvo pas ją kartu su Juteriu, kuris 
netrukus tapo antruoju Siuzanos vyru. Išgirdusi laiptinėje 
žingsnius, ji sušuko, pagauta panikos: „Ateina Dega! Slėp- 
kitės!..“ ir įstūmė juodu į drabužių spintą. Deja, Juteris 
sučiaudėjo. Dega priėjo prie spintos, atidarė ją, išleido abu 
slapukus, nužvelgė juos nuo galvos iki kojų ir, eidamas 
link durų, sviedė Siuzanai: „Dabar jums reikia dviejų!“ 

Iš šio komiško įvykio Heze padarė išvadą, kad Siuzana 
buvo Dega meilužė. 

Čia vis dėlto per menkas pagrindas patvirtinti spėjimui, 
kad tarp senojo antifeministo ir Utriljo motinos būta mei- 
lės ryšio. Šias kalbas ji visada paneigdavo. 

— Siuzana, tu pozavai Edgarui Dega. Ar su juo gulė- 
jai?— kartą tiesmukai paklausė ją kritikas Floranas Felsas, 
kuris buvo jos artimas bičiulis. 

— Aš? Niekada. Jis per daug bijojo. 

— Bijojo moterų? O tu būtum norėjusi? Nepaisydama 
jo amžiaus? 

— Kodėl ne. Niekad joks vyras nepasakė man tiek kom- 
plimentų dėl mano odos, plaukų, raumenų. Gyrė mane kaip 
gražų arklį ar baleriną. Bet aš niekad nebuvau graži; jis 
manim žavėjosi grynai medžiaginiu atžvilgiu, mano iš- 
mankštintu akrobatės kūnu... Aš, jau šio to mačiusi jau- 
nuolė, mielai būčiau viską suteikusi jam, niurzgliam seniui, 
nes jis pirmas paskatino mano aistrą tapyti ir piešti. Gra- 
žiausias atpildas man buvo, kai jis paprašė duoti jam vie- 
ną savo škicą.“ | | 

Tikra teisybė tik tai, kad iki pat savo mirties, 1917 me- 
tų, Dega tebesidomėjo Siuzana Valadon, laiškuose prašy- 
davo ją piešinių ir ragindavo dirbti. 


Dega būtų galėjęs mirti jau 1912 metais; jo gyvenimas 
buvo baigtas. Po šios datos jis jautėsi visiškai demorali- 
zuotas, nebetapė ir nebepiešė. Paklaustas, ką veikia, atsa- 
kydavo: „Tapyba? Ji manęs nebedomina.“ 

Jo sąmonė kasdien vis labiau drumstėsi; jo širdis ir 
dvasia liko Viktoro Mase gatvėje. Čia jis dažnai ateidavo. 
Pro plyšius tvoros, kuria buvo aptverta statybos aikštelė, 
žiūrėdavo į duobę vietoj buvusio jo namo. 

Visi, kurie jį tuo laikotarpiu pažinojo, sako, kad šis se- 
nis susitaršiusia barzda priminė antikos Homerą. Su nudė- 
vėtu plačiu apsiaustu, pažaliavusia skrybėle, užmaukšlin- 
ta ant žilų plaukų brūzgyno, ir neregio akiniais jis buvo 
panašus į elgetą. Sykį, kai užėjo į tabako parduotuvę, šei- 
mininkė, gailėdamasi tariamo vargšo, atkišo jam pakelį ka- 
reiviško tabako: „Še, imk, mano mielas!“ 

Laimė, jis dar turėjo tiek humoro — šypsojo iš šio nu- 
tikimo. 

Jis nebedirbo, nesmagiai jausdavosi svetimoje jam 
dirbtuvėje, ir be paliovos klaidžiojo gatvėmis, genamas 
ėjimo manijos. Šis potraukis jį pagavo ne iškart persikraus- 
tymo laikotarpiu. Jam buvo septyniasdešimt metų, ir gy- 
dytojas, susirūpinęs, kad jis per mažai juda, patarė daž- 
niau vaikščioti lauke, kvėpuoti tyru oru, mankštintis. „Be 
to, išsiblaškysite“,— pridūrė jis. 

Taip tai taip. „Bet jeigu man tai nemalonu ir aš neno- 
riu išsiblaškyti“,— atšovė Dega. 

Tačiau akys leido jam dirbti tik po vieną seansą kas- 
dien, rytais; tad jis paklausė gydytojo patarimo ir pradėjo 
vis ilgiau vaikščioti. ,Ambulare postea labore? — štai ma- 
no naujas devizas“, — parašė jis Bartolome. Nepasakytum, 
kad jam tai nepatiko: jis visada buvo paryžietis flaneris. 
Daugelį metų, vos nurijęs paskutinį pusryčių kąsnį, apsi- 
vilkdavo savo platųjį apsiaustą, pasiimdavo skėtį ir išei- 
davo. Jis ilgai laikėsi įpročio nevaikščioti pėsčias ir, už- 
siropštęs į omnibuso imperialą šalia vežiko, važiuodavo 
iki tolimo paskutiniojo sustojimo priemiestyje, paskui grįž- 
davo atgal. Tai darydavo bet kokiu oru. Mėgstamiausias 
jo maršrutas buvo linija Luvras—Sen Faržo ežeras, o pra- 
moga kelionėje, kuri trukdavo daugiau kaip valandą, — skai- 
tyti parduotuvių iškabas ties akimis. 

Vėliau, kai omnibusai buvo motorizuoti, jis jais pasi- 
bjaurėjo ir ėmė vaikščioti pėsčias, nors buvo beveik aklas; 

eidavo pamažu, vienodais žingsniais. Retkarčiais lazda 
arba skėčiu pabaksnodavo šaligatvio kraštą. Šitaip jis ga- 
lėdavo žingsniuoti valandų valandas ir džiaugdavosi, jei 
kas nors su juo keliaudavo drauge. Tokių buvo mažai. 
Kas iš šių ekspedicijų grįždavo nuo kojų nusivaręs, kitą- 
syk ilgai ragindavosi. Volaras prisimena vieną vakarą su- 
sitikęs jį Italų bulvare ir pasisiūlęs palydėti namo. Dega 
neatsisakė, bet į Kliši bulvarą nusivedė jį pro Bastiliją; jie 
padarė aštuonių kilometrų lankstą. 

Kitąkart jis paprašė ispanų tapytoją Suloagą, kad jį 
palydėtų: „Jeigu jūs nieko prieš, eikime pro Veneciją...“ 

Venecija buvo La Viletės baseinas, Sen Marteno kana- 

las! 
Su juo buvo susitikę ir apie tai rašė Leo Largje, Ruo, 
Sagalas. Leo Largje jį matė apie 1905 metus, eidamas per 
Monmartro mugę. Jo draugas parodė žmogelį, kuris ką tik 
juodu buvo pralenkęs. 

„— Matėt jį?.. Man niekad neteko su juo kalbėtis... Sako, 
jis nelengvo būdo, bet aš labai juo žaviuosi... ana... tas 
senis žila barzda, kuris praėjo nepasukęs į mus galvos... 

— Nagi... kas ten toks? 

— Ponas Dega... 

Mes sustojome į jį pasižiūrėti. Jis nuėjo palengva, 
mechaniškais žingsniais, lyg automatas. 

Jis pasuko į tuščius savo namus, kur jo laukė vien tiro- 
niška tarnaitė, tą gražų mano jaunystės Monmartro va- 
karą, pakvipusį rožine karamele...“ 

Ruo taip pat jį aprašo, kaip „kopė vingiuotomis seno- 
jo, jau nebesančio Monmartro gatvelėmis tarsi koks nau- 
jas pusaklis Homeras, stuksendamas į žemę dievobaimin- 
go dailės maldininko lazda“. Jis jam priminęs kažkada ma- 
tytą Karlailio portretą. 

Šagalas, be abejo,— vienintelis dar gyvas dailininkas, 
sutikęs klajojantį Dega. Tai įvyko 1914 metais, prieš pat 
karą. Knygoje „Mano gyvenimas“ jis pasakoja: „Sykį ėjo- 
me su Apolineru vakarieniauti pas Bati, į Monparnasą. 

Staiga jis sustojo: „Ziūrėk, štai Dega. Eina skersai 
gatvės. Jis aklas.“ 

Dega buvo vienas, susiraukęs, paniuręs, žengė plačiais 
žingsniais, sunkiai remdamasis lazda.“ 

Na ir pagaliau Saša Gitri!.. Šio artisto ir autoriaus dė- 
ka turime vertingą nufilmuotą paliudijimą apie tai, kaip 
atrodė Dega savo gyvenimo pabaigoje. Sašai Gitri kilo 
puiki mintis nufilmuoti Renuarą, Rodeną ir Klodą Mone. 
Padrąsintas sėkmės, jis nuvyko pas Dega paprašyti, kad 
leistų jį, kaip ir jo kolegas, užfiksuoti filme. Nepasisekė. 
„Man nėra ko su jumis šnekėti, — buvo jam atsakyta.— 
Aš, pone, jūsų nepažįstu!“ 

Laimė, Gitri neprisipažino nugalėtas. Pasislėpęs tar- 
puvartėje, kantriai laukė, kada Dega išeis, kaip kasdien, 
pasivaikščioti. Buvo jau per vėlu, kai šis, pastebėjęs jį, 
puolė grūmodamas lazda! 

Po 1912 metų Dega neteko brangiausių bičiulių: vienas 
po kito, tik praėjus keliems mėnesiams, mirė Anri ir Alek- 
sis Ruarai. Jis žinojo, kad artėja ir jo gyvenimo pabaiga. 
„Ak, ta mirtis! Visą laiką galvoju apie mirtį: kas ten dar 
yra anapus jos?“ 

Neatrodo, kad paskutinės valandos artėjimas jam būtų 
sukėlęs metafizinį nerimą ar bent paskatinęs grįžti prie 
įprastinių religinių apeigų. Jis niekad nebuvo atvirai nu- 
sistatęs prieš religiją; joje, svarbiausia, įžiūrėjo esamos 
visuomeninės santvarkos ramstį. Jo jausmai buvo visiškai 
konformistiniai. „Mirti reikia laikantis savo tikėjimo“,— 
tvirtindavo jis. 

Nors pats Dega nebuvo religingas, bet kitų tikėjimas jį 
jaudindavo. Grįžęs iš vienos išvykos į Lurdą, jis parašė 
Valernui: „Giesmės, šauksmai, karštos suplikacijos mane 
labai sukrėtė...“ Tačiau dėl to nepasikeitė jo laikysena ti- 
kėjimo atžvilgiu, ir apie tai, kad mirs, jis galvojo abejin- 
gai ir su nuovargiu. 

Paskelbus 1914 metų karą jis irgi buvo abejingas. Nors 
anksčiau svajojo tik apie revanšą, dabar į koniliktą ir jo 
peripetijas žiūrėjo su apatija. Atrodė, kad žinios jį pasiek- 
davo lyg pro storas vatos sienas. Tarpais jis nusikratyda- 
vo stingulio ir paklausdavo apsilankiusį žmogų: „Na, o 
kaip karas?..“ Lyg būtų pasakęs Zojei: „Na, o kaip ramu- 
nėlės?“ 

Zojės, beje, nebebuvo: ji mirė tuoj po to, kai vėl apsi- 
gyveno gimtajame kaime. Ją pakeitusi dukterėčia irgi iš- 

vyko, ir nuo tada jis pateko į rankas tarnaitėms, kurios ne- 
siskaitė su jo įpročiais. 

Pirmieji karo metai Dega nesujaudino. Forenas prisi- 
mena, koks apatiškas jis buvo, kai, susitikęs jį Kliši bul- 
vare ir jo šiaip taip atpažintas,— Dega visai nebematė 
dešiniąja akimi, tik truputį kairiąja, — pranešė, kad, nepai- 
sydamas amžiaus, stojęs savanoriu į kariuomenę ir paskir- 
tas į maskavimo sekciją. „Pone, tai labai garbinga...“ 

Kodėl „pone“? Dega greičiausiai jo nebeprisiminė. 

1917 metų rugsėjo 27-osios rytą mirtis užklupo šį vie- 
nišą žmogų, kuris atidavė menui tiek, kiek tiktai galėjo 
atiduoti paties savęs. Mėnesio pradžioje jis susirgo ir tu- 
rėjo gulti į lovą. Iškviestas kvartalo gydytojas, — ankstes- 
nis jo gydytojas buvo mobilizuotas, — apžiūrėjęs jį, pamatė, 
kad nebepagis. Dega dukterėčia Zana Fevr, kuri, paprašy- 
ta Merės Kesat, prieš keletą mėnesių apsigyveno pas jį, 
pašaukė jo draugą, Paryžiaus katedros kanauninką kuni- 
ga Sozona, kad paruoštų mirčiai. Dega neatsisakė jo patar- 
navimų, atliko išpažintį ir gavo paskutinį patepimą. Po 
dviejų dienų dėl kraujo išsiliejimo į smegenis jį ištiko ko- 
ma ir jis mirė neatgavęs sąmonės. Tada buvo pačios sun- 
kiausios karo dienos, ir jo mirtis liko nepastebėta. 

Prie jo karsto šv. Jono Evangelisto bažnyčioje, Abačių 
aikštėje, kur taip dažnai ateidavo melstis Maksas Zakobas 
ir Utriljas, susirinko ne daugiau kaip trisdešimt žmonių. 
Salia jo brolio Rene ir sūnėnų buvo Halevi ir Ruarų vaikai, 
Klodas Mone ir Merė Kesat, atvykę iš provincijos atsisvei- 
kinti su savo baisiuoju impresionizmo kovų draugu, be to, 
velionio bičiuliai tradicionalistai: Bona, Zerveksas, Chose 
Marija Sertas, Žanas Bero, Rafaeli... Forenas su slepiamą- 
ja apranga ir šalmu stovėjo pirmoje eilėje šalia Bartolome. 
Prieš pat gedulingas pamaldas juodu susikivirčijo: Fore- 
nas prikišo skulptoriui, kad pakvietė Eliziejaus rūmų atsto- 
va: „Jei Dega būtų žinojęs!..“ 

Prieš daugelį metų, svarstydamas, kokios galėtų būti jo 
laidotuvės, Dega pasakė Forenui: „Nenoriu jokių prakal- 
by...“ 

Paskui persigalvojęs pridūrė: „Na, gerai, Forenai, te- 
gul bus prakalba. Pasakysite: jis labai mėgo piešinį.“ 

Galų gale Forenas nieko nepasakė. Dega ilsisi Mon- 
martro kapinėse vidury kvartalo, kuriame gyveno nuo jau- 
nystės iki mirties. Netoli jo palaidoti Teofilis Gotje, archi- 
tektas Hitorfas, grafienė Potocka, Dijas de la Penja, Anri 
Miurže, broliai Gonkūrai...— įvairių šmėklų sambūris, jdo- 
miai atstovaująs tai prašmatniai Paryžiaus visuomenei, 
kurioje ėjo jo gyvenimas be meilės, visiškai užvaldytas ta- 
pybos džiaugsmo ir kančios. 

PAAISKINIMAI 


„Laivas—skalbykla“ (Le  Baleau-Lavoir) —taip pa- 
vadintas vienas Paryžiaus namas prie Emilio Gudo aikštės dėl me- 
dinių laiptų ir vidaus įrengimo ypatybių. Jame yra gyvenę dailininkai 
Pikasas, Zakobas, Van Dongenas ir kt. Čia gimė kubizmas. 1908— 
1914 m. šiame name rinkdavosi poeto Apolinero draugai tapytojai 
Andre Lotas, Roberas Delone, rašytojas Andre Salmonas. 

Zakobas (Jacob), Maksas (1876—1944, mirė konc. stovyk- 
loje) — prancūzų rašytojas ir dailininkas. Buvo Pikaso ir Modiljanio 
draugas. Sukūrė guašu Paryžiaus vaizdų ir teatro gyvenimo scenų. 

„Merginos iš Avinjono“ (Les Demoiselles d'Avignon) — 
Pablo Pikaso kompozicija, nutapyta Paryžiuje (1906—1907); yra 
Moderniojo meno muziejuje Niujorke. Ją įkvėpė apsilankymas viešna- 
my Barselonoj Avinjono gatvėje. Šiurkščiame tapybos kūrinyje, kuris 
skiriamas prie kubizmo pradžios, matoma negrų meno įtaka. 

Ponia de Sevinje, markizė de Rabiuten-Santal, Mari 
(1626—1696) — prancūzų literatė. Išgarsėio „Laiškais““ kuriuos 
daugiau kaip 20 metų rašė savo dukteriai ir draugams; jie labai gyvi, 
puikaus stiliaus, su daugybe įdomių užuominų į skandalingus Liud- 
viko XIV rūmų gyvenimo Versalyje įvykius; kritikuojama monar- 
chija, dalijamasi literatūros ir teatro naujienomis. 

Sen Simonas: turima galvoje Lui de Ruvrua, kunigaikštis 
de Sen Simonas (1675—1755), prancūzų rašytojas. Jį išgarsino „Me- 
muarai“, apimą 1694—1723 m. laikotarpį. Juose puikiai, lengvu, 
vaizdingu stiliumi nupiešti žmonės, net peizažai. 

Halevi (Halévy), Danielis (1872—1962) — prancūzų istori- 
kas ir eseistas. 

Gitri (Guitry), Saša (1885—1951) — prancūzų aktorius ir 
dramaturgas. Gimė Sankt Peterburge, kur tėvas, Liusjenas G., iki 
1891 m. vaidino Aleksandros teatre. Saša G. sukūrė ir Paryžiaus 
teatruose interpretavo gausybę pjesių. Po 1912 m. nufilmavo keletą 
įžymių žmonių: Rodeną, Mone, Renuarą, Anatolį Fransą, savo tėvą. 
Iš jo pastatytų filmų tebelaikomas šedevru „Sukčiautojo romanas“ 
(Roman d'un tricheur, 1935) 

Bernaras (Bernard), Tristanas, tikr. Polis (1866—1947) — 
prancūzų romanistas ir dramaturgas. Buvo pramonininkas, advokatas. 

Susilaukė pasisekimo dėl humoristinių pjesių; parašė romanų ir 
apysakų. 

Knyga—skulptüra (pranc. livre-objet, livre-sculpture — 
šiuolaikinės dailės terminas) — plastinis ir tipografinjs dailės kū- 
rinys, susidedąs iš judamų įvairios prigimties ir sandaros elementų. 

Viole le Diukas (Viollet-le-Duc), Eženas Emaniuelis 
(1814—1879) — prancūzų architektas ir rašytojas. Pasižymėjo vi- 
duramžių bažnyčių, pilių restauravimu. Parašė svarbių veikalų 
viduramžių architektūros klausimais. Karkasonas — viena iš didžiau- 
sių Prancūzijos viduramžių tvirtovių, kurios irimą jis sustabdė. 

Karon (Caron), Roza (1857—1930) — prancūzų dainininkė. 
Dainavo Paryžiaus Didžiojoje operoje, Komiškoje operoje, įvairiuose 
Paryžiaus koncertuose, atliko Brunhildės, Dezdemonos ir Orfėjo vaid- 
menis. 

Sale (Sallė, Salles), Mari (1707—1756) — prancūzų šokėja. Šo- 
ko Paryžiaus Operoje, su broliu — Londone (1752); po dvejų metų — 
vėl Paryžiaus Operoje; nuo 1734-ųjų — Londone, „Pigmalione“. Šoko 
natūraliai ir grakščiai, išdrįsusi atsisakyti įprastinių papuošalų. Grįžo 
į Paryžiaus Operą. Daugelis balerinų pasekė jos pavyzdžiu dėl kos- 
tiumo ir šokimo stiliaus. 

„Rožės kryžius“ (pranc. Croix de rose; vok. Rosenkreuz) — 
iliuminatų brolija, susikūrusi Vokietijoje XVII a. ir įvairiose kitose ša- 
lyse. Skelbė savotišką teosofijos doktriną. 1888 m. Prancūzijoje grupė 
jaunų rašytojų okultistų sudarė „Rožės kryžiaus“ draugiją. Nuo jų 
atsiskyrė Peladanas ir įkūrė katalikišką „Rožės kryžiaus“ grupę, kuri 
įkvėpė net rengti tapybos saloną (1842—1847). 

Mare (Pelkė) — Paryžiaus kvartalas, sudaro rytinę III rajono 
dalį ir Vogezų (Vosges) aikštę. XIII a. čia buvo daržai, o prieš tai — 
Senos užtvindomos pelkėtos vietos. Vogezų — tada Karališkoji (Roy- 
ale) — aikštė buvo aristokratinis Paryžiaus centras. Čia tebėra daug 
apleistų rūmų, kurių dalis restauruota; šiaip — smulkios dirbtuvėlės, 
sandėliai, varguomenės būstai. 

Rošforas (Rochefort, markizas de Rošior-Liuse), Anri (1831— 
1913) — prancūzų žurnalistas, politikas; įsteigė ekstremistinį savait- 
raštį La Lanterne kovai prieš Imperiją. 

Driumonas (Drumont), Eduaras (1844—1917) — prancūzų 
politikas ir žurnalistas. Antisemitas. Įsteigė laikraštį Libre Parole 
(1892). 

Ristori, Adelaidė (1822—1906) — italų aktorė tragikė. Buvo 
entuziastingai sutinkama Europoje ir S. Amerikoje. 

Suburas (lot. Subura) — senovės Romos miesto liaudiškas, 
blogą vardą turįs kvartalas Kvirinalo, Viminalo- ir Eskvilino kalvų 
papėdėje. 

„Medičių vila (Villa Medicis) Romoje — labai puošnios ar 
chitektūros, sodų apsupti rūmai Pinčo kalvoje, pastatyti apie 1544 m, 
Priklausė kardinolui Aleksandrui Medičiui. Nuo 1803 m.— Prancūzijos 
Akademijos Romoje buveinė. 

„Pompje“ (pompier — gaisrininkas) prancūzų familiariai ir men- 
kinamai vadinami (užuomina į jų kompozicijose vaizduojamus šal- 

muotus personažus) dailininkai, kurie, nesiekdami sumanymo ir at- 
likimo originalumo, naudojasi siužetais, paimtais iš graikų ir romėnų 
antikos; platesne prasme — akademistiniai tapytojai. Taip vadinami ir 
literatai, rašą banaliomis temomis, išpūstu ir pretenzingu stįliumi. 

„Manetė Salomon“ — Edmono ir Ziulio Gonküry romanas 
(1867). Jaunas tapytojas Koriolis, įsimylėjęs savo modelį Manetę Sa- 
lomon, atsiduoda jai kūnu ir dvasia. Knygoje įdomiai aprašomos Ant- 
rosios imperijos laikų meninkų sferos ir estetinės idėjos. Šio kūrinio 
estetika — kraštutinis modernizmas, kurį įkūnija vienas iš personažų, 
Saserijo. 

Pontormas (Pontormo; tikr. Jakopas Karučis, 1494—1557) — 
italų tapytojas, vienas iš manierizmo pradininkų. Sukūrė labai manje- 
"ringa Kristaus kančios ciklą, kai kur įkvėptą Diurerio graviūrų. Alek- 
sandro Medičio poriretu (1525) pradėjo seriją ištįsusių, fanatisky 
veidų. 

Halevi (Halėvy), Liudovikas (1834—1908) — prancūzų rašy- 
tojas. Bendradarbiaudamas su dramaturgu Mejaku (Meilhac) ir kom- 
pozitoriumi Ofenbachu, parašė komiškų operų „Gražioji Elena“, „Pa- 
ryžiaus gyvenimas“, „Karmen“ ir kt. libretus. Be teatro pjesių, išleido 
rinkinį Paryžiaus gyvenimo vaizdų (.„Ponas ir ponia Kardinal“, „Ma- 
žosios Kardinal“), keletą romanų („Kunigas Konstantenas“ ir kt.). 

Baltiusas (tikr. Baltazaras Klosovskis, 1908) — lenkų kilmės 
prancūzų tapytojas. Jo peizažai, natiurmortai, portretai („Trys sese- 
rys“, 1954) nutapyti tirštais dažais, kuriuos keistai lyg aureolc supa 
šviesa, panašūs į Kurbe ir Dereno kūrinius. 1961 m. dailininkas pas- 
kirtas Prancūzijos Akademijos Romoje direktoriumi. 

Domergas (Domergue), Zanas Gabrielis (1889—1962) — 
prancūzų tapytojas. Sukūrė Venecijos vaizdų, dekoratyvinės dailės 
kūrinių ir ypač daug moterų portretų. 

„Ponas Testas“ (Monsieur Teste) — šiuo bendru pavadinimu 
išėjo keletas Polio Valeri filosolinių grožinių kūrinių. Ponas Testas, 
vienas garsiausių Valeri herojų. „pagaliau sugebėjo atrasti mūsų 
dvasios dėsnius“. Tai intelektualo tipas, kai kuriais atžvilgjais panašus 
į savo autorių. 

Vandomo kolona, 44 m aukščio, pastatyta 1810 m. Pary- 
žiuje Vandomo (Vendôme) aikštėje. 1871 m. Komunos dekretu kolona 
buvo nuversta. 1874 m. atstatyta. 

Fontenelis (Fontenelle; Bernaras le Bovje de: 1657—1757) — 
prancūzų rašytojas. Išgarsėjo mokslo populiarinimo veikalais. 

Krenkbilis— Analolio Franso apsakymo herojus; tai senas 
daržovių pardavėjas, doras ir negudrus žmogus, nukentėjęs už tai, kad 
neva įžeidė policininką, pavadinęs jį „faraonu“. 

Jeu de Paume-— dabar Impresionizmo — muziejus. Tai Luvro 
muziejaus dalis Tiuilri sode, salėse, 1862 m. pastatytose žaisti muš- 
tuką (paume). Nuo 1947 m. čia sutelkti 1860—1910 m. impresionistų, 
jų pirmtakų ir dailininkų, patyrusių didesnę ar mažesnę jų įtaką 
(postimpresionistų, neoimpresionistų) — E. Mane, K. Mone, E. Dega, 
K. Pisaro, A. Sislėjaus, P. Sezano, P. Sinjako, Z. Sera, O. Renuaro, 
A. Ruso, P. Gogeno, V. van Gogo, A. Tulūzo-Lotreko — kūriniai. 

Gražiąja epocha (La Belle Époque) vadinami euloriški 
XX a. pradžios metai. 

Kesat (Cassatt), Merė (1845—1927) — amerikiečių tapytoja ir 
grafikė. 1870 m. apsigyveno Paryžiuje. 1879 m. prisidėjo prie impre- 
sionistų grupės. Jos kūrybos siužetai daugiausia — vaikas ir motina. 
Tapyba šviesių tonų, tvirta, sveikai optimistiška. Sukūrė pastelių ir 
graviūrų. Savo propaganda ir gabumais ji padėjo amerikiečiams su- 
sipažinti su šiuolaikinės prancūzų dailės meistrais nuo Kurbe iki 
Mane. 

Šaplenas (Chaplin), Sarlis Džošua (1825—1891) — prancūzų 
tapytojas ir grafikas; anglo sūnus. Tapė elegantišką paryžietę ir de- 
koratyvius aktus, veikiamas XVIII a. meistrų. Jo kūrinių yra daugelyje 
Prancūzijos muziejų. 

Sansoras (Champsaur), Felisjenas (1858—1934) — prancūzų 
romanistas. Išleido daug socialinių romanų, eilėraščių, pantomimų, 
teatro pjesių. 

„Neramieji metai“: turima galvoje įvairūs politiniai įvykiai 
valdant (1824—1830) Karoliui X, kuris turėjo atsisakyti sosto, kilus 
1830 Liepos revoliucijai. 

Kastiljone (Castiglione; grafienė Verazis di), Virdžinija 
(1837—1899) — kilusi iš senos Italijos giminės, reto grožio. Italijos 
ministro pirmininko Kavuro atsiųsta į Paryžių, užkariavo Napoleono 
III širdį ir buvo viena iš sostinės karalienių. Paskui, susipykusį su 
imperatoriumi, išvyko iš Prancūzijos; grįžo 1862 m. ir bandė vėl vai- 
dinti politinį vaidmenį palaikydama orleanistus. Vėliau susirgo psichi- 
ne liga ir baigė gyvenimo dienas nusišalinus nuo visuomenės 

Breslau, Luiza (1854—1927) — šveicarų tapytoja. Mokėsi Pa- 
ryžiuje Ziuljano akademijoje. Sukūrė interjero scenų, daug portretų. 

Arnalas, Etjenas (1794—1872) — prancūzų aktorius komikas. 
Turėjo didelį pasisekimą; puikiai vaizdavo suglumintą naivuolį. 

Prosperas— Šekspyro komedijos-fejerijos „Audra“ perso- 
nažas: Milano kunigaikštis, išvytas iš savo valdų ir su dukterimi 
Miranda patekęs į negyvenamą salą, kur laikinai prisiglaudžia oloje. 

